
			פתח דבר

			קריאה מודעת לעיון לא־מודע במקרא

			חנוך בן־פזי

			'מיום שבא ספר זה לעולם הוא מתייצב בכל דור ודור; ואין לך דור שאינו מתווכח עמו, ואין לך דור שאינו מתיישב עמו. אי אתה אומר, שהדורות יוצאים להקביל את פניו ברוח נמוכה ומוכנים לשמוע את דברו; הרבה פעמים הם נענים לו במורת רוח ובזעם גדול. אבל תמיד הם עוסקים בו כעושים בחייהם, מתייצבים לפניו בגבול מציאותם'.1

			במובן המסורתי משמשת הקריאה בתורה בסדר פרשות השבוע כמופת ייחודי של קריאה בקול רם, המזמינה את קהל השומעים להיות שותפים פעילים בלימוד ובקריאה בתורה. הלימוד ב'סדרא' — בפרשות השבוע — היה למסדר לוח השנה היהודי, באופן המזמין ומחייב את הציבור להיות לשומעים, ללומדים ובעיקר לפרשני התורה. 

			בתוך מגוון הספרים לעיון בפרשות השבוע, ובים הספרות הפרשנית והדרשנית העוקבת אחר פסוק אחד בפרשה, ולעתים אחר יחידה של פסוקים או אחר פרשה שלמה, בולט ספרו של בורשטיין בקולו המזמן אותנו לקריאה ייחודית בתורה ובפרשותיה. אין זו קריאתו של המאמין, גם לא של הכופר; זוהי קריאתו של הנענה לתת לפרשנות של הלא־מודע להיות האצבע המורה בזמן הקריאה בתורה. 

			ז'אן־ז'ראר בורשטיין — 
Jean-Gérard Bursztein והחשיבה הלאקאניאנית 

			ז'אן־ז'ראר בורשטיין, פסיכואנליסט פריזאי מן האסכולה הלאקאניאנית, בעל השכלה פילוסופית בהתמחות של הפילוסופיה של המדעים, מוכר בעולם הפסיכואנליטי כחוקר ומפרסם בתחומי הפסיכואנליזה ובבחינה שיטתית מדעית של רעיונותיה. בשורה של מחקרים ביקש בורשטיין לעקוב אחר הזיקה שבין הפסיכואנליזה ובין החשיבה המתמטית. עבודותיו בנושאי המיניות, האשמה וכן הטופולוגיה של הטרנספורמציה הקנו לו מעמד ויוקרה. בין העבודות השונות שהציג בורשטיין בולט בייחודו הניתוח הפסיכואנליטי שהציע לנאציזם. במחקר זה נידונה השואה לא מעמדת הקורבנות והניצולים, אלא דווקא מן העמדה הביקורתית המוקפדת של עיון בחברה שבה מתאפשרת עליית הנאצים, בחברה המשעבדת את עצמה ברצון למנהיגותו של הפיהרר, וזאת במונחים פרוידיאניים פאליים. חשיבותו של ספר זה נעוצה בניסיון לראות בחשיבה הפסיכואנליטית מפתח להבנה תרבותית, ובעקבות כך גם לעשייה תרבותית. 

			אולם החיבור שלפנינו נוטל חלק בפרויקט אחר של בורשטיין, והוא הצעה לקריאה פסיכואנליטית במקרא. זהו פרויקט תובעני ומתמשך של בורשטיין, שבו הקריאה בספרות המקראית מאפשרת, בעיניים מודרניות עכשוויות ומדעיות, לבחון מחדש יסודות של התרבות המערבית ורעיונות הומניסטיים שמתעוררים מתוך השיח המקראי. 

			עמדה לאקאניאנית בפסיכואנליזה

			בתשתית עיוניו הפסיכואנליטיים של בורשטיין בתורה נמצאת החשיבה הלאקאניאנית, שיש בה יסודות של תוהו ועומק, ויש בה אופק אינסופי ותנועה מן הסובייקט אל מה שמעבר לו. הגישה והחשיבה הפסיכואנליטית שאותה כונן ז'ק לאקאן (Jacques Lacan, 1901–1981), עוצבה במהלך הסמינרים השנתיים שנתן החל משנות החמישים של המאה העשרים. נסיבות עזיבתו את החברה הפסיכואנליטית של פריז, סביב סוגיית 'הזמן הקטוע' שהכניס לתבנית הפגישות הטיפוליות, נידונה על ידו כחלק מעיון במשמעות ה'חרם' שעבר, במשמעותו של חרם בכלל ובמעשה החרם של שפינוזה. פרידה זו אפשרה את יצירתם ואת ביסוסם של בית הספר הפרוידיאני של פריז ושל אסכולה פסיכולוגית, מדעית ואמנותית בעלת השפעה רבה בצרפת ומעבר לה. שאלת מעמדו הפעיל של הלא־מודע אצל האדם, ואופן הטיפול בקונפליקטים הבלתי מודעים של האדם, הם מתנועות היסוד של החשיבה הלאקאניאנית. כפי שניתן לראות בחשיבה ובאופן הפירוש הלאקאניאניים, המטפל נזהר ומתרחק מהטלת התיאוריה הפרשנית שלו על חוויותיו של הזולת ובכלל זה המטופל, אך מאפשר ללא־מודע שלו להציף את הפרשנות לתוך השיחה הטיפולית. הרגישות היתרה בהבניית פירוש שאינו פירוש, הסבר שאינו הסבר, אלא הרהור לא־מודע מול האדם האחר, ומול הטקסט בכלל זה, יוצרת סוגה חדשה ומרתקת של כתיבה פרשנית, שגם אם היא נדמית במבט ראשון כקשה או כבלתי ניתנת לפענוח, מתגלה במבט שני ושלישי כפורייה ביותר, מסקרנת ומעוררת מחשבות רבות ופרשנויות חדשות אצל הקורא עצמו. במובן זה, כוחו של הפירוש הלאקאניאני בתורה הוא כהזמנה מעמיקה ליצירת פרשנות מיסודות הקיום של האדם ושל הקוראים בה. 

			שלושה משלבים או שלושה סדרים מהווים מושגי מפתח להבנת החשיבה הלאקאניאנית: הממשי, הדמיוני והסמלי. גם אם לאקאן מתאר אותם במונחים של התפתחות נפשית של האדם, הרי מוטב לראות אותם כשלושה סדרים של השפה המסייעים לאדם לארגן את תודעתו העצמית ואת תפיסת האני שלו. 'הממשי' הוא בבחינת מה שיש, אין בו ציפייה לדבר חדש, ואין בו גם תסכול בגלל דבר שחסר. 'הממשי' הוא חסר שפה, ועל כן בהיותו חסר ייצוג בדמות ובמילה הוא ניתן להפניות למשלבים האחרים. 'הדמיוני' — המשלב המדומה — הוא בבחינת האשליה הניתנת לאדם על ידי האחר ומבנה בקרבו את החסר אך גם את פתרונו. במונחים של התפתחות, ניתן לתאר את 'הדמיוני' כשלב שבו הנפרדות של היילוד מאמו מתרחשת על ידי ההנכחה של זהותו. יחסו של הסובייקט אל דמותו הוא בבחינת השתקפות והיקסמות נרקיסיסטית, כאדם העומד מול המראה. במשלב זה, האחר מאפשר תחושה מדומיינת של שלמות ילדותית — בבחינת ה'אני' או ה'עצמי' — המעומתת תדיר עם המציאות המפרקת. 'הסמלי' הוא בבחינת התודעה השפתית של האדם, אשר יוצרת יצירות לשוניות המבנות את סדרי התודעה שלו. אחת הנקודות המרכזיות בתיאוריה הלאקאניאנית היא קדימותה של השפה, המאפשרת לתינוק או לילד להיות חשוף לתקשורת ולהיות חלק ממערכת קיימת. במונחים של התפתחות, הרי לפנינו הילד המגלה לא רק את יכולתה של השפה להצביע על המציאות ועל אובייקטים שונים, אלא להפוך את כוח היצירה ליוצר שפה. באופן פרדוקסלי, גילוי כוחה הסימבולי של השפה מאפשר לתת משמעות למציאות, אך גם יוצר נתק בין השפה ובין המציאות. 

			המורכבות הזו שבין 'הממשי'-'הדמיוני'-'הסמלי' אינה יכולה לזכות לפתרון או להשלמה, אלא היא חלק מן הקונפליקטים העמוקים ביותר המהווים את ה'אני' של האדם. התנועה בין הסדרים הללו היא עומק החוויה האנושית, הנעה מן המציאותי אל הלשוני, וממנו אל הפנטזמה וחוזר חלילה. מורכבות זו שייכת לסדרים הפנימיים של האדם, אך גם ליחסיו עם הזולת הקרוב והרחוק, עם החברה שאליה הוא משתייך, ומכאן שגם לתרבותו הספרותית והאמנותית. בהתאם לתבנית דינמית זו, מסביר לאקאן כמה מן התנועות הראשוניות והחשובות ביותר של הסובייקט: התנועה כלפי חוץ ואופן הקבלה של החוץ פנימה, לעבר האדם האחר ולעבר האינסופיות של האל, כמו גם לאופן שבו מתעוררים בפנימיותו של האדם יסודות של אחרות. בעיונים החורגים מעבר לגבולותיה הנדרשים של הקדמה זו, ראוי להזכיר את ביקורתו הקשה של לאקאן כלפי הפסיכואנליזה שהרבתה לעסוק ביחסי סובייקט-אובייקט ובתהליכי העברה והעברה נגדית, שכולם שייכים לתחום 'הממשי' ו'הדמיוני', ומיעטה להבין את חשיבותו של הממד 'הסמלי', שבו מתנהל הסובייקט בעמידתו בפני מה שמעבר לו, ואף בפני המרחב האוטונומי של 'הסמלי', המבוטא בהבנייתה של השפה. 

			מכאן גם נולד המושג הלאקאניאני החשוב 'איווי' (désir), שאותו יש להבין במונחים של חסר ובמונחים של צורך ותביעה. בהיותו סובייקט המצוי בעולם, האדם מוצא את עצמו בחסר מתמיד, הן זה שבא לענות על צרכיו הפיזיים והביולוגיים, והן זה שבא לענות על הצורך שלו בהכרה על ידי האחר והאחרים ובאהבה שלהם. האיווי משמר את התנועה ואת דחף התשוקה של הסובייקט, שהיא מעבר לצרכיו הביולוגיים ומתגלה ככוח החיוני של האדם, הכוח היוצר שלו. הדינמיות הלאקאניאנית מלמדת אותנו, כי לא רק שהאדם זקוק להכרתו של האחר, הוא גם זקוק להיות מושא לתשוקתו. האיווי העמוק ביותר של הסובייקט הוא האיווי לאיווי של האחר כלפיו. ועל כן, מדובר באיווי מתמשך ומתמיד שלעולם אין דרך להיענות לו באופן מלא. 

			על יסוד ההבנה הדינמית והמורכבת הזו, ניתן כבר להבין כיצד הפנייה של האדם לעבר האחר נעשית בתנועה החוצה ופנימה, כמעין התבוננות במראה, המלמדת על ה'אני' דרך האחר, ועל האחר דרך ה'אני'. לאקאן מקפיד להשתמש בסמלי האותיות כדי לסמן את הדינמיות הזו, ומבלי לכפוף אותה לקיבעון של המושגים, והוא עושה זאת בסימונים של a ו־A — האות הקטנה והאות הראשית, המאפשרים לתאר את הדינמיות המורכבת של מושגי הסובייקט. השלב הבא שאותו יש לתאר הוא כמובן ההרכבה של שני הסדרים שתוארו במסגרת משותפת, וההבנה שכל אחת מן התנועות יכולה להתרחש ומתרחשת בסדר 'הממשי', 'הדמיוני' או 'הסמלי'. כיצד נוכל להבין את ההתרחשות כלפי האדם האחר? וכיצד ניתן להבין את ההתרחשות ביחס לאלוהות? לא פחות חשוב מכך, על יסוד מה יכולה להתקיים בכלל ההבנה של 'האחר הגדול'? על יסוד מה יכולות להתרחש התודעה וההכרה באלוהות? מובן שבדרך זו מפנה לאקאן את תשומת הלב של הסובייקט לא לרובד המוגבל של התודעה המפרשת, אלא לפתיחות של הסובייקט לאפשר ללא־מודע לפרש. הפירוש הרלוונטי הוא כפי הנראה רק זה הבא מפנימיותו של הסובייקט, או ממה שמעבר לו — מן היסודות של הלא־מודע שלו. 

			האם ניתן ליישם פרשנות מעין זו בקריאה בכתבי הקודש? האם ניתן ליישם פרשנות לאקאניאנית בקריאה בפרשות השבוע? את התשובה לשאלה זו נתן כבר לאקאן עצמו בסדרת השיעורים המפתיעה על 'שמות האב', שבה נדרש לעניין השמות במקרא דרך מעשה העקדה, ההתגלות, ההיענות והסירוב, ודרך המפגש שבין האל ומשה שבו נידונה באופן ישיר שאלת שמות האל: 'וְאָמְרוּ־לִי מַה־שְּׁמוֹ מָה אֹמַר אֲלֵהֶם' (שמות ג: 13). 

			'ובחרת בחיים'

			ספרו של בורשטיין נפתח בפרפראזה לקטע מתוך נאומו השני של משה בספר דברים: 'רְאֵה נָתַתִּי לְפָנֶיךָ הַיּוֹם אֶת־הַחַיִּים וְאֶת־הַטּוֹב וְאֶת־הַמָּוֶת, וְאֶת־הָרָע... וּבָחַרְתָּ בַּחַיִּים — לְמַעַן תִּחְיֶה אַתָּה וְזַרְעֶךָ' (ל: 15, 19). ובורשטיין מנסח זאת בשפה אחרת: 'אני סבור כי מטרת התורה הינה לעסוק ב'בחירה בחיים', במסגרת הציבורית של 'עם ישראל'. התורה עוסקת בשזירת הקיום הסובייקטיבי בחברה המציבה לה למטרה את הצדק ואת האחווה הסמלית ומאורגנת במסגרת ברית. השזירה מחייבת כל אדם להישמר באופן מתמיד מ'גילוי עריות' (inceste) ומ'סביבת טומאה' המכונה 'ערווה', כי 'גילוי עריות' באופניו השונים מבטל את הסובייקט'. בצורה כה בהירה מבקש בורשטיין להציג את העמדה העקרונית הבסיסית של התורה, שממנה נגזרים עקרונות רבים ביותר. וכך יכול בורשטיין להצטרף למחלוקת החכמים המפורסמת על אודות עיקרה של התורה: 'ואהבת לרעך כמוך' כדברי רבי עקיבא, ואולי 'כי בצלם אלוהים עשה את האדם' כדברי בן עזאי, ואולי אפילו 'את הכבש האחד תעשה בבקר ואת הכבש השני תעשה בין הערביים' כדברי שמעון בן־פזי. ההגות היהודית החדשה הציעה פסוקים אחרים, דוגמת 'לא תרצח' שעליו מדבר עמנואל לוינס, או חשיבותה של שאלת האל המהדהדת לאורך הדורות — 'אַיֶּכָּה' על פי מרטין בובר, ואולי אפילו 'עשות משפט ואהבת חסד והצנע לכת עם אלוהיך' כדבריו של רוזנצוויג בסוף כוכב הגאולה. בורשטיין מציע פסוק אחר שיעמוד כיעד המרכזי של התורה: 'ובחרת בחיים', לא הבחירה האישית בחיים, אלא הבחירה בחיים כחלק מקהילת הברית. 

			אלא שבשביל בורשטיין הבחירה בחיים אינה עניין של מה בכך, היא מחייבת את האדם לערנות פנימית וחיצונית. היא מחייבת אותנו לנוע באופן מורכב ודינמי בין היסוד הפוליטי הפילוסופי, ובין החוק הסמלי של הלא־מודע. בביטחון קובע בורשטיין כי מטרת התורה הייתה מוגבלת לחיים עם הברית, בקבוצה לאומית מוגדרת. אולם עתה ראוי להרחיב את הרעיונות הרבה מעבר ללאומיות היהודית. בתקופה העתיקה, כך הוא אומר, נשזרו הפוליטיקה, האמת והמוסר — דהיינו רעיון הצדק, היחס אל העצמי והיחס אל האחר — לתוך חוק אחד, שבמונחים לאקאניאניים הוא־הוא 'האחר הגדול החברתי'. את התיאור המצומצם הזה יש להבין במלוא תוקפו, משום שהוא מלמד אותנו על מיקומה החדש של הפוליטיקה בתחום הלא־מודע. הפוליטיקה אינה השדה החברתי בלבד, אלא השדה שבו הלא־מודע הוא הפוליטי, והפוליטי הוא הלא־מודע. ייתכן שגישה זו מעמיקה את ההתייחסות השטחית והראשונית לתחום החברתי המשותף שלעתים מכונה פוליטי. עמדה פרשנית זו גם מצליחה להסביר את התנגדותו של בורשטיין לכינוי 'החוקה המקראית' בלשון 'האמנה החברתית', וכפי שהוא מיטיב לנסח יש לכנותה בשם שניתן לה במקרא: 'הברית'.

			המסע הזה יכול להבהיר מדוע מבקש בורשטיין להתייחס אל התורה כאל עמדה אידיאלית, במובן שהיא מבקשת להוציא את האדם מן התחום הפוליטי והחברתי של פשרה ואינטרסים לתחום הפוליטי והחברתי של 'עשיית צדק', 'עשיית שלום'. בקריאה המוצעת על ידי בורשטיין, יש לראות את פתרון הברית של התורה גם במשמעות החוקתית־משפטית, אך גם בתוכן הסמלי של הברית כ'אחווה', שהיא היכולת להביא את האדם להיות נכון להתעמת עם יסודות ההתענגות והתשוקה, גם ביחס לעצמו וגם ביחס לזולתו. דרישה זו הופכת את הפוליטי לעניין שעוסק בבעיות האנושיות שמעבר להסדרת היחסים החברתיים, ובזיקה הנוצרת בין החברתי ובין האינטימי ביותר. 

			הפסיכואנליזה פתחה את השער לדלתות הלא־מודע, ואפשרה להבין כי החשיבה הפוליטית כוללת בתוכה את עוצמות התשוקה והאיווי, ולא רק את המודעות ואת החוק. היא הצריכה את האדם לחשוב על הפוליטיקה כמו גם על התורה במונחים של 'הממשי' אך גם במונחים של 'הסמלי', מבלי לוותר לרגע על זה או על זה. התורה, אומר בורשטיין, פותחת לפסיכואנליזה את השער: 'התורה רוקמת קורפוס של ידע פואטי, המובנה באמצעות מטפורות'. העיון הפסיכואנליטי בתורה מאפשר לתורה לדבר בשפה חדשה לקורא המודרני והפוסט־מודרני, שפת הסימבוליות מלמדת כי מעבר לקבלת החוק לחקיקה, לשיטתיות ולהסדרה החברתית, מצויה גם ההכרה בסובייקטיביות, בדבקות, בזיקות הבין־אישיות. 

			'עם סגולה' כקריאה לעבודה פנימית

			בורשטיין מרבה להזכיר את רעיון העם הנבחר ולדון בו, בסכנתו המוסרית והנפשית וביתרונותיו הרוחניים והחברתיים. עם סגולה הוא בראש ובראשונה אידיאה של הראוי, הצבה של תקווה כפנטזיה בת מימוש. בקריאה של התורה, רעיון העם הנבחר מציב בפני כל אדם ובפני כל החברה את האפשרות לכוון אל האידיאה של חברת הברית. מכאן, אומר הוא, 'לימוד התורה' מאפשר להבין שהבחירה של העם הנבחר איננה ניתנת מעצמה, אלא מתארת מאמץ מתמשך ועקבי להיפרד מ'התענגות היתר' כדי לקבל את החסר שבהיות, את הכבוד של הסובייקט החברתי. העקרונות הגדולים של התורה מתגלים מאחורי הסיפורים החוזרים ונשנים: גילוי עריות, שפיכות דמים ועבודה זרה. התוהו ובוהו מאיים לאיין את הקשר החברתי כולו. עקרונות אלו מבטאים מיניה וביה את הקונפליקט המתמיד של הסובייקט, בין התשוקה ובין הגבלתה, בין האיווי כלשעצמו ובין האיווי לאיווי של האחר. 'מול שלוש השאלות הקאנטיאניות — מה אני יכול לדעת? מה עלי לעשות? למה עלי לקוות? — הפסיכואנליזה הלאקאניאנית מוותרת על השאלה השלישית. היא משיבה כי אנו יכולים לדעת על 'הפנטזמה הבסיסית' שלנו, ושעלינו לממש את ה'חובה־איווי', ומכאן שאנו יכולים לקוות לאשר אנו רוצים בו'.

			קריאה זו מאפשרת לשוב ולחשוב על מושגי יסוד של התורה, בהתבוננות פנימית — הברית, הקדושה, הטהרה, ההבדלה, הגאולה. ביטויים אלה לקוחים מן השפה הדתית שמרבית הדתות הקדומות שותפות לה. ביטויים אלה מאפשרים גם לעיין מחדש בחשיבותו של הטקסט המקודש, ומכאן גם בחשיבותו של המעשה הדתי. קריאה זו מעניקה תשומת לב מרובה לאבני הבניין החשובות ביותר והנפוצות ביותר של התורה: שמותיו השונים של האל, נוסחאות הדיבור האלוהי, נוסחאות הציווי והחוק. ומאבנים אלו בונה בורשטיין מחדש את השער לעיון וללימוד בתורה, שגם אותו הוא מבנה באופן ייחודי ובפנייה מן הלא־מודע אל הסמלי. 

			"כך, למרות זרותו של המושג הפסיכואנליטי של 'הלא־מודע', יכול הפסיכואנליסט לגשת לתורה במתודה פרשנית. מתוך קביעה מתודית, ומתוך 'פונקציית ידע פסיכואנליטית', אציג את ההנחה שהמבנה העברי של 'שם האב' — 'אדוני אלוהים יהו"ה' — אינו 'מכסה' את קיום 'האחר הגדול' הנושא תביעה ביחס לסובייקט 'ישראל'. אין לייחס כל כוונה ל'אדוני אלוהים יהו"ה', אף על פי שהתורה מציגה פונקציה זאת כמטפורה של סוכן־מדבר, שופט אוהב ופועל. אציג את ההנחה הפסיכואנליטית שאופני הסיפור הפסיכולוגיים אינם מציינים באופן מילולי התכוונות לאישיות של 'האחר הגדול', אלא הם הופכים את אופני הפעולה המובחנים למטפורה של 'מבנה' ושל 'האני העליון' על אודות 'הנפש המדברת'". מובן שאין לייחס משמעות של סובייקט לכינויי השם של האל, שכן זו יוצרת קונפליקט פנים־תודעתי בין 'הממשי', 'הדמיוני' ו'הסמלי'. כאן עולה ומתברר כי השם 'ישראל' מעבר להיותו סובייקט של העם, הוא גם הסובייקט המכונה כזה שנאבק עם האלוהים — דהיינו של זה הנאבק נגד הפנטזמה של 'האחר הגדול'. 

			הזמנה להתבוננות בעיונים הפסיכואנליטיים בפרשות השבוע

			חוכמתו של ספר זה מצויה במאמץ הלמידה הנדרש מן הקורא. בורשטיין לא מעניק לקורא פירוש פשטני ומיידי, אלא תובע ממנו לעיין בקריאה הייחודית בתורה שהוא מציע. וקריאה זו מיטיבה עם קורא הטקסט הנכון לצאת למסע הפרשנות הדינמית שהוא מציע. הקורא מוזמן להחזיק את החומש בידיו, לעיין בפסוקיו ולהיעצר באותן התחנות שבהן מציע לו בורשטיין לשהות ולהשתהות. הקריאה הזו כוללת רגישות לשונית יוצאת דופן, נכונות ללימוד פרשני טקסטואלי והבניה מחודשת של הטקסט במונחים נפשיים ופוליטיים עכשוויים. כדי להציע מעין ליווי והטעמה של קריאותיו של בורשטיין, אני מבקש להציע כאן כמה דוגמאות קטנות לקריאה הפסיכואנליטית שאליה מזמין בורשטיין את הקורא. 

			על האכזריות שבאחווה 

			את מבחר העיונים בפרשת בראשית חותם בורשטיין בנושא 'על האכזריות', המוקדש לסיפור קין והבל. את תורף הסיפור, הוא אומר, יש להבין כניסיון לאחווה שנכשל: 'האחווה היא המסר המשמעותי והחשוב כאן. כיצד לבנות קולקטיב, קשר הכרחי, כאשר הפסיכואנליזה והתורה מניחות שהאכזריות והרוע הם הדחף המיני הראשוני'. נקודת המוצא לעיון במעשה הרצח הראשון היא ההבנה שהתורה מבקשת לתאר את הרצון לאחווה ואת הכישלון הנוכח בו, מיניה וביה. עוצמתו של הסיפור איננה במחשבה שמדובר במעשה של קנאה, בסכסוך על אהבה, על קרקעות או על כבוד, אלא יש כאן הצבעה על אחת הדילמות המרכזיות בכינונה של חברה: כיצד הרצון הטוב לבנות חברה מתוקנת, שיש בה אחווה ורעות, מתגלגל כמעט בהכרח למתחים פנימיים, לקנאה ולשנאה ולמעשי אכזריות קשים ביותר? הקריאה הפסיכואנליטית של בורשטיין מזהה בסיפור את האכזריות הפנימית של האדם כלפי עצמו — 'הקושי הבסיסי ביצירת קשר חברתי הוא לגרום לאנושות לחמוק מן האכזריות שבזיקה לשיבת המזוכיזם הראשוני'. במונחים של חשיבה לאקאניאנית, היות סובייקט כולל את היכולת להתמודד עם השנאה העצמית, בשל אותו ממש של 'אחרות' הנמצא בקרב כל אדם והנישא בעזרת הדימוי של האחר החיצוני. הכוונה הטובה ביותר ליצור חברה חייבת להתמודד עם ההיבטים הקשים שהם ממהותה של כל אחווה אנושית: האכזריות והקנאה. 

			באופן פרשני יצירתי ותובעני במיוחד מפרש בורשטיין את המילים 'לַפֶּתַח חַטָּאת רֹבֵץ וְאֵלֶיךָ תְּשׁוּקָתוֹ וְאַתָּה תִּמְשָׁל־בּוֹ' (בראשית ד: 7). הקורא האמון על הפרשנויות המסורתיות מכיר ודאי את הניסיונות השונים להסביר את הפסוק החידתי הזה. מהי החטאת? ומהו הפתח? באיזו תשוקה מדובר? ולמי היא מופנית? ובעיקר מה משמעות הביטוי 'וְאַתָּה תִּמְשָׁל בּוֹ'? הקריאה הפסיכואנליטית מיטיבה להתייחס לחידה זו, על ידי כך שהיא יוצרת זיקה פנימית הדוקה בין האחר שבחוץ ובין האחר שבפנים. מכאן מציע בורשטיין, כי האפשרות של האדם לשלוט באכזריות המופנית כלפי הזולת מתחילה ביכולתו להתגבר על עצמו ולשלוט ביצר המזוכיסטי שלו — מאבקו הפנימי נגד האחר שבו. בורשטיין מצביע על המשמעות החדשה שמקבל הציווי המוחלט 'וְאָהַבְתָּ לְרֵעֲךָ כָּמוֹךָ' (ויקרא יט: 18), שאינו אהוב את הזולת כפי שאתה אוהב את עצמך, אלא להפך, היכולת לפנות כלפי רעך טמונה ביכולת להתמודד עם האכזריות שבך.

			הקורא הקשוב לקריאתו העמוקה של בורשטיין יגלה את מדרש השמות והמילים הנפלא שהוא עושה כלפי סיפור זה: החל ממושג האח שיש בו אחאות ויש בו 'אחד יותר': 'וַתֹּסֶף לָלֶדֶת אֶת אָחִיו' (בראשית ד: 2), דרך הקשר שבין קין ו'קנאה', ועד למשמעות העמוקה שמקבל הבל לאחר הרצח כ'אין'. 

			בשביל בורשטיין, מטרת הסיפור איננה ללמד על האכזריות האפשרית הנוהגת בין בני אדם, וגם לא על הציווי 'לֹא תִרְצַח' (שמות כ: 13). כדי להבין את חשיבותו של הסיפור בפתח פרשות התורה, יש לראות אותו כהנחיה מורכבת ועמוקה להיבטים הקשים והאכזריים הפנימיים המתלווים לכוונה הטובה ביצירת חברה ראויה ומתוקנת. יצירת קולקטיב לא יכולה להסתכם בחוק משותף וברצון לעשייה משותפת, היא כוללת את הנכונות של היחידים להקריב את האכזריות שלהם, להקריב את ההתענגות שבאכזריות הפנימית והחיצונית. 

			על אוהל מועד כמפגש וכאנליזה

			קשה שלא ליהנות, אפילו באופן ספרותי, מן ההצעה המרגשת של בורשטיין הפסיכואנליטיקאי לחשוב על חדר הטיפול כ'אוהל מועד'. הצורך בהגדרה של מקום כדי לייצר מפגש ונוכחות הוא חלק חשוב ביותר בהבנייתו של הסובייקט ובהבנייתו של מפגש עם האחר. 'וַיִּקְרָא אֶל־מֹשֶׁה וַיְדַבֵּר יְהוָה אֵלָיו מֵאֹהֶל מוֹעֵד לֵאמֹר' (ויקרא א: 1). מהו הקול הקורא אל ה'אני' ממקום המפגש, מתוך אוהל מועד? 'נציין כי מושג הדיבור המצוי בתורה אינו דיבור הנאמר על ידי קול פיזי, אלא דיבור הנאמר במשמעות מודגשת של התגלות סובייקטיבית פנימית'. 

			מהו הדבר המתרחש באוהל מועד — במקום של האנליזה של הסובייקט? זהו המפגש עם הנוכחות דרך ההתמודדות עם 'האחר הגדול' ועם אפשרות הפירוק של 'האחר הגדול' להיבטים של 'הממשי', 'הדמיוני' ו'הסמלי'. 'האחר הגדול', בנוכחותו ובהיעדרו, בקיומו ובסילוקו, מאפשר לסובייקט להתמודד עם עצמו ועם אפשרות הנוכחות שלו הוא. הקריאה היא 'לסובייקט לצאת מכלאו ומהמוות הסובייקטיבי'. 

			ההתרחשות הזו מתוארת אצל בורשטיין במונחים של 'תורת הקורבנות', הווי אומר: מה מוטל על אדם להקריב כדי להיות לסובייקט? מה מוטל על הסובייקט להקריב כדי להשתחרר מן המצב הבלתי אפשרי של הכלא הפנימי, בתוך היצרים והדחפים, בלב המתח של הקונפליקטים הפנימיים, הכוללים תשוקה, ארוס, אכזריות, הרסנות, פירוק והבניה. תיאורי הקורבנות שבספר ויקרא זוכים עתה לקריאה מחודשת שיכולה להפתיע כל קורא באשר הוא: תורת הקורבנות כמדריך להתמודדות פנימית. וקריאה זו מציעה להבין את פרקי הפתיחה של הספר במונחים של התמודדות: קורבן האובייקטים, הפיוס בין הקונפליקטים הפנימיים, ההתמודדות עם החטא ועם האשמה וקורבן הדיבור הכוזב. המדריך להבניית הסובייקט של ספר ויקרא כולל התמודדות ונכונות להקרבה, במונחים נפשיים פסיכואנליטיים. 

			בורשטיין כנראה מביא מחדר הטיפול את ההתבוננות הנוספת בפרשנות הזו, שכן היא יוצרת מודל בלתי אפשרי לאדם: 'וכך נוצר מצב פרדוקסלי ומייסר'. והתמונה העולה מכאן היא של תביעה כבדת משקל, "על הנפש באיווייה בחיים להתמודד עם ה'בלתי אפשרי' — 'הממשי'". כדי שהסובייקט יוכל להתקיים במציאות עליו לנוע במתח הבלתי פוסק שבין האידיאל ובין המציאות, בין הסמלי ובין הממשי, בין הדמיוני ובין הסמלי. 'קושי ותביעה מוזרים אלה אינם חדלים לעורר דחייה'. רעיון הקדושה, כפי שמכנה בורשטיין את האידיאל של תורת הקורבנות, נדרש להתנגש כל הזמן עם 'הממשי של הסובייקטיביות, הסמלי של המחשבות, והדמיוני של הארוטיות'. הנה כי כן, מלמד בורשטיין, תורת הקורבנות מספרת את תהליך הבניית הסובייקט כמאבק פנימי בלתי פוסק, שבו יש התענגות והקרבה המשמשים כאחד. 

			ישראל — בין איווי ותשוקה

			ספר דברים ונאומיו של משה בו הם בבחינת קריאה למימוש במציאות של האידיאה של ישראל המופיעה בתורה: 'פרויקט הצדק והקדושה'. וכך מסביר בורשטיין את משמעות הפסוק 'הוֹאִיל מֹשֶׁה בֵּאֵר אֶת־הַתּוֹרָה הַזֹּאת לֵאמֹר' (דברים א: 5) — יש צורך למצוא עבור כל אומה באשר היא את הפירוש הרלוונטי לה, מן 'מדע הפוליטיקה העתיק — התורה'. כדי לכונן את האידיאה ששמה ישראל, מצהיר בורשטיין, יש להיפרד מן הרעיון האתני הגזעי של לאומיות ישראל. הביטוי 'ישראל' הוא בבחינת מסמן לאקאניאני שיכול לתאר אפשרויות שונות: 

			1.	ציבור במצב ראשוני טרומי — קודם שזכה להבניה פוליטית אידיאית

			2.	עם המכונן בחוזה ברית — עִם 'האחר הגדול' החומק תדיר

			3.	קהילת אחים — עדה הנקשרת בעזרת ספר העדות

			4.	'עם המתממש כקהילה אינטימית — קהל אדוני'. 

			הקריאה על פי בורשטיין היא להבנות את המשמעות הכוללת של התורה כפרויקט פוליטי מקודש, שיש בו שלושה היבטים שונים וממדים שונים, המצויים במתח מתמיד ביניהם. הראשון, ישראל המוגדר על ידי 'תורה' שאינה אלא הבניה של פרויקט מטא־פוליטי שאינו ניתן למימוש וליישום. השני, ישראל מכונן על ידי אחווה סמלית, על ידי הנכונות ליצור סמליות של חברה מוסרית. והשלישי, ישראל הוא הניסיון לבנות פרויקט של חוק — תרבות של חוק. הזהות המכונה בשם ישראל איננה קיימת באופן גזעי, לא כאידיאה רוחנית ולא כסיפור של אמונה, אלא כמבנה תלת־ממדי, שיש בו מתח מתמיד המקיים אותו. 

			סיכום שהוא התחלה

			בסיומם של דברי ההקדמה שלי, אני מבקש לחזור להנחות היסוד של בורשטיין בהצעתו לקריאה פסיכואנליטית בתורה. המאמץ של המחשבה העברית הוא ליצור הבניה קשה ומורכבת בין ה'פוליטיקה' ובין ה'תרבות' — בין ה'חוק' ו'החוק הסמלי' — כדי לפתוח דרך חדשה אל הקולקטיב. ההתחשבות ב'מה שחסר' היא הדרך היחידה, כך הוא אומר, לעבר 'יחסי שלום' בין כל אדם ו'האחר הגדול' ובין כל בני האדם ה'חיים ביחד'. הקטגוריה הבסיסית של התורה — 'ישראל' — עניינה לתאר את האידיאל ההופך את ההמון לעם, העסוק באפשרות ובאי־האפשרות לממש את האידיאל במציאות. המורכבות שאותה מלמדת התורה, בקריאה זו, היא לחיות את המתח שהוא־הוא המאפשר את הקיום הפוליטי לאור תורה מטא־פוליטית, ואת הקיום החברתי של צדק לאור אידיאל של קדושה. 

			קריאה זו של בורשטיין יכולה להיות רלוונטית ומעניינת לכל אדם באשר הוא — בתהליך היצירה המורכב והקונפליקטואלי של ה'סובייקט'. פרשנות זו יכולה להיות מסקרנת ומלמדת ללומדי התורה ולחובבי המקרא המבנים מחדש את מושג ה'קדושה'. היא יכולה להיות רלוונטית ומאתגרת מבחינה מוסרית ליהודים הנדרשים לחשוב מחדש על המונחים של 'עם נבחר' ו'סגולה'. אך דומה כי היא מעוררת למחשבה חדשה ישראלים המבקשים להיעזר במסורת העיון בפרשות השבוע, כדי לבנות מחדש את מושגי החברה והעם בישראל. 

			
				
					1*	תודה רבה לנעמי הולר וליורם קנצלר.

						מרטין בובר, 'בן דורנו והמקרא', דרכו של מקרא, ירושלים תשכ"ד, עמ' 41.

				

			

		

	
		
			הקדמה

			מטרתי בחיבור זה לבחון את הקרבה שאני מוצא, למרבה ההפתעה, בין התורה לפסיכואנליזה, למרות ההבדלים ביניהן. אינני מעוניין להתייחס רק לשאלת הקרבה בין שני התחומים. כפי שאפרט במהלך הדברים, אציג את ההנחה שאין לראות בתורה דת, ואף לא היסטוריה, אלא אולי זיכרון. התורה הינה ביסודה פילוסופיה פוליטית של הנפש המדברת. אינני מתיימר אלא להסבר חלקי של פילוסופיה נרחבת זו ושל השאלות האפיסטמולוגיות שהיא מעלה, ולשם כך איעזר בפסיכואנליזה. מסיבה זו החלטתי במתכוון להתעלם מנושאים ומתחומים רבים במקרא וביהדות.

			כך לא אעסוק, כפי שמתבקש, במודל בריאת האדם בעזרת הפונקציה המטפורית של הלשון כפי שהוצגה על ידי ז'אן לאקאן.2 באופן דומה ויתרתי על מחקר תפיסת נפש האדם, המשתקפת ומתבטאת בתפקוד השמות העבריים ובתהליכים של שינוי. אף שאני רואה בתורה מקור לתרבות פילוסופית לחברה כולה, הנחתי בצד את התחום המשפטי שהתחבר במסגרת התלמוד.

			לימוד התורה תובע עבודה עצומה, ולכן בחרתי במתכוון לחלץ מהתורה מספר מוגבל של מרכיבים, למעשה רק את אלה שיכולתי לפרש. הקורא יבחין כי בפירושי אציג פרשנויות הבאות ברצף, בהתבסס על החלוקה המסורתית לפרשות השבוע של התורה. אדגיש כי עבודתי כפסיכואנליסט משקפת את אשר מתרחש באקט הפסיכואנליטי הקצר כרגע, הנפתח ללא־מודע ונסגר באותה מהירות. לפיכך, הסתמכתי בפרשנותי על חזרת יחידות הזמן של היפתחות הלא־מודע שלי.

			אני סבור כי מטרת התורה הינה לעסוק ב'בחירה בחיים', במסגרת הציבורית של 'עם ישראל'. התורה עוסקת בשזירת הקיום הסובייקטיבי בחברה המציבה לה למטרה את הצדק ואת האחווה הסמלית ומאורגנת במסגרת ברית. השזירה מחייבת כל אדם להישמר באופן מתמיד מ'גילוי עריות' (inceste) ומ'סביבת טומאה' המכונה 'ערווה', כי 'גילוי עריות' באופניו השונים מבטל את הסובייקט.

			כאשר הסובייקט אינו מקריב את 'ההתענגות האסורה' (ולפיכך הבלתי אפשרית), כאשר אינו מכפר על חטאיו שמקורם באשמה, וכאשר הוא נכון לקבל 'סביבת טומאה' של 'גילוי עריות', הוא בוחר במוות העוטף אותו במעטפת עצבות ומוביל לוויתור על איווייו. מנקודת המבט של הקשר החברתי, 'גילוי עריות' הוא הניסיון הפנטזמטי של האיחוד עם 'האחר הגדול'. כך, לדוגמה, ישנם אנשים הרואים בשליט מדיני את התגלמות החוק (בדומה לסיפור התורה על העם המצרי ומלכו פרעה). לפיכך אבקש להראות כיצד מתפרשת השזירה בין הסובייקטיביות לחברתיות, המכונה 'ברית'.

			המונח העתיק 'ברית' אינו ניתן לתרגום למונח האירופי המודרני 'אמנה חברתית'. מאחר שאין מונח התואם אותו במדויק, אשתמש במושג הפילוסופי 'קשר חברתי'.3 כך אצביע על הזיקה בין 'פילוסופיה פוליטית' (חוק פוזיטיבי) ל'חוק סמלי' בלתי מודע (תנועה סובייקטיבית), שמטרתם בניית העם.

			אין ספק שפרויקט התורה, שפותח ועובד בעת העתיקה, כוון בראשונה למציאות מוגבלת, שמשמעה היה בנייתו של העם היהודי. אני סבור שבתקופה המודרנית, הפרויקט המוגבל עוּבד והורחב. כך, התורה כפי שאפרשה הינה חיבור של פילוסופיה פוליטית במשמעות העתיקה — 'פוליטיאה'. זוהי פילוסופיה המנוסחת כמחשבת 'הדיבור המחייב'. באמצעות המונח 'פילוסופיה פוליטית', במשמעותו העתיקה, אציין את הקשר הלא־דתי בין 'חוק סמלי' בלתי מודע, ובין הפוליטיקה. את הקשר הזה אכנה 'מטא־פוליטיקה', בשונה מהמושג השפינוזיסטי 'תיאולוגי־פוליטי'. שפינוזה (באופן שונה מהרמב"ם4) רואה במקרא אך תוצר של דמיון, ולא ידע את המתממש באופן מטפורי. את הידע הזה אבקש לפרש.

			אף יותר מכך, אינני מגביל את השם, המופיע בתורה, 'אדוני יהוה אלוהים', לאלוהי היוונים, לאלוהים באופן כללי או לאלוהים במובן 'תיאולוגי־פוליטי'. אייחס שם זה למושג הפסיכואנליטי 'האחר הגדול', הנוכח בהיגד הסובייקטיבי. הפסיכואנליזה מתארת את אופי 'האחר הגדול' כ'נחמק' פוטנציאלית.5

			ההתייחסות לעולם העתיק מזכירה כי בתקופה זו נשזרים יחדיו (בהיעדר כינוי חלופי) פוליטיקה (צדק), אמת (היחס אל העצמי) ומוסר (יחס צודק אל האחר). בתורה, שלושת הממדים הינם בלתי נפרדים ונקשרים אל החוק המייצג את 'האחר הגדול' החברתי. הנושא קרוב להערתו של לאקאן: 

			יהיה אולי רגע שבו נשוב לתפיסה בריאה של מה שפרויד מצא (מה שאין אני אומר): 'הפוליטיקה היא הבלתי מודע', אלא באופן פשוט יותר: 'הבלתי מודע הוא הפוליטיקה'.6

			מושג הפוליטיקה של העת העתיקה נעדר מהעולם המודרני, אף שהוא תואם את ההתנסות הפסיכואנליטית.

			ההיבט השני של עבודתי מנוגד לשיח האוניברסיטאי, שבו המקרא אינו אלא אוסף טקסטים המאוגד על ידי סיפור. אגב, אין ספק כי למקרא עמדת סמכות סמלית בולטת, כך שהוא נקרא, וייקרא תמיד, כטקסט הצטדקות, הן על ידי אידיאולוגיות דתיות, הן על ידי אידיאולוגיות פוליטיות. לפיכך, בעודי מודע לקשיים בניסיון לקרוא את התורה בפרספקטיבה המדעית בלבד — מדע הפסיכואנליזה, אבקש, למרות זאת, לפעול כך. יותר מכך, בעקבות לאקאן במאמרו 'המדע והאמת',7 אאפיין את ההבדל בין הדת לפסיכואנליזה ביחסן השונה לאמת כאל סיבה. לאקאן מציין את מתודת הדת כחיפוש אחר 'הסיבה הסופית', ואת מתודת הפסיכואנליזה כחיפוש אחר 'הסיבה החומרית'. הגדרות אלה, הלקוחות מאריסטו ועובדו מחדש, מובנות אם רואים במושג 'סיבה סופית' משמעות שלפיה יש לפרש כל טקסט, כל סימן ואת התורה כולה כמעידים על תכלית ועל כוונה. בעניין זה, הפסיכואנליזה נבדלת מהדת.

			הפסיכואנליזה דוחה את הרעיון שלפיו יש להעניק מעמד למגמה זו, לדוגמה, בתיאור 'האחר הגדול' כסובייקט, שאותו הדתות מכנות אלוהים. כך באופן מכוון, בפרספקטיבה רדוקטיבית, השם 'אדוני יהוה אלוהים' אינו 'סובייקט גדול', אלא רק המשך השמות המציינים את חוק התפקוד הסובייקטיבי, כאשר הוא פועל באמצעות חוקי הדיבור.8

			לבסוף, הקורא המתעניין בפסיכואנליזה יבחין גם שהסתמכתי על ניסיון אנושי ארוך, שעליו מעידה מחשבת התורה, כדי לפתח כמה מהחידושים בתחום הפסיכואנליזה. יותר מכך, הפסיכואנליזה נבדלת מהדת באופן בסיסי ומתמודדת עם 'הבלתי אפשרי של הקשר החברתי'. פרויד, בעקבות קאנט, כינה זאת 'אי־אפשרות השליטה בבני האדם ובחינוכם'. הפסיכואנליזה מתחשבת ב'ממשי' ואינה מציעה תקווה. היא עוסקת רק בסובייקט, במעברו לאיווי, כיכולת התמודדות עם ה'ממשי' ועם מגבלותיו, כדי לחלץ את 'שדה האפשרי' שאותו ניתן לממש.

			
				
					2	ראו 'ערכאת האות בלא מודע', לאקאן, כתבים. 

				

				
					3	במונח 'קשר חברתי' אשתמש במובן שונה מזה של הסוציולוגיה המודרנית. במקרא, משמעות המונח הינה יצירת עם במובן העתיק, ולא בניית חברה במובן המודרני.

				

				
					4	מנקודת מבט אפיסטמולוגית, הפירוש הפסיכואנליטי אינו ניתן לפיחות לפירוש רציונליסטי. זו הסיבה שאיעזר יותר ברמב"ם מאשר בשפינוזה.

				

				
					5	הפסיכואנליזה הלאקאניאנית מציינת זאת כ־(S (  /A, כדי לבטא את אי־מהותו של 'האחר הגדול'.

				

				
					6	J. Lacan, XIV La logique du fantasme 1966-1967. להלן לאקאן, 'סמינר 10 במאי 1967'.

				

				
					7	ז' לאקאן, מדע ואמת (J. Lacan, La sciene et la vérité, Paris: Seuil, 1966), עמ' 812.

				

				
					8	J. Lacan ,Écrits. Paris: Seuil, 1966, p. 812: 'כך גם לגבי החוק המוסרי, ומאותה סיבה המביאה אותנו לצעוד מהשפה אל הדיבור ולגלות שהאני העליון, במקום האינטימי המוחלט שלו, הוא אכן "קול המודע". למעשה, זאת אומרת קודם כול קול, מאוד ווקלי, ללא סמכות גדולה יותר משתהיה לקול העבה: זהו קול, שטקסט אחד לפחות של המקרא אומר לנו שהוא נשמע על ידי העם החונה סביב הר סיני, לא מבלי שאמצעי זה מביא לכך שבאמירה זו שלו, הקול מציין את השמועה שלו עצמו. לוחות החוק הכרחיים לא פחות כדי להכיר את תוכן ההיגד שלו. כך, על הלוחות לא כתוב שום דבר למי שיודע לקרוא מחוץ לחוקי הדיבור עצמו'.

				

			

		

	
		
			חלק ראשון

			הנחות אפיסטמולוגיות

		

	
		
			גישה פסיכואנליטית לתורה

			תוכנית הספר

			אקדים ואציג את ההנחה שלפיה, ישנו אמצעי להתמודד עם הקושי הרדיקלי שמציבה הבעיה האנושית הבלתי רדוקטיבית. זהו פתרון מוזר, המתמודד עם הממד הטרגי שבקיום האנושי ובה בעת מתחשב בעובדה הבסיסית שההוויה האנושית הינה סובייקט המכונן ב'מבנה דיבור', שמחייב באופן בלתי מודע פנטזמה אינססטואלית.9 אראה שבתקופתנו הפוסט־מודרנית, המאופיינת ביציאה מן הדת (במיוחד בחברות המערביות), מצויה 'שארית' (reste). כיום אין די בהפרדה בין דת למדינה, אלא יש להפוך את הדת לתרבות. במונח 'תרבות' אגדיר יצירת מרכיבים משותפים שהם הזהות הסמלית של הקולקטיב.

			אני מניח שבמחשבה העברית, התורה הינה ידע אנושי ופוליטי, שעובד ופותח באמצעות השם 'ישראל'. בעיני, השם 'ישראל' מגדיר את 'העם הנבחר' כעם מחונך ומלומד. אף על פי שהשם 'זר' לתרבות הדמוקרטית המודרנית, הוא מציין את הפתרון הפועל להתמודדות עם ה'בלתי אפשרי' של הבעיה האנושית — המלחמות הבלתי פוסקות, והאלימות שאינה חדלה מלהפריד בין בני האדם.

			יש למצוא פתרון אקראי, זמני וקשה במיוחד, שניתן למקמו בין פוליטיקה לתרבות ול'חוק סמלי'. מטרת התרבות, החוק הסמלי, הינה להורות לכל אדם ולקולקטיב את קבלת ה'חסר בהיות' ברמת הנרקיסיזם, למרות העובדה שה'חסר' אינו חדל לייצר 'סימפטום'. פרויד כינה מצב זה 'אי־נחת בתרבות'. אם כך, ההתחשבות ב'חסר' היא הדרך היחידה הנפתחת אל 'יחסי שלום' בין כל אדם ל'אחר הגדול'10 שלו מצד אחד, ול'חיים ביחד' מצד אחר. 

			לכן מנקודת המבט הפסיכואנליטית (הרדוקטיבית), ענייני הוא העם היהודי, המוזכר בתורה באופן אידיאלי בשם 'ישראל' ונחשב ל'עם הנבחר'. אראה בקטגוריה האחרונה ('עם נבחר') מטפורה ל'המון' ההופך ל'עם'. היות עַם מחייב החזקה באיווי ובאפשרות מימוש של אידיאל משותף לכול, 'טוב ציבורי' שבו נקרא כל אדם להשתתף. ההשתתפות מאפשרת לנפק את הערך הפאלי ההכרחי לקיום. המקרא מכנה את הערך הפאלי 'כבוד' ו'הדר',11 והמודרנה מקנה לערך זה משמעות פחותה ומכנה אותו 'רספקט' (respect).

			מטרתי בחיבור הינה לתרום באמצעות הפסיכואנליזה להבניית הפרויקט ה'מטא־פוליטי'. ללא הגדרה זו, הממד ה'פוליטי' אינו יכול לפתור את הקושי הרדיקלי של היעדר פתרון לבעיה האנושית בעת המודרנית. ללא הגדרה זו, אין גם אפשרות להתמודד עם הדחיפות האבסולוטית — הצורך לבטל את העוני המתבטא באלימות בלתי נשלטת. לפיכך מדובר בתפיסת הקטגוריה בתורה המאפשרת להגדיר את הפילוסופיה החברתית בכל עוצמתה; זהו כמובן תפקיד הברית.

			משמעות קטגוריית הברית 'מכסה' (אף שלא לגמרי) את משמעות הפוליטיאה היוונית והפילוסופיה הפוליטית או החברתית האקטואלית.12 אולם להבדיל מהדת, המבקשת להסיק מקטגוריית הברית התנהגות קולקטיבית נורמטיבית (הלכה), אראה שהמושג 'יראת אלוהים' מספיק לסובייקט של הקשר החברתי. המושג מניח, במידה רבה, את קבלת 'הסירוס הסמלי' — קבלת ה'חסר' ברמת הסובייקט. הפסיכואנליזה, להבדיל מן הדת, אינה מבקשת לכפות באופן נורמטיבי את קבלת הסירוס בחיי היום־יום. לעומת זאת, היא דוחפת את הסובייקט להגדיל את ההבנה ברמת קיומו השלמה. במשמעות זאת, הפסיכואנליזה אינה רק נבדלת מן הדת, אלא לאמיתו של דבר עומדת נגדה.

			מאחר שהנחתי כי אובייקט המקרא הוא חוק התפקוד האנושי כ'חברתי' וסובייקטיבי — כשהאנושי מצוי בהתענגות, יש לפיכך להבהיר את קטגוריית הברית.13 התורה מתעמתת עם מורכבות ה'אנושי' המצוי בהתענגות, בהציעה את פתרון הברית, שהוא הן בעל תוכן פוליטי־משפטי בתביעה לצדק, הן בעל תוכן סמלי בתביעה לאחווה.14

			תפיסה זו מובילה לכך שבשונה מהמודרנה, התורה מבקשת פתרון לבעיה החברתית לא במסגרת הפוליטיקה בלבד, אלא בקשר שבין בעיות פוליטיות לבעיות אנושיות (המייסרות את האדם באשר להתענגותו ולמשמעות ערכו האינטימי). לכן, התורה מבקשת כללים המביאים ל'עשיית שלום' ביחסים בין בני אדם וביחס של כל אדם אל עצמו, באמצעות חוקים וכללי התנהגות, שהם ה'משפטים'. כדי להבין את חשיבות התורה כפילוסופיה מטא־פוליטית15 עלינו לתפוס את שזירת ה'חברתי' עם האינטימי. 

			כמובן, המושג המודרני של 'מדינת חוק' עושה שימוש (באופן חלקי) בתפיסה הסובסטנציאלית של החוק, המוגשמת בהפרדה שלטונית (מלך, כוהנים, לוויים, שופטים) ובהגדלה של 'מרחבי הצדק'. כתוצאה של כך, תפיסת מדינת החוק מזניחה את העובדה שללא 'האחווה הסמלית' או ה'רעות', אף משטר פוליטי אינו יכול להתכוון לעשיית שלום וליצירת דו־קיום בין בני אדם (או אף מתעלמת מעובדה זו). מכאן מובנת חשיבות 'קטגוריית החוק', בתנאי שנתפוס את החוק כדיבור ליחיד, המצווה עליו להיפרד בהתנהגותו מהחלק הטמא המועצם, שאינו חדל לשכון בו, ומכוון לביטולו.

			קיים סיכון ממשי כי תפיסה זו, בקיצוניותה, תפחית את מעמד התורה לדת דוגמטית, המערבת מוסר ופוליטיקה, ולפיכך מצמצמת את החירות הפוליטית ואת החירויות החברתיות. לנוכח הנטייה ההופכת את המקורות החשובים הסמליים למערכת דוגמות סמכות, הגיבה המודרנה16 בדרך כלל בהציבה מסגרת הפרדה הכרחית בין המדינה לדת. במהלך ההיסטוריה, ההפרדה בין השתיים מיוצגת באמצעות העיקרון הפוליטי של החילוניות. לדוגמה, זהו המצב הנוכחי באירופה בהבדלי העמים המכוננים אותה. אך עולה שוב השאלה: כיצד לממש את האחווה הסמלית? היא מצריכה התאמה בלתי פוסקת בין התרבות, החוק וההטרוגני לשניהם: 'החוק הסמלי של הלא־מודע'. אכנה את פרויקט ההתאמה 'תרבות פילוסופית יסודית', אולם מאחר שהמודרנה משאירה ליחידים ולמשפחות, ואף לאבות או לאמהות בלבד, את האחריות לפרויקט, מופיעה 'אי־נחת בתרבות', שמקורה באי־היכולת לממש התאמה זו.

			תרומת הפסיכואנליזה לתרבות בנושא זה הינה משמעותית. הפסיכואנליזה (בניגוד לתפיסות אחרות) היא האמצעי היחיד של הסובלים להגיע להתאמה בין החוק הסמלי לתרבות, מתוך כיבוד ההפרדה הפוליטית המודרנית שבין חוק למוסר. זהו האינטרס הציבורי בפסיכואנליזה, בתנאי שנחשוב (כפי שאעשה) במסגרת תהליך המכונה בפי ההיסטוריונים 'משך ארוך'. אבהיר להלן את מכלול הפרובלמטיות הזאת.

			תרומת התורה לפסיכואנליזה

			ניתן לכנות חיבור זה 'פילוסופיית התורה המוארת על ידי הפסיכואנליזה'. מאחר שבתקופה הנוכחית עזבנו באופן חלקי את הדת, קיימת האפשרות לשוב ללימודים מסורתיים, כפרשנות התורה. למעשה, התחלנו וכבר הצלחנו להקים מערך מדעים, קיימת אפיסטמולוגיה מדעית הנבדלת מן הדת ומציגה נקודת מבט חיצונית כלפיה. יותר מכך, התפתחה אפיסטמולוגיה פסיכואנליטית, היכולה לעצב מבט ביקורתי על האמת הפנימית של הדתות ועל טקסטים סמליים חשובים. המניע לעבודתי הינו ודאות הקִרבה בין ידע שנמצא בזיקה ללא־מודע — שפרקטיקת הפסיכואנליזה מציגה עבורי, לבין הידע היהודי.

			כשם שהמדע הפסיכואנליטי בעיקרו הינו מושגי ופורמלי ומוצא את מקורו ואת פיתוחו בהתנסות בתהליכים מטפוריים, כך התורה רוקמת קורפוס ידע פואטי, המובנה באמצעות מטפורות.17 לפיכך ביקשתי ללמוד ידע יהודי זה בעזרת הפסיכואנליזה. העניין במהלך זה הוא להבין את הופעת האובייקט השכן18 — 'הידע הלא ידוע'19 — למרות ההבדלים בין השניים, בתרבות, בתקופה ובאפיסטמולוגיה. 

			אם מאז תקופת ההשכלה, על הדת להיות מופרדת מן הפוליטיקה, בתחום נורמות ההתנהגות אי־אפשר לחשוב על הפרדה שתהיה בזיקה להיעדר סמכות סמלית, שאותה מכנה לאקאן 'שם האב'. הסמכות הסמלית מבססת ומאפשרת את תפקוד הקשר החברתי, מסמנת את ההבדלים בין הדורות ומציינת את האיסורים בזיקה לגילוי עריות.

			כיצד לנסח את הסמכות הסמלית של הפוסט־מודרניות מחוץ למסגרת הדת? האם אין הכרח להבין ולהגדיר את הסמכות הסמלית כמתייחסת לחוק הסמלי של הלא־מודע, שמקומו במציאות הינו רישומו כמטפורה בשיח החברתי20 ובאמצעותו? הסמכות האולטימטיבית21 אכן מבססת את הקשר החברתי, ומקורה תמיד במרכיב סמלי, ובאופן שאינו משני, במרכיב המציאות.22 תזה זו מניחה כי לעם שמות סמכות סמלית שגובשו מגרעין מינימלי של מטפורות מסמנות. דוגמה לכך בתורה היא התבססות הסמכות על העברה בין־דורית, הכוללת התייחסות לקשר שבין האבות: אברהם, יצחק ויעקב.

			בעקבות קביעת קאנט: 'לא ניתן לחנך ולשלוט', נגדיר את אובייקט הפילוסופיה הפוליטית של התורה כעבודה על ה'ממשי' של המערכת האנושית, המוצפת באופן מתמיד במגוון סוגי מציאות המגלמים אותה. עם זאת, מנקודת ראות פסיכואנליטית, ה'ממשי' במערכת האנושית קיים אך בתנאי התגשמותו, הנכתבת באופן שונה ומנוגד בכל סובייקט. לכן ניסח לאקאן את ההנחה: 'הלא־מודע הוא הפוליטיקה'.23

			הקטגוריה הסוציו־פוליטית הנלמדת מהתורה

			הפסיכואנליזה מניחה קיום סמלי (אידיאלי או ממשי) של מסמנים בסובייקטיביות ויוצרת מהם תנאי ואופק לכל קשר חברתי. במבנה מסמן זה מוצאים החוק והקשרים החברתיים את האוניברסלי המשותף המבסס אותם. לאקאן כינה את האוניברסלי המשותף 'שם האב'.24 התורה מכנה אותו ה'שם', והוא מוצג באמצעות 'שמות האב': 'אדוני יהוה אלוהים'. שמות אלו כוללים את היסוד האולטימטיבי המהווה סמכות. כך התורה מציגה פילוסופיה פוליטית — פוליטיאה, שהיא ברית המסדירה את היחסים בין בני האדם ואת פרטיקות החברה, בהתייחסותה לשם הסמכות הבלעדית 'אדוני יהוה אלוהים'. השם הוא מהותו הבסיסית של החוק היוצר נורמה ומשפט.

			בפסיכואנליזה, הציות לחוק נקשר להיות האדם מוגדר 'נפש מדברת', ובאופן מיידי הוא אשם בחימוד האם וברצון להרוג את האב. לפיכך מלכתחילה, לידת הסובייקטיביות מקורה בשלילה, בהדחקת האיווי לגילוי עריות וברצח הקדמון. כך האשמה המקורית דוחפת את הסובייקט (כסובייקט של הלא־מודע) לקבל את שיהיה מעתה חוק עבורו — כעוגן סמכות בלעדית.

			בנקודה בסיסית זו, הפסיכואנליזה תטען בניגוד לעמדה הפילוסופית: יש לקבל את הסירוס, אף באופן מינימלי. התורה מציינת קבלה זו כשמיעה, איווי ב'שמע'. כך נבין כיצד מציע מושג הברית פילוסופיה של קשר חברתי.25 באמצעות מושג זה אציין את העובדה שדבקותנו בחוקים ובנורמות המסדירים פרקטיקות מוצאת פה את נקודת הדבקות הסובייקטיבית ההכרחית. את התורה אפרש מתוך התחשבות באופק משמעות חדש זה ואציין שעל מושג הדת להתפרש במשמעות העתיקה של 'קשר חברתי'. 

			ביחס לכך, אף אם היא מציגה עיקרון שונה מעקרונות הדת שביססה את 'העיר העתיקה'26 (דת המשפחה והבית, פולחן אבות מתים), התורה ממשיכה לייצגם בצורת עקרונות אחרים. 'האחר הגדול' הורחק בתורה מפולחן המתים27 כדי להפכו למחשבת 'הנפש המדברת'. פולחן ההקרבה, שבו מודלקת האש הקדושה, אינו עוד של הבית הפרטי, אלא של העם כולו. עקרון ה'צדק' הורחב והתייחס גם לזר הגר בישראל. אף עקרון שנאת האויב מכיר בחובה לכבדו באופן סמלי.

			ידע, מקרא, פסיכואנליזה

			בחיבור זה אינני מתכוון להסביר את התורה באמצעות הפסיכואנליזה, אלא להתחשב ב'ידע', ובמיוחד ב'ידע הלא ידוע' המצוי בתורה, באמצעות שאלות שרק הפסיכואנליזה מרשה ומעזה לשאול. הקביעה ש'ידע' מוסק מהמקרא תיראה מוזרה לאלו שעבורם היהדות הינה דת, קודם היותה תרבות וחוכמה. זוהי 'חוכמת לב', שאינה קיימת כפי שהיא, אלא מתממשת על ידי הסובייקט בהתאם למידת לימודו.

			בהתאם לפרספקטיבה זו, אניח בצד את האופן שלפיו היהודים היו, וממשיכים להיות, דת, רק בשל עבודתם הפרשנית. יתרה מזאת, מאחר שאינני היסטוריון של הדת, לא אתייחס למחקר היחסים בין המקרא לנצרות או לאסלאם. מאחר שאני מעוניין אך בהבהרה הפסיכואנליטית, אני מודע לאימוץ נקודת מבט מוגבלת ומיוחדת. ה'ידע' ו'הידע הלא ידוע' שאני טוען להם אינם ידע של מומחה ליהדות — שאינני, וגם לא 'ידע' העולה מפרקטיקה דתית — שאינני עוסק בה. מדובר ב'ידע אמיתי' בזיקה ללימוד המקרא, המאפשר לי למקם את עצמי ולהסביר את התנסותי האנושית. לכן, פירושי מיועד בראש ובראשונה לאלו שהפסיכואנליזה היא מתחומי התעניינותם.

			מהלכו הבלתי יציב של העולם וה'ממשי' של המבנה

			בתקופתנו הפוסט־מודרנית, בחברותינו המעורבות, אין אנו יכולים עוד להתנכר (aliéner) ל'שם' — הסמכות הסמלית לכול, הן להמון, הן למגוון האנושי. שם הסמכות הסמלית העליונה הוחלף באופן חד־משמעי ב'שמות רבים'.28 מכאן יש לצעוד במסלול הכולל שימוש גלוי במצב החדש, כדי לתפוס כי היחידות הקולקטיביות שאנו בונים יופיעו מעתה רק בתחום הפלורליסטי של המסמנים, שמקורם ביחידים מובחנים.

			בתקופתנו נחלשת ודאות ההרכבות (montages) הדמיוניות והסמליות ('מהלכו הבלתי יציב של העולם'), לטובת הגורם לבסיס המוצק של ה'ממשי' שלנו (ה'מבנה'). בפסיכואנליזה ה'מבנה' נתפס רק באמצעות ההבניה הייחודית של הקשר הסובייקטיבי ('ממשי', 'סמלי', 'דמיוני'). לפי לאקאן, הקשר הוא מבנה הסובייקטיביות. הוא מציג את המבנה ב'איור טופולוגי', המכונה 'הקשר הבורומאני'.29

			איור 1. מבנה הסובייקטיביות

			מבנה הסובייקטיביות החשוב ביותר הינו שכל אדם יוכל לעגן עצמו באופן יציב, בדרכו הייחודית בקשר ('ממשי', 'סמלי', 'דמיוני') המכונן את הסובייקטיביות שלו. לפיכך שתי דרכים מתבחנות, האחת עבור המאמינים במציאות העולם, והאחרת עבור אלו שביטחונם מבוסס על המבנה.

			מגבלות נקודת מבטו של פרויד ביחסו לדת־תרבות היהודית

			במאמרו המורכב והלא מושלם 'משה והדת המונותיאיסטית',30 פרויד כנראה מבקש להסביר את הדת כמצויה בזיקה לכינון 'אני עליון', שמטרתו להקטין את האשמה, והוא מצמצם לפיכך את היהדות לציות לקוד מוסרי מגביל. אין קושי להראות קרבה בין הציות לבין הנוירוזה האובססיונלית. אף שהוא מכיר בכך שליהודים, היהדות הינה מקור גאווה וחיות, פרויד סבור שהיא כוללת אובייקט נרקיסיסטי מוערך יתר על המידה. 

			פרויד מסיק את קיום האובייקט מפירושו הרדוקטיבי לקטגוריית 'העם הנבחר'. כך הוא יכול למקם את היהדות, שאותה פיחת לדת, במסגרת סדרת סימפטומים שמוצאם באשמה הקשורה ברצח האב. הוא יוצר זיקה בין הרצח לבין המשכיות (מדור לדור) של 'הארוחה הטוטמית'.31 כיום, נקודת מבטו מזמינה בהכרח מחקר ביקורתי וניסוח מחדש, משום שבניתוחו, פרויד הזניח את פירוש המבנה הסמלי של היהדות, כשלא התחשב במעמדה כתרבות עתיקה וחשובה. 

			ז'אק לאקאן הלא־יהודי הוא שחנך את לימודי המקרא, בתפקודו כטקסט פואטי ומטפורי, הקורא לפירוש פסיכואנליטי. לדוגמה, לאקאן עשה שימוש מחודש בשמות האב המקראיים 'אדוני יהוה אלוהים', כדי לחשוב הן על ה'מבנה', הן על ההיגד האוטו־רפרנציאלי המצביע עליו. לאקאן הוא שסבר, בעקבות תיאודור רייך,32 כי הקורבן המצווה על אברהם נוגע בחלק ההתענגות שלו.33 בסיום הוראתו הבחין לאקאן בשזירת התפקוד האבהי בתפקוד הסמכות הסמלית, שלה זיקה לאקט 'מתן השם'. כך, בעקבות מחקרי תיאודור רייך וז'אק לאקאן,34 אתמודד עם הפירוש לדת־תרבות היהודית.

			פירוש פסיכואנליטי לתורה 

			הפילוסופיה החברתית העתיקה מתבטאת באמצעות התפקידים החשובים שיועדו בתורה לישראל כסובייקט וכקולקטיב, המתואר כ'עם הנבחר', כ'עם סגולה'. מה משמעות הכינוי 'העם הנבחר'? לימוד התורה מאפשר להבין שהבחירה הינה המאמץ המתמשך של עם להיפרד מ'התענגות יתר' (במינוח הפסיכואנליטי) כדי להגיע אל 'קבלת החסר בהיות'. 

			הסיפור המובא כאן מראה כיצד פונקציית ההפרדה מ'ההתענגות האסורה' היא, ראשית, פרויקט העם המכוון לקדושה. שנית, היא ההתנסות המתחדשת ללא הפסק, כי 'ישראל' אינו חדל להיות לא־נאמן לייעודו. בתורה, הנושאים החשובים המצוינים הם גילוי עריות, שפיכות דמים ועבודה זרה, ואלה אינם חדלים לחזור על עצמם מדור לדור. את ההתענגות, שלא ניתן לבטל, יש לצמצם ולהרחיק, מבלי להיקלע שוב ל'תוהו ובוהו', שאינו חדל לאיים על הקשר החברתי כולו ועלול להוביל לחלוקת העם ולאיבוד עצמאותו הפוליטית.

			לפיכך, מנקודת המבט הפסיכואנליטית, אין מדובר בהצעת תקווה, אלא בקריאה לכל אדם ל'חובתו־איוויו', הקשורה באיסור גילוי עריות בכל דור. זו הסיבה, כי מול שלוש השאלות הקאנטיאניות — מה אני יכול לדעת? מה עלי לעשות? למה עלי לקוות? — הפסיכואנליזה הלאקאניאנית מוותרת על השאלה השלישית. היא משיבה כי אנו יכולים לדעת על 'הפנטזמה הבסיסית' שלנו, ושעלינו לממש את ה'חובה־איווי', ומכאן שאנו יכולים לקוות לאשר אנו רוצים בו.

			בפסיכואנליזה חשובה העמדה המחייבת להבין שאין קשר חברתי מתמשך של 'אחווה סמלית' מינימלית, ללא מטרת דבקות אוניברסלית של כל יחיד בחוק הסובייקטיבי המצווה עליו ומחייב אותו, כ'נפש מדברת', להכיר ב'נוכחות האחר הגדול' — הזולת.35 בהקשר זה, קטגוריית הברית מציינת את הכרח הפרקטיקה החברתית המכוונת לצדק ואת הקריאה לסובייקטיביות של כל אחד, המאלצת אותו לממש את עצמו באחריות פעילה. כך הפסיכואנליזה איננה מבקשת 'לחלץ' מהדת פוליטיקה של 'כתבי הקודש'.

			הפסיכואנליזה, באופן שונה מהמודרנה, מבליטה את התפיסה שהדמוקרטיה לא תוכל להיות פוליטיקה אמיתית של ההמון, אם לא תנוסח כמבנה של עם המאוחד במשותף מינימלי, שהופך (בדיוק כך) 'המון' ל'עם'.

			תרומת התורה למושג 'עם' היא משמעותית. תרומת הפסיכואנליזה לפילוסופיה הפוליטית המודרנית מצויה בדיוק בתזכורת, שהחוק מוצא את נקודת הלגיטימיות אך ורק בסובייקטיביות של כל אדם. קשה להבין שאין מדובר ביסוד אידיאליסטי של החברה בפנייתה למודע. להפך, מדובר בתפיסה שזהו ה'ממשי' של תפקיד הסובייקט הלא־מודע, באמצעות השפה והמסמנים של כל אדם, הנושא את זיהוים הבלתי מודע, שהינו הכרחי לרישום 'הפונקציה הסמלית של האב'.36 הפונקציה אינה רעיון או ייצוג, אלא היא מה שמתחשב בהופעת המבנה בכל סובייקט.

			בעקבות הערכות אלו, נדייק בפונקציות ובמצבים הנדרשים כדי לממש את קטגוריית ה'עם' ונבין במה המושג 'עם נבחר', שיוחס לעם ישראל, מציג פילוסופיה של קשר חברתי. ואלה ארבע הפונקציות הנדרשות מהעם: 1. לשאת ב'פונקציית ההפרדה' בין טמא לטהור; 2. לשאת ב'פונקציית ההפרדה' בינו לבין עמים אחרים; 3. לא לחדול מההבדלה בין טמא לטהור; 4. לממש עמדת עַם פעיל.

			הקטגוריה הראשונה מכונה 'ישראל', והיא קיימת רק כהיפרדות מההתענגות הלא מתאימה. סיפור עגל הזהב בספר שמות מציג את סירובו של חלק מהעם לעזוב את 'התענגות היתר', המכונה 'סיר הבשר במצרים'.

			מדוע לבצע בו בזמן הפרדה בין ישראל לשאר העמים? כי מדובר בשמירת הקולקטיב 'ישראל' מהתערבות בעמים אחרים, המקיימים פולחן אלילים והקרבת אדם וסובלניים כלפי גילוי עריות ביחסי המשפחה.

			הפונקציה השלישית, תוצאת השתיים הקודמות, הינה ההכרח שלפיו על ישראל להגיע לחלוקה הסובייקטיבית. מרגע שישראל נעשה 'עם נפרד', ההתענגות השלילית מופיעה בתוכו שוב ומפרידה את העם ממלכיו עד כדי ניתוק.

			הפונקציה הרביעית עוסקת בתפקיד האקטיבי שעל ישראל למלא. תכלית ישראל קיימת אך ורק מתוך 'ייעוד מתמשך': ויתור על ההתענגות השלילית, ובהתאם לכך החובה לקבל את ה'חסר בהיות', הן אצל הסובייקט, הן אצל הציבור. כך, מלך ישראל האמיתי אינו אלא 'יהוה אלוהים'.

			את התפקידים השונים האלה, המכוננים את עם ישראל, אצרוף למושג 'עם נבחר'. בתביעת האידיאל של 'עם נבחר', על ישראל לכפר תמיד על 'ההתענגות הרעה' הזאת, שאינה חדלה להתפשט בצורת גילוי עריות וחוסר בושה, ו'למחוק' אותה מהווייתו הקולקטיבית ומהעולם. חוסר הבושה והמעשים בזיקה לגילוי עריות מכונים 'ערווה'.

			כך נבין את יום הכיפורים, כיום המזכיר ומרכז את פעולת הכפרה־הדחקת החטאים (הביטוי לגילוי העריות). פעולות הכפרה, הדחקת החטאים וטיהור העם מצויות בדת היוונית והרומית של העולם העתיק. אצטט בנושא את פוסטל קולנגס:37

			אחד הטקסים החשובים ביותר בדת העיר היה ההיטהרות. הוא התרחש מדי שנה באתונה. לעומת זאת ברומא הוא נעשה בכל ארבע שנים. הריטואלים שבוצעו ושם הטקס הצביעו על כך שהייתה לו מעלת מחיקת החטאים שנעשו על יד האזרחים נגד הפולחן. למעשה, דת מורכבת זו הייתה מקור פחד לקדמונים, כי האמונה וטהרת הכוונות לא היו חשובות, והדת כולה הייתה פרקטיקה מדויקת של ציוויים רבים. לפיכך היה פחד מתמיד מהתרשלות, מהשמטה ומטעויות, ולעולם לא היית בטוח אם מצוי אתה תחת מכת זעם או נטירה של אחד האלים. לפיכך, היה צורך להרגיע את לב האדם בקורבן מכפר. האחראי על הביצוע (ברומא היה זה הצנזור, לפניו הקונסול ולפני האחרון המלך) החל בהרגעה, בעזרת אותות על כך שהאלים קיבלו את הטקס. לאחר מכן הוא קרא לעם באמצעות כרוז שהשתמש בנוסח פולחני. 

			כל האזרחים, במועד שנקבע, התכנסו מחוץ לחומות. שם היו כולם בשקט. מנהל הטקס הסתובב שלוש פעמים סביב הקהל, בדחפו שלושה קורבנות, כבש, חזיר ושור. שילוב שלוש החיות היה עבור היוונים והרומאים קורבן מכפר. כוהנים ומקריבים הלכו בתהלוכה זו. כאשר הסיבוב השלישי הושלם, האחראי על הטקס אמר נוסח תפילה ושחט את הקורבנות. מרגע זה, כל טומאה נמחקה, כל הזנחה בפולחן תוקנה, והעיר הייתה בשלום עם האלים.

			'צדק' — הקטגוריה העברית העתיקה 

			יש לשוב ללימודי המקרא, אך יותר מכך, יש להציב לימודים אלה בהקשר היסטורי. נחוץ להציג ולפתח הנחה חשובה ופורייה — אם כי רדיקלית — ולהראות שהתורה מציגה פתרון ל'חוסר הפתרון' הבלתי רדוקטיבי לבעיה האנושית (ההתענגות), מנקודת המבט הקולקטיבית והאינדיבידואלית. מאחר שהשאלה העיקרית הינה ההתמודדות עם ההתענגות, אי־אפשר להבין את חשיבותה ואת משמעותה של הפוליטיאה העברית העתיקה, אם אין מניחים בצד (כאשר לומדים אותה) את התפתחות המדעים — מדעי הפיזיקה כמו גם מדעי הרוח.

			אבקש להתעלם גם מכמה שאלות אקטואליות, שיעיבו על עבודת הפרשנות לטקסט העתיק, וכמו כן לא אתבסס על הסוציולוגיה ולא על מדעי הרוח. לעומת זאת, לא אתעלם מתרומת מדעי ההיסטוריה והפילולוגיה, שכן הבנת תרומת התורה כוללת את ראייתה כאחדות אינטלקטואלית38 הפונה הן אל הציבור, הן אל הסובייקט, בנושא מושג הצדק.

			אעשה מהשם 'ישראל' מטפורה לסובייקט הלא־מודע, היכול להתחלק, עד הגיעו למצב קונפליקט הרסני, או להשלים עם קיום האיווי. מנקודת מבט לוגית יש לייחס לסובייקט ערך ייחודי־אוניברסלי. נושא זה חשוב, כדי להכיר בכך שההיסטוריה האנושית אינה עוסקת באוניברסלי כפי שהוא — באופן שבו לדוגמה הציביליזציה המודרנית מתייחסת לחוק — אלא בפדרציית הלאומים והעמים המגלמים באופן מובחן את האוניברסלי.

			מה תוכן מושג הצדק? אין מושג הצדק עוסק רק במחיקת העוני, אלא גם בחובת האחווה הסמלית ביחס ל'אחר', למרות השנאה כלפיו, המניעה אותנו. נעיר שה'אחר', הרֵעַ, הוא גם אנו־עצמנו כסובייקט של הלא־מודע. 

			אי־אפשר להבין את תוכנית התורה, אם אין תופסים שהחוק הוא 'אהבת הרֵעַ', מתוך עמדת צדק כלפיו. נקודת היסוד של התוכנית העברית אינה עוסקת בעיקרה ברכוש בממד הכלכלי, אלא ברכוש בממד הסמלי, הנוגע ללימוד החוק ולפירושו. שני אלו מגלמים את ירושתו של כל אדם, השותף לקטגוריה של 'ישראל'. כך, מושג הצדק אינו כולל רק את כיבוד החוק ואת התביעה ליתר צדק חברתי.

			בימינו, מושג הצדק הורחב להשתתפות הכול בשינוי התרבות, מאחר שהוא נקשר לחוק הסמלי של הלא־מודע. לפיכך, בהקשר זה נחוץ ללמוד את מושג ה'יובל', המובא בסוף ספר ויקרא ומצביע מדוע יש, באופן מחזורי, 'לאפס' את ההבדלים החברתיים, כדי שאי־הצדק לא יונצח מדור לדור, אף לא במשך זמן חיי האנוש, המבססים קשר בין שלושה עד ארבעה דורות. כך עולה39 שאלת הגאולה. איוב, למשל, 'נגע' בגאולה בעזרת החוכמה — הידע40 על קיום הפונקציה הסמלית של האב כחוק, הקיים כפונקציה סמלית וקיומית של שם 'אלוהים־יהוה'. איוב הבין ברוחו וביטא זאת במטפורה של תחושה בגוף.41 והוא הגיע לגאולה — הסיפוק בחיים — שלוותה בתחושת קבלת חלקו. במונחים פסיכואנליטיים, זהו ה'מֵעֵבֶר לקיום'.

			על הגאולה 

			עתה יש לבחון משמעות קטגוריות עבריות אחדות. המונח 'צדק' כפי שצוין לעיל מציין מעשה צדק, ולא נתינת צדקה או חסד, כי מדובר בהענקת הצדק לעני, בתמיכה בו כדי למנוע את קריסתו. מושג ה'גאולה' מציין את השחרור. המונח 'אשרי' הינו אושר, סיפוק. המונח 'חטא' הינו ההחטאה, הכשל. במקרא החטא אינו מציין את ההתכוונות, אלא מצוי רק בתיאוריית המעשה. אנו חוטאים ומתקנים את החטא בכל מצב. עיקר הרעיון הוא חיבור האדם למעשה. כך בספר ויקרא, כבספר בראשית, האמצעי לממש את הגאולה הוא ההתרחקות מחטאנו.

			המחשבה המודרנית מתקשה להבין עניין זה, באותה מידה שבה חלוקת הזמן הדקדוקית שונה. המקרא מתנסח בהווה, בהתחשב במבנה השפה העברית. אדייק להלן בשימוש בזמן עתיד, כדי לומר את העבר בהווה. כך ניתן לומר 'אני', משום ש'אני' איננו הווה: הוא מחולק בין מה שהוא היה, למה שהוא ממשיך להיות, בין מה ש'מומש' בעבר המייסר אותו, חטאיו, למה שהוא שואף להיות, העתיד — ה'לא־ממומש'. כך ה'אני' נמצא בתנועת חלוקה מתמדת. 

			המבנה והפונקציה הסמלית של האב הקשורה בו כחוק נמצאים בהווה. כינוי הפונקציה אינו כינוי ההוויה. המונחים בצרפתית 'dieu' או 'etant' — הוויה — מקורם בתרגום היווני־לטיני, שאינו מתחשב בשימוש המקראי בשמות 'אדוני אלוהים יהוה'. השם 'יהוה'42 הוא האמצעי, שבו הפונקציה הסמלית של ה'אב' מתבטאת בתורה. יש להראות את הארכיטקטורה הסמלית וללמוד את הפואטיקה שלה, כי עדיין עולה קושי: בהבדל מהספרות ומהמדע המודרניים, התורה (כטקסטים מרכזיים בעולם היווני העתיק) מתבטאת באופן פואטי.

			
				
					9	המושג הפסיכואנליטי 'פנטזמה בסיסית', שהוצג על ידי לאקאן, מציין את האובייקט האוטו־ארוטי, שאותו מגלמים קרובי הסובייקט. במובן זה הפנטזמה הבסיסית הינה הדרך שבה גילוי העריות מייסר כל אדם. ה'טיפול' הפסיכואנליטי מאפשר לסובייקט לברר פנטזמה זו ולהתרחק ממנה באופן מספק. כך הסובייקט יכול להתחייב למסלול אחר של האיווי.

				

				
					10	מושג 'האחר הגדול' מציין נוכחות לא מודעת, שהותמרה בנו, של קרובינו, אלו המהווים את אופק עולמנו. הנוירוטי מאמין ש'האחר הגדול' דורש ממנו להקריב את עצמו. עבורו 'האחר הגדול' הוא תמיד נוכחות חזקה, המטילה עליו לבחור בדרך אחרת מזו של האיווי. עבור מי שיצא מהנוירוזה, 'האחר הגדול' איבד את מהותו, ומכאן נפתח בסובייקט חלל לאיווי. הקושי במושג 'האחר הגדול' נעוץ בעובדה שהוא מציין את רשת המסמנים בדינמיות ובאי־שלמות. לפיכך לא ניתן לתפוס אותו כישות, ופחות מכך כהוויה, בניגוד לכך, יש לתפוס כי מעבר ל'דמיוני' של ההוויה, מדובר במשחק בלתי פוסק של מסמנים שהם רשת בלתי מודעת בכל נפש מדברת.

				

				
					11	ישעיהו לה: 2.

				

				
					12	ה'חברתי' הבלתי משתנה התגלה ועובד בתקופת 'ציר האנושות' (המאה השישית לפני הספירה) — בניסוחו של קארל יאספרס. האירוע התרחש בו בזמן בישראל בתקופת המקרא, ביוון עם סולון, בסין עם קונפוציוס ובהודו עם בודהה.

				

				
					13	קטגוריה זו קשה לפירוש, מאחר שהיא מחייבת ריחוק ביחס להבנתנו המודרנית בנושא הפוליטיקה והחוק.

				

				
					14	חשוב מאוד לציין כי הרפובליקה הצרפתית השתמשה במוטו 'חופש, שוויון ואחווה'. במובן זה תוכנית המהפכה הצרפתית ב־1789 היא למעשה ניסוח מחדש של תוכנית המקרא העתיקה.

				

				
					15	זאת הסיבה שתהיה זו טעות היסטורית להחשיב את המקרא לחיבור דתי. המקרא מצוי בזיקה לצדק קיצוני, (כאמצעי להתמודד עם הבלתי אפשרי) ולצדק קולקטיבי ואינטימי, שהוא הפרויקט היהודי עצמו. זוהי אחת הסיבות לזרותו לעולם המודרני.

				

				
					16	אזהה את המודרניות עם רגעי המאבק הגדולים באירופה בין הרפובליקות העולות, לבין האימפריות או בתי המלוכה לפי 'החוק האלוהי'.

				

				
					17	אני שותף לפילוסופיה ולאפיסטמולוגיה של הרמב"ם (1204-1135). כך, לדוגמה, הנבואה מציינת תפיסה סובייקטיבית פנימית ולא אירוע מוחשי. זאת בשונה מהרמב"ן (1194-1270), שעבורו הקטגוריות המקראיות והמרכיבים המרכזיים של המסורת אינם רק מטפורות או פרבולות, אלא גם אירועים מציאותיים.

				

				
					18	מתוך הארת שכנות אובייקט הפסיכואנליזה לאובייקט המקרא, המכונה 'חוכמת לב', אף שלפסיכואנליזה אין מקבילה ביכולת הפרקטית וביעילותה.

				

				
					19	בדרך כלל, הפילוסופים של המדע מדגישים את העובדה שאיננו יכולים להגדיר אובייקט באופן בלתי תלוי במתודת השגתו, אולם במה שנוגע ל'ידע הלא־מודע', חוק זה יכול להיבחן רק באופן חלקי.

				

				
					20	לעתים נגרמת החמצה בבניית המטפורות הבסיסיות (החמצה הינה היעדר התייחסות סמלית. כך לדוגמה בתקופת הנאצים, החוק הסמלי הופחת לדמיוני, ל'רצון הפיהרר'). לעתים הממד הסמלי והדמיוני של החוק מופחת לממשי של המסמן, ולפיכך למסמן מעמד של אלוהים אכזר המצווה על קורבן. ראו. ז"ז בורשטיין, הפסיכואנליזה של הנאציזם, תל אביב: רסלינג 2004 (להלן בורשטיין, נאציזם).

				

				
					21	המונח מציין קיום פונקציה סמלית, הקיימת בו זמנית עם השפה, והוא אינו מציין אמונה חיצונית לשפה.

				

				
					22	זו הסיבה שרצון העם כפי שהוא אינו יכול להיות מקור הסמכות המוחלטת.

				

				
					23	לאקאן, 'סמינר 10 במאי 1967'.

				

				
					24	זוהי 'נקודת האוניברסלי המשותף', המייסדת את הזהות הסמלית הייחודית של כל אדם. היא מוזכרת ללא הרף ביהדות, למשל בספר דברים (ו: 4): 'שְׁמַע יִשְׂרָאֵל יְהוָֹה אֱלֹהֵינוּ יְהוָֹה אֶחָד'.

				

				
					25	נבין 'קשר חברתי' הן כאידיאל, הן כמטפורה. במציאות מסמן 'אחד' המציין את החסר.

				

				
					26	[Fustel de Coulanges, La cité Antique, Paris: Flammarion, 2009 [1864 (להלן Fustel de Coulanges).

			ספר בראשית

			"בראשית ברא (שׂם במקומם) אלוהים את השמים והארץ"

			פרשת בראשית (בראשית א: 1–ו: 8)

			בְּרֵאשִׁית בָּרָא אֱלֹהִים אֵת הַשָּׁמַיִם וְאֵת הָאָרֶץ: וְהָאָרֶץ הָיְתָה תֹהוּ וָבֹהוּ וְחשֶׁךְ עַל־פְּנֵי תְהוֹם וְרוּחַ אֱלֹהִים מְרַחֶפֶת עַל־פְּנֵי הַמָּיִם: וַיֹּאמֶר אֱלֹהִים יְהִי־אוֹר וַיְהִי־אוֹר: וַיַּרְא אֱלֹהִים אֶת־הָאוֹר כִּי־טוֹב וַיַּבְדֵּל אֱלֹהִים בֵּין הָאוֹר וּבֵין הַחשֶׁךְ (בראשית א: 4-1).

			בעקבות לאקאן עיבדה הפסיכואנליזה את רעיון ההרחבה ההדדית בין השפה ללא־מודע. כדי להבין את מורכבות הנפש המדברת, הפסיכואנליזה תופסת אותה כ'מבנה חלל', שנכנה כאן 'טופולוגיה סובייקטיבית'.43 לפסיכואנליזה קשה להסביר את תיאוריית השפה, באופן אחר מאשר באמצעות כמה מטפורות חלל. כך, לאקאן מניח ש'יש להכיר באמת הבסיסית שלפיה השפה נקשרת למה שבממשי עושה "חור" בשפה'.44 עם ההבהרה המוקשה של אובייקט־שפה, נראה כי מהמקרא ועד לפסיכואנליזה, לא ניתן לבטל את תפקיד המטפורות, בתארן את הישויות המהוות את ה'ממשי'. 

			מטפורת האור המחורר את החלל מאפשרת להבין במה עולם הדיבור מהווה סוג של הארה ב'ממשי', ולה קטגוריה מוגדרת בפסיכואנליזה ובטופולוגיה שלה. כך קוטביות מסמן ההתענגות מבוטאת כחלל וכחור בחלל.

			במה מדובר בסיפור הבריאה? 

			זו שאלת פסיכואנליסט המתמודד עם הטקסט של פרשת בראשית.45 הנחתנו היא כי באופן יסודי, מדובר בבריאת השפה והדיבור. העמדת הלשון כבריאה וכעולם לבני האדם מאפשרת לתורה לומר באשר לסובייקט המדבר, ולאפשר לו לתפוס כמי שמרגיש באמצעות המילים המכוננות אותו בהווייתו עצמה. על בסיס הנחה מורחבת זו נבין את הסיבה המביאה לקרבה בין הפסיכואנליזה והתורה. המחשבה העתיקה על השפה עלתה בהיסטוריית המדעים, מאחר שזו האחרונה לא ידעה ולא יכלה להעניק מעמד להמשגת הדיבור הנפרש בחיבור המקראי. יש לקרב את המשגת הדיבור לאשר פרויד גילה על הלא־מודע — למחשבה הקשורה בהתענגות, שבעקבות לאקאן נכנה 'הסובייקט המחולק על ידי הדיבור'. בפרספקטיבה זו נראה בארבעת הפסוקים הראשונים של בראשית א' יחידה אינטלקטואלית. 

			את מחשבת הבריאה של השפה נייחס לבריאת האור. קטגוריית האור היא מטפורת המטפורות, בציינה את המחשבה46 כנקשרת להתענגות (טהורה ולא־טהורה). אין להבין את הקרבה בין אור לשפה, ללא תפיסת השפה (שעליה מדבר הטקסט) כמוכתמת באופן מתמיד בחטא, הגורם לאדם גלוּת פנימית ביחס לשפה (זוהי המשמעות שנייחס לסיפור הגירוש מגן עדן).

			קטגוריית השפה אינה כזו של הבלשנות, אלא היא קרובה לפסיכואנליזה. השפה מציינת את הסובייקטיביות המחולקת, כי חטא אדם וחוה הינו, בעיקרו, מטפורה של גילוי עריות, אצל כל נפש מדברת המחולקת על ידי השפה, במודע ובלא־מודע.

			במשמעות זו, האור הינו אובייקט הבריאה הקשור בטוב. במינוח הפסיכואנליטי, התורה מדברת על ה'ממשי' של הסובייקטיביות, בהבחנתה, לאחר מכן ב'ממשי' של הטבע הפיזי. בהקשר זה, 'עץ הדעת', הינו עץ הדעת המבדיל בין הטוב לרע. הביטוי 'עץ הדעת' הוא מטפורת 'הידע הלא־מודע', השוכן בשפה־סובייקטיביות ומכונן את האדם כנפש מדברת. 'עץ הדעת', הנושא 'ידע לא־מודע' על ההתענגות שאיננה מתאימה, יכול להפוך ל'עץ החיים', מהרגע שבו הסובייקט מוותר על התענגות זו.

			בספר משלי מושווים החוכמה ועץ החיים: 'אַשְׁרֵי אָדָם מָצָא חָכְמָה וְאָדָם יָפִיק תְּבוּנָה' (משלי ג: 13); וכן 'עֵץ־חַיִּים הִיא לַמַּחֲזִיקִים בָּהּ וְתֹמְכֶיהָ מְאֻשָּׁר'47 (משלי ג: 18). הנה מדוע מהפסוקים הראשונים, נראה שהתורה מכוונת לאובייקט הקרוב לזה של הפסיכואנליזה.

			ההתחלה — מקור

			עם המסמן הראשון, 'בראשית', התורה מכריזה שבהתחלה — 'בראשית', מופיע מובחן ראשון בין השמים והארץ, שנפרשו כבריאת החלל, עבור השפה. החלל כולל את המסגרת המאפשרת לכתוב את ההיסטוריה ואת ייעוד האדם כ'הוויה מדברת'. אני מתנגד לשימוש במונח 'טרנסצנדנטי', שמקורו במילון הפילוסופי־יווני, כי הוא אינו מתאים לבינת האות העברית. הפועל 'ברא' משמעו 'לתפוס', 'לשים במקום', והוא מתייחס לתפקיד הסמלי של האב, שיוסד על ידי מבנה השפה וייסד אותה. במבנה השפה, האדם כנפש מדברת תופס את מקומו.

			לגבי שאלת ההתחלה, נציג ארבע נקודות חשובות:

			
					הנקודה הראשונה עוסקת בבריאת האור כ'טוב'. וַיֹּאמֶר אֱלֹהִים יְהִי־אוֹר וַיְהִי־אוֹר: וַיַּרְא אֱלֹהִים אֶת־הָאוֹר כִּי־טוֹב וַיַּבְדֵּל אֱלֹהִים בֵּין הָאוֹר וּבֵין הַחשֶׁךְ (בראשית א: 4-3).
את ה'טוב' בהקשר של מעמד האור נגדיר כמטפורה של ההופעה־ביחד הן של השפה, הן של ההתענגות. נגדיר את ה'טוב' אף כמטפורת המטפורות. זוהי אחת ההנחות הבסיסיות של קריאתנו. מטפורה זו מאפשרת לתפוס את המרווח הראשון, את הקוטביות הראשונה שבה מתמקמת ונפרשת סובייקטיביות האדם כנפש מדברת.48


					הנקודה השנייה הינה העולם כבריאה הבאה מאי־סדר, 'תוהו ובוהו'. קביעה זו מביאה לבריאת הסובייקט בהיותו נפש מדברת. זאת, החל מנתינת דברי 'האחר האמהי' (המקור) באהבה, ה'אחר' שבו שוכן האיווי להעברת המבנה, והמתחשב לשם כך בממד ההורוּת (התחלה). אם כך, נתמקד בשאלת הסובייקטיביות, ולא בשאלת המציאות. לומר שהעולם הינו בריאה מסמן שהאדם, כ'יצור חי', כרוח דברים,49 קיים רק כתוצאה של 'מבנה יצירתי', הוא 'האחר הגדול'. 'הנפש המדברת' אינה חדלה לשאול: מה רוצה ממני 'האחר הגדול', כדי להבין את חידת האיווי שלה עצמה.

					הנקודה השלישית עניינה ברצון היסודי המיוחס ל'אחר הגדול', שקולו וציוויו מאלצים כל אדם ללכת ל'ארץ המובטחת'. כפי שנאמר בפרשת לך לך: 'לֶךְ־לְךָ מֵאַרְצְךָ וּמִמּוֹלַדְתְּךָ' (בראשית יב: 1).

					הנקודה הרביעית עוסקת בכישלון האחווה הסמלית, המתבטא ברצח הבל בידי קין, ולאחר מכן בהשמדת דורות האנושות הראשונים במבול. וַיַּרְא יְהֹוָה כִּי רַבָּה רָעַת הָאָדָם בָּאָרֶץ וְכָל־יֵצֶר מַחְשְׁבֹת לִבּוֹ רַק רַע כָּל־הַיּוֹם (בראשית ו: 5). 
וַיַּרְא אֱלֹהִים אֶת־הָאָרֶץ וְהִנֵּה נִשְׁחָתָה כִּי־הִשְׁחִית כָּל־בָּשָׂר אֶת־דַּרְכּוֹ עַל־הָאָרֶץ (בראשית ו: 12).
מבנה הבריאה והגאולה
בתחילה על החלל להיווצר: יהיה זה העולם, הן הפואטי, הן הסובייקטיבי. זהו המקום שבו ניצבת ההיסטוריה, שבו מתממשת גאולת הסובייקט המסוים: 'ישראל'.50 הבחירה51 כוללת את הנחת העבודה. נראה שהמשגת ההתחלה כיוצרת תהיה מדויקת, אם תפקיד הגאולה מובן. כעת יש להבין כיצד העמדת המבנה מאפשרת את גאולת הסובייקט. להלן בהיסטוריה, הסובייקט 'ישראל' מייצג אחת מפרדיגמות הגאולה לאדם שנוצר ב'צלם אלוהים'. מההתחלה 'נזרק' האדם למרחב החיים, כדי להתמקם בו כנפש מדברת, לפיכך הוא חי ובן תמותה במשמעות אחרת. אולם כדי להגיע לגאולה, על האדם ליטול את סיכון 'אי־ההיגאלות'. נושא ה'תוהו ובוהו' מייצג איום קיומי זה, מאחר שמדובר במאבק נגדו ובניצחונו בדרכים שונות.
אמצעי המאבק נגד הכאוס מופיעים ביכולת היצירתית והקיומית של דיבור אלוהים — היא היכולת 'לכנות'. לאקאן המשיג את הפונקציה הסמלית של האב, כמה שמוגדר באופן מוחלט על ידי פונקציית הכינוי. הקטע מבראשית מדגיש פונקציה זו, בחזרה על הדיבור: 'ויאמר אלוהים', 'יהי', 'ויהי'. ההתחלה פועלת הן כפונקציה מכנָה, הן כפונקציה פועלת — 'אלוהים', הן כפעולות הפונקציה כהפרדת המים, הארץ והשמים, האור52 והכוכבים. ביום הרביעי, כאשר מסתיים התהליך, תוצאת הפעולות היא שהמבנה הונח בהתאם לחלל שלו.
תפקיד ההפרדה 
נבין טוב יותר את השזירה יחד בין בריאה לגאולה, אם נסמוך את הבריאה לפונקציית ההפרדה. המפריד, הדיבור או ה'שבת' במהותו הינו החוק, ככוח הפרדה יוצר וגואל לסובייקט. קטגוריית ההפרדה היא מושא הסיפור.
הנחש — מטפורת הדיבור הקנאי
וְהַנָּחָשׁ הָיָה עָרוּם מִכֹּל חַיַּת הַשָּׂדֶה אֲשֶׁר עָשָׂה יְהֹוָה אֱלֹהִים: וַיֹּאמֶר אֶל־הָאִשָּׁה אַף כִּי־אָמַר אֱלֹהִים לֹא תֹאכְלוּ מִכֹּל עֵץ הַגָּן וַתֹּאמֶר הָאִשָּׁה אֶל־הַנָּחָשׁ מִפְּרִי עֵץ־הַגָּן נֹאכֵל: וּמִפְּרִי הָעֵץ אֲשֶׁר בְּתוֹךְ־הַגָּן אָמַר אֱלֹהִים לֹא תֹאכְלוּ מִמֶּנּוּ וְלֹא תִגְּעוּ בּוֹ פֶּן תְּמֻתוּן (בראשית ג: 3-1).
בפרק ג' בבראשית הנושא החשוב מובא בהקשר של מעמד הנחש בסיפור. הנחש הוא המפתה את חוה לאכול מעץ הדעת. חוה תיענש בסבל הלידה והציות לאישהּ אדם, שימשול בה בגלל איוויה. אם כך, מה הציע הנחש? באיזה אופן האובייקט, 'עץ הדעת', היה טוב ומעורר איווי? במהלך ההיסטוריה האנושית — ועדיין בימינו — מצויים פולחני נחשים, מעריצי נחשים ודת נחשים, שבה הנחש נחשב סמל החיים והתחייה. לעומת זאת, דת ישראל התבססה ככזו המתנגדת לפולחן הנחשים.53 נקרב את מאבק ישראל לדת הנצרות שנאבקה באמצעות אוריגנס נגד סלס (Celse) ואירנה (Irénée), ה'כופרים', שלפיהם ידע גנוסטי נקשר לעץ הדעת האינטימית, עץ שהעניק ידע רפואי ויכולת התחדשות.54
קטע מספר במדבר מעיד על פונקציית הנחש:
וַיָּבֹא הָעָם אֶל־משֶׁה וַיֹּאמְרוּ חָטָאנוּ כִּי־דִבַּרְנוּ בַיהוָֹה וָבָךְ הִתְפַּלֵּל אֶל־יְהֹוָה וְיָסֵר מֵעָלֵינוּ אֶת־הַנָּחָשׁ וַיִּתְפַּלֵּל משֶׁה בְּעַד הָעָם: וַיֹּאמֶר יְהֹוָה אֶל־משֶׁה עֲשֵׂה לְךָ שָׂרָף וְשִׂים אֹתוֹ עַל־נֵס וְהָיָה כָּל־הַנָּשׁוּךְ וְרָאָה אֹתוֹ וָחָי: וַיַּעַשׂ משֶׁה נְחַשׁ נְחשֶׁת וַיְשִׂמֵהוּ עַל־הַנֵּס וְהָיָה אִם־נָשַׁךְ הַנָּחָשׁ אֶת־אִישׁ וְהִבִּיט אֶל־נְחַשׁ הַנְּחשֶׁת וָחָי (במדבר כא: 9-7).
רעיון זהה נמצא בסיפור על חזקיה המלך, שאותו משבח המקרא על שהשמיד את נחש הנחושת, אליל קטן שהוצג במשך זמן רב לפני קודש הקודשים — המקום המופרד שבמרכז המקדש:
הוּא הֵסִיר אֶת־הַבָּמוֹת וְשִׁבַּר אֶת־הַמַּצֵּבֹת וְכָרַת אֶת־הָאֲשֵׁרָה וכִתַּת־נְחַשׁ הַנְּחֹשֶׁת אֲשֶׁר־עָשָׂה מֹשֶׁה כִּי עַד־הַיָּמִים הָהֵמָּה הָיוּ בְנֵי־יִשְׂרָאֵל מְקַטְּרִים לוֹ וַיִּקְרָא־לוֹ נְחֻשְׁתָּן (מלכים ב' יח: 4).
'נחש נחושת' היה מצוי בכל הדתות הפגאניות השכנות. העברים ערכו פולחן לנחש בקודש הקודשים, שבו לא היה מקום לאף ייצוג של אלוהים. חזקיה המלך מתוך השראה שבר אליל זה. הסיפור מצביע על כך שנדרש זמן רב כדי לבסס ייסוד פולחן דתי בחוכמה. במקרא מצויים שמות מספר לנחש:55 נחש לווייתן, נחש בריח ונחש עקלתון. אלו חיות מיתיות, הנקשרות למטפורות, שלפיהן הנחש היה סוס ים מיתי, רב־כוח. האם הנחש הינו מטפורת החלק המיני, הגאווה במשמעותה השלילית — גאוות הבל,56 שבזיקה לרעיון — הבלתי מודע — של היות חלק מיני, אובייקט איווי של 'האחר הגדול'?
העבודה בטיפול הפסיכואנליטי כוללת את ההבנה (בו בזמן שאנו חושבים שהיננו הקורבן), שאנו נושאים את גאוות ההבל, בעלת האופי הארוטי, באמצעות דימוי איבר המין, שאנו חושבים שעלינו להיות כדי להיראות כאובייקט איווי. כך העבודה האנליטית הינה ביטול דימוי בלתי מודע זה ואיבודו. במינוח פסיכואנליטי נאמר שמתרחש 'סירוס סמלי' לאובייקט הדמיוני של גילוי העריות. דימוינו אינו אלא הבל.57 כך בספר במדבר, נחש האליל מומת, וכשהוא נישא על ידי המטה הוא מרפא.
בספר מלכים (ב', יח: 4) הנחש נהרס כמייצג פולחן אלילי שיש להשמידו, מאחר שאלוהים קנאי. אין לקרוא את הקטע מבלי להעניק משמעות חשובה לרעיון שאלוהים הינו אל קנאי ומשמיד. כשמדובר בהשמדה, הכוונה היא לפולחן עבודת אלילים. ברמת הסובייקט, עבודת האלילים נושאת צורת דימוי ארוטי של עצמנו, נחש, אובייקט־איווי העושה אותנו כאלוהים.
וַיֹּאמֶר הַנָּחָשׁ אֶל־הָאִשָּׁה לֹא־מוֹת תְּמֻתוּן: כִּי יֹדֵעַ אֱלֹהִים כִּי בְּיוֹם אֲכָלְכֶם מִמֶּנּוּ וְנִפְקְחוּ עֵינֵיכֶם וִהְיִיתֶם כֵּאלֹהִים יֹדְעֵי טוֹב וָרָע (בראשית ג: 5-4).
הרעיון הוא שהחטא הינו הרצון 'להיות כאלוהים' באמצעות דימוי. זהו חטא — ולא פשע — שעליו מכפרים באופן מוסרי מיידי. את החטא יש לתקן, ובהמשך אין לדבר עליו עוד. מדובר תמיד בחשיבת הדברים, לא כתוארי סובייקטיביות, אלא כשפה הנאמרת בהווה: חוטאים ומתקנים. זוהי תמיד עבודה בזמן אמת, המתחילה מחדש ללא הרף. חטא החטאים הוא להתכוון למה שהנחש מציע: להיות ב'צלם אלוהים', צלם המוצג כ'טוב למאכל'.
וַתֵּרֶא הָאִשָּׁה כִּי טוֹב הָעֵץ לְמַאֲכָל וְכִי תַאֲוָה־הוּא לָעֵינַיִם וְנֶחְמָד הָעֵץ לְהַשְׂכִּיל וַתִּקַּח מִפִּרְיוֹ וַתֹּאכַל וַתִּתֵּן גַּם־לְאִישָׁהּ עִמָּהּ וַיֹּאכַל (בראשית ג: 6).
הנחש הינו החיה המתעה ביותר — ערום:
וְהַנָּחָשׁ הָיָה עָרוּם מִכֹּל חַיַּת הַשָּׂדֶה אֲשֶׁר עָשָׂה יְהֹוָה אֱלֹהִים וַיֹּאמֶר אֶל־הָאִשָּׁה אַף כִּי־אָמַר אֱלֹהִים לֹא תֹאכְלוּ מִכֹּל עֵץ הַגָּן (בראשית ג: 1).
כך אנו מוצאים משחק מילים בין 'ערום' — מתעה, לבין 'עירום' — ללא לבוש. העירום מציין שהנחש הינו חיה מתעה ופרוורטית. עירום יפורש כפרוורטי, כי הפרוורסיה נקשרת לגילוי עריות. כך בספר משלי (ח: 5), המונח 'עירום' הופך לעורמה, המציינת זהירות במשמעות עירום מוסתר,58 משמע העורמה הינה אי־גילוי העירום — הערווה. הזהירות נקשרת לא רק ליכולת העורמה של הנחש, אלא גם לידע המגביל את הדחף לשליטה ואת העניין המיני ביחסים עם האחר. הנחש אומר לאישה:
וַיֹּאמֶר הַנָּחָשׁ אֶל־הָאִשָּׁה לֹא־מוֹת תְּמֻתוּן כִּי יֹדֵעַ אֱלֹהִים כִּי בְּיוֹם אֲכָלְכֶם מִמֶּנּוּ וְנִפְקְחוּ עֵינֵיכֶם וִהְיִיתֶם כֵּאלֹהִים יֹדְעֵי טוֹב וָרָע (בראשית ג: 5-4). 
מנקודת המבט הפסיכואנליטית יש טוב ורע, מאחר שקיים מושג של רע וטוב. לפי מבט זה, הטוב הינו המרווח והמרחק שבהם אנו 'מחזיקים' ביחס לרע. הרע הינו תמיד הכשל העמוק, המהווה את ההזדהות עם אובייקט ארוטי מאוס. זהו תמיד אובייקט הנוצר על ידי הקנאה והשנאה. לתורה, לפסיכואנליזה ואף לפילוסופיה המודרנית אין שני עקרונות: טוב ורע, כי הרע הינו רדיקלי, מבלי שיהיה אבסולוטי, וללא שיהיה עיקרון בפני עצמו. אף על פי כן, הרע אינו מחזיק פחות ב'כובד הממשי'.59 לפיכך ה'טוב' קיים, וה'נשאר' (reste) הינו ה'רע'. הרע אינו מקור מוחלט.60 לעומת זאת, בדת הגנוסיס מונח עיקרון קיומו של הרע בייצוגו כנחש בעיניים פתוחות, המקבעות בך את המבט.
התורה והפסיכואנליזה קובעות בפשטות שהרע בא מ'הפיכת הלב', מהפיכת האהבה לשנאה בנוהג החיים, ברע ובגילוי האסור של העירום, במקום כיסויו ב'ידע' — זהירות, היא החוכמה. כך כתוב בספר משלי (ח: 12): 'אֲנִי־חָכְמָה שָׁכַנְתִּי עָרְמָה וְדַעַת מְזִמּוֹת אֶמְצָא'.
הקטע מאפשר להבין שהאובייקט, שעל כל אדם לאבד כדי להגיע בחייו לאהבה ולחיים, הוא זה אשר שפרויד כינה 'תסביך אדיפוס'. זוהי הזיקה הארוטית־שנאתית ל'אחר הגדול', המופיעה בצורת אובייקט מיני, שהסובייקט מתאחד עמו באופן בלתי מודע. זוהי הפנטזמה הבסיסית.61 מכאן שיש לשלם מחיר על עזיבת שנאה־קנאה זו. נסמוך את ייצוג הנחש ה'רע', עקרון הרע, לייצוג הכרובים השומרים על ארון הברית בבית המקדש. אנו מניחים שהכרובים מבטאים את היפוך האהבה/שנאה, בשוני־דמיון עם העיקרון העתיק של הרע (ובאופן משני עם עקרון ההגנה), שבדת האשורית־בבלית העתיקה62 הוא פזוזו63.

איור 2. צלמית הדמון פזוזו
על האכזריות: קין והבל
אף אם ניסיון האחווה בין קין לאחיו הבל נכשל, האחווה היא המסר המשמעותי והחשוב כאן. כיצד לבנות קולקטיב, קשר חברתי, כאשר הפסיכואנליזה והתורה מניחות שהאכזריות64 והרוע הם הדחף המיני הראשוני, הדוחף כל אדם להרוג את זולתו? אולם הפסיכואנליזה מראה, שהזולת הוא הסובייקט עצמו. הסובייקט שונא את עצמו ואת הדימוי הנישא על ידי ה'אחר' — 'האחר הגדול',65 עד ביטולו במזוכיזם, שפרויד כינה מזוכיזם ראשוני (originaire). לפיכך הקושי הבסיסי ביצירת קשר חברתי הינו לגרום לאנושות לחמוק מהאכזריות שבזיקה לשיבת המזוכיזם הראשוני ולאסור על האכזריות באמצעות ציווי סמלי — ההכרח האבסולוטי לאהוב את רעך כמוך.66 זהו העיקרון החשוב ואתגר בכל ציביליזציה.67
ספר בראשית מבטא את האתגר החל מהסיפור העוסק בקין:
וַיֹּאמֶר יְהוָֹה אֶל־קָיִן לָמָּה חָרָה לָךְ וְלָמָּה נָפְלוּ פָנֶיךָ: הֲלוֹא אִם־תֵּיטִיב שְׂאֵת וְאִם לֹא תֵיטִיב לַפֶּתַח חַטָּאת רֹבֵץ וְאֵלֶיךָ תְּשׁוּקָתוֹ וְאַתָּה תִּמְשָׁל־בּוֹ (בראשית ד: 7-6).
בעניין אתגר האחווה הסמלית בין בני האדם, אנו מבינים כי החטא הינו ההיכנעות לאכזריות, אי־היכולת להדחיקה או אי־היכולת לשלוט בה. קין הורג את אחיו הבל, שעליו נאמר 'ותוסף ללדת', כלומר מי שנולד כ'אחד יותר'68 (un en plus). בנושא זה, התורה קרובה לפסיכואנליזה העוסקת בקולקטיב בהיבט הבלעדי של המסמן: 'אחד יותר' הנוכח בסובייקטיביות של כל נפש מדברת. 
נזכיר כי הפסיכואנליזה אינה עוסקת ישירות בקולקטיב בפני עצמו, כמו האנתרופולוגיה או הסוציולוגיה, אלא היא עוסקת בקולקטיב אך ורק בממד הפנימיות הסובייקטיבית.69 במשמעות זו, פרק ד' בבראשית, בציינו את האתגר הקולקטיבי של הקיום האנושי, מציין גם את 'תפקיד החוק' עבור כל אדם, הוא הציווי להקריב את האכזריות — קנאה כהתענגות. זוהי קנאה שהינה 'שנאה קנאית' — מקום התשוקה הסאדו־מזוכיסטית. ניתן לייחס את קנאת קין (כפי שרבים כבר ציינו) למצב ההבלי והקנאי של חוה70 ביחס ל'אדוני יהוה'. חוה הופכת את בנה לילד ה'נקנה' עם 'אדוני יהוה'. מדובר בשנאה־קנאה ביחסים הפרדיגמטיים בין קין והבל, שעליהם ניתן לקרוא בספר קהלת (ד: 4):
וְרָאִיתִי אֲנִי אֶת־כָּל־עָמָל וְאֵת כָּל־כִּשְׁרוֹן הַמַּעֲשֶׂה כִּי הִיא קִנְאַת־אִישׁ מֵרֵעֵהוּ גַּם־זֶה הֶבֶל וּרְעוּת רוּחַ.
לפיכך, באמצעות אפקט התחרות ההדדית בין הכול, מופיע הקשר החברתי, ו'בְּכָל עֲמָלוֹ שֶׁיַּעֲמֹל תַּחַת הַשָּׁמֶשׁ' (קהלת א: 2). זוהי קביעה קשה המאפשרת להבין את הקרבה בין תוצר העמל לבין האין, ההבל. החוק הסמלי, והחוכמה המבטאת אותו, מצווים להפוך את השנאה־קנאה לדאגה לעולם בעקבות העובדה שההווה, פרי העמל, אינו מסומן בחותם ההבלות. הקטע האחרון בתורה, בדברים לב, שבו משה נותן את ברכתו לעם ישראל, עוסק באותה תנועה סובייקטיבית שהינה התגברות על הניהיליזם.
פרשת נח (בראשית ו: 9–יא: 32) — הגאווה 
בפרשה נתבונן בעדות למאבק בין השיגעון לחוק הסמלי, שעל כל דור להילחם בו. השיגעון בעיקרו אינו הרצון לבנות מגדל המגיע לשמים, אלא רידוד העמים והשפות — המכוננים את האנושות המובחנת — לעם אחד ולשפה אחת.71 תוכנית זו היא מטפורת האיחוד — גילוי העריות הוא הפשע האמיתי שבו עוסקת הפרשה.
החוק הסמלי, המנחה כל סובייקט, קיים רק בצורת אלמנטים מסמנים ייחודיים. כך החוק הסמלי מוצא את מקומו ואת תפקידו כמטפורה. מבני האנושות בסיפור, רק נח, אשתו ושלושת בניו (שׁם, חם ויפת) מצליחים לברוח מחורבן המבול. נח מוצא חן בעיני 'האחר הגדול' שלו: 'וַיֹּאמֶר יְהוָֹה לְנֹחַ בֹּא־אַתָּה וְכָל־בֵּיתְךָ אֶל־הַתֵּבָה כִּי־אֹתְךָ רָאִיתִי צַדִּיק לְפָנַי בַּדּוֹר הַזֶּה' (בראשית ז: 1).
בהמשך כתוב שנח ישן, ושבנו חם גילה את ערוות אביו. הקללה שתבוא להלן תהיה מרכיב בגורלו של כנען. חמישה דורות מאוחר יותר, הגאווה תשלוט מחדש בארץ.
בוני מגדל בבל מונעים על ידי הרצון לבטל את הבדלי העמים. על רקע דברים אלה, אברם עוזב את אור כשדים בחברת אביו תרח, אחיינו לוט ואחותו החורגת שרי. הכתוב מראה שקיים הבדל חשוב בין נח ובין אברם. מימוש מדויק של מעשיו, תום מחשבותיו והתנהגותו הישרה מביאים לכך שאברם ייקרא אברהם, אדם השונה מאוד מנח.
פרשת לך לך (בראשית יב: 1–יז: 27) — קבלת האובדן
וַיֹּאמֶר יְהוָֹה אֶל־אַבְרָם לֶךְ־לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל־הָאָרֶץ אֲשֶׁר אַרְאֶךָּ (בראשית יב: 1).
נדגיש שתי נקודות:


			

			
					מדובר בניסיונות — ולא בקורבנות72 — בהקשר סיפור אברהם. על אברהם להתגבר על ניסיונות רבים, בהם עקידת יצחק. בניסיון זה מדובר בהגבלת הדחף הסדיסטי ביחס לבנו יצחק, כדי לגרום להופעת מסמן ההורות. אולם ניסיון זה אינו מספיק.

					השינוי ההכרחי בסובייקטיביות של אברהם הוא קבלת השעבוד לחוק הסמלי של הלא־מודע, שאותו המקרא מציין כמעשה של 'יראת אלוהים'.שני אירועים אלו קשורים באופן הדוק זה לזה, מאחר שהציווי 'לך לך' תובע ממנו להגיע לארץ המובטחת. באמצעות המטפורה 'לך לך' נבחין ב'גאולת אברהם'. הגאולה מציינת שבקבלו את אובדן משפחתו, אברהם מוצא תחליף באיוויו שלו. בתורה, 'הארץ המובטחת'73 היא המטפורה המציינת את אידיאל הגישה לאיווי.74
פרשת וירא (בראשית יח: 1–כב: 24) — קורבן אברהם 
את הסיפור (העקידה) נכנה בשם 'קורבן אברהם', ולא 'קורבן יצחק'. המקרא מדגיש את התמורה הסובייקטיבית באברהם: 'וַיְהִי אַחַר הַדְּבָרִים הָאֵלֶּה וְהָאֱלֹהִים נִסָּה אֶת־אַבְרָהָם' (בראשית כב: 1).
מושא התמורה הינו ב'אני עליון' פנימי, 'אני עליון' ראשון המכונה 'יראת אלוהים': 'וַיֹּאמֶר אַבְרָהָם כִּי אָמַרְתִּי רַק אֵין־יִרְאַת אֱלֹהִים בַּמָּקוֹם הַזֶּה' (בראשית כ: 11).
אברהם יודע ששיקר75 בנוגע לאשתו שרה, והשקר הוא הסיבה ליראתו ההופכת לחרדה. בקטע להלן נמסר שהוטל על אברהם ניסיון נוסף, הקרבת בנו יחידו יצחק, מושא אהבתו:
וַיְהִי אַחַר הַדְּבָרִים הָאֵלֶּה וְהָאֱלֹהִים נִסָּה אֶת־אַבְרָהָם וַיֹּאמֶר אֵלָיו אַבְרָהָם וַיֹּאמֶר הִנֵּנִי: וַיֹּאמֶר קַח־נָא אֶת־בִּנְךָ אֶת־יְחִידְךָ אֲשֶׁר־אָהַבְתָּ אֶת־יִצְחָק וְלֶךְ־לְךָ אֶל־אֶרֶץ הַמֹּרִיָּה וְהַעֲלֵהוּ שָׁם לְעֹלָה עַל אַחַד הֶהָרִים אֲשֶׁר אֹמַר אֵלֶיךָ (בראשית כב: 2-1).
בקבלו את הניסיון, אברהם מוכן להקריב את אהבתו ליצחק. התורה מציינת כאן את מטרת ההקרבה, שאינה יצחק אלא האהבה התשוקתית של אברהם ליצחק — 'התענגות גילוי עריות'. בניסיון, אברהם מוותר על אהבתו, שהיא בעלת גוון של אכזריות וגבורה, ועל הכוח ההרואי. הוא עוקד את הדחף הסדיסטי, וכתוצאה מכך מוצא גישה לסוג אהבה העשויה מ'טוב' ומשוחררת מה'מיני', המיוצג על ידי הסדיזם.
התורה ממשיכה, בהניחה שאברהם מגיע לדגם 'אני עליון' אחר — 'יראת אלוהים'. היראה הופכת להיות 'יראת עשיית הרע'. בוויתורו, אברהם משיג דגם אהבה שונה הנקרא 'חסד'. האות ה"א היא המסמן, שבעזרתו אברם נעשה לאברהם. היא מבטאת את האהבה האבהית שהשתנתה. לאברהם גישה לאבהות, וכך הוא הופך ל'אב המון גויים'.
וַיִּשְׁלַח אַבְרָהָם אֶת־יָדוֹ וַיִּקַּח אֶת־הַמַּאֲכֶלֶת לִשְׁחֹט אֶת־בְּנוֹ: וַיִּקְרָא אֵלָיו מַלְאַךְ יְהוָֹה מִן־הַשָּׁמַיִם וַיֹּאמֶר אַבְרָהָם אַבְרָהָם וַיֹּאמֶר הִנֵּנִי: וַיֹּאמֶר אַל־תִּשְׁלַח יָדְךָ אֶל־הַנַּעַר וְאַל־תַּעַשׂ לוֹ מְאוּמָה כִּי עַתָּה יָדַעְתִּי כִּי־יְרֵא אֱלֹהִים אַתָּה וְלֹא חָשַׂכְתָּ אֶת־בִּנְךָ אֶת־יְחִידְךָ מִמֶּנִּי (בראשית כב: 12-10).
פרשת חיי שרה (בראשית כג: 1–כה: 18) — אמון עצמי
שני מרכיבים חשובים מוצגים בפרשה:


			

			
					הקטע על קניית קבר לשרה בחברון, המסיים את סיפור האהבה בין אברהם לשרה, אשתו 'יפת התואר'.

					סיפור נישואי יצחק לרבקה.נדון בחיבור שעושה התורה בין סיפור האהבה של שרה ואברהם ובין סיפור האהבה של יצחק ורבקה. 
וַיֹּאמַר יְהֹוָה אֱלֹהֵי אֲדֹנִי אַבְרָהָם הַקְרֵה־נָא לְפָנַי הַיּוֹם וַעֲשֵׂה־חֶסֶד עִם אֲדֹנִי אַבְרָהָם (בראשית כד: 12).
בהמשך כתוב שאברהם לקח לו אישה נוספת — קטורה (בראשית כה: 1), ושהוא מת זקן ושבע ימים (בראשית כה: 8). המדרש מספר שקטורה היא הגר, השפחה שגורשה עם בנה ישמעאל על ידי שרה. האם יש להבין שהתשוקה הרעה של אברהם, שעליה כבר ויתר, מתממשת כמותרת, הפעם עם השפחה שגורשה והופכת לאשתו השנייה, באופן שלפיו אברהם מת זקן ושבע ימים?
וַיִּגְוַע וַיָּמָת אַבְרָהָם בְּשֵׂיבָה טוֹבָה זָקֵן וְשָׂבֵעַ וַיֵּאָסֶף אֶל־עַמָּיו (בראשית כה: 8).
סיפור חיי אברהם מראה שמעזיבת משפחת אביו והמפגש (שהיה בו מגילוי העריות) עם שרי,76 אחותו החורגת שהייתה לאשתו שרה, ועד לרגע הוויתור על תשוקתו כלפי בנו יצחק, באמצעות ויתורים רצופים, הוא אינו מפסיק להתקדם בדרכו.
אנו מניחים כי אקט ההקרבה, עקידת יצחק, אינו עוסק ביצחק, אלא בהתענגות עצמה של אברהם ביחסו אל בנו. האייל77 הנשרף כעולה הוא מטפורת ההתענגות הלא־טובה.
שינוי שמו של אברם לאברהם מעיד על התמורה בנפשו, שבאה למימוש בהפיכתו ל'אב גויים'. אברהם יכול לספק את תשוקת האהבה, שאינה חדלה לשכון בתוכו, אך ללא הקונפליקט עם ייעודו הסמלי. לבסוף, אברהם מת זקן ושבע ימים. חשוב להראות שמימוש הסובייקטיביות רחוק מלהיות מתנת חסד או פרדסטינציה, אלא הוא תוצאת מאבק ארוך לכפייה עצמית של גבול וכוח, כדי להיות נגיש לאהבה.
קריאת הטקסט מראה שלמרות המורגש מחלוקתו הפנימית, אברהם מוצג באופן החלטי, כמי שיש לו אמון בעצמו. את אמונו של אברהם נייחס לכך שאיוויו להיות בהסכמה עם 'האחר הגדול'78 הינו חזק מרצונו להתענג.
פרשת תולדות (בראשית כה: 19–כח: 9) — 
על השינוי הסובייקטיבי
בפרשת תולדות מדובר ביעקב, שחייו מתוארים בשלמות: קשייו, סבלותיו ולבסוף הצלחתו. הצלחתו קשורה בכינויו 'ישראל' בעקבות מאבקו79 עם אלוהים. כך האדם שרימה את אחיו נעשה ישראל, כפי שכתוב בספר הושע (יב: 4): 'בַּבֶּטֶן עָקַב אֶת־אָחִיו וּבְאוֹנוֹ שָׂרָה אֶת־אֱלֹהִים'.
הכתוב מראה שיעקב משיג באופן מסובך למדי הן את זכות הבכורה, הן את ברכת אביו: 'וַיֹּאמֶר יַעֲקֹב מִכְרָה כַיּוֹם אֶת־בְּכֹרָתְךָ לִי' (בראשית כה: 31).
כיצד אפשר להבין שאדם מורכב כיעקב, גאה ותם, הפך ל'ישראל'? התשובה נמצאת בפרשה הבאה, פרשת ויצא, שם מוצגת הנגדה בין שני טיפוסי אנשים: האחד פרעה מלך מצרים והאחר יעקב: 
וַיָּבֵא יוֹסֵף אֶת־יַעֲקֹב אָבִיו וַיַּעֲמִדֵהוּ לִפְנֵי פַרְעֹה וַיְבָרֶךְ יַעֲקֹב אֶת־פַּרְעֹה: וַיֹּאמֶר פַּרְעֹה אֶל־יַעֲקֹב כַּמָּה יְמֵי שְׁנֵי חַיֶּיךָ: וַיֹּאמֶר יַעֲקֹב אֶל־פַּרְעֹה יְמֵי שְׁנֵי מְגוּרַי שְׁלשִׁים וּמְאַת שָׁנָה מְעַט וְרָעִים הָיוּ יְמֵי שְׁנֵי חַיַּי וְלֹא הִשִּׂיגוּ אֶת־יְמֵי שְׁנֵי חַיֵּי80 אֲבֹתַי בִּימֵי מְגוּרֵיהֶם (בראשית מז: 9-7).
הקטע שלעיל מראה שפרעה, בחששו להרגיז את 'האחר הגדול' שלו,81 חסר גישה לשינוי של דימויו הנרקיסיסטי ונשאר אחוז בגאווה לא־מודעת, שבה שוכן גילוי העריות. וכך נאמר בספר בראשית (מא: 1): 'וּפַרְעֹה חֹלֵם וְהִנֵּה עֹמֵד עַל־הַיְאֹר'. כפרשנים אחרים, נפרש את המילים 'עומד על היאור' כחלום הישארותו אדון היאור, אדון מצרים, האדון.
פרשת ויצא (בראשית כח: 10–לב: 3) — פרשנות החלומות 
על יעקב נאמר שיצא מבית אביו ושחלם82 חלום: 'וַיַּחֲלֹם וְהִנֵּה סֻלָּם מֻצָּב אַרְצָה וְרֹאשׁוֹ מַגִּיעַ הַשָּׁמָיְמָה וְהִנֵּה מַלְאֲכֵי אֱלֹהִים עֹלִים וְיֹרְדִים בּוֹ' (בראשית כח: 12); וכן:
וַיִּיקַץ יַעֲקֹב מִשְּׁנָתוֹ וַיֹּאמֶר אָכֵן יֵשׁ יְהֹוָה בַּמָּקוֹם הַזֶּה וְאָנֹכִי לֹא יָדָעְתִּי: וַיִּירָא וַיֹּאמַר מַה־נּוֹרָא הַמָּקוֹם הַזֶּה אֵין זֶה כִּי אִם־בֵּית אֱלֹהִים וְזֶה שַׁעַר הַשָּׁמָיִם: וַיַּשְׁכֵּם יַעֲקֹב בַּבֹּקֶר וַיִּקַּח אֶת־הָאֶבֶן אֲשֶׁר־שָׂם מְרַאֲשֹׁתָיו וַיָּשֶׂם אֹתָהּ מַצֵּבָה וַיִּצֹק שֶׁמֶן עַל־רֹאשָׁהּ (בראשית כח: 18-16). 
בסיפור החלום נאמר ש'אדוני יהוה' נוכח, ושהוא מתגלה באמצעות מלאכי אלוהים העולים ויורדים במעלה מדרגות הסולם, המגיע עד השמים. נניח בצד את הפרשנות הקוסמולוגית של החלום, היוצאת מהמסגרת הסובייקטיבית, ונתרכז בתנועת העלייה והירידה של המלאכים — הם המחשבות. התנועה הינה כתנועת ההיפתחות וההדחקה של הלא־מודע. נכנה את תנועת המלאכים 'מסלול מוביאני'.83 כפי שמראה האיור להלן: 

איור 3. מבנה מוביאני של הלא־מודע
 
'ידע' יעקב מקורו בפרשנות החלום. לנוכח החשיבות שיעקב מעניק לחלום, הוא מרגיש חובה לבטאו ולהשאיר שריד בצורת אבן מצבה, שעליה הוא יוצק שמן. אנו תופסים כי התחושה של מסמן 'שם האב' — הסמכות הסמלית — משמעה התחדשות84 הערך הפאלי Φ, שהטקסט מציינו כאבן מצבה. תוכן החלום מאפשר להבין מדוע החולם, יעקב, הוא המניח את היסוד לעם ישראל.
הקשר בין שלושת הדורות — אברהם, יצחק ויעקב — הוא התנאי ליצירת הסדר הסמלי. הסדר מאורגן באמצעות המסמן 'פאלוס', המציין סמכות סמלית בסיסית. לכן יעקב קורא: 'אָכֵן יֵשׁ יְהֹוָה בַּמָּקוֹם הַזֶּה' ומכנה את המקום 'בית אל'. בהמשך נאמר שיעקב נדר נדר:
וַיִּדַּר יַעֲקֹב נֶדֶר לֵאמֹר אִם־יִהְיֶה אֱלֹהִים עִמָּדִי וּשְׁמָרַנִי בַּדֶּרֶךְ הַזֶּה אֲשֶׁר אָנֹכִי הוֹלֵךְ וְנָתַן־לִי לֶחֶם לֶאֱכֹל וּבֶגֶד לִלְבֹּשׁ: וְשַׁבְתִּי בְשָׁלוֹם אֶל־בֵּית אָבִי וְהָיָה יְהוָֹה לִי לֵאלֹהִים: וְהָאֶבֶן הַזֹּאת אֲשֶׁר־שַׂמְתִּי מַצֵּבָה יִהְיֶה בֵּית אֱלֹהִים וְכֹל אֲשֶׁר תִּתֶּן־לִי עַשֵּׂר אֲעַשְּׂרֶנּוּ לָךְ (בראשית כח: 22-20).
אהבה חוץ־מינית ואהבה מינית
התורה כפסיכואנליזה מציינת שקיים מבנה אהבה, ושלאהבה שתי מגמות. האחת הינה אהבה חוץ־מינית המאפיינת את צד־האישה של הסובייקט, שבו סובייקטיביות פוגשת סובייקטיביות אחרת, כאשר 'נפש פוגשת נפש אחרת' כאהבת יהונתן לדוד: 'וַיְהִי כְּכַלֹּתוֹ לְדַבֵּר אֶל־שָׁאוּל וְנֶפֶשׁ יְהוֹנָתָן נִקְשְׁרָה בְּנֶפֶשׁ דָּוִד וַיֶּאֱהָבֵהוּ יְהוֹנָתָן כְּנַפְשׁוֹ' (שמואל א' יח: 1).
המגמה השנייה היא אהבה מינית, שבמשמעותה הרחבה מאפיינת את צד־הגבר של הסובייקט, שבו האחר נחשב אובייקט סקסואלי, כפי שמציינת, לדוגמה, הכרזת לבן הארמי ליעקב אחיינו: 'וַיֹּאמֶר לוֹ לָבָן אַךְ עַצְמִי וּבְשָׂרִי אָתָּה וַיֵּשֶׁב עִמּוֹ חֹדֶשׁ יָמִים' (בראשית כט: 14).
לפסוק זיקה למפגש המיני בין אדם לחוה: 'וַיֹּאמֶר הָאָדָם זֹאת הַפַּעַם עֶצֶם מֵעֲצָמַי וּבָשָׂר מִבְּשָׂרִי לְזֹאת יִקָּרֵא אִשָּׁה כִּי מֵאִישׁ לֻקֳחָה־זֹּאת' (בראשית ב: 23). הפסיכואנליזה, בעקבות לאקאן,85 עיבדה לתיאוריה את התנועה גבר/אישה באהבה.
פרשת וישלח (בראשית לב: 4–לו: 43) — המרמה
להלן נעסוק בדברי יעקב בפגישתו עם אחיו עשיו, שאותו רימה וממנו גנב את ברכת האב. יעקב אינו יכול לשכוח את פשעו, תרמיתו,86 ומשתחווה שבע פעמים ארצה בהתקרבו אל אחיו: 'וַיָּרָץ עֵשָׂו לִקְרָאתוֹ וַיְחַבְּקֵהוּ וַיִּפֹּל עַל־צַוָּארָו וַיִּשָּׁקֵהוּ וַיִּבְכּוּ' (בראשית לג: 4).
עשיו אינו מבקש מאומה עבורו:
וַיֹּאמֶר עֵשָׂו יֶשׁ־לִי רָב אָחִי יְהִי לְךָ אֲשֶׁר־לָךְ: וַיֹּאמֶר יַעֲקֹב אַל־נָא אִם־נָא מָצָאתִי חֵן בְּעֵינֶיךָ וְלָקַחְתָּ מִנְחָתִי מִיָּדִי כִּי עַל־כֵּן רָאִיתִי פָנֶיךָ כִּרְאֹת פְּנֵי אֱלֹהִים וַתִּרְצֵנִי: קַח־נָא אֶת־בִּרְכָתִי אֲשֶׁר הֻבָאת לָךְ כִּי־חַנַּנִי אֱלֹהִים וְכִי יֶשׁ־לִי־כֹל וַיִּפְצַר־בּוֹ וַיִּקָּח (בראשית לג: 11-9).
בעקבות פרשנים רבים, נדגיש כי מתנת יעקב לעשיו היא 'ברכה'. יעקב נזכר בחטאו ומתקן אותו, בהחליפו את הברכה הנגנבת מאביו בברכת אלוהים. נושא חשוב זה מעיד על כך שיעקב אינו יכול להיקרא 'ישראל', מפני שהינו 'נפש מעוותת' ורמאי. העברית 'משחקת' במילים 'עקב', 'יעקב', 'עקוב' (רימה): 'בַּבֶּטֶן עָקַב אֶת־אָחִיו' (הושע יב: 4); וכן: 'וְאַחֲרֵי־כֵן יָצָא אָחִיו וְיָדוֹ אֹחֶזֶת בַּעֲקֵב עֵשָׂו וַיִּקְרָא שְׁמוֹ יַעֲקֹב וְיִצְחָק בֶּן־שִׁשִּׁים שָׁנָה בְּלֶדֶת אֹתָם' (בראשית כה: 26).
הפרשה מלמדת כי רק מי שיכול להתגבר על חטאו, חולשתו האינטימית, ימצא את הכוח לממש עצמו באיווי. באמצעות המאבק עם המלאך, שאינו אלא 'האחר הגדול', יעקב רואה את חטאו: היותו רמאי. הוא מקבל על עצמו להכיר בחטאו, לוותר עליו ולהשתחרר מגאוותו. הטקסט מתאר תנועה סובייקטיבית, בהדגישו שיעקב נעשה צולע. המעבר הסובייקטיבי מהמרמה אל היושר,87 מהקנאה אל האיווי, הופך לאידיאל עם ישראל. על כך מעיד הנביא הושע:
וְרִיב לַיהֹוָה עִם־יְהוּדָה וְלִפְקֹד עַל־יַעֲקֹב כִּדְרָכָיו כְּמַעֲלָלָיו יָשִׁיב לוֹ: בַּבֶּטֶן עָקַב אֶת־אָחִיו וּבְאוֹנוֹ שָׂרָה אֶת־אֱלֹהִים: וַיָּשַׂר אֶל־מַלְאָךְ וַיֻּכָל בָּכָה וַיִּתְחַנֶּן־לוֹ בֵּית־אֵל יִמְצָאֶנּוּ וְשָׁם יְדַבֵּר עִמָּנוּ: וַיהֹוָה אֱלֹהֵי הַצְּבָאוֹת יְהֹוָה זִכְרוֹ (הושע יב: 7-3). 
פרשת וישב (בראשית לז: 10–מ: 23) — חטא יוסף 
נמקד פרשנותנו בסיפור זריקת יוסף לכלא על ידי אחיו: 'וַיִּקַּח אֲדֹנֵי יוֹסֵף אֹתוֹ וַיִּתְּנֵהוּ אֶל־בֵּית הַסֹּהַר מְקוֹם אֲשֶׁר אֲסִירֵי הַמֶּלֶךְ אֲסוּרִים וַיְהִי־שָׁם בְּבֵית הַסֹּהַר' (בראשית לט: 20).
שוב מייחס הטקסט את ההצלחה לאלו המכירים בכך שלפניה, הם נפלו ל'תהום'.88 סובייקטיביזציה89 של נקודת החולשה — הגאווה — הינה הכרחית כדי לתפוס את החשוב באמת בקיום. בדרך זו ניתן לשוב אל האיווי הפאלי בעל הערך הסמלי. וכך אומר הכתוב:
וַיִּקַּח אֲדֹנֵי יוֹסֵף אֹתוֹ וַיִּתְּנֵהוּ אֶל־בֵּית הַסֹּהַר מְקוֹם אֲשֶׁר אֲסִירֵי הַמֶּלֶךְ אֲסוּרִים וַיְהִי־שָׁם בְּבֵית הַסֹּהַר: וַיְהִי יְהוָֹה אֶת־יוֹסֵף וַיֵּט אֵלָיו חָסֶד וַיִּתֵּן חִנּוֹ בְּעֵינֵי שַׂר בֵּית־הַסֹּהַר (בראשית לט: 21-20).
פרשת מקץ (בראשית מא: 1–מד: 17) — בכי יוסף
יוסף הוכר וזוהה כמפרש חלומות במצרים, עד שנעשה אדון הארץ. נציג פרשנות לחלומות אלו, שאינה אחרת מזו המופיעה בתורה. לא נפרש גם את העובדה שיוסף נעשה אדון ומשנה לפרעה במצרים. נבחן מרכיב ייחודי, המציין בעינינו אמת.
מסופר שלאחר המפגש עם אחיו, לפני היוודעו בפניהם, הסתיר יוסף את בכיו בחדר אחר (הופעה ראשונה של בכי). מעניינת ההדגשה בסיפור המציינת את המונח הפסיכואנליטי 'רגש חזק'.90 מכאן פרשנותנו תהיה שונה מזו המסורתית. אנו מניחים כי הסיפור עוסק במעבר מן האשמה אל הגאולה בסובייקטיביות יוסף, המחלצת אותו מצרתו ומביאה להצלחה. ניתן לראות בסיפור מיתוס91 של אדם נוירוטי — בן המציל את אביו ואת משפחתו. את החטא נגדיר 'גאווה נרקיסיסטית'. הגאווה כה גדולה, גם מאחר שיוסף יפה תואר ('וַיְהִי יוֹסֵף יְפֵה־תֹאַר וִיפֵה מַרְאֶה' [בראשית לט: 7]) והבן המועדף על אביו.
בפרשה הקודמת נכתב שיוסף חלם חלום ראשון:
וַיֹּאמֶר אֲלֵיהֶם שִׁמְעוּ־נָא הַחֲלוֹם הַזֶּה אֲשֶׁר חָלָמְתִּי: וְהִנֵּה אֲנַחְנוּ מְאַלְּמִים אֲלֻמִּים בְּתוֹךְ הַשָּׂדֶה וְהִנֵּה קָמָה אֲלֻמָּתִי וְגַם־נִצָּבָה וְהִנֵּה תְסֻבֶּינָה אֲלֻמֹּתֵיכֶם וַתִּשְׁתַּחֲוֶיןָ לַאֲלֻמָּתִי: וַיֹּאמְרוּ לוֹ אֶחָיו הֲמָלֹךְ תִּמְלֹךְ עָלֵינוּ אִם־מָשׁוֹל תִּמְשֹׁל בָּנוּ וַיּוֹסִפוּ עוֹד שְׂנֹא אֹתוֹ עַל־חֲלֹמֹתָיו וְעַל־דְּבָרָיו (בראשית לז: 8-6). 
אחר כך מופיע חלום שני:92 'וַיַּחֲלֹם עוֹד חֲלוֹם אַחֵר וַיְסַפֵּר אֹתוֹ לְאֶחָיו וַיֹּאמֶר הִנֵּה חָלַמְתִּי חֲלוֹם עוֹד וְהִנֵּה הַשֶּׁמֶשׁ וְהַיָּרֵחַ וְאַחַד עָשָׂר כּוֹכָבִים מִשְׁתַּחֲוִים לִי' (בראשית לז: 9). כאשר יוסף מספר זאת לאביו ולאחיו, מגיב האב: 'הֲבוֹא נָבוֹא אֲנִי וְאִמְּךָ וְאַחֶיךָ לְהִשְׁתַּחֲוֹת לְךָ אָרְצָה' (בראשית לז: 10).
נבחין כי אצל האחים, הקנאה גדלה עד כדי כך שהם זורקים את יוסף לבור ומניחים לו למות. הסיפור נמשך, בציינו כי במצרים נעשה יוסף אובייקט פיתוי לאשת אדונו פוטיפר, אולם אין הוא מתפתה להזמנה לשכב עמה:
וַיְהִי כְּהַיּוֹם הַזֶּה וַיָּבֹא הַבַּיְתָה לַעֲשׂוֹת מְלַאכְתּוֹ וְאֵין אִישׁ מֵאַנְשֵׁי הַבַּיִת שָׁם בַּבָּיִת: וַתִּתְפְּשֵׂהוּ בְּבִגְדוֹ לֵאמֹר שִׁכְבָה עִמִּי וַיַּעֲזֹב בִּגְדוֹ בְּיָדָהּ וַיָּנָס וַיֵּצֵא הַחוּצָה (בראשית לט: 12-11). 
יוסף אם כך מוצג כקורבן כפול: קודם כול של קנאת אחיו, המוכנים לראותו גווע בבור, ולאחר מכן קורבן פיתוי של אשת אדונו. בהמשך הפרשה נראה שיוסף נעשה, הודות לחוכמתו וליכולת פרשנות החלומות שלו, אדון ומושיע למצרים ולארצות השכנות, ובזכותו נמנע הרעב. בעקבות כל זאת הוא מבקש מיעקב־ישראל, אביו, לבוא לגושן: 'וַיְכַלְכֵּל יוֹסֵף אֶת־אָבִיו וְאֶת־אֶחָיו וְאֵת כָּל־בֵּית אָבִיו לֶחֶם לְפִי הַטָּף' (בראשית מז: 12). אולם בקטע קודם נאמר:
וְאֶת־יְהוּדָה שָׁלַח לְפָנָיו אֶל־יוֹסֵף לְהוֹרֹת לְפָנָיו גּשְׁנָה וַיָּבֹאוּ אַרְצָה גּשֶׁן: וַיֶּאְסֹר יוֹסֵף מֶרְכַּבְתּוֹ וַיַּעַל לִקְרַאת־יִשְׂרָאֵל אָבִיו גּשְׁנָה וַיֵּרָא אֵלָיו וַיִּפֹּל עַל־צַוָּארָיו וַיֵּבְךְּ עַל־צַוָּארָיו עוֹד וַיֹּאמֶר יִשְׂרָאֵל אֶל־יוֹסֵף אָמוּתָה הַפָּעַם אַחֲרֵי רְאוֹתִי אֶת־פָּנֶיךָ כִּי עוֹדְךָ חָי (בראשית מו: 30-28).
כיצד לא ישמע הפסיכואנליסט, שהסיפור מבטא את מאבקו הפנימי של יוסף, הנלחם בין האהבה לשנאה שהוא חש כלפי אביו יעקב־ישראל? הסיפור מופיע כסיפור אנליזה, כאשר הסובייקט נמצא בעמדת הכחשה של אשמתו ושל שנאתו. אולם בהמשך הוא יכול להשיג 'ידע', להתרחק מעמדתו החוטאת ולוותר על הצורך בענישה, כדי להתאים את עצמו לאיוויו. בוודאי, למי שחסר התנסות פסיכואנליטית, מהפך זה נדמה בלתי ייאמן: הקורבן יוסף הופך לתוקפן, כאשר החטא שבו הוא מאשים את האחרים (אחיו ואשת אדונו) אינו אלא הכחשת חטאו שלו.
המהפך מותנה בהגעה לידע מסוים על הפנטזמה של גילוי עריות. בתפיסתו לגבי אופי הפנטזמה, ציין פרויד כי מדובר בהשלכה הפוכה של תפקיד התוקפן על הקורבן. הקושי באנליזה נעוץ בכך שהסובייקט מאמין באמת ובתמים, שהינו קורבן מוכה ומפותה באופן לא מוצדק. אשליה זו היא בסיס הוודאויות הפנימיות בנוירוזה, שאותן יש להמיר בתהליך הפסיכואנליטי. זהו השלב שבו מסתיימת אנליזה מוצלחת. 
המסורת היהודית מייחסת ללימוד מעמיק של התורה כדיבור של אמת את האפשרות להיפתח להמרה כזאת של השנאה. בתקופה המודרנית מוצעת למספר גדול של בני אדם אפשרות הטיפול הפסיכואנליטי. ביחס אל השנאה וסיבותיה הרעות המצויות בסובייקט, האחרון יכול להגביל את השנאה ולהפסיק לסבול ולהעניש את עצמו. אולם לא כל הטיפולים הפסיכואנליטיים מצליחים להגיע למצב דומה — מאחר שמדובר בתהליך קשה.
פרשת ויגש (בראשית מד: 18–מז: 27) — הצלחה לא שלמה


			

			
					בקטע הבא יעקב מוצא את בנו במצרים:וַיִּסַּע יִשְׂרָאֵל וְכָל־אֲשֶׁר־לוֹ וַיָּבֹא בְּאֵרָה שָּׁבַע וַיִּזְבַּח זְבָחִים לֵאלֹהֵי אָבִיו יִצְחָק: וַיֹּאמֶר אֱלֹהִים לְיִשְׂרָאֵל בְּמַרְאֹת הַלַּיְלָה וַיֹּאמֶר יַעֲקֹב יַעֲקֹב וַיֹּאמֶר הִנֵּנִי: וַיֹּאמֶר אָנֹכִי הָאֵל אֱלֹהֵי אָבִיךָ אַל־תִּירָא מֵרְדָה93 מִצְרַיְמָה כִּי־לְגוֹי גָּדוֹל אֲשִׂימְךָ שָׁם: אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ גַם־עָלֹה וְיוֹסֵף יָשִׁית יָדוֹ עַל־עֵינֶיךָ: וַיָּקָם יַעֲקֹב מִבְּאֵר שָׁבַע (בראשית מו: 5-1). 
כאשר יעקב מגיע לארץ גושן, נאמר כי יוסף אסר מרכבתו ועלה לפגישה עם אביו ישראל. העובדה שיעקב מכונה 'ישראל' מדגישה את הערך הסמלי של האב. מכך נסיק שיעקב אינו רק אביו של יוסף, אלא גם של 'ישראל' עמו. ברגע זה מובא סיפור (שצוטט לעיל) המאפשר לפרש את הקטע:
וַיֹּאמֶר יַעֲקֹב אֶל־פַּרְעֹה יְמֵי שְׁנֵי מְגוּרַי שְׁלשִׁים וּמְאַת שָׁנָה מְעַט וְרָעִים הָיוּ יְמֵי שְׁנֵי חַיַּי וְלֹא הִשִּׂיגוּ אֶת־יְמֵי שְׁנֵי חַיֵּי אֲבֹתַי בִּימֵי מְגוּרֵיהֶם: וַיְבָרֶךְ יַעֲקֹב אֶת־פַּרְעֹה וַיֵּצֵא מִלִּפְנֵי פַרְעֹה (בראשית מז: 10-9).


					הפגישה בין שני האנשים מתנהלת באופן שוויוני. דברי פרעה תבוניים: רק אלו שהינם אנשים יוצאים מן הכלל סופרים את ימי חייהם לא כשנים, אלא כימים.94 מאחר שלמעשה, בכל יום יש לחיות ולממש את הייעוד, יעקב עונה לפרעה בצניעות גדולה, כי ההבחנה בין הימים לשנים מעידה שהוא אינו מעריך את ימיו95 יתר על המידה. הקטע מראה שבעיני יעקב, הוא לא הצליח לגמרי בחייו, אף שלא החמיצם.פרשת ויחי (בראשית מז: 28–נ: 26) — פרויקט בניית העם
בסיפור מותו בפרשה, יעקב מציג את רצונותיו האחרונים ומבטא את שאיפתו ששנים־עשר השבטים — בניו — יישארו מאוחדים כיוצרי עם, הוא עם ישראל. קשה לייסד עם:96 משמעות הדבר הינה קבלת החוק הסמלי, המחייב, הן ברמה האישית, הן ברמה הקולקטיבית: 'וַיִּקְרָא יַעֲקֹב אֶל־בָּנָיו וַיֹּאמֶר הֵאָסְפוּ וְאַגִּידָה לָכֶם אֵת אֲשֶׁר־יִקְרָא אֶתְכֶם בְּאַחֲרִית הַיָּמִים' (בראשית מט: 1).
אין עם מכונן עצמו אלא בתהליך ארוך ובמאמץ מתמשך, כך שעל כל דור להתגבר על סיכון התפרקותו. באשר לסיכון, למרות זאת, על כל אדם למסור את המבנה שלו כ'נפש מדברת' ולקבל על עצמו באופן מוגשם וייחודי את חובו הסמלי. זוהי מטרתו הבלעדית של כל קיום, כפי שנטען בטקסט.


			

			
				
					43	ראו החיבור: J. G. Bursztein, Sur l’espace sbjectif, Paris: Hermann, 2012 (להלן Sur l’espace sbjectif).

				

				
					44	J. Lacan, Sinthome XXIII, Paris: Seuil, 1975-1976.

				

				
					45	ה'ראשית' הינה מטפורת המבנה. 'יְהוָה קָנָנִי רֵאשִׁית דַּרְכּוֹ קֶדֶם מִפְעָלָיו מֵאָז' (משלי ח: 22).

				

				
					46	להנחה זו הגענו לאחר זמן רב, אחרי היכרות עם המחשבה המיסטית ביהדות. כך, לדוגמה, הרב יהודה אריה אלתר מגור, מחבר שפת אמת, מפרש את התורה באופן מטפורי בהשראת החיבור המיסטי הזוהר. למרות ההבדלים האפיסטמולוגיים והפילוסופיים של הפרשנות המיסטית, היא קרובה לקו מחשבה זה.

				

				
					47	'מאושר' משמעו אדם השמח באיוויו.

				

				
					48	ראו ז' לאקאן, הסמינר ה־20 (1973-1972) — עוד, תל אביב: רסלינג, 2005 (להלן לאקאן, הסמינר ה־20), שם הוא מגדיר את הלא־מודע: '...שההוויה תוך כדי דיבור, מתענגת... ולא תרצה לדעת על כך עוד' (עמ' 130).

				

				
					49	'וַיִּיצֶר יְהֹוָה אֱלֹהִים אֶת־הָאָדָם עָפָר מִן־הָאֲדָמָה וַיִּפַּח בְּאַפָּיו נִשְׁמַת חַיִּים וַיְהִי הָאָדָם לְנֶפֶשׁ חַיָּה' (בראשית ב: 7).

				

				
					50	לכן נקרא בסיפור בראשית, מתוך התייחסות למזמורי תהילים קלג, קמח, ישעיהו מ: 27, מד: 28-24. ספר בראשית מניח כי ייעוד בריאת העולם הינו גאולת הסובייקט 'ישראל', באמצעות עקרון הבחירה. לפיכך נבקש להשיג את קטגוריית הבחירה של הסובייקט 'ישראל'.

				

				
					51	נניח בצד את הפרובלמטיקה הקוסמולוגית למרות העניין הרב שהיא מעלה.

				

				
					52	כפי שהדגשנו לעיל, קטגוריית ה'אור' מציינת את החיתוך הראשון הנעשה על ידי הסובייקט ב'תוהו ובוהו' של ההתענגות האחדותית. החיתוך הינו הסירוס הסמלי. כך האור נקרא להתעצם הן בקולקטיב 'ישראל', הן בעמי העולם, הן בסובייקט בגישתו לאיווי, באופן התענגות שונה. במשמעות זו נקרב את קטגוריית האור ל'כבוד', כשהאחרון מציין את תוסף הקיום כתוצאה של קבלת החוק.

				

				
					53	ראו החיבור: J. G. Bursztein, L’Ecclésiaste. Une Approche Psychanalytique, Paris: Hermann, 2013 (להלן L’Ecclésiaste) שם אנו עוסקים בשאלה ביחסה לכת האופיטים.

				

				
					54	הנחש הסובב את המטה הוא עד היום סימן־מטפורה לרפואה.

				

				
					55	כת האופיטים עשתה מהנחש (נחש הנחושת) אל החוכמה האלוהית, המכונה במדעי הדתות 'סופיה' או 'גנוסיס'.

				

				
					56	הגאווה הינה הדימוי הנרקיסיסטי של הנפש המדברת והיא מסומנת ב־(i) בפסיכואנליזה. על דימוי זה להשתנות כדי שהנפש המדברת תקבל את ה'חסר בהיות', וכך תמצא את דרך האיווי. 'וְשַׁח גַּבְהוּת הָאָדָם וְשָׁפֵל רוּם אֲנָשִׁים וְנִשְׂגַּב יְהֹוָה לְבַדּוֹ בַּיּוֹם הַהוּא' (ישעיהו ב: 17).

				

				
					57	ראו החיבור על קהלת: L’Ecclésiaste, une approche psychanalytique paris, Hermann 2014.

				

				
					58	ראו להלן בנספח 'משלי שלמה', עמ' 167.

				

				
					59	ייחוס עקרונות ה'טוב' וה'רע' למושגי ההשלמה והדואליות במתמטיקה מאפשר להבין טוב יותר קרבה זו: החלל מוצא את המשלים, היינו מה שאינו החלל הראשון הזה. מדובר ב'האחד' או ב'האחר', אך לעולם לא ב'האחד והאחר'.

				

				
					60	במסורת התרבותית־אינטלקטואלית, מאז 'הדת בגבולות התבונה בלבד' של קאנט, הרע אינו מהווה עיקרון.

				

				
					61	יש להתקרב לפנטזמה זו במהלך העבודה האנליטית מספר רב של פעמים, עד שלא יהיה ניתן עוד לתמוך בדימוי הנרקיסיסטי המפותח שהפנטזמה החדירה.

				

				
					62	N. P. Heeße. Pazuzu. Archäologische und Philologische Studien zu einem Altorientalischen Dämon IV, Leiden – Boston – Köln: Brill 2002.

				

				
					63	צלמית הדמון פזוזו, האלף הראשון לפני הספירה, מסופוטמיה, עיראק, ברונזה, מחלקת עתיקות העולם האוריינטלי, מוזיאון הלובר, פריז.

				

				
					64	הפסיכואנליזה מכנה סאדו־מזוכיזם מצב שבו הסובייקט מתענג ומעניש את עצמו בעת ובעונה אחת.

				

				
					65	ה'אחר' שהוא 'מאניש', ה'אחר הגדול' של כל אדם.

				

				
					66	ויקרא יט: 18; זהו העיקרון הגדול של רבי עקיבא.

				

				
					67	ז' פרויד, תרבות בלא נחת ומסות אחרות, תל אביב: דביר, 1988 (להלן פרויד, תרבות ללא נחת).

				

				
					68	'וַתֹּסֶף לָלֶדֶת אֶת־אָחִיו אֶת־הָבֶל וַיְהִי־הֶבֶל רֹעֵה צֹאן וְקַיִן הָיָה עֹבֵד אֲדָמָה' (בראשית ד: 2).

				

				
					69	הפסיכואנליזה בוחנת את היחיד במבט הבלעדי של הוויה הנגועה בסובייקטיביות, מעצם העובדה שהוא נפש מדברת.

				

				
					70	לפיכך, לפי המסורת היהודית חוה תכוּנה 'אישה סוטה', מי שנאחז בקנאה, כפי שהגבר יכול להיות: 'וְעָבַר עָלָיו רוּחַ־קִנְאָה' (במדבר ה: 14).

				

				
					71	אף השפה האמהית אינה שפה אחת, אלא היא בַּלְלָשׁוֹן (lalangue בניסוחו של לאקאן) וארוגה במסמנים מהאב, שהאם מדברת לבנה.

				

				
					72	קורבן אברהם הוא התענגותו הקשורה לתשוקתו כלפי בנו.

				

				
					73	נתעלם בינתיים משאלת הגאולה הקולקטיבית של עם ישראל.

				

				
					74	אף על פי שאנו יודעים כי אין הכול יכולים לקבל את אובדן משפחת מוצאם, כדי למצוא תחליף שישמש ערך סמלי.

				

				
					75	'אִמְרִי־נָא אֲחֹתִי אָתְּ לְמַעַן יִיטַב־לִי בַעֲבוּרֵךְ וְחָיְתָה נַפְשִׁי בִּגְלָלֵךְ' (בראשית יב: 13).

				

				
					76	הפרשנים מציינים את נפילת האות י' בשם שרי, ואת הוספת האות ה' לשם אברם. את אובדן האות י' נפרש כאובדן הגבריות אצל שרה, ואת קבלת האות ה' כקבלת עקרון הפוריות והחסד הן אצל שרה (מה שמצריכה אמהותה המאוחרת), הן אצל אברהם, כדי שתהיה לו נגישות לגבריות.

				

				
					77	לפי פרקי אבות (ה, ה), האיל כבר נברא בין השמשות. נפרש זאת כחטא שאינו חדל לחזור על עצמו מדור לדור.

				

				
					78	'האחר הגדול' כבר שונה פה, ובמינוח הפסיכואנליטי הוא האחר הגדול המבוטל /A.

				

				
					79	סיפור מאבקו של יעקב במלאך אלוהים הוא מטפורה למי שנלחם עם ה'אחר הגדול' האכזרי שלו, כדי להירשם בסופו של דבר במסמן המייצג אותו.

				

				
					80	התורה מנגידה את השאיפה לנצחיות פרעה לידע על קוצר החיים שמציג יעקב.

				

				
					81	בפסיכואנליזה, האמונה ב'אחר גדול' היא נתון מבני של הנפש המדברת. לאדם באיווי, אין מדובר באמונה בהוויה כל־כוחנית, אלא בהתייחסות למקום שבו מצויה האמת שלו כסובייקט מדבר.

				

				
					82	במסורת הידע העברי העתיק, החלומות מצריכים פירוש, מאחר שיש להם מובן הקשור בשיח 'האחר הגדול'. בתלמוד נאמר: 'חלום שלא התפרש כמכתב שלא נקרא'. התפיסה ביהדות הינה שהחלומות מציגים את שאיפות הלב, ועליהם להתפרש ככאלו.

				

				
					83	איור 3 מציג את רצועת מוביאוס, חלל משטח בעל צד אחד, הממקם כל תנועה כדינמיות מתמשכת במעבר ממשטח אחד (המודע) לאחר (הלא־מודע).

				

				
					84	הפסיכואנליזה בעקבות לאקאן מציגה בתיאוריה התחדשות זו כיצירת מובנים חדשים, שאותם מאפשרת המטפורה. במשמעות זו הלא־מודע חופף לשפה.

				

				
					85	'אות אהבה', לאקאן, הסמינר ה־20.

				

				
					86	בקטע מודגש שרבקה אהבה יותר את יעקב, כאשר עשיו נאהב על ידי אביו יצחק: 'וַיֹּאמֶר יַעֲקֹב אֶל־רִבְקָה אִמּוֹ הֵן עֵשָׂו אָחִי אִישׁ שָׂעִר וְאָנֹכִי אִישׁ חָלָק: אוּלַי יְמֻשֵּׁנִי אָבִי וְהָיִיתִי בְעֵינָיו כִּמְתַעְתֵּעַ וְהֵבֵאתִי עָלַי קְלָלָה וְלֹא בְרָכָה: וַתֹּאמֶר לוֹ אִמּוֹ עָלַי קִלְלָתְךָ בְּנִי אַךְ שְׁמַע בְּקֹלִי וְלֵךְ קַח־לִי' (בראשית כז: 13-11).

				

				
					87	לא נפרש את היושר במציאות כציות לחוק סמלי חיצוני (הלכה), אלא כציות כל אדם לנקודת האמת האינטימית שלו. בחיבורו ‘L’Étourdit’ (Paris: Seuil, 2001) לאקאן מדבר על נקודת האורתודוקסה. הנקודה מציינת את מקום ה'ממשי' הלא ידוע כפי שהינו, לא מושג. באופן פרדוקסלי יש לעקוב אחר קו התנהגות שהינו 'ממשי', מבלי שיהיה מסומן מלכתחילה.

				

				
					88	במדרש בראשית רבה מובאת ביקורת על יוסף המתגאה בשערו וביופיו. 

				

				
					89	בפעולת הסובייקטיביזציה, הפסיכואנליזה מציעה לסובייקט לערוך סובייקטיביזציה לנקודת החולשה שלו על ידי טיפול, שבמהלכו מתגלה לאִטה הפנטזמה הבסיסית, בדרך ההעברה אל הפסיכואנליסט. לעומת זאת, במקרא הסובייקטיביזציה של נקודת החולשה נעשית בחיפוש הכן אחר החטא, על ידי העברה ל'אדוני יהוה אלוהים'. 

				

				
					90	'לֹא־יָכֹל יוֹסֵף לְהִתְאַפֵּק לְכֹל הַנִּצָּבִים עָלָיו וַיִּקְרָא הוֹצִיאוּ כָל־אִישׁ מֵעָלָי וְלֹא־עָמַד אִישׁ אִתּוֹ בְּהִתְוַדַּע יוֹסֵף אֶל־אֶחָיו: וַיִּתֵּן אֶת־קֹלוֹ בִּבְכִי וַיִּשְׁמְעוּ מִצְרַיִם וַיִּשְׁמַע בֵּית פַּרְעֹה' (בראשית מה: 2-1).

				

				
					91	בעקבות פרויד נציין שהנוירוזה בלתי מופרדת מהסיפור שמספר הסובייקט על עצמו. לאקאן מציין שלסיפור יש מבנה של מיתוס (J. Lacan, Le mythe Individuel du névrose, Ou poésie et vérité dans la névrose, Paris: Seuil, 2007).

				

				
					92	קיים קונפליקט של שיטות פרשנות. מתודת פרשנות החלומות של פרויד שונה מזו של יונג. אצל פרויד, המתודה כוללת יצירת זיקה אסוציאטיבית בין מרכיבי מסמנים ייחודיים למרכיבים ייחודיים אחרים המופיעים בחלום. יונג יוצר אלגוריזציה של מרכיבי החלום ושואף לחשוף את המסמן האוניברסלי, הכולל ארכיטיפ. חקר המקרא מראה שהעימות בין השניים הוצג כבר בפרשנות. אם השניים מודעים לכך שפרשנות מדויקת ל'אות' הינה בלתי אפשרית ואף הזויה, ההבדל נעוץ בבחירה בין אלגוריה למטפורה. מובן שהקרבה בין המקרא ובין הפסיכואנליזה תלויה במעמד הפנייה למטפורה. אולם ההבדל הגדול בין השניים הוא שבפסיכואנליזה הפרשנות נעצרת כאשר המפרש נוגע בתוכן הפנטזמה הסקסואלית, היא האמת האחרונה והסיבה לעבודת הסובייקטיב.

				

				
					93	לא נתייחס למסמן הירידה למצרים, אלא נתרכז במפגש בין יוסף לפרעה.

				

				
					94	'לִמְנוֹת יָמֵינוּ כֵּן הוֹדַע' (תהילים צ: 12).

				

				
					95	'תָּשֵׁב אֱנוֹשׁ עַד־דַּכָּא וַתֹּאמֶר שׁוּבוּ בְנֵי־אָדָם: כִּי אֶלֶף שָׁנִים בְּעֵינֶיךָ כְּיוֹם אֶתְמוֹל כִּי יַעֲבֹר וְאַשְׁמוּרָה בַלָּיְלָה' (תהילים ק: 4-3).

				

				
					96	העם מתהווה במצרים, לאמור כי כדי ליצור עם כיחד מגובש, יש להיפרד מכמה פרקטיקות פרוורטיות. פירוש זה רחוק מהסבר היסטורי או סוציולוגי.

				

			

		

	
		
			ספר שמות

			על שמות האב

			מבנה שם ההוויה — יהוה

			פרשת שמות (שמות א: 1–ו: 1) — 
'אהיה אשר אהיה', 'אני, המבנה אהיה'

			וַיֹּאמֶר אֱלֹהִים אֶל־משֶׁה אֶהְיֶה אֲשֶׁר אֶהְיֶה וַיֹּאמֶר כֹּה תֹאמַר לִבְנֵי יִשְׂרָאֵל אֶהְיֶה שְׁלָחַנִי אֲלֵיכֶם (שמות ג: 14).

			בפרשה הראשונה בספר שמות נאמר שהשם 'אדוני יהוה' נגלה למשה, ושהוא השיג את הגדרת השם: 'אהיה אשר אהיה'. משה שאל על השם ועל הסמכות, שמהם מגיע הדיבור לעבדים העברים במצרים. בפירוש הקטע ניעזר בהנחה האנליטית, המתייחסת לאדם מנקודת המבט הבלעדית כ'נפש מדברת'. 'הנפש המדברת' מכוננת על ידי מבנה לא־מודע, שנגדירו ה'אחד' של ההתענגות האבודה, שהרושם שלה מכסה כל 'נפש מדברת'.

			ה'מבנה' קיים רק באלו המדברים אותו, ללא ידיעה על אשר הם אומרים עליו. לכן נתרגם את היגד השם 'אדוני יהוה': 'אני המבנה, הנני מה שאהיה בדיבור של כל נפש מדברת'. מובן כי הגדרת המבנה, כמבנה דיבור אחד ומרובה, מחייבת לתפוס שעבור הנפשות המדברות, 'האחר הגדול' (באופן שבו כל אדם מדמיין אותו) קיים (existante). זהו קיים, היכול לרגעים להיעלם. נטען שזו הוויה המסומנת בחוסר מהות, כ'אחר גדול מבוטל' (   /A), המאפשר לרשום את חירות הסובייקט באופק ציפיותיו.

			לאקאן, בחיבורו 'עוד',97 מגדיר קיום זה בנוסחת 'אחר גדול' מבוטל (   /A) S המבטאת כתיבה של אי־מהותיות 'האחר הגדול'. להופעה הראשונה של 'אהיה' בפסוק נייחס מעמד של 'הצעה קיומית', ולהופעה השנייה נייחס מעמד של 'הצעה יחסית'. אופן זה של תרגום ופירוש ההופעות מאפשר למנוע תפיסה מקובעת של המבנה ('אני מה שאני').

			נעניק עדיפות לביטוי הקיום על מקריות התהוותו העתידית של הקיום. הקיים מתבטא כדבר שכבר הושלם, והאקראי כבלתי מושלם. יתרה מכך, בהתבססנו על ההקבלה הדקדוקית ועל הפרשנות הפסיכואנליטית (ובהסתמך על אנדרה קקוט98), נבקש לפרש את המאמר 'אֶהְיֶה אֲשֶׁר אֶהְיֶה' (שמות ג: 14) (הסמכות הסמלית העליונה) ואת המאמר 'וַאֲנִי־הוּא אֲשֶׁר־חָטָאתִי' (דברי הימים א' כא: 17).

			שני המאמרים מגדירים באופן פרדוקסלי את הסובייקט הלא־מודע. החטא הסובייקטיבי כולל חובה מוחלטת לבחור בין קוטב האיווי, המכוון לסמכות סמלית עליונה: 'אהיה אשר אהיה', לקוטב ההתענגות האסורה: 'ואני הוא אשר חטאתי'.

			המבנה הסובייקטיבי אינו חדל להתממש בחטא הסובייקטיבי של כל אדם.99 מפליא שתפיסה נדירה זו הייתה כבר ידועה בעת העתיקה אצל אפיקורס, ולאחר כך ביהדות ימי הביניים אצל הרמב"ם. הפסיכואנליזה מציבה עצמה באופן מקביל ביחס לדת וביחס לשאלת 'האחר הגדול', אולם היא נבדלת מהאתיאיזם המיליטנטי המודרני. בפסיכואנליזה, 'אדוני יהוה אלוהים' קיים כבלתי מודע, שאינו מביא לאתיאיזם, אלא לכך שאינו יכול להיות אובייקט אמונה, מאחר שהוא 'בלתי מודע', כפי שמנסח זאת לאקאן.100

			מהות החוכמה האמיתית אינה להאמין, אלא 'לירא מעשות את הרע'. יש להכיר שמרכיב אוניברסלי קושר בין בני האדם, אולם רק בייחודיותו של כל אדם. לא נגדיר זאת כעמדת האפיקורוס101 במידה שבה, בשונה מההדוניזם, הפסיכואנליזה אינה שוכחת כי יסוד הקיום נוגע בחוק, בזיקתו לאיווי הייחודי של כל אדם.

			ממד הדיבור והסובייקטיביות בתורה

			אף שוודאי הוא שהתורה איננה חיבור שיטתי, ניתן לקרוא בה 'פילוסופיה של הממשי', המשולבת בקיום 'הנפש המדברת'. סובייקטיביות האדם נמצאת בזיקה לאופן שבו היא מתחשבת בשלושת הממדים בדיבור של 'אדוני יהוה אלוהים'. הדיבור נשמע ומובן או נשמע ללא הבנה, או מובן מבלי להישמע. כך יונה הנביא בורח מהדיבור של ה', בהלכו לתרשיש. לפיכך יעילות הדיבור נתפסת כהתייחסות לעצמי וכאפירמציה עצמית. הדיבור הינו דיבור המדבר. ניתן לשמוע אותו כקול דממה דקה: 'וְאַחַר הָרַעַשׁ אֵשׁ לֹא בָאֵשׁ יְהֹוָה וְאַחַר הָאֵשׁ קוֹל דְּמָמָה דַקָּה' (מלכים א' יט: 12).

			בעקבות עובדה זו, שם ההוויה קיים ומתגלה באופן חלקי בדיבור, בדינמיקה מוביאנית. הפורמליזם הסובייקטיבי שפותח בפסיכואנליזה102 מאפשר לייצג את מבנה 'הדיבור המדבר', בחלל הייצוג הבא: 

			 

			[image: ]

			איור 4. המבנה המוביאני של הדיבור

			 

			בחלל ניתן למקם שלושה דגמי קול: א. דיבור שמקשיבים לו; ב. דיבור ששומעים אותו; ג. דיבור כדממה מעיקה.

			ניתן לברוח מפני הדיבור (כפי שעשה הנביא יונה). כך מומשל הסירוב לשמוע לציווי, שאותו נושא הדיבור שאנו שומעים. 'הדיבור המדבר' מציין את ההצבה במקום המבנה הסובייקטיבי בשפה. נייחס לו מעמד של חלל המובנה מארבעה ממדים, אשר המסורת הקבלית מכנה 'ארבעת העולמות'.103 נשתמש במונח104 מאוחר זה, הקשור בקוסמולוגיה המיסטית ובחשיבה על השפה, כדי לפרש את 'עולם הדיבור' בתורה.

			
					העולם הראשון, 'אצילות', הינו החלל הבסיסי, שבו נחתכים שלושת הממדים האחרים.

					העולם השני הוא 'בריאה'. ממד הבריאה הוא חלק מופרד, ובו מופיעה השפה.

					בעולם השלישי, 'יצירה', מופיע ביטוי השפה במבנה של חילוץ מסמן.

					העולם הרביעי הוא 'עשייה', הוא הדמיוני־אנושי, המופיע באמצעות הדיבור.ההתייחסות ל'אצילות' מפנה להיבט אי־ההפרדה של הממד הראשון של הדיבור, שבו המסורת היהודית ממקמת את הרוח היוצרת של אלוהים:
וַיֵּרֶד יְהוָֹה בֶּעָנָן וַיְדַבֵּר אֵלָיו וַיָּאצֶל מִן־הָרוּחַ אֲשֶׁר עָלָיו וַיִּתֵּן עַל־שִׁבְעִים אִישׁ הַזְּקֵנִים וַיְהִי כְּנוֹחַ עֲלֵיהֶם הָרוּחַ וַיִּתְנַבְּאוּ וְלֹא יָסָפוּ (במדבר יא: 25).
נאמר ש'אדוני יהוה' יורד בענן ומאפשר למשה להאציל את החומר הראשון — הרוח, ולמסרו לזקני ישראל. הפסוק מאיר את העובדה שהדיבור נלקח תמיד מ'אחר' עבור 'אחר'.105 במשמעות זו, הסמכות הבלעדית106 של האדם, שהטקסט מציינה כ'אדוני יהוה אלוהים', קיימת בדיבור המדבר לכל הנפשות המדברות.
השמות 'אדוני יהוה אלוהים' הם באופן חד־משמעי תפקוד מבנה הדיבור, הכולל ומגדיר את הסובייקט המדבר. מבנה הדיבור, המצווה את ארגון הטקסט, אינו אלא מבנה הלא־מודע. זהו X, אובייקט אניגמטי, שפרויד היה הראשון בציביליזציה שלנו לדייק בדגם תפקודו.
מי מדבר בתורה?
'אדוני יהוה אלוהים' נקרא 'אהיה אשר אהיה' בספר שמות (ג: 14). אופן הבנת השם אינו חדל להעסיק את קוראי התורה. בנושא זה הפסיכואנליזה מאירה הארה מיוחדת שאלות רבות. היא מחייבת להכיר בחלוקה בין סובייקט מדבר ובין המבנה שלפיו הוא פועל. לכן נציע פירוש ל'אהיה אשר אהיה': 'אני המבנה אהיה היכן שכל סובייקט יגרום לי להיות'.
חשוב להבין שהמבנה אינו סובייקט, אלא שהוא קיים בכל נפש מדברת, כביטוי לסובייקט המחולק בין קיומו ודיבורו, שאותו הפסיכואנליזה מסמנת על ידי /S מבוטל. ההצעה האחרונה קשורה בתרגום השם 'אדוני יהוה אלוהים' — 'אהיה אשר אהיה', הנכתב לפי תפיסת השפה העברית שבה ההוויה איננה מהות, אלא תמיד קיום בתוך הקשר. נכיר בשם 'אדוני יהוה אלוהים' כמציין את תפקוד המבנה, שבו מדבר סובייקט, היינו תנועת חלוקה. 
נתפוס מבנה זה במסגרת הצגה מוביאנית של החלל.

איור 5. טופולוגיית המבנה
 
הערות אלו מאפשרות להבין ש'אדוני יהוה אלוהים' אינו טרנסצנדנטי. הוא אף איננו טרנסצנדנטיות בתוך אימננטיות, כפי שהניחו תיאולוגים ופילוסופים במאה שעברה. נתפוס את השם כ'נוכחות' המוזכרת (évoquée) בהיעדר. את ה'נוכחות' נמקם במבנה מוביאני של הסובייקטיביות, ואת ה'היעדר' נמקם בנקודת הסיבוב הנעה במבנה. נקודת הסיבוב מסמנת את 'נקודת האינסוף'. כך מסבירה הפסיכואנליזה את המעבר מ'אינסוף' אל ה'סופי', שמסביר כיצד על הנפש לחשוב עצמה כנוכחות–היעדרות.
כשנרחיב קו מחשבה זה, נאמר כי 'אדוני אחד'107 הינו 'אחד' בצורת היעדר, שאינו חדל לעורר נוכחות על ידי מסמנים נבחרים, המייצגים אותו בדיבור כל אדם. בנוסחה 'אהיה אשר אהיה', ההוויה הינה הווה שאינו יכול להיאמר, מאחר שהוא כמעבר בין מה שלא הושלם, למה שהושלם.
אנו מבינים כיצד ומדוע, באופן מודגש, בשפה העברית (כבשפות שמיות אחרות) 'ההווה הזמני' אינו קיים.108 קיים רק המעבר בין מה שהושלם למה שלא הושלם, ובין מה שלא הושלם למה שהושלם. לכן נכנה הווה זה 'החסר בהיות': 'מעבר'.109

איור 6. טופולוגיה וחוץ־זמן
 
על השאלה 'מי מדבר?' נשיב כי המדבר הינו ה'מבנה', בהתאם לאופני הקיום הייחודיים של כל אדם, אם בשמיעה ובקבלה, ואם בהדחקה.
פרשת וארא (שמות ו: 2–ט: 35) — מעבר להתגלות
וַיְדַבֵּר אֱלֹהִים אֶל־משֶׁה וַיֹּאמֶר אֵלָיו אֲנִי יְהוָֹה: וָאֵרָא אֶל־אַבְרָהָם אֶל־יִצְחָק וְאֶל־יַעֲקֹב בְּאֵל שַׁדָּי וּשְׁמִי יְהֹוָה לֹא נוֹדַעְתִּי לָהֶם (שמות ו: 3-2). 
הפרשה מאירה את ההתפרסות המלאה של הפונקציה האבהית מ'אל שדי' — 'שם האב' המתגלם ביחסו לאֵלָה, האם הראשונית,110 המגִנה ומעוררת החרדה, עד לשמו של 'אדוני יהוה' — 'שם האב' הסמלי שייסד את הברית. היא מעלה גם את הקשר בין ההתפרסות המלאה של הפונקציה האבהית ובין ההתגברות על גילוי עריות. לדוגמה, נאמר שמשה הינו בנם של עמרם ואשתו, דודתו יוכבד,111 נישואים שייאסרו מאוחר יותר.112 הרעיון העיקרי הוא שהחוק הינו ההתגברות על גילוי עריות במשך הדורות.
פרשת בא (שמות י: 1–יג: 16) — על יציאת מצרים 
וַיְהִי בְּעֶצֶם הַיּוֹם הַזֶּה הוֹצִיא יְהֹוָה אֶת־בְּנֵי יִשְׂרָאֵל מֵאֶרֶץ מִצְרַיִם עַל־צִבְאֹתָם (שמות יב: 51). 
מכות מצרים
חשיבות השם והחוק, והשפעתם על המהלך הטבעי של הדברים, מוצגות פה באופן מובהק. מכות מצרים הן מטפורות ל'שבירות' של הדברים הטבעיים: העושר ואף חיי היומיום יכולים להיעלם. תחושת המציאות יכולה אף היא לאבוד.113 כך נבין את חשיבותה ואת משקלה של מכת חושך:114 היא הגורמת להבחנה בין המציאות שאנו מכירים, ל'ממשי', המעורר בנו רגש, מבלי שנוכל לומר מאומה בעניינו. קבלת ה'ממשי' באופן יסודי הינה טראומה, שממנה אי־אפשר למצות שום מובן. עם ישראל בהקשר זה הוא ה'ממשי', המסיר את צעיף האשליה והמציאות שתחתיו נתונה מצרים הפרעונית.
אולם יותר מכך, הסיפור מראה כיצד הסירוב לשלח את עם ישראל מביא על מצרים כאב עז מאוד. המכה האחרונה הינה מות הבכורות: עוצמת העונש מתבטאת בכך שהעונש מנתק את מצרים משרשרת הדורות. מדובר בביטול הקיצוני ביותר.
המעבר לאקט
בהקשר המורכב של יציאת מצרים, עם ישראל מכונן כסובייקט משוחרר מהעבדות ומוצא עצמו משועבד למחזור זמנים כפול. העם משועבד הן למחזור השמש, מחזור הדברים הטבעיים, הן למחזור הירח החדש, שאותו נקרב לדינמיקת המבנה הסובייקטיבית. עם ישראל עובר ממעמד המשועבד למעמד הסובייקט, כאשר הוא משלם את מחיר הדם ההכרחי למעבר זה. עליו להקריב קורבן טלה, החיה הטוטמית המקודשת למצרים. כשהוא מעז להסתכן במוות הצפוי לנוגעים בחיות מקודשות, עם ישראל מחליט לפיכך באופן פומבי לשחוט את הטלה ולאכלו.115 האקט נעשה על ידי הכול, היינו נציגי כל משפחה. 
דם הטלה הטוטמי (שלו זיקה לדם ברית המילה) שמבסס האובדן יגרום לישראל חיים כ'יותר' (en plus), המוקדשים לאהבת החוק. דם המילה הנשפך הוא המטפורה להיפרדות מעקרון הרע — שאותו ייחסנו לנחש, שהוא עצמו מטפורה לעודף היתר הדמיוני.
וָאֶעֱבֹר עָלַיִךְ וָאֶרְאֵךְ מִתְבּוֹסֶסֶת בְּדָמָיִךְ וָאֹמַר לָךְ בְּדָמַיִךְ חֲיִי116 וָאֹמַר לָךְ בְּדָמַיִךְ חֲיִי (יחזקאל טז: 6).
אקט יסודי זה של עם ישראל מראה כיצד החירות — לידת הסובייקט 'ישראל' בקיימו ארוחה טוטמית — מלווה בהרס כל מתסיסי הפרוורסיה. המצה המוגבלת בתפיחת השאור מסמלת רעיון זה. באופן דומה, הארוחה הטוטמית הינה על גבול התועבה, מאחר שיש לאכול את הטלה כולו, מבלי שאחת מעצמותיו תישבר.
מעברים מחוללים
בפרשה קיים קושי, שאותו נבחן עתה. כמה 'קטעים מחוללים' מזמינים הסברים ייחודיים, שנכנה 'תנועות מחשבה'. רק ההתייחסות אל הסובייקטיביות מביאה לערך מפרש. הנה שלוש דוגמאות, ותחילה הדוגמה מספר יונה.117 בחיבור (פרק א) כתוב שהאונייה 'חשבה', כאשר עמדה להישבר. מובן שלהופעת סיבתיות סובייקטיבית זו בסיפור יש משמעות, אם נניח כי הסיפור בעיקרו הינו מטפורה לסיפור סובייקטיבי, שיש לחשוף באמצעות המעמד הסמלי של העלילה.
הדוגמה השנייה עוסקת ב'יציאת מצרים'. שוב, בוודאות, זהו 'רגע מעבר' המזמין ממד אחר של הסוביקטיביות, שיכולה להתגבר על הפרדוקס של ניסיון העם: הסובייקט 'ישראל' ניצב בגבו אל 'הקיר' (הים). להלן נציג כיצד ציון רגע המעבר המתואר בהליכתם ובשיבתם של מלאך אלוהים ועמוד האש משרטט מהלך מוביאני.

איור 7. חלל טופולוגי של ההפרדה
 
הדוגמה השלישית עוסקת במתן החוק לעם באמצעות המתווך משה. החוק נאמר לעם השומע אותו (ומבין) והשומע מבלי להבין. על משה לדבר בקול המדבר הזה. אך כיצד לתפוס את העובדה שמשה רואה את 'אדוני יהוה אלוהים' מאחור, מבלי לראותו ממש (מאחר שאין הוא יכול לראות מבלי למות), ועם זאת נאמר שהקול מדבר אליו פנים אל פנים?118 בדוגמאות אלו בטקסט (כברבות אחרות) מובאים סיפורים הרשומים במבנה מוביאני, התואם את מבנה החלל המוביאני של הלא־מודע, לפי חלל הייצוג להלן:

איור 8. המעבר לא־מודע/ מודע
 
כאשר מתבוננים באיור, תופסים שהחלל הלא־מודע119 נחלק בין מודע ללא־מודע באופן מובילי מבעד לכל האלמנטים. נקודת הפיתול (תנועתית בכל החלל הזה) מציינת את החלוקה הבלתי פוסקת של המבנה ושל ההדחקה הבאה ממנו.
פרשת בשלח (שמות יג: 17–יז: 16) — 
על ההפרדה בין עם ישראל למצרים
נזכיר כי פרשנותנו הינה מתן מעמד מטפורי לטקסט והתחשבות בתוכן הסמלי (ללא התחשבות בתוכן ההיסטורי העשיר). הקושי הקיים נעוץ במעבר ממטפורה למטפורה כדי לבסס את תוכן הפרשנות, ולאחר מכן קשירת התהליך הפרשני לדבקות בלא־מודע. כך נתפוס מה עומד בשאלת ההפרדה בין ישראל למצרים.
כהערה ראשונה, נניח כי בלתי אפשרי להפריד לחלוטין בין ישראל למצרים (וכן בין ישראל למואב), כי אין מדובר בפרוטגוניסטים שונים, אלא ב'פעולת יחד', המפוצל כדי להיות שונה.120 זאת הסיבה לכך שהאובייקט העיקרי של התורה אינו ההיסטוריה של ישראל, אלא היסטוריה של הפרדה, שיש לחזור עליה באופן מתמיד והיא המגדירה את ישראל כעם הנקרא אל הקדושה.
מה בין ישראל למצרים? ישראל מייצג את הרצון להיפרד מהטומאה שבו, כי הוא עדיין אינו עם המכונן לפי חוקים, אלא עם הנקרא לחיות, אף אם 'דור המדבר' ימות. מצרים מייצגת, באמצעות פרעה, את הרצון שלא להיפרד מהטומאה שבה. אולם יש לתפוס כי שתי הקבוצות יהיו תמיד בקשר, מאחר ששאלת הבחירה ההכרחית למימוש לא תחדל מלהופיע. כך מרגע שבני ישראל השלימו את ההפרדה, שב החשק '[ל]הַדָּגָה... הַקִּשֻּׁאִים... והָאֲבַטִּחִים...' (במדבר יא: 5)121 שאכלו במצרים. באופן זה מושמד חלק מן העם המסרב באופן עקרוני להיפרד מהטומאה. ההיפרדות מהטומאה קשה, ויש לבצעה תמיד מחדש, זהו החוק, מנשימתנו הראשונה ועד נשימתנו האחרונה.
נדגיש את ההנחה התיאורטית שלפיה בתורה אין אינטר־סובייקטיביות בין 'אדוני יהוה אלוהים' לאדם. מדובר בסובייקט אחד, המציג עצמו באמצעות סוכנים שונים. הסובייקט הינו הסובייקט של הלא־מודע. הסובייקט הוא התוחם את החלל ב'דעת' — הידע האינטימי. על הידע להתייחס לכפילות הזיקה בין 'עץ הדעת טוב ורע' ובין 'עץ האמת', ששניהם 'אחד'. ההסברים מעניקים מעמד פואטי לטקסט, אך יותר מכך, ישנה זהות בין פרקטיקת ההפרדה, הקריאה לקדושה וכינון העם המגיח מההפרדה המוצלחת ממצרים. 
לפי התורה, ייחודיות ישראל הינה היותו עם המקבל עליו לבצע את ההפרדה מהטומאה. להלן נציג את רגעי ההפרדה העיקריים המופיעים בתורה. ההפרדה הראשונה היא היום הראשון בבריאה, בבריאת האור.122 לאחריה באה ההפרדה השנייה, בין השמים לארץ.123 ולבסוף האור (שפה ומסמנים) כרושם המתממש במסלול עמודי האש והענן המנחים את העם. 
אם נבקש לייחס לסיפור פרשנות החורגת מפרשנות פסיכולוגית, יש להבין את עומק המטפורה המופיעה בו. כך יש לתפוס כי העמוד הוא שליח: סוכן 'אדוני יהוה אלוהים'. השליח מחזיק בשלטון ועוקב אחר מסלול המגדיר חלל מסוים מלפני לאחרי, ומאחרי ללפני — שאותו נזהה כחלל הטופולוגי של רצועת מוביאוס.124
הפרדת הטהור מהטמא מאפשרת, במינוח המקראי, את הופעת ה'כבוד' וה'הדר'.125 מרגע שמתבצעת ההפרדה מופיע אור המאיר את היבש — המוצק, באופן שבו אינו מכוסה על ידי הים — ההתענגות. הכבוד126 מופיע כתוצאה מההפרדה עצמה. האקט מביא את הגאולה. כך גם בטיפול האנליטי, שבו החיתוך הפרשני מקטין, ואפילו מפסיק, את הניכור או את פנטזמת גילוי העריות, שממנה התעלמנו בהיותנו מצויים בה. 
נניח תחילה כי העמוד אינו אלא נוכחות האור המתגלית, כאשר הסובייקט נלקח על ידי האיווי המניע127 אותו. ברגע המעבר נקשור בין אור זה ובין האור שנברא ביום הראשון. האור הראשון כבר היה כוח פועל המאפיין את העמוד כשליח. המצרים אינם רואים את האור, אלא רק את צדו החשוך של הלילה. שוב מתגלה חשיבות ההתנתקות מהחטא ומההתענגות ממנו. ההפרדה משולה לזו שבין ישראל למצרים, והיא מתפתחת בהתאם למסלול ה'שליח־עמוד', שבאמצעותו 'אדוני יהוה' מתגלה לעם. המסלול מאחרי ללפני הוא כמצב חיתוך בחלל סובייקטיבי128 ומטפורי הנקרא 'יציאת מצרים' בספר שמות (יד: 19): 'וַיִּסַּע מַלְאַךְ הָאֱלֹהִים הַהֹלֵךְ לִפְנֵי מַחֲנֵה יִשְׂרָאֵל וַיֵּלֶךְ מֵאַחֲרֵיהֶם וַיִּסַּע עַמּוּד הֶעָנָן מִפְּנֵיהֶם וַיַּעֲמֹד מֵאַחֲרֵיהֶם'. 
לאחר מכן נאמר כי עמוד־שליח שומר על מרחק, יוצר את אקט ההפרדה בין מחנה המצרים למחנה ישראל:
וַיָּבֹא בֵּין מַחֲנֵה מִצְרַיִם וּבֵין מַחֲנֵה יִשְׂרָאֵל וַיְהִי הֶעָנָן וְהַחשֶׁךְ וַיָּאֶר אֶת־הַלָּיְלָה וְלֹא־קָרַב זֶה אֶל־זֶה כָּל־הַלָּיְלָה (שמות יד: 20).
בפירושנו, פרשנות המטפורות היוצרות זיקה זו עם זו מביאה לעקביות רבה יותר, המאפשרת לראות בהבזק של רגע אופן חדש של רציונליות. האם אין המטפורות מנסחות ידע המוביל לאמת?
על המעבר בים (שמות יד: 31-19)
לבסוף, כאשר המרחק נשמר, במשך זמנו הארוך של הלילה, מגיע אקט בקיעת הים. התהליך מודגש באופן ייחודי בסיפור קריעת ים סוף. כיצד לפרש את המטפורה המרכזית של פתיחת הים המפרידה בין מצרים לבין המדבר, אם לא באמצעות הערך המטפורי? הבקע בים, החומות, הימין והשמאל, הם מסימני המפתח של הסיפור המתייחסים לאירוע סובייקטיבי: ההפרדה מאפשרת ליצור עם קדוש ומופרד. נפרש כחלום129 את הקטע על בקיעת הים.
במעבר בים, המקומות, המסלולים והפעולות קשורים לאקט ההפרדה. המעבר מתרחש בנוכחות שני קירות מים, הם האנלוגיה לקירות המקדש התוחמים את החלל הקדוש הנפרד. יש להבין זאת כמכלול ולערוך הפרדה בתוך המכלול. 
משה הינו אבטיפוס של הממלא אחר החוק, איש האלוהים, שלו העוצמה והיכולת לנטות ידו ולבקוע את המים — סמל ההתענגות. האחרים, שהינם 'הם עצמם' וקרובים פחות אל החוק, הם חסרי הכוח שמעניק החוק והולכים אחרי משה, אך עושים זאת בלב חצוי ומתחרטים כאשר הגיעו (בשונה מאלו שהתנסו בפסיכואנליזה).
מסמן הבקיעה — 'ויבקעו המים' — הינו המטפורה העיקרית של האקט הכואב של בחירת הסובייקט, המתבצעת תמיד בין שני דברים אהובים. לפיכך 'האיש הקדוש'130 תומך בחיתוך, בהפרדה. הוא הגורם לחוק להתקיים בפועל. לכן מצוי קשר בין השליח החותך את החלל ובין הקריאה המופנית אל משה. משה מגיב באמצעות המטה, מטפורת הכוח הווירילי, שהינה בזיקה אל העמוד־שליח. התורה הינה שיר שבח ל'איש המצוי בזקפה',131 כמטפורת הקיום כאיווי. כמובן, המטה הינו מטפורת הכוח המיני, במיוחד כאשר כתוב עליו שם אלוהים.
אין לומר שמשה מממש אקט מאגי, אלא להפך, מאחר שיש לו כוח ביחסו עם השם 'אדוני יהוה אלוהים', למשה היכולת לממש את אקט ההפרדה של בקיעת המים. מעשהו העוצמתי של משה מופיע במטפורת 'היד החזקה'.132 כוח החוק — התורה ביד משה, וידו היא היד החזקה. אקט החיתוך מושווה לאקט פתיחת הלא־מודע בסובייקטיביות, בצורת חיתוך בחלל הסובייקטיבי.
וַיֵּט משֶׁה אֶת־יָדוֹ עַל־הַיָּם וַיּוֹלֶךְ יְהוָֹה אֶת־הַיָּם בְּרוּחַ קָדִים עַזָּה כָּל־הַלַּיְלָה וַיָּשֶׂם אֶת־הַיָּם לֶחָרָבָה וַיִּבָּקְעוּ הַמָּיִם (שמות יד: 21).
בהקשר לאקט נאמר שמשה השתמש במטה שעליו חקוק שם 'אדוני יהוה'. רישום זה מציין את הכוח הסמלי, ולא כהצגה הדמיונית של הפאלוס אצל המלך יהויכין, כאשר קעקע את השם 'אדוני יהוה' על איבר מינו.133
כיצד להבין כי התורה מתייחסת לחלל מקומי — חציית הים — כחלל סובייקטיבי? לשם כך יש להציג בקצרה מהתיאוריה הפסיכואנליטית. לעיל הוצג מבנה הלא־מודע, המזוהה כמבנה מוביאני, חלל טופולוגי החוצה עצמו, ולפיכך מבטא את תחום המחשבה ללא הפסק, המחולקת בין מודע ללא־מודע. ההתקדמות בתיאוריה מאפשרת להבין שכפילות החלל (רצועת מוביוס) גורמת להופעת מרכיבים חדשים בלא־מודע. 
בטופולוגיה הספציפית הפסיכואנליטית, התהליך מכונה 'פתיחת הלא־מודע'. ההתנסות מראה שכמעט ברגע היפתחו, מבנה הלא־מודע נסגר. לכן נזהה מספר מסוים של פעולות סובייקטיביות עם השינויים בחלל התומך בבסיסן. תהליך סובייקטיבי זה משמש לפירוש אופן פתיחת הים, הגורמת להופעת חלל יבש באמצעו, חלל המוגבל בשני קירות, זה מול זה. כך נטען כי בקיעת הים יכולה להיתפס כפיצול וכהכפלת החלל המוביאני.134
וַיֵּט משֶׁה אֶת־יָדוֹ135 עַל־הַיָּם וַיָּשָׁב הַיָּם לִפְנוֹת בֹּקֶר לְאֵיתָנוֹ וּמִצְרַיִם נָסִים לִקְרָאתוֹ וַיְנַעֵר יְהוָֹה אֶת־מִצְרַיִם בְּתוֹךְ הַיָּם (שמות יד: 27).
כך נבין כיצד תנועת הפתיחה של המרווח בין שני קירות הים — המטפורה לשני מסמני החלל הסובייקטיבי — מביאה, לאחר שהחיתוך נשלם, לסגירת החלל הלא־מודע. 
הנה הצגתם:
[image: ]
איור 9. פתיחת המבנה
הסגירה מופיעה בסיפור במטפורה136 של חזרת הים:
וַיָּשֻׁבוּ הַמַּיִם וַיְכַסּוּ אֶת־הָרֶכֶב וְאֶת־הַפָּרָשִׁים לְכֹל חֵיל פַּרְעֹה הַבָּאִים אַחֲרֵיהֶם בַּיָּם לֹא־נִשְׁאַר בָּהֶם עַד־אֶחָד: וּבְנֵי יִשְׂרָאֵל הָלְכוּ בַיַּבָּשָׁה בְּתוֹךְ הַיָּם וְהַמַּיִם לָהֶם חֹמָה מִימִינָם וּמִשְּׂמֹאלָם (שמות יד: 29-28).
כפי שהצגנו בחיבור על ספר יונה,137 נפרש את היבשה — האדמה המוצקה — כמטפורת ההתענגות המותרת, ואת הים — הלח — כמטפורת ההתענגות הבלתי מוגבלת. החומה היא מטפורה לחוק, ההגנה נגד ההתענגות שבהמתנה, וחומת ההפרדה המהווה חלל מקודש נפרד.
על ההתגלות המכוסה של השם
בפרשה, באופן מקביל, אקט ההפרדה בין ישראל למצרים — המתבצע בחיתוך הנעשה על ידי השליח עמוד 'אדוני יהוה' ובאמצעות ידו החזקה של משה — פורש את השם המכוסה/נגלה, השם המפורש. לימוד השם המפורש138 חושף בעת ובעונה אחת הן את ההתגלות, הן את פרישת השם, ומכאן מבינים שהשם הוא בו בזמן נגלה ונסתר. המסורת הקבלית חילקה את הפסוקים 21-19 בפרק יד לסדרת יחידות, שלהן מיוחס תחומו של השם 'אדוני יהוה'.139
הזיקה בין הקטע ובין שם 'אדוני יהוה' מובהרת, אם קושרים בינו לבין הפסיכואנליזה. זאת משום שקיימת הרחבה משותפת בין שם הסמכות הסמלית — שם האב היוצר חוק סמלי בלא־מודע, לבין המשמעות הקשורה לכל אחד מהמרכיבים הנעים של מסמנים־אותיות.140 לאקאן141 כינה הרחבה זו 'פאלוס סמלי' (Φ). 
הפסיכואנליזה נמנעת מכל זיקה לאזוטריזם.142 היא מדגישה את העובדה שהקשר בין מסמן שיח לבין פירוקו הפונומטי אינו יכול להיעשות אלא בלא־מודע הייחודי של הסובייקט. עיקרון זה מבחין בין מפתחות חלומות בעולם העתיק, לבין מתודת הפרשנות לחלומות כפי שעיבד אותה פרויד. מנקודת המבט האפיסטמולוגית, התורה קושרת בין המבנה הפורמלי של השפה העברית ובין מבנה החלל הטופולוגי: בקיעת הים.143 בעת המודרנית, רק הפסיכואנליזה עושה שימוש מחדש בהנחת ההרחבה המשותפת בין הסובייקטיביות הלא־מודעת, למבנה הדיבור ולטופולוגיית החלל הסובייקטיבי, שבו מתפרש אקט הדיבור.
פרשת יתרו (שמות יח: 1–כ: 23) — החוק, השלטון והעם
בפרשה עולה שאלת השלטון על העם באמצעות מוסדות המשלבים את הצדק במסגרת החברתית. מסיבה זו נוטש משה את רעיון עשיית הצדק לבדו, בשם 'אדוני יהוה', ומחליט לבחור מהעם אנשים יראי 'אדוני יהוה', אנשים היראים לסטות מדרך הישר ומכונים 'אנשי אמת':
וְאַתָּה תֶחֱזֶה מִכָּל־הָעָם אַנְשֵׁי־חַיִל יִרְאֵי אֱלֹהִים אַנְשֵׁי אֱמֶת שׂנְאֵי בָצַע וְשַׂמְתָּ עֲלֵהֶם שָׂרֵי אֲלָפִים שָׂרֵי מֵאוֹת שָׂרֵי חֲמִשִּׁים וְשָׂרֵי עֲשָׂרֹת: וְשָׁפְטוּ אֶת־הָעָם בְּכָל־עֵת וְהָיָה כָּל־הַדָּבָר הַגָּדֹל יָבִיאוּ אֵלֶיךָ וְכָל־הַדָּבָר הַקָּטֹן יִשְׁפְּטוּ־הֵם וְהָקֵל מֵעָלֶיךָ וְנָשְׂאוּ אִתָּךְ (שמות יח: 22-21).
בפרספקטיבה זו, על החוק — התורה הכתובה — להתפרש מתוך התחשבות בדיבור כל אדם (התורה שבעל פה) ובייחודיות כל הקשר.144 כך גם על הוראת הפסיכואנליזה בזמננו להציב את הוראת פרויד בהקשר חדש.
פרשת משפטים (שמות כא: 1–כד: 18) — החוקים הנורמטיביים
וּבְכֹל אֲשֶׁר־אָמַרְתִּי אֲלֵיכֶם תִּשָּׁמֵרוּ וְשֵׁם אֱלֹהִים אֲחֵרִים לֹא תַזְכִּירוּ לֹא יִשָּׁמַע עַל־פִּיךָ (שמות כג: 13).
ההיסטוריה היהודית מראה כי הצורך בפירוש החוק הכתוב על לוחות הברית הוכפל בצורך אחר: פירוש באמצעות פרשנויות מובנות המועברות ברצף דורות הפרשנים. מבחינה זו, מהעובדה שהחוק מוביל ליצירת מערכות חוקים שונות, החוק אינו ניתן לפיחות לקטגוריה המודרנית של משפט (droit). לפיכך החוק מתייחס אל הצדק או אל הדיבור של 'אדוני יהוה אלוהים'. לכן, במקרא, השלטון הפוליטי המתגלם בשם החוק הכתוב, ואחר כך נידון בשם החוק הכתוב והחוק שבעל פה, אינו ניתן להפרדה מהדת.
לעומת זאת, בעת המודרנית הדת מופרדת מן הפוליטיקה בתחום נורמות ההתנהגות. אך אין לראות בהפרדה זו היעדר סמכות סמלית. את הסמכות הסמלית הזאת נכנה 'בין־דורית', היא מבססת את הקשר החברתי, בזכותה הוא מתפקד, והיא מציינת את הבדלי הדורות ומצביעה על האיסורים הקשורים לגילוי עריות. אולם כיצד לנסח את הסמכות הסמלית בתקופה הפוסט־מודרנית ללא זיקה לדת?
יש להבין את הסמכות ולהגדירה כקיימת בזיקה לחוק הסמלי של הלא־מודע. לפיכך, יש לטעון כי אין לסמכות הסמלית מעמד אחר במציאות, מאשר ברישומה כמטפורה על ידי השיח החברתי ובו. הנחה זו מביאה לכך שלכל עם, שמות הסמכות הסמלית מתהווים מגרעין מינימלי של מטפורות מסמנות.145 דוגמה לכך ניתנה בעובדה שהסמכות נסמכת על רצף בין־דורי של האבות אברהם, יצחק ויעקב.
פרשת תרומה (שמות כה: 1–כז: 19) — רישום מקום הפרדה
וְעָשׂוּ לִי מִקְדָּשׁ וְשָׁכַנְתִּי בְּתוֹכָם: כְּכֹל אֲשֶׁר אֲנִי מַרְאֶה אוֹתְךָ אֵת תַּבְנִית הַמִּשְׁכָּן וְאֵת תַּבְנִית כָּל־כֵּלָיו וְכֵן תַּעֲשׂוּ (שמות כה: 9-8). 
הקטע בפרשה מעלה את נושא הבנייה בתוך עם ישראל, ובחלל הסובייקטיבי שהעם בנה על האדמה, החלל המופרד הוא המקדש — מקום הקדושה (שמות כה: 18-8). כך תופסים את ההכרח בבניית חלל מופרד כזה, הממקם באופן סמלי את נוכחות 'אדוני יהוה' בעולם, בצורת חיתוך פנימי בו. כך נבין כי באותו אופן, רק אנשי סגולה — המכונים 'חכמי לב' — יכולים לבצע בנייה זו: 'וְאַתָּה תְּדַבֵּר אֶל־כָּל־חַכְמֵי־לֵב אֲשֶׁר מִלֵּאתִיו רוּחַ חָכְמָה וְעָשׂוּ אֶת־בִּגְדֵי אַהֲרֹן לְקַדְּשׁוֹ לְכַהֲנוֹ־לִי' (שמות כח: 3).
פרשת תצווה (שמות כז: 20–ל: 10) — החוק הבלתי משתנה
וְאַתָּה תְּצַוֶּה אֶת־בְּנֵי יִשְׂרָאֵל וְיִקְחוּ אֵלֶיךָ שֶׁמֶן זַיִת זָךְ כָּתִית לַמָּאוֹר לְהַעֲלֹת נֵר תָּמִיד: בְּאֹהֶל מוֹעֵד מִחוּץ לַפָּרֹכֶת אֲשֶׁר עַל־הָעֵדֻת יַעֲרֹךְ אֹתוֹ אַהֲרֹן וּבָנָיו מֵעֶרֶב עַד־בֹּקֶר לִפְנֵי יְהוָֹה חֻקַּת עוֹלָם לְדֹרֹתָם מֵאֵת בְּנֵי יִשְׂרָאֵל (שמות כז: 21-20).
במשכן המופרד מן העולם, אך רשום סמלית בקשר החברתי — שם יתמקם 'אדוני יהוה'. הרעיון העיקרי הינו כי אין לדבר בפני עצמו ערך מוחלט בעולם, מבלעדי החוק בשמות השונים המציינים אותו, שכן החוק הוא המאפשר את החיתוך בהתענגות האסורה, שאינה חדלה לייסר את הסובייקט. כך מובן כי רק קבלה בלתי מודעת וסמויה (כסוד) של החוק, ובמיוחד מימושו בחלל 'חוץ־משמעות', שבו הוא ממוקם בסובייקטיביות, הם המאפשרים את פרישׂת חיי האדם ואת יופיים.
פרשת כי תשא (שמות ל: 11–לד: 35) — על עגל הזהב
הפרשה עוסקת בהופעה מחדש של חטא עבודת האלילים — עגל הזהב — במחנה ישראל: 'וַיִּקַּח מִיָּדָם וַיָּצַר אֹתוֹ בַּחֶרֶט וַיַּעֲשֵׂהוּ עֵגֶל מַסֵּכָה וַיֹּאמְרוּ אֵלֶּה אֱלֹהֶיךָ יִשְׂרָאֵל אֲשֶׁר הֶעֱלוּךָ מֵאֶרֶץ מִצְרָיִם' (שמות לב: 4). המסופר בקטע מנוגד להצהרתו הראשונה של העם כולו אחרי ההתגלות בהר סיני, שבה הכריז: 'וַיִּקַּח סֵפֶר הַבְּרִית וַיִּקְרָא בְּאָזְנֵי הָעָם וַיֹּאמְרוּ כֹּל אֲשֶׁר־דִּבֶּר יְהוָֹה נַעֲשֶׂה וְנִשְׁמָע' (שמות כד: 7).
בין שני האירועים הללו הודחק הידע כדיבור 'אדוני יהוה'. ההדחקה גרמה לסירוב לציית, שביטל (לזמן מה) את קבלת המטפורות המבטאות את החוק הסמלי הלא־מודע, שמפורש על ידי משה. כתוצאה מכך התבטל כינון ההמון כעם, שהתרחש לפני כן. האירועים מציינים שהקדושה כנורמת הפרדה מהטומאה היא מאמץ חוזר הנדרש מכל אדם ומהכלל. מנקודת מבט פסיכואנליטית, מאמץ כזה, ייתכן שיהיה בלתי נגיש לאחדים, ואין לצפות שיהיה נדרש מהכול. לאחר מכן מובא הסיפור על כעס משה, השובר את לוחות האבן הנושאים את דברי החוק, ובהמשך מחליט לטהר את ישראל. משה מצווה על הלוויים להרוג בעם: 'יֹּאמֶר לָהֶם [...] וְהִרְגוּ אִישׁ־אֶת־אָחִיו וְאִישׁ אֶת־רֵעֵהוּ וְאִישׁ אֶת־קְרֹבוֹ' (שמות לב: 27). זאת במטרה לכונן את העם כעם נבחר. רק לאחר מכן עולה משה אל 'אדוני אלוהים' — 'האחר הגדול' שלו המסומן (   /A):
וַיָּשָׁב משֶׁה אֶל־יְהוָֹה וַיֹּאמַר אָנָּא חָטָא הָעָם הַזֶּה חֲטָאָה גְדֹלָה וַיַּעֲשׂוּ לָהֶם אֱלֹהֵי זָהָב: וְעַתָּה אִם־תִּשָּׂא חַטָּאתָם וְאִם־אַיִן מְחֵנִי נָא מִסִּפְרְךָ אֲשֶׁר כָּתָבְתָּ (שמות לב: 32-31). 
הסיפור מלמד כי הדבר הקשה ביותר להגשימו הינו קבלת החוק באמצעות המטפורות המבטאות אותו. הקושי גדול בגלל עוצמת הקריאה להתענגות ולחזרה להבל שהיא מעוררת. הקריאה הזאת כה חזקה, כך שבכל דור היא מסיטה את העמים לפרוורסיה. זוהי 'הכחשת החוק' וקבלת הציבור מידת טומאה גדולה, שבה באה ההתענגות על סיפוקה.
בעת המודרנית לא ניתן להבין את התביעה שעל חלק מן העם למות כדי להשתחרר מן הטומאה ולשמור על אידיאל הקדושה. למפרש המודרני זהו קושי כמעט בלתי פתיר. כיצד לקבל את העמדה, שלפיה אין משמעות לחיי האדם בעת העתיקה העברית (ואולי בכלל העת העתיקה), אלא ביחסי היחיד עם הציבור המעניק לו את משימתו? 
בהקשר של העת העתיקה, מושג הקשר החברתי, סיפור ההמתה של החושף את אי־צניעותו לעיני כול ולידיעת הכול, מוסבר כך: בני ישראל, בני אנוש, נחשבים יחידים מובחנים, אך הם גם נושאי זהויות רבות בלתי מודעות, שהן סובייקט יחיד של הלא־מודע, המחולק ונקרא פה 'ישראל'. מכאן שתפקיד בני ישראל חורג מהאינדיבידואליות, כי הוא נוגע במבנה החברתי כולו, המגן על עצמו מהמעשה המידבק. במשמעות זו, העם כ'קשר חברתי' יכול להוות מדינה־ברית, היינו מקור לתקנות ולאיסורים מונעים — הם החוקים המכוונים. 
השאלה החשובה הנוגעת לחוק הסמלי אינה עוסקת בהדחקה או בהכחשה, אלא בהבחנה ההכרחית בין הבלתי משתנה במשך הדורות ובין המציאות ההיסטורית־אקראית של המטפורות (חוקים דתיים). קטע קשה זה מאפשר להעלות כמה רעיונות חשובים:


			

			
					הפונקציה של הזיהוי הלא־מודע גורמת לכך שהאהבה/שנאה תעבור מיחיד למשנהו, באמצעות דמותו, 'צלם אלוהים',146 ומעשיו.

					נוכחות השנאה ממקורה מאיימת לכסות את האהבה הסמלית ל'אחר' ולבטלה.

					הפחד מהשוני מעורר כל אדם להתאמץ כדי להחזיק בזהותו האישית המאוימת בהתמדה על ידי הקריאה להתענגות.מכאן עולה כי ה'אחר' אינו קיים כפי שהוא, אלא הוא מתהווה בדרך של זיהוי דמיוני, הפועל הן בהכרה ההדדית של היחידים, הן ביצירת המון. 
בני האדם, אף שהינם מכוננים כנפשות מדברות, אינם דומים זה לזה. הם אינם יכולים להיות רֵעים אלא (באופן הכרחי) באמצעות תקנות ואיסורים קולקטיביים המכוננים את ה'אחר' כרעַ, כאובייקט אהבה. כך, אקט לא צנוע שהוחצן מאיים על הליכוד החברתי, ולכן עבור כבוד 'אדוני יהוה', על מעשה החוטא להימחק כדי שהעם ימשיך להתקיים על בסיס מינימלי של אחווה סמלית. אחווה זו מצוינת בתורה כאהבת הרעַ. 
פרשת ויקהל (שמות לה: 1–לח: 20) — הגישה אל מחוץ לזמן
הקטע להלן קורא בראש ובראשונה להתבונן בחשיבות המיוחסת לשבת, כיום מופרד משאר ימי השבוע:
וַיַּקְהֵל משֶׁה אֶת־כָּל־עֲדַת בְּנֵי יִשְׂרָאֵל וַיֹּאמֶר אֲלֵהֶם אֵלֶּה הַדְּבָרִים אֲשֶׁר־צִוָּה יְהוָֹה לַעֲשׂת אֹתָם: שֵׁשֶׁת יָמִים תֵּעָשֶׂה מְלָאכָה וּבַיּוֹם הַשְּׁבִיעִי יִהְיֶה לָכֶם קֹדֶשׁ שַׁבַּת שַׁבָּתוֹן לַיהוָֹה כָּל־הָעֹשֶׂה בוֹ מְלָאכָה יוּמָת (שמות לה: 2-1). 
מעבר לכל הפירושים147 שהוקדשו למשמעות השבת, נשאל לגבי העמדה הסובייקטיבית — מטפורת שמירת השבת כיום המחייב את הפסקת הפעילויות הרגילות. הנחתנו הינה כי חשיבות השבת תלויה בהיות השבת חיתוך, שהוא המטפורה לקשר שכל אדם יוצר בין 'אמת' ל'ידע' בחיי היומיום. הקריטריון הפסיכואנליטי של המעשה שוכן בעיקרו לא רק במהות הסמלית של המעשים ושל המחשבות, אלא בעיקר בהיזכרות בשרידי זיכרון וברשמי ההתענגות או הסבל, שנציין כקטגוריית ה'ממשי'. יש להשעות לזמן מה את הפעילות ואת ההתענגות הפאלית, כדי להיווכח באמיתותם. במחזור הפעל/הפסק זה מתפקדת הנפש המדברת.
באופן אחר, ניתן לייחס זאת להבדל בין גבר לאישה.148 מפליא שפעילות סובייקטיבית זו מוצאת ביטוי בפרקטיקה האנושית של השבת. רק באמצעות 'חסר מובטח' בשכבת החיים היומיומיים נוצר מחדש החלל ההכרחי לשיפוט מעשינו. השבת הינה חיתוך בזמניות הרגילה, המסמן את התפרצות הזמן המתאים לפתיחת הלא־מודע אצל כל סובייקט מחולק — /S.
פרשת פקודי (שמות לח: 21–מ: 28) — 
המקום המופרד של הקדושה 
פרשות אחדות בספר שמות עוסקות בבניית בית המקדש. בפירוש הקטע על בניית המקדש ניעזר בכתוב בשתי פרשות אחרות, אך תחילה נעיר שתי הערות:


			

			
					זו ארץ (ולא מדינה) הניתנת. המתן קשור לתכלית הבנייה שיש לממש בארץ. 

					בארץ יש לבנות מקום מופרד, שבו תהיה הקדושה נוכחת: 'וְעָשׂוּ לִי מִקְדָּשׁ וְשָׁכַנְתִּי בְּתוֹכָם' (שמות כה: 8).אחת ממטרות ספר שמות הינה הצגת הקמת חלל ייחודי, במקום שהוא מטפורה להעברה מעם ישראל אל 'האחר הגדול' שלו. המשך הקריאה מעלה כי כך נוצר יום נוסף: היום השמיני של פרשת שמיני: 'וַיְהִי בַּיּוֹם הַשְּׁמִינִי קָרָא משֶׁה לְאַהֲרֹן וּלְבָנָיו וּלְזִקְנֵי יִשְׂרָאֵל' (ויקרא ט: 1).
הדיוק מבטא את העובדה שהנוכחות הינה מקור לתוספת התענגות.149 התיאוריה הפסיכואנליטית טוענת שהוויתור על התענגות פנטזמת גילוי העריות150 מתורגם לגישה לפנטזמה מסוג אחר, המעוררת — ללא אשמה — את הנוכחות האבודה, תהליך היוצר תוספת התענגות לנפש המדברת.


			

			
				
					97	'הפונקציה של הכתוב', לאקאן, הסמינר ה־20: 'כשאמרתי שהאות A מסמלת את המקום של האחר. להפך, סימנתי אותה על ידי הכפלתה ב־S הזאת, שכאן משמעותה מסמן, מסמן של A בבחינת היותה שסועה — (S (  /A. מכאן הוספתי ממד למקום של ה־A, כשהראיתי שכמקום הוא אינו מחזיק מעמד, שיש כאן בקע, חור, אובדן' (עמ' 37).

				

				
					98	A. Caquot, ‘Les énigmes d’un hémistiche biblique’, in Dieu et l’être coll, Paris: Institut Études Augustiniennes, 1978, p, 24, note 23.

				

				
					99	ההתנסות הפסיכואנליטית מראה שבחירת חובה זו היא קשה ואף בלתי אפשרית לכמה סובייקטים, ועליהם להדחיקה. כסובייקט של הלא־מודע, הם נשארים בחטא ומרגישים אשמה בלתי פוסקת, הגורמת לסימפטומים.

				

				
					100	'הנוסחה האמיתית של האתיאיזם אינה ש"אלוהים מת"... הנוסחה האמיתית של האתיאיזם היא ש"אלוהים הוא הלא־מודע"', ראו: J. Lacan, Les quatre concepts fondamentaux de la psychanalyse, Paris: Seuil,1973, p 58.

				

				
					101	אפיקורוס הוא מינוח רבני לתלמידי אפיקור. בעניין זה, יש לחשוב מחדש על היחסים המהותיים בין הפילוסופיה היוונית למקרא ולהעריך במיוחד את חשיבותה של מחשבת אפיקור.

				

				
					102	על נקודות אלו ראו חיבורנו   Sur l’espace subjectif, שבו מוסבר כיצד מבנה הסובייקטיביות של הלא־מודע מוצג באמצעות מבנים טופולוגיים שונים של חלל, ובהם המבנה המוביאני.

				

				
					103	נתייחס למינוח מהקבלה, שבדרכה מציעה תיאוריית חלל, שבו מתגלה הסובייקט האנושי. ראו H. Atlan, Les étincelles du Hasard, Paris: Seuil, 1999.

				

				
					104	בהסתמכנו על התיאוריה הפסיכואנליטית על ממדים מופרדים בחלל הסובייקטיבי, ננסח את תפיסת בריאת עולם הדיבור, באופן שונה מזו של הפילוסופיה הניאו־פלאטונית.

				

				
					105	כפי שניתן לראות בכניסת הילד לקשר השפה, המתחילה מהמסמנים המופנים אליו באמצעות האם.

				

				
					106	במינוחו של לאקאן 'שם האב', ולפי המסורת היהודית 'האב'.

				

				
					107	'שְׁמַע יִשְׂרָאֵל יְהוָֹה אֱלֹהֵינוּ יְהוָֹה אֶחָד: וְאָהַבְתָּ אֵת יְהוָֹה אֱלֹהֶיךָ בְּכָל־לְבָבְךָ וּבְכָל־נַפְשְׁךָ וּבְכָל־מְאֹדֶךָ: וְהָיוּ הַדְּבָרִים הָאֵלֶּה אֲשֶׁר אָנֹכִי מְצַוְּךָ הַיּוֹם עַל־לְבָבֶךָ' (דברים ו: 6-4).

				

				
					108	על ההווה יש לומר שהוא EK-SISTE במציאות שלנו כנפש מדברת, היינו ה'ממשי'.

				

				
					109	כל אובייקט בשפה העברית מובנו תלוי הקשר: במקום, בזמן ובתיווך בין הדברים, כפי ששפינוזה מציין בחיבורו דקדוק שפת עבר, תרגם ש' רובין, קרקוב 1905 (להלן שפינוזה, דקדוק שפת עבר).

				

				
					110	במובן נוסף שדיים.

				

				
					111	'וַיִּקַּח עַמְרָם אֶת־יוֹכֶבֶד דֹּדָתוֹ לוֹ לְאִשָּׁה וַתֵּלֶד לוֹ אֶת־אַהֲרֹן וְאֶת־משֶׁה וּשְׁנֵי חַיֵּי עַמְרָם שֶׁבַע וּשְׁלשִׁים וּמְאַת שָׁנָה' (שמות ו: 20).

				

				
					112	'עֶרְוַת אֲחוֹת־אִמְּךָ לֹא תְגַלֵּה כִּי־שְׁאֵר אִמְּךָ הִוא' (ויקרא יח: 13).

				

				
					113	פרויד מעלה בנושא זה את 'אובדן המציאות'.

				

				
					114	'וַיֹּאמֶר יְהֹוָה אֶל־משֶׁה נְטֵה יָדְךָ עַל־הַשָּׁמַיִם וִיהִי חשֶׁךְ עַל־אֶרֶץ מִצְרָיִם וְיָמֵשׁ חשֶׁךְ' (שמות י: 21).

				

				
					115	'דַּבְּרוּ אֶל־כָּל־עֲדַת יִשְׂרָאֵל לֵאמֹר בֶּעָשׂר לַחֹדֶשׁ הַזֶּה וְיִקְחוּ לָהֶם אִישׁ שֶׂה לְבֵית־אָבֹת שֶׂה לַבָּיִת' (שמות יב: 3).

				

				
					116	הקריאה 'חיי' יכולה לציין את תחיית הסובייקטיביות בזיקה לקבלת המוות. היא כוללת את קבלת האובדן של חלק 'יתר־הדמיוני' בנפש, המכונה בפסיכואנליזה 'סירוס סמלי של האובייקט הדמיוני'.

				

				
					117	רא' ז"ז בורשטיין, פסיכואנליזה והגאולה העברית הקדומה, תל אביב: רסלינג: 2014 (לעיל בורשטיין, הגאולה העברית).

				

				
					118	'וְדִבֶּר יְהֹוָה אֶל־משֶׁה פָּנִים אֶל־פָּנִים כַּאֲשֶׁר יְדַבֵּר אִישׁ אֶל־רֵעֵהוּ' (שמות לג: 11); וראו: 'וַיֹּאמֶר יְהֹוָה הִנֵּה מָקוֹם אִתִּי וְנִצַּבְתָּ עַל־הַצּוּר: וְהָיָה בַּעֲבֹר כְּבֹדִי וְשַׂמְתִּיךָ בְּנִקְרַת הַצּוּר וְשַׂכֹּתִי כַפִּי עָלֶיךָ עַד־עָבְרִי: וַהֲסִרֹתִי אֶת־כַּפִּי וְרָאִיתָ אֶת־אֲחֹרָי וּפָנַי לֹא יֵרָאוּ' (שמות לג: 23-21). 

				

				
					119	ראו חיבורנו   Sur l'espace subjectif.

				

				
					120	זאת הסיבה שבגללה המצרים, המצויים עדיין בזיקה לישראל, טובעים בים בזמן המעבר. ההפרדה נעשית בלתי הפיכה: 'ויּוֹשַׁע יְהֹוָה בַּיּוֹם הַהוּא אֶת־יִשְׂרָאֵל מִיַּד מִצְרָיִם וַיַּרְא יִשְׂרָאֵל אֶת־מִצְרַיִם מֵת עַל־שְׂפַת הַיָּם' (שמות יד: 30).

				

				
					121	'זָכַרְנוּ אֶת־הַדָּגָה אֲשֶׁר־נֹאכַל בְּמִצְרַיִם חִנָּם אֵת הַקִּשֻּׁאִים וְאֵת הָאֲבַטִּחִים וְאֶת־הֶחָצִיר וְאֶת־הַבְּצָלִים וְאֶת־הַשּׁוּמִים' (במדבר יא: 18); 'וְאֶל־הָעָם תֹּאמַר הִתְקַדְּשׁוּ לְמָחָר וַאֲכַלְתֶּם בָּשָׂר כִּי בְּכִיתֶם בְּאָזְנֵי יְהֹוָה לֵאמֹר מִי יַאֲכִלֵנוּ בָּשָׂר כִּי־טוֹב לָנוּ בְּמִצְרָיִם וְנָתַן יְהוָֹה לָכֶם בָּשָׂר וַאֲכַלְתֶּם' (במדבר יא: 5).

				

				
					122	אנו מניחים שהאור מציין את השפה.

				

				
					123	הפרדה שנייה זו נפרש כהבחנה פנימית בשפה.

				

				
					124	ברצועת מוביאוס, בדינמיקת מעבר מתמשכת, נמקם מצד אחד את מצרים, ומהצד האחר את ישראל.

				

				
					125	'פָּרֹחַ תִּפְרַח וְתָגֵל אַף גִּילַת וְרַנֵּן כְּבוֹד הַלְּבָנוֹן נִתַּן־לָהּ הֲדַר הַכַּרְמֶל וְהַשָּׁרוֹן הֵמָּה יִרְאוּ כְבוֹד־יְהֹוָה הֲדַר אֱלֹהֵינוּ' (ישעיהו לה: 2).

				

				
					126	הכבוד נקשר לאיבוד ה'אחד' כנוכחות אחדותית. האובדן גורם לדינמיות, שבעצמה תגרום ל'אחד', המציג בנוכחות רשמי משמעות, זיכרון האובדן והיעדרו.

				

				
					127	בניגוד לכך, היעדר האיווי הינו שם נרדף לתעייה.

				

				
					128	רגע המעבר בים סוף הינו מטפורה לשינוי סובייקטיבי, הקשור לאקט ההפרדה עצמו. חיים בן עטר בפירושו על התורה 'אור החיים' (שמות יד: 20) מציין ביציאת מצרים את תנועת ההעתקה של העמוד מ'לפני' ל'אחרי' כמהווה חלל בפני עצמה.

				

				
					129	הגאון מווילנה בפירושו לספר יונה מציין כי כל הדמויות ומרכיבי הסיפור הינם חלקי הנפש של יונה.

				

				
					130	לאקאן רואה בקדושה מרכיב אינהרטי של תפקיד הפסיכואנליסט.

				

				
					131	בתלמוד, הכרובים מתערים זה בזה כאשר קורבן ישראל מתקבל (יומא נד, א).

				

				
					132	בספר נחמיה, עזרא מצווה להלך בתוך ירושלים בכוח התורה שבידו.

				

				
					133	ת"ב סנהדרין קג, ב.

				

				
					134	בהקשר אחר כינינו זאת 'טופולוגיה סובייקטיבית'. לבחינה מפורטת של נקודות אלו בתיאוריה הפסיכואנליטית ראו חיבורנו   Sur l’espace subjectif.

				

				
					135	ה'יד' הינה מטפורה לאיבר המין.

				

				
					136	איורים אלה מציגים את המעבר בים כהכפלה־הפרדה מחלק מסוים שהינו חלל טופולוגי. איור 9(2) מציג את תנועת הכפלת החלל שתהיה פיצול מוגמר. איור 9(3) מציג כיסוי פתיחה זו.

				

				
					137	ראו בורשטיין, הגאולה העברית.

				

				
					138	במילה 'מפורש' אנו מוצאים זיקה ל'פירוש' (פר"ש).

				

				
					139	מובן שלסופרים בישראל הייתה גישה לערך השווה בין המרכיב הסמנטי של מסמני השפה ובין קרבתם בהמופוניה המבוססת על יחס חוזר פורמלי של חזרת פונמות מסוימות. לפי הזוהר, בשמות יד: 21, המסמנים הם 72 חזרות שונות הכוללות את הפונמה 'אל'. מסיבה זו נקרא מרכיב זה 'שם אלוהים' בפרשנויות מסורתיות. ראו בספר ישעיהו (סג: 2): 'מוֹלִיךְ לִימִין מֹשֶׁה זְרוֹעַ תִּפְאַרְתּוֹ בּוֹקֵעַ מַיִם מִפְּנֵיהֶם לַעֲשׂוֹת לוֹ שֵׁם עוֹלָם'.

				

				
					140	המסורת היהודית מבחינה בין השם 'יהוה' לבין שמות לא מפורשים המציינים סמכות לכל אדם. בשם המפורש, שלוש האותיות הקבועות (י', ה', ו') מאפשרות תמורות (יההו, יוהה, הוהי). אלה מטפורות המשלבות פעולות סובייקטיביות אחרות.

				

				
					141	'משמעות הפאלוס', לאקאן, כתבים.

				

				
					142	'חוכמת הנסתר' (מה שאי־אפשר לדעת) היא אחד הכינויים לאזוטריזם. בתלמוד מכונה החוכמה בשני אופנים: 'סוד' ו'סתרי תורה' (חגיגה יג, א).

				

				
					143	המונח 'בקע' מציין אקט חיתוך, הכולל גם התחשבות בתוצאה שהינה חלל הדומה ל'בקעה'.

				

				
					144	רפורמת יתרו, שמטרתה ביסוס סמכות השופטים בישראל (במספר מוגבל), הינה כקריאה לכל עם, ולכל אדם בכל עם, להיות שופט לעצמו.

				

				
					145	ההיסטוריה מלאה דוגמאות של עמים שבאובדן המטפורות הבסיסיות שלהם נעלמים. ראו בורשטיין, נאציזם.

				

				
					146	'וַיִּבְרָא אֱלֹהִים אֶת־הָאָדָם בְּצַלְמוֹ בְּצֶלֶם אֱלֹהִים בָּרָא אֹתוֹ זָכָר וּנְקֵבָה בָּרָא אֹתָם' (בראשית א: 27). המונח 'צלם' מתפרש כדמות וצורה הנקשרים באלוהים. הדמות והצורה נקשרות ליכולת המטפורית של מילות השפה, יותר מאשר ל'דמיוני'. משמעות 'צלם אלוהים' הינה שמחשבת האדם חופפת לשפתו. מתודת הפרשנות המטפורית נעשית, מעובדה זו עצמה, מתודת פענוח מסר האדם כנפש מדברת. 

				

				
					147	א"י השל, השבת — משמעותה לאדם המודרני, תל אביב: ידיעות ספרים, 2004.

				

				
					148	ראו 'אות אהבה', לאקאן, הסמינר ה־20.

				

				
					149	החג 'שמיני עצרת', היום השמיני של חג הסוכות, מעיד על תוספת התענגות זו, שהינה כחג בתוך חג.

				

				
					150	לאקאן מנסח התנתקות זו ב־((  /A, המסמן את אי־המהותיות של 'האחר הגדול', בשונה מהדת המייחסת קיום ל'אחר הגדול'. ההתנסות הפסיכואנליטית מצביעה על הנוירוזה המציינת את הדחיפה להשלמת 'האחר הגדול' על ידי הפנטזמה הבסיסית.

				

			

		

	
		
			ספר ויקרא

			על הטהרה

			פרשת ויקרא (ויקרא א: 1–ה: 26) — אוהל מועד 

			וַיִּקְרָא אֶל־משֶׁה וַיְדַבֵּר יְהוָֹה אֵלָיו מֵאֹהֶל מוֹעֵד לֵאמֹר: דַּבֵּר אֶל־בְּנֵי יִשְׂרָאֵל וְאָמַרְתָּ אֲלֵהֶם אָדָם כִּי־יַקְרִיב מִכֶּם קָרְבָּן לַיהוָֹה (ויקרא א: 2-1). 

			בספר השלישי בתורה, ויקרא, המוקדש בחלקו לקורבנות הכפרה על החטאים שנעשו בכוונה ובלי כוונה, נבחן את המקום המכונה 'אוהל מועד'. זהו המקום שבו מונחים כתבי החוק ומשמש גם מקום מפגש עם 'האחר הגדול' של ישראל. 'האחר הגדול' הוא המדבר אל משה, כדי שיודיע לאחרים את שעליהם לעשות. נציין כי מושג הדיבור המצוי בתורה אינו דיבור הנאמר על ידי קול פיזי, אלא דיבור הנאמר במשמעות מודגשת של התגלות סובייקטיבית פנימית. מסיבה זו, בקטע על ההתגלות בהר סיני מצוינים ה'דברים' כ'חזון'.

			כדי להעריך את תפקיד מקום אוהל מועד, יש לראות כי הוא אנלוגי לנוכחות במקום עבודת הפסיכואנליסט. במקום זה לסובייקט פגישה עם 'האחר הגדול', את הנוכחות מרגישים דרך מסך ה'דמיוני' והאיסור ביחס לגוף האנליסט. הסובייקט שואל את 'האחר הגדול', כדי לדעת מה הוא החלק הרע של הרצון ש'האחר הגדול' מעמיס עליו. 'אחר גדול' קיים רק ככוח, התובע לציית כאלוהים אכזרי, שאותו מדמיין הסובייקט הייחודי.

			הניסיון מראה כי החל מהרגע שבו האנליזנט (הפרט שעובר את האנליזה) אומר את המסמנים הבסיסיים המהווים את חוק האיווי שלו שעד כה הודחק, 'האחר הגדול' הרַע, ה'מולך', מתפרק. לאחר פירוק 'האחר הגדול' האכזרי, הוא מוחלף ב'אחר גדול' הנגוע ב'חסר', /A. ה'חסר' קורא לסובייקט לצאת מכלאו ומהמוות הסובייקטיבי.

			בפרשת ויקרא נפרטים קורבנות הכפרה ומחיקת החטאים.151 הם מתיייחסים לרצונו הטוב של 'האחר הגדול'. עוצמת הרוע השוכנת בלב האדם עומדת בזיקה להתענגות המשוערת. מקור ההתענגות בפנטזמה העוטה גוף ארוטי על 'האחר הגדול' המתעה וההרסני. התורה והפסיכואנליזה מאפשרות לתפוס שמצוי קצת חופש לאדם, אך זאת בתנאי שישנה את דמות 'האחר הגדול' השולט בו.

			אופני הקרבת המנחה

			אל מול הצפות התענגות האדם, כיצד למחוק את החטאים ואת אי־הנחת? השאלה מופנית לאלו המתענגים — הנפשות המדברות. התורה עונה עליה בקראה אל הקדושה, היא פרויקט עם ישראל המחויב להיפרד באופן מתמיד מטומאתו באמצעות קורבנות מתאימים: 

			
					עולה: קורבן האובייקטים לשריפה מוחלטת.

					שלמים: קורבן הפיוס בין הקונפליקטים הפנימיים.

					חטאת: קורבן כפרת החטאים.

					אשם: קורבן פיוס על האשמה ועל הדיבור הכוזב.נציין שאין הקדושה נחשבת לאידיאל, אלא לחובה.
דַּבֵּר אֶל־כָּל־עֲדַת בְּנֵי־יִשְׂרָאֵל וְאָמַרְתָּ אֲלֵהֶם קְדשִׁים תִּהְיוּ כִּי קָדוֹשׁ אֲנִי יְהוָֹה אֱלֹהֵיכֶם (ויקרא יט: 2).
החובה מפנה ל'בלתי אפשרי', וכך נוצר מצב פרדוקסלי ומייסר. לאקאן בהקשר זה מסביר ש'אלוהי ישראל' יכול להיות 'ישות לשנאה' ו'ישות לבגידה'.152 בניגוד לכל פילוסופיה תועלתנית, פה מופיעה העובדה כבדת המשקל, שעל הנפש באיווייה בחיים להתמודד עם ה'בלתי אפשרי' — ה'ממשי'. רק מסלול זה, ולא אחר, הוא המאפשר לסובייקט להתקיים במציאות. קושי ותביעה מוזרים אלה אינם חדלים לעורר דחייה. הציווי מכפיף לקדושה, בזיקה מיידית לשתי חובות נוספות: כיבוד אב ואם וכיבוד השבת: 'אִישׁ אִמּוֹ וְאָבִיו תִּירָאוּ וְאֶת־שַׁבְּתֹתַי תִּשְׁמֹרוּ אֲנִי יְהוָֹה אֱלֹהֵיכֶם' (ויקרא יט: 3). 
הציווי על הקדושה מופיע כאיסור על גילוי עריות — באמצעות המטפורה של כיבוד הורים ושיפוט המעשים בחיי היומיום והציווי לכבד את השבת. ציווי אחרון זה מביא בהכרח לרגעים מפרים, הנוצרים על ידי הקשר בין ה'ממשי' של הסובייקטיביות, ובין ה'סמלי' של המחשבות וה'דמיוני' של הארוטיזם.
פרשת צו (ויקרא ו: 1–ח: 36) — כפרת החטא 
וַיְדַבֵּר יְהוָֹה אֶל־משֶׁה לֵּאמֹר: דַּבֵּר אֶל־אַהֲרֹן וְאֶל־בָּנָיו לֵאמֹר זֹאת תּוֹרַת הַחַטָּאת בִּמְקוֹם אֲשֶׁר תִּשָּׁחֵט הָעֹלָה תִּשָּׁחֵט הַחַטָּאת לִפְנֵי יְהֹוָה קֹדֶשׁ קָדָשִׁים הִוא (ויקרא ז: 18-17). 
בקטע זה עולה שאלת תפקיד הקורבן ואופניו. הוא יוצא מתוך העמדה שלפיה האדם מצוי תמיד בחטא ומוצף תמיד בהתענגות, ויש להבחין בין החטאים. כך לגבי חטאים לא רצויים, אך שבאופן אחר הסובייקט לא נאבק בהם — כיצד למחקם? כיצד להתקדם בכפרה? כנגד חטאים לא רצויים, הקורבן שיש להקריב הוא מזון. כנגד חטאים חמורים יש להקריב חיה, שור או עז. התורה מניחה את הכרחיות התיקון, ללא הפסק, של טבעו החוטא של האדם. לכן, הקורבן לעולם אינו יכול להיפסק. יש להתנקות מן הטומאה ולהשתחרר מכובד החטאים. תהליך זה מכונה 'כפרה'. 
חובה זו כוללת את תוכן היסוד של דת ישראל, ושל העולם השמי בכלל. מנקודת ראות סובייקטיבית, זוהי הדרך לייסד מחדש את נוכחות החוק הסמלי במחנה ישראל, כי הדבר היחיד היכול לשמח אדם הוא 'מציצה ויניקה מהכבוד' והפיכת הכבוד לאובייקט קבוע של התענגות, כפי שמבטא הנביא ישעיהו:
שִׂמְחוּ אֶת־יְרוּשָׁלַם וְגִילוּ בָהּ כָּל־אֹהֲבֶיהָ שִׂישׂוּ אִתָּהּ מָשׂוֹשׂ כָּל־הַמִּתְאַבְּלִים עָלֶיהָ: לְמַעַן תִּינְקוּ וּשְׂבַעְתֶּם מִשֹּׁד תַּנְחֻמֶיהָ לְמַעַן תָּמֹצּוּ וְהִתְעַנַּגְתֶּם מִזִּיז כְּבוֹדָהּ (ישעיהו סו: 11-10).
פרשת שמיני (ויקרא ט: 1–יא: 47) — הקמת המשכן153 
הקטע מציג את חשיבות הקמת המשכן. בנייתו הינה כבריאה השנייה של העולם. הבריאה אינה של עולם הטבע, אלא קשורה להופעת הדיבור שבני אדם מפנים זה לזה. מסיבה זו, בפרשה זהו רגע ייסוד השכינה — הנוכחות: 'וְעָשׂוּ לִי מִקְדָּשׁ וְשָׁכַנְתִּי בְּתוֹכָם' (שמות כה: 8). הנוכחות היא משכן. 
בפסיכואנליזה, הנוכחות מציינת את הפאלוס הסמלי (Φ) הניצב בצד — גבר בסובייקטיביות, כהתכוונות לאיווי. הנוכחות מציינת גם תחושת התענגות מסוימת, המורגשת כהיזכרות ב'אחד' של האיחוד אם-ילד החסר. הפסיכואנליזה סוברת כי כל חיי האדם, מתחילתם ועד סופם, אינם אלא האתגר (enjeu) 'לתפוס' את הנוכחות החסרה.
פרשת תזריע (ויקרא יב: 1–יג: 59) — המילה 
אקט המילה154 הינו המענה על הציווי הכתוב בספר ויקרא (יח: 5):
וּשְׁמַרְתֶּם אֶת־חֻקֹּתַי וְאֶת־מִשְׁפָּטַי אֲשֶׁר יַעֲשֶׂה אֹתָם הָאָדָם וָחַי בָּהֶם אֲנִי יְהוָֹה.
הציווי איננו מזכיר קריאה להשתייכות לברית, אלא נשאר ציווי אקטואלי, למימוש תמידי. זהו ניסיון המוטל על כל משפחה בישראל:
	על האֵם, במה שעוסק בביסוס מונח שלישי, מטפורת החוק הסמלי של איסור גילוי העריות: 'עֶרְוַת אָבִיךָ וְעֶרְוַת אִמְּךָ לֹא תְגַלֵּה אִמְּךָ הִוא לֹא תְגַלֶּה עֶרְוָתָהּ' (ויקרא יח: 7).
	על האב מוטל לעבור מחדש את חרדת הסירוס, מאחר שהמילה, הפוגעת בעורלת איבר המין, מעוררת אצל הגבר חרדת סירוס.לפיכך ניסיון המילה נוגע בלא־מודע באמצעות ה'סמלי'. ה'ממשי' הינו הרגשות (חרדה) ששני ההורים חווים, מאחר שהם ממוקמים מעבר לכל משמעות, מעבר לכל 'דמיוני'. לכן, בגלל מרכיבים אלה (המעבר לממד ה'סמלי' ולרציונליזם המוסק ממנו), נשתמרה פרקטיקה מייסרת זו אצל היהודים, למרות החרדה ואף הדחייה שהיא מעוררת.
פרשת מצורע (ויקרא יד: 1–טו: 33) — מחלת העור
הפרשה נקראת בדרך כלל עם הפרשה הקודמת (תזריע). היא מנגידה בין הטומאה לטהרה: 'זֹאת תִּהְיֶה תּוֹרַת הַמְּצֹרָע, בְּיוֹם טָהֳרָתוֹ' (ויקרא יד: 2). מצב הטומאה מסומן בסימפטום הנקרא צרעת.155 כך לדוגמה בסיפור על מרים156 אחות משה. צרעת־טומאה המופיעה על הגוף 'מכה' ב'דמיוני' של הסובייקט ומכריחה אותו להכיר בכך שחטא. עליו לצעוק: 'טמא, טמא'. החובה כוללת היטהרות ומחיקת החטא שעליו יש לכפר, כי היות בחטא משמעו להיות מת. 
כך, ההתענגות (הסבל), הקשורה בחטא על ידי הטומאה, הינה כחלק מת, שממנו יש להיפרד באופן מוחלט. כך הקדוש אינו מי שלא חטא, אלא מי שאינו חדל להיפרד מהחטא ומסייגי הטומאה שהוא יוצר. הקדוש כאדם או כעם מוציא מעצמו את אשר התורה מכנה 'רע'.
וְהֶעֱמִיד הַכֹּהֵן הַמְטַהֵר אֵת הָאִישׁ הַמִּטַּהֵר וְאֹתָם לִפְנֵי יְהֹוָה פֶּתַח אֹהֶל מוֹעֵד (ויקרא יד: 11).
וְשָׁחַט אֶת־הַכֶּבֶשׂ בִּמְקוֹם אֲשֶׁר יִשְׁחַט אֶת־הַחַטָּאת וְאֶת־הָעֹלָה בִּמְקוֹם הַקֹּדֶשׁ כִּי כַּחַטָּאת הָאָשָׁם הוּא לַכֹּהֵן קֹדֶשׁ קָדָשִׁים הוּא (ויקרא יד: 13).
הקטע מרחיב את מטפורת הצרעת כטומאה, למה שנוגע במין, במגורים ובאחדות החברתית של העם. החשיבות שעוטה היעדר הסימפטום מעידה על נוכחות איחוד גוף־נפש בעם ישראל. בניסוח אחר, מדובר בגוף, בִּמקומו בנפש המדברת.
פרשת אחרי מות (ויקרא טז: 1–יח: 30) — 
טומאה, סביבת גילוי עריות 
נפרש את הפרשה בהסתמכנו על העיקרון היסודי המובא בה: 'אִישׁ אִישׁ אֶל־כָּל־שְׁאֵר בְּשָׂרוֹ לֹא תִקְרְבוּ לְגַלּוֹת עֶרְוָה אֲנִי יְהוָֹה' (ויקרא יח: 6).
העבירה על איסור גילוי עריות מתבטאת במטפורת הטומאה, הערווה, ומחייבת קורבן. הטומאה ביסודה הינה סביבת גילוי עריות, שעליה מעיד לדוגמה חוסר הבושה. לפיכך, באופן מתמיד יש לברוח מסביבה זו — להיפרד ממנה. הניסיון האנושי במשמעותו הרחבה והפסיכואנליזה מזמן פרויד157 מאפשרים להבין שהפרוורסיה היא יסוד החיים החברתיים. פרויד מציג אף את הרעיון (שקשה לקבלו), שהפרוורסיה היא חלק מהמיניות הנורמלית. מכאן מובן מדוע הדגש הקיים על הצורך בהקרבה מתמדת של טומאת החטא הוא הדרך היחידה למנוע מהאשמה לפלוש לכל החלל הסובייקטיבי או החברתי.
(בפרשה אנו מוצאים נושא 'מוזר': ציון מות שני בני אהרן. מדוע שני בני הכוהן הגדול אהרן מתו? האם היו שיכורים? עירומים? האם קיימו יחסי מין או אוננו בקודש הקודשים?158 האם שנאו את אביהם או את חוק טהרת ישראל כפי שמציע המדרש?)
יש לציית לחוק המחייב לצאת מהטומאה ומגילוי העריות, למרות מעמסת הקורבנות יוצאת הדופן שהעניין מצריך.
וּשְׁמַרְתֶּם אֶת־חֻקֹּתַי וְאֶת־מִשְׁפָּטַי אֲשֶׁר יַעֲשֶׂה אֹתָם הָאָדָם וָחַי159 בָּהֶם אֲנִי יְהוָֹה (ויקרא יח: 5).
הקטע מציג רשימת איסורים מיניים כגדר נגד גילוי עריות, וקורבנות הכרחיים כדי שבאופן מתמיד (יום ולילה), סביבת גילוי העריות — הטומאה — תימחק ממחנה ישראל. רשימת האיסורים המיניים מתחילה מהאם, ואחר כך עוברת לאשת האב או לנשותיו, לאחות או לאחיות.160 בקטע המצוטט להלן מובאים סוגי הקורבנות ופרקטיקות הטהרה.161 
וַיְהִי בַּיּוֹם הַשְּׁמִינִי קָרָא משֶׁה לְאַהֲרֹן וּלְבָנָיו וּלְזִקְנֵי יִשְׂרָאֵל: וַיֹּאמֶר אֶל־אַהֲרֹן קַח־לְךָ עֵגֶל בֶּן־בָּקָר לְחַטָּאת וְאַיִל לְעֹלָה תְּמִימִם וְהַקְרֵב לִפְנֵי יְהוָֹה: וְאֶל־בְּנֵי יִשְׂרָאֵל תְּדַבֵּר לֵאמֹר קְחוּ שְׂעִיר־עִזִּים לְחַטָּאת וְעֵגֶל וָכֶבֶשׂ בְּנֵי־שָׁנָה תְּמִימִם לְעֹלָה: וְשׁוֹר וָאַיִל לִשְׁלָמִים לִזְבֹּחַ לִפְנֵי יְהֹוָה וּמִנְחָה בְּלוּלָה בַשָּׁמֶן כִּי הַיּוֹם יְהוָֹה נִרְאָה אֲלֵיכֶם (ויקרא ט: 4-1).
וַיָּבֹא משֶׁה וְאַהֲרֹן אֶל־אֹהֶל מוֹעֵד וַיֵּצְאוּ וַיְבָרֲכוּ אֶת־הָעָם וַיֵּרָא כְבוֹד־יְהוָֹה אֶל־כָּל־הָעָם (ויקרא ט: 23).
רואים כאן כיצד פרקטיקת הקורבן, רישומו הסמלי של הקורבן בנוכחות אהרן ומשה, הכפרה הממומשת באמצעות הקורבן והשמחה שהוא מעורר — גורמים שינוי בסובייקטיביות של עם ישראל. השינוי מצביע על העברה ל'אדוני יהוה אלוהים'. התהליך מספק הקלה עמוקה של האשמה162 ותפיסת ערך163 החוק, המסומן במטפורת 'כבוד יהוה'.
פרשת קדושים (ויקרא יט: 1–כ: 27) — 
'קדושים תהיו כי קדוש אני'
בפרשה מוצגות ההוראה והתביעה הבסיסית של המקרא כולו — הצו על הקדושה:164
וַיְדַבֵּר יְהוָֹה אֶל־משֶׁה לֵּאמֹר: דַּבֵּר אֶל־כָּל־עֲדַת בְּנֵי־יִשְׂרָאֵל וְאָמַרְתָּ אֲלֵהֶם קְדשִׁים תִּהְיוּ כִּי קָדוֹשׁ אֲנִי יְהוָֹה אֱלֹהֵיכֶם (ויקרא יט: 2-1).
העיקרון חוזר להלן בפרשה:
וְהִתְקַדִּשְׁתֶּם וִהְיִיתֶם קְדשִׁים כִּי אֲנִי יְהוָֹה אֱלֹהֵיכֶם: וּשְׁמַרְתֶּם אֶת־חֻקֹּתַי וַעֲשִׂיתֶם אֹתָם אֲנִי יְהוָֹה מְקַדִּשְׁכֶם (ויקרא כ: 8-7).
הקדושה כאמת הינה ההוויה עצמה של 'אדוני יהוה'. היא מזוהה עם המונח הפסיכואנליטי 'חיתוך',165 המציין את ההפרדה בין 'התענגות מותרת' ל'התענגות אסורה'. לפיכך הקדושה היא כאקט המהווה את ההפרדה בין הטהור לטמא. חשוב שכל אדם ירגיש מחויב לבחור בדרך אל 'קדושה רבה יותר'. הבחירה הינה בהבחנה מתמשכת שיש לעשות בין טהרה וטומאה. יש להביא קורבנות יום אחרי יום, בהתאם לטומאת החטא, שממנה איש אינו יכול להתחמק. כמובן, צו כזה בהיותו רדיקלי כופה כבוד, ובד בבד מעורר דחייה חריפה. כיצד יכולים הכול להפנות את תשומת הלב מכל דבר, כדי לצאת מסביבת הטומאה בקיום היומיומי?
בניגוד לכך, הניסיון האנושי כפסיכואנליזה מלמד שמצבנו הנורמלי הוא של 'תרדמה', כאשר אנו חולמים את החיים, יותר מאשר אנו חיים אותם. ללא הרף אנו מדחיקים בפנטזמות את המטריד אותנו. בהקשר זה הפסיכואנליזה טוענת כי הנורמליות אינה הקדושה, אלא ההדחקה היומיומית של החטא. רק אדם נוירוטי, שאינו מסוגל להסתיר מעצמו את הקונפליקט הפנימי ואת סבלו, יכול לבחור בבחינה רגישה של עצמו. הוא יכול בנסיבות מסוימות לתפוס את 'נקודת התועבה', שממנה הוא נהנה, ואולי להתרחק ממנה באופן מתמשך.
לפיכך העבודה והמאמץ לשינוי השתלבו מחדש בעת המודרנית באמצעות הפסיכואנליזה. הדבר החשוב הוא העיקרון (שקשה לקבל) כי אנו אף פעם לא נמצאים בטהרה, אלא תמיד במאמץ כדי לצאת מהטומאה. בעקבות זאת, נעיר שהתורה והפסיכואנליזה אינן אתיקות. לשתיהן זיקה יסודית לחוק. יש להתבונן ולהכיר כי החשוב אינו הציות לתקנות מוסריות או לנורמות התנהגות, אלא ההתחשבות ברשות שהסובייקט מעניק לעצמו — ל'אחר הגדול' שלו, לחיות או לא, בפנטזמה המגשימה את הטומאה. העיקר הינו ההחלטה לצאת מהטומאה. זהו אקט, ולא פעילות, שמטרתו שלהתענגות יהיה 'ממשי' גדול יותר.
אהוב את רעך למרות רשעותך ורשעותו
מאז פרויד,166 הפסיכואנליזה נסוגה מפני הציווי (החזק) לאהוב את הרעַ: 'וְאָהַבְתָּ לְרֵעֲךָ כָּמוֹךָ אֲנִי יְהוָֹה' (ויקרא יט: 18). הציווי הינו כה קיצוני עד שהוא מאבד מאמינותו. אך אם מצרפים לציווי מעט אמת שעדיין לא נאמרה, אפשר להבין את העניין בו. הנה מה שלא נאמר: אהוב את רעך, למרות רשעותו ורשעותך.
הפסיכואנליזה, בעקבות לאקאן,167 מראה שטוב האדם הינו למעשה הרוע ורוע האחרים. התלמוד168 מנסח את עקרון אהבת הרעַ כאיסור לעשות לאחר דבר שאין אנו רוצים שהוא יעשה לנו. העמדת שני ניסוחים אלה זה לצד זה מציגה את מטרת הציוויים. הדגש אינו על האהבה אלא על השנאה. במבט זה האהבה מפנה באופן מיוחד לחריגה מהשנאה, היינו לתיחומה.169 
פרשת אמור (ויקרא כא: 1–כד: 23) — 
המעבר לקדושה — הפרדה
אחת המטרות בפרשה הינה הצגה חוזרת של התפיסה הבסיסית של הקדושה. הקדושה מתייחסת הן אל סובייקטיביות כל אדם, הן אל ההקשר החברתי. שלוש נקודות חשובות מוצגות בפרשה:
1.	בדיבורו של עם ישראל אין לבטל170 את השם, היינו לקלל171 את השם המייצג את המקום המופרד של הקדושה. העוברים על הציווי מוחרמים או נסקלים.
2.	תפקיד הכוהן הוא ייצוג הקדושה. עליו להיות שלם גופנית (ללא מום). על דמותו לא לכסות על ייצוג תפקידו.
3. 	האיסור על הכוהן לבוא במגע עם המתים172 — גוויות (מה שקשה להבין). השאלה הפסיכואנליטית הינה: כיצד מגע בין קדושת הכוהן לגווייה יכול לגרום לטומאה? לשם כך יש לנתח את מושג הנפש — גווייה. יש להבין שקטגוריית הנפש הינה חלק מהקשר הסובייקטיבי, המורכב משלושה מרכיבים, כפי שהמסורת היהודית מציגה:


	רוח, במשמעות רוח הדיבור.
	נשמה,173 הסובייקט, נושא האיווי. 
	נפש, 'תומכת האישיות', הנקשרת לממד הדמיוני, ובעקבות כך למה שיכול להיהפך לגווייה.נתפוס זאת כ'מבנה קשר' (כפי שמוצג באיור הבא) יותר מאשר כקשר סובייקטיבי של ריבוד קטגוריות היררכיות. 

איור 10. מבנה הנשמה 
 
ניתן למצוא את המשותף והמובחן בין מבנה הנשמה בתורה לבין תפיסת הסובייקטיביות, לפי שלושת הממדים שהפסיכואנליזה מציגה: ממשי (מ), דמיוני (ד) וסמלי (ס). החיים תלויים בכינון 'קשר משולש' זה, בעוד שהתרת הקשר מתרחשת בה בעת עם המוות. 
הנפש היא כאישיות, כמו שכתוב: 'נֶפֶשׁ כִּי־תֶחֱטָא' (ויקרא ד: 2). כך האיסור על הכוהן, נציג הקדושה, להיות בקשר עם גוויית המת מובן כציווי להתרחק מהפרוורסיה. בפסיכואנליזה, הפרוורסיה (בניגוד להגדרה הפופולרית 'התנהגות מינית סוטה') היא הרצון לבטל את האחר, הרעַ, ובכך את 'האחר הגדול', בפיחותו לאובייקט חסר חיים. הפסיכואנליזה מלמדת כי פנטזמת גילוי העריות, המכוונת לאיחוד עם 'האחר הגדול', נוצרת בשני דגמים: פנטזמה המונעת על ידי האהבה, באמצעות אובייקט ארוטי, או פנטזמה המונעת על ידי השנאה, באמצעות אובייקט אינרטי — המוות.
קטגוריית הנפש, האישיות או הדמות (ולא הנשמה) הינה, בו בזמן, מוערכת ולא־מוערכת. הנפש מוערכת אם היא קשורה לקטגוריות הרוח והנשמה. החיבור יוצר את קשר הסובייקטיביות, וכך הנפש נישאת על ידי החיים ונושאת אותם. בניגוד לכך, הנפש המנותקת משאר חלקי הסובייקטיביות אינה אלא כגווייה ונהפכת לאובייקט של פנטזמת גילוי עריות-שנאה.
פרשת בהר סיני (ויקרא כה: 1–כו: 2) — ארץ — תורה
נפרש את נושא האחוזה, ממכירתה, דרך קנייתה מחדש ועד השבתה למשפחת הבעלים הראשונים בכל יובל שנים, כמטפורה לאחוזה אינטלקטואלית קבועה: 'וְהָאָרֶץ לֹא תִמָּכֵר לִצְמִתֻת כִּי־לִי הָאָרֶץ כִּי־גֵרִים וְתוֹשָׁבִים אַתֶּם עִמָּדִי' (ויקרא כה: 23).
האחוזה היא ארץ־תורה, והיא הירושה המקיימת את העם היהודי ככזה. הקביעה שארץ ישראל שייכת ל'יהוה אלוהים' משמעה שהארץ היא התורה. היא הירושה והנחלה הלאומית לכל משפחה. במבט פסיכואנליטי, הסובייקט חייב להיות ייחודי, עליו בהכרח לבוא ממשפחה הקשורה (או לא) לאחוזה.174
יתרה מכך, הייחודיות הסובייקטיבית תובעת כי הסובייקט יתייחס אל אב ייחודי שאיננו אנונימי. על האב להגשים באופן מינימלי את המטפורה האבהית — החוק באיוויו. למעשה, המשפחה הינה שארית בלתי ניתנת לביטול של ייחודיות, וככזו אינה חדלה מלחזור שוב ושוב בהיסטוריה. לכן מובן מדוע אין 'להיפטר' מהמשפחה, חוץ מאשר במקרי סבל קיצוני. זאת הסיבה כי בשיטת המשפחות בישראל, על כל קרוב משפחה להיות באופן פוטנציאלי 'גואל', הנותן מחדש לבני ישראל את הארץ (שאותה עזבו או מכרו), היא חלקת התרבות175 העושה אותם יהודים. 
חשוב לציין, כי גדולי ישראל, החכמים, היו עסוקים בעם, בנתנם שוב לכל אחד את חלקת התרבות ההכרחית למימושו במשך חייו בארץ. לפיכך יש להיזהר מרעיונות כוזבים הנוגעים ליהדות ועלולים לפגוע במסר התורה, הנושא אמת לכל אדם.
פרשת בחוקותי (ויקרא כו: 3–כז: 34) — 
החוב הסמלי והמטפורות שלו
להלן חלק מפסוקי הפרשה הראשונים שאליהם אתייחס:
אִם־בְּחֻקֹּתַי תֵּלֵכוּ וְאֶת־מִצְוֹתַי תִּשְׁמְרוּ וַעֲשִׂיתֶם אֹתָם [...] וְהִשִּׂיג לָכֶם דַּיִשׁ אֶת־בָּצִיר וּבָצִיר יַשִּׂיג אֶת־זָרַע וַאֲכַלְתֶּם לַחְמְכֶם לָשׂבַע וִישַׁבְתֶּם לָבֶטַח בְּאַרְצְכֶם: וְנָתַתִּי שָׁלוֹם בָּאָרֶץ וּשְׁכַבְתֶּם וְאֵין מַחֲרִיד וְהִשְׁבַּתִּי חַיָּה רָעָה מִן־הָאָרֶץ וְחֶרֶב לֹא־תַעֲבֹר בְּאַרְצְכֶם: וּרְדַפְתֶּם אֶת־אֹיְבֵיכֶם וְנָפְלוּ לִפְנֵיכֶם לֶחָרֶב:[...] וְהִתְהַלַּכְתִּי בְּתוֹכֲכֶם וְהָיִיתִי לָכֶם לֵאלֹהִים וְאַתֶּם תִּהְיוּ־לִי לְעָם: אֲנִי יְהוָֹה אֱלֹהֵיכֶם אֲשֶׁר הוֹצֵאתִי אֶתְכֶם מֵאֶרֶץ מִצְרַיִם מִהְיֹת לָהֶם עֲבָדִים וָאֶשְׁבֹּר מֹטֹת עֻלְּכֶם וָאוֹלֵךְ אֶתְכֶם קוֹמֲמִיּוּת (ויקרא כו: 13-3). 
אולם התורה מוסיפה:
וְאִם־לֹא תִשְׁמְעוּ לִי וְלֹא תַעֲשׂוּ אֵת כָּל־הַמִּצְוֹת הָאֵלֶּה: וְאִם־בְּחֻקֹּתַי תִּמְאָסוּ וְאִם אֶת־מִשְׁפָּטַי תִּגְעַל נַפְשְׁכֶם לְבִלְתִּי עֲשׂוֹת אֶת־כָּל־מִצְוֹתַי לְהַפְרְכֶם אֶת־בְּרִיתִי: אַף־אֲנִי אֶעֱשֶׂה־זֹּאת לָכֶם וְהִפְקַדְתִּי עֲלֵיכֶם בֶּהָלָה אֶת־הַשַּׁחֶפֶת וְאֶת־הַקַּדַּחַת מְכַלּוֹת עֵינַיִם וּמְדִיבֹת נָפֶשׁ וּזְרַעְתֶּם לָרִיק זַרְעֲכֶם וַאֲכָלֻהוּ אֹיְבֵיכֶם (ויקרא כו: 16-14).
גאולת האדם היחיד וכל בני האדם באה כאשר 'אדוני יהוה אלוהים' נוכח במחנה ישראל. רק מלאותה של נוכחות זו מביאה לשלום, שהוא תכלית ההיסטוריה, והיא מצדה אינה אלא המתיחות לקראת יעד אידיאלי זה, שאינו חדל להיות 'חסר'. המסורת מכנה 'חוק' את ההתמקמות במתיחות זו, באיווי — 'חוק המדבר', ללא שניתן לפענח את דבריו בקלות. 
בחוק נוכח החוב הסמלי של כל אחד. על כל אדם להתחייב לחוק, כדי להיות חלק מן העם, וכך להבטיח את המסירה מדור לדור. את הדיבור המכביד על כל אדם נכנה ציווי, בהתאם לידע 'לא ידוע'. נבחין בין 'חוקות' — עקרונות פתוחים וחובות התנהגות, לבין 'משפטים' — נורמות מגבילות ומחמירות.
הפסיכואנליזה מכירה בציווי הדיבור כמבנה מכונן של הלא־מודע ומכנה אותו 'שיח'.176 השיח מבנה את הלא־מודע ומציב את הסובייקט בזיקה לאידיאלים של הקשר החברתי. לפי משמעות זו, המוסר והאתיקה של כל אדם משולבים בפוליטיקה.




			

			
				
					151	הקורבן מתייחס במהותו לגאוות האדם, כפי שמתואר בתהילים (נא: 19): 'לֵב טָהוֹר בְּרָא־לִי אֱלֹהִים וְרוּחַ נָכוֹן חַדֵּשׁ בְּקִרְבִּי'.

				

				
					152	לאקאן, הסמינר ה־20. 'אין להוציא מכך את האפשרות שההוויה ככזו מלבה שנאה. כמובן, כל עניינו של אריסטו היה ההפך מזה, כלמור לתפוס את ההוויה כמה שלפיו ההוויות הפחות הוות נוטלות חלק בהוויות הנעלות ביותר... אבל האם אנו שמים לב לכך שהכול במסורת היהודית הולך כנגד זה? החתך אינו עובר בין המושלם יותר לבין המושלם פחות. המושלם פחות הזה הוא פשוט מה שהוא, כלומר לא־מושלם לחלוטין, ואין אלא פשוט לציית באצבע ובעין... כלפי זה הנושא את השם יהוה ועוד שורה של שמות. הוא בחר את עמו ונגד זה אי־אפשר ללכת. לא נגלה כאן שבמקום להיות שנוא ייטב לבגוד בו לפעמים ומובן הדבר שהיהודים לא חסכו זאת מעצמם. הם לא יכלו לצאת מזה בדרך אחרת' (עמ' 123).

				

				
					153	'וַיְהִי בְּיוֹם כַּלּוֹת משֶׁה לְהָקִים אֶת־הַמִּשְׁכָּן וַיִּמְשַׁח אֹתוֹ וַיְקַדֵּשׁ אֹתוֹ וְאֶת־כָּל־כֵּלָיו וְאֶת־הַמִּזְבֵּחַ וְאֶת־כָּל־כֵּלָיו וַיִּמְשָׁחֵם וַיְקַדֵּשׁ אֹתָם' (במדבר ז: 1).

				

				
					154	'וּבַיּוֹם הַשְּׁמִינִי יִמּוֹל בְּשַׂר עָרְלָתוֹ' (ויקרא יב: 3). המשמעות המיסטית של המילה (כריתה ופריעה) הינה מטפורה לחוכמה הנסתרת והנגלית.

				

				
					155	הצרעת הינה המטפורה למה שכינה פרויד 'היפוך היסטרי ברמת הגוף'. במקרא, הצרעת מציינת את הנגישות לחשק, לתשוקה הבסיסית של האדם המונע על ידי הקנאה. ניתן לראות בצרעת מחלת עור, וכך להבין את אופיו של הסימפטום ההיסטרי.

				

				
					156	בספר במדבר (פרק יב), מרים מורדת ותובעת את מקומו של משה. הצרעת פורצת בגופה, משה מתפלל כדי להצילה, והיא נשארת שבעה ימים מחוץ למחנה כדי להיטהר: 'ויִּצְעַק משֶׁה אֶל־יְהוָֹה לֵאמֹר אֵל נָא רְפָא נָא לָה' (במדבר יב: 13).

				

				
					157	ז' פרויד, מיניות ואהבה, תל אביב: עם עובד, 2004.

				

				
					158	ראו הפרשנות המדרשית במדרש ויקרא רבה, פרשה יב.

				

				
					159	ביהדות החוק הוא החיים: 'הַעִדֹתִי בָכֶם הַיּוֹם אֶת־הַשָּׁמַיִם וְאֶת־הָאָרֶץ הַחַיִּים וְהַמָּוֶת נָתַתִּי לְפָנֶיךָ הַבְּרָכָה וְהַקְּלָלָה וּבָחַרְתָּ בַּחַיִּים לְמַעַן תִּחְיֶה אַתָּה וְזַרְעֶךָ' (דברים ל: 19).

				

				
					160	לא נעסוק באיסורי מין אחרים כהומוסקסואליות, ולא באיסור על הקרבת ילדים למולך.

				

				
					161	פרקטיקות הטהרה נמצאות בזיקה לתפקיד הזיית הדם: 'יַּקְרֵב אֶת־בְּנֵי אַהֲרֹן וַיִּתֵּן משֶׁה מִן־הַדָּם עַל־תְּנוּךְ אָזְנָם הַיְמָנִית וְעַל־בֹּהֶן יָדָם הַיְמָנִית וְעַל־בֹּהֶן רַגְלָם הַיְמָנִית וַיִּזְרֹק משֶׁה אֶת־הַדָּם עַל־הַמִּזְבֵּחַ סָבִיב' (ויקרא ח: 24).

				

				
					162	ההיסטוריה של היהדות מראה שציוויים אלה מובנים לעתים באופן דוגמטי הזר לאמת כל אדם ונעשים בלתי ניתנים להעברה, בלתי נסבלים ומייסרים. 

				

				
					163	פסוקי תהילים מעידים על כך: 'זֶה־הַיּוֹם עָשָׂה יְהֹוָה נָגִילָה וְנִשְׂמְחָה בוֹ: אָנָּא יְהֹוָה הוֹשִׁיעָה נָּא אָנָּא יְהֹוָה הַצְלִיחָה נָּא' (קיח: 25-24).

				

				
					164	חשוב שהקדושה תהיה ציווי הבא מהלא־מודע ולא כערך.

				

				
					165	המושג 'חיתוך' קרוב למושג 'אדוני יהוה' כפי שמציגו הרמב"ם במורה נבוכים ב', יב.

				

				
					166	פרויד, תרבות בלא נחת.

				

				
					167	כך לאקאן (J. Lacan, L’éthique de la Psychnalise VII, Paris: Seuil, 1986 [1959-1960]) מתקן את עמדת פרויד: 'אנו יכולים להתבסס על כך, שבכל פעם שפרויד עוצר כנבהל מההשלכות של הציווי על אהבת הרֵעַ, מה שעולה הוא נוכחות הרוע היסודי השוכן ברֵעַ. אולם מכך, גם אצל עצמי. ומה קרוב אלי יותר, מאשר הלב שבתוכי עצמי, שהוא זה של ההתענגות שלי, שאליה איני מעז להתקרב? כי מרגע שבו אני מתקרב אליה — זוהי משמעות 'אי־הנחת בתרבות' — עולה אגרסיביות עמוקה שממנה אני מסתייג ושאותה אני מפנה נגד עצמי. היא הנותנת את כובד המשקל במקום החוק עצמו שכשל ומעניקה אותו לְמה שמונע ממני לחצות גבול מסוים בתחומי ה"דבר"' (עמ' 219).

				

				
					168	תלמוד בבלי, מסכת ערובין, יג, ב.

				

				
					169	הפסיכואנליזה מציעה להגיע להגבלת השנאה על ידי מימוש לא־מודע של קשר מוביאני בין השנאה לאהבה.

				

				
					170	'וַיִּקֹּב בֶּן־הָאִשָּׁה הַיִּשְׂרְאֵלִית אֶת־הַשֵּׁם וַיְקַלֵּל וַיָּבִיאוּ אֹתוֹ אֶל־משֶׁה וְשֵׁם אִמּוֹ שְׁלֹמִית בַּת־דִּבְרִי לְמַטֵּה־דָן' (ויקרא כד: 11).

				

				
					171	כפי שמופיע בסיפור בלעם. השם המבוטל ומקולל נעשה 'מחורר' ו'נשי' ומבוטל בתפקידו כמטפורה ויראלית, הוא כ'נקב'. נדייק, עובדת ההשתנות של הגברי לנשי היא מטפורת הסירוס במובן הדמיוני, הלא סמלי. הגישה לנשי במקרא, הן לגברים, הן לנשים, היא התנאי לנגישותם לאהבה ול'יציאתם' מהשנאה.

				

				
					172	פה המוות הנו עיקרון טומאה ואי־חיים. קשה לתפוס שהחיים הם הקדושים.

				

				
					173	'ויִּיצֶר יְהֹוָה אֱלֹהִים אֶת־הָאָדָם עָפָר מִן־הָאֲדָמָה וַיִּפַּח בְּאַפָּיו נִשְׁמַת חַיִּים וַיְהִי הָאָדָם לְנֶפֶשׁ חַיָּה' (בראשית ב: 7). נתפוס את הנשמה (בעקבות הנרי אטלן, ראו לעיל) כפי שהמקרא מציגהּ, כחלוקת חלל הדיבור. כך נזהה את הממד הראשוני ה'לא מופרד' עם ממד ה'אצילות' (התואר היסודי), ואת שלושת ממדי הנברא נזהה עם 'בריאה' 'יצירה' ו'עשייה'. בחלוקת הנברא מופיע קשר המכונן משלוש 'רשויות': ה'נשמה' — האינטלקט, ה'רוח' — רוח הדיבור, וה'נפש' — ה'אני'.

				

				
					174	'וְקִדַּשְׁתֶּם אֵת שְׁנַת הַחֲמִשִּׁים שָׁנָה וּקְרָאתֶם דְּרוֹר בָּאָרֶץ לְכָל־ישְׁבֶיהָ יוֹבֵל הִוא תִּהְיֶה לָכֶם וְשַׁבְתֶּם אִישׁ אֶל־אֲחֻזָּתוֹ וְאִישׁ אֶל־מִשְׁפַּחְתּוֹ תָּשֻׁבוּ' (ויקרא כה: 10).

				

				
					175	בהקבלה בין ארץ ישראל לבין התורה, נפרש 'ארץ' כ'תרבות'.

				

				
					176	ראו לאקאן, הסמינר ה־20, 'עוד'. השיח מופיע בארבע צורות: שלטון ('שיח האדון'), ידע ידוע ('שיח האוניברסיטה'), שיח אי־הסיפוק הקיצוני ('שיח ההיסטריה') ו'שיח הפסיכואנליזה' (שלא נעמוד עליו בחיבור זה).

				

			

		

	
		
			ספר במדבר 

			בהמתנה לדור מטוהר

			פרשת במדבר (במדבר א: 1–ד: 20) — אחד־אחד

			הפרשה עוסקת במבנה העם כמשפחות וכתפקידים, כמו גם בספירת העם — 550,603 איש177 (מספר רב של אנשים).

			שְׂאוּ אֶת־רֹאשׁ כָּל־עֲדַת בְּנֵי־יִשְׂרָאֵל לְמִשְׁפְּחֹתָם לְבֵית אֲבֹתָם בְּמִסְפַּר שֵׁמוֹת כָּל־זָכָר לְגֻלְגְּלֹתָם (במדבר א: 2).

			מסיבה זו הגאולה אינה רק קולקטיבית, אלא גם אינדיבידואלית. העם אינו רק ציבור משפחות, הוא גם כלל יחידים המובחנים זה מזה. הגדרת מושג העם שונה מהכינויים המודרניים 'קולקטיב' או 'אומה', המבחינים בין הקולקטיב לבין העם. הוא אינו כלל היחידים, אלא מודליות היחסים המכוננים את העם כ'כוליות' מוגדרת.

			במבט מטא־פוליטי זה, שבו מוגדרים העם והקשר החברתי, הקטע בהושע ב (הפטרת הפרשה) מקבל משמעות. הדגש בו הינו על קטגוריית הברית, שבמהותה תומכת בזהות הסמלית של כל יחיד המהווה את העם. הברית כוללת קריאה לצדק, שמאפשרת את תפקודה. הגדרה זו מוצעת על ידי הנביא הושע:

			וְכָרַתִּי לָהֶם בְּרִית בַּיּוֹם הַהוּא עִם־חַיַּת הַשָּׂדֶה וְעִם־עוֹף הַשָּׁמַיִם וְרֶמֶשׂ הָאֲדָמָה וְקֶשֶׁת וְחֶרֶב וּמִלְחָמָה אֶשְׁבּוֹר מִן־הָאָרֶץ וְהִשְׁכַּבְתִּים לָבֶטַח: וְאֵרַשְׂתִּיךְ לִי לְעוֹלָם וְאֵרַשְׂתִּיךְ לִי בְּצֶדֶק וּבְמִשְׁפָּט וּבְחֶסֶד וּבְרַחֲמִים: וְאֵרַשְׂתִּיךְ לִי בֶּאֱמוּנָה וְיָדַעַתְּ אֶת־יְהֹוָה (הושע ב: 22-20).

			יש לציין כי באופן יוצא דופן, הקטע מספר הושע מציג את תפקיד הברית באמצעות יציבות 'האחר הגדול', המכריז על חוקי התפקוד, וזו איננה גחמה. יותר מכך, הקטע מוסיף כי הפעלת החוזה (היוצרת את העם ואת הקשר החברתי) כוללת את נאמנות העם לחוק, היותו משועבד לחוק באופן כן ורצוני, ועקב כך משיג העם עושר נוסף. על העם להשתעבד לציווי העיקרי: אף אדם אינו יכול להתעלם מן החוק.

			בתורה הרעיון מבוטא במונח 'דעת', ידע אינטימי,178 שמשמעו ש'אדוני יהוה' קיים כחוק.179 כדי להבין את עומק הציווי המוצג בקטע — ההחזקה בידע החוק, יש להניח שמדובר בידע אינטימי של הלא־מודע — ה'דעת', ולא בידע מודע של החוק. מסיבה זו נכנה את 'עץ הדעת טוב ורע' — 'עץ ידע ההבחנה בין טוב לרע' (ולא 'עץ ידיעת טוב ורע'). 

			אנו מוצאים שכנות בין הידע האינטימי המביא לאמון הסובייקט, ובין ידע לא־מודע, שעליו מדברת הפסיכואנליזה. לפיכך יש להבין כי חשיבות הפסיכואנליזה תלויה בכך שהיא תופסת ומבטאת ידע לא־מודע זה בסוגי שיח שהינם חוק, היינו קשר חברתי. בתורה, הדעת והידע האינטימי קשורים תמיד באהבה סקסואלית (כמו לדוגמה בסיפור אדם וחוה). נוסף על כך, הכתוב מצביע על ההקבלה בין דעת לאהבה מינית באמצעות מטפורת הנישואים בין עם ישראל ובין 'יהוה'.

			פרשת נשא (במדבר ד: 21–ז: 89) — פתיחת הלא־מודע

			כיצד לפרש את הקטע:

			וּבְבֹא משֶׁה אֶל־אֹהֶל מוֹעֵד לְדַבֵּר אִתּוֹ וַיִּשְׁמַע אֶת־הַקּוֹל מִדַּבֵּר180 אֵלָיו מֵעַל הַכַּפֹּרֶת אֲשֶׁר עַל־אֲרֹן הָעֵדֻת מִבֵּין שְׁנֵי הַכְּרֻבִים וַיְדַבֵּר אֵלָיו (במדבר ז: 89).

			יש להבין כי הקול המדבר אינו מבוטא בבניין דקדוקי אקטיבי — פִּעל, אלא בבניין הרפלקסיבי התפעל: מִדַּבֵּר, שניתן גם להבינו כ'לדבר אל עצמך'. התורה מזהה בין משה השומע את הקול, לקול המדבר רפקלסיבית, אל עצמו. נדגיש את אופיו הלא אינטר־סובייקטיבי של הקול ואת גדולת משה לשמוע־לתפוס את הקול. 

			הסיבה ליכולת שמיעת הקול הינה שמשה אינו מכסה במסך את שהוא שומע. יכולתו ליצור חלל בו עצמו ול'הימחק' כדי לשמוע הופכת אותו לאדם העניו ביותר. אנו רואים לפיכך את הקשר בין ענווה (היעדר הבלות וגאווה נרקיסיסטית) ליכולת להתמודד עם המוות ללא נסיגה מפני המסרים הסמליים של 'האחר הגדול' שלו. עניין זה הוא המגדיר את יכולת הנביא.

			על התפקיד הפואטי של הלוויים

			בפרשה, ההיבט השני המוצג הינו תפקיד הלוויים כנושאי הפונקציה הפולחנית־פואטית.181 צאצאי קהת אינם עוסקים בבניית המשכן, מאחר שהם מיועדים להעברת כלי הנגינה או המשכן על כתפיהם. במונח 'פונקציה פואטית' נציין את שירת הלוויים.182

			התלמוד183 מציין כי פולחן הלוויים הוא 'פולחן הפולחנים' — פולחן השירה. כך, באמצעות השיר הפואטי — היצירה המטפורית הקולקטיבית, מתממשת אחדות חיה של ישראל כעם. באופן זה, גאולת כל יחיד (גאולה חלקית) כוללת את שינוי משטר הדחפים ומתממשת בהשתתפות בסובלימציה הקולקטיבית — בשיר ובשמחה הקיצונית שהוא מעורר.

			הנזיר, סגפנות ואשמה

			הפרשה (בפרק ו: 2) מעניקה מעמד פרדוקסלי לנזיר, למסתגף. הנזיר נחשב הן מי שמתקרב לקדושה, הן מי שאשם ב'אי־ידיעה'. לפיכך הוא מחויב להקריב קורבן כפרה. אכן, יש להבחין בין שני דגמי אשמה: דגם האשמה המודעת, המתבטאת במונח 'חייב',184 ודגם האשמה הבלתי מודעת, של מי שלא חטא כלפי רעהו. באיזה חטא נוסף מדובר?

			החטא185 מובן כהגנה נגד הדחף המבטל את ערכו של הסובייקט. בהיבט זה, הסובייקט 'ממציא' סוג של חובה לא מושלמת המכונה 'ציווי האני העליון'. כמובן, אין הנזיר צדיק, באופן שבו הצדיק מתרחק מההתענגות השלילית, לטובת הנגישות להתענגות אחרת שאיננה מעוררת אשמה.186

			פרשת בהעלותך (במדבר ח: 1–יב: 16) — הענווה האמיתית 

			אופיו של משה יעמוד במרכז פרשנותנו. על משה לא נאמר 'החכם ביותר', אלא 'העניו ביותר': 'וְהָאִישׁ משֶׁה עָנָיו מְאֹד מִכֹּל הָאָדָם אֲשֶׁר עַל־פְּנֵי הָאֲדָמָה' (במדבר יב: 3). 

			גדולת משה תלויה ביכולתו לשמוע ולציית לשיח 'האחר הגדול' שלו באמצעות שמיעתו־הבנתו. נפש משה רשומה בענווה אמיתית ואינה ממסכת את האמת שהוא שומע. האמת הינה כלל האיסורים המכוננים את פרויקט עם ישראל, שהוא מטפורת החוק הסמלי של הלא־מודע.

			בספר ירמיהו (ט: 23-22) מובאת התפיסה 'אַל־יִתְהַלֵּל חָכָם בְּחָכְמָתוֹ', אלא 'כִּי אִם־בְּזֹאת יִתְהַלֵּל הַמִּתְהַלֵּל הַשְׂכֵּל וְיָדֹעַ אוֹתִי'. הכבוד מיוחל כהתענגות, בתנאי שיובדל מההתענגות השלילית המסרבת לחוק שהינו ההפרדה ההכרחית בנפש מהטומאה המופיעה בצורת פנטזמות. 

			רש"י מפרש כי משה ראה את 'יהוה' במראה בהירה, אף על פי שמשה לא ראה אותו פנים אל פנים. אם כך, נבין כי תפיסת 'האחר הגדול' במהותה הינה עבור הסובייקט פירוקו מהווייתו ומכל עוצמה. זה המצמצם את 'האחר הגדול' לחוק הסמלי, יכול להתמודד עם כך ש'האחר הגדול' יהיה 'חסר'. הוא מצוין כאי־מהותיות, המסומנת (   /A) S (מסמן 'האחר הגדול' המבוטל). נדגיש כי ייחודה של עמדה סובייקטיבית זו בכך שהיא אינה של המאמין ואף לא של האתיאיסט. זוהי עמדה המעידה על ה'ידע' שישנו חוק. 

			מובן כי ההיסטוריה של הדתות ניתנת להתפרש באמצעות הדיאלקטיקה של האמונה והידע. לפיכך הפסיכואנליזה אינה מביאה אותנו לייחס לגדול הנביאים — משה — את העמדה הסובייקטיבית של המאמין, אלא את עמדת האדם שהשיג את ה'דעת' על הדבר האינטימי.

			פרשת שלח (במדבר יג: 1–טו: 41) — 
ההבדל בין חוק סמלי לבין אתיקה

			בהבדל משיטות המוסר שלפיהן על האדם להתמצא בעולם בהתאם לתפיסתו, נקודת המבט של התורה מציגה עיקרון אחר. לפי התורה, ההתמצאות הבלעדית בקיום אינה תלויה בהקשר הפרטי של כל אדם, אלא באופן שבו הנפש מפרשת את החוק המסמן (המצוות) המתייחס אליה, המבוסס על 'ידע לא ידוע'. ההתכוונות של הסובייקט אל פנימיותו שונה ממה שבכל תקופה הוא הדעה הרווחת — המציאות.

			וַיֹּצִיאוּ דִּבַּת הָאָרֶץ אֲשֶׁר תָּרוּ אֹתָהּ אֶל־בְּנֵי יִשְׂרָאֵל לֵאמֹר הָאָרֶץ אֲשֶׁר עָבַרְנוּ בָהּ לָתוּר אֹתָהּ אֶרֶץ אֹכֶלֶת יוֹשְׁבֶיהָ הִוא וְכָל־הָעָם אֲשֶׁר־רָאִינוּ בְתוֹכָהּ אַנְשֵׁי מִדּוֹת (במדבר יג: 32).

			בקטע מובאת נקודת מבטם של המרגלים המציגה את המציאות, אולם משה דוחף את בני ישראל להסתמך על פנימיותם, שצריכה להיות מכוונת למימוש התורה בארץ ישראל. המקרא במהותו הינו המטפורה של החוק הסמלי של הלא־מודע. החוק מיועד לכל אדם, כדי שיתקיים בייחודיותו, ולא כאינדיבידואל מסוים התלוי באתיקה משותפת. בעת המודרנית, הפסיכואנליזה היא המנסחת מחדש את ההבדל187 בין החוק הסמלי לאתיקה. היא תובעת מכל מבקש להתנתק מהמוסר הזר לאיווי השוכן בו, כדי לבטא בבהירות את ייחודיותו ואת התענגותו. כך נפרש את הפסוק הבא: 'לֹא תָתוּרוּ אַחֲרֵי לְבַבְכֶם וְאַחֲרֵי עֵינֵיכֶם188 אֲשֶׁר־אַתֶּם זֹנִים אַחֲרֵיהֶם' (במדבר טו: 39). 

			פרשת קורח (במדבר טז: 1–יח: 32) — 
החלוקה הסובייקטיבית בין טהרה לטומאה

			הפרשה מבטאת שתי תפיסות קדושה מנוגדות. מחד גיסא עומדת עמדת קורח, התומך בקיום קדושה שמימושה במציאות עם ישראל:

			וַיִּקָּהֲלוּ עַל־משֶׁה וְעַל־אַהֲרֹן וַיֹּאמְרוּ אֲלֵהֶם רַב־לָכֶם כִּי כָל־הָעֵדָה כֻּלָּם קְדשִׁים וּבְתוֹכָם יְהוָֹה וּמַדּוּעַ תִּתְנַשְּׂאוּ עַל־קְהַל יְהוָֹה (במדבר טז: 3). 

			מאידך גיסא עומדת תפיסת משה, הקובעת כי הקדושה הינה מטרה להתקרבות באופן מתמיד, אולם היא לעולם אינה מושגת, ולכן מצריכה מאמץ בלתי פוסק. אם עם ישראל כבר רשום על ידי החוק הסמלי, באמצעות דברי אבותיו, אין עניין זה מבטל את התביעה שעל כל דור להתאמץ כדי להיות נגיש לחוק מחדש. מאחר שהקדושה הינה פנימית וייחודית, לא קיימת אמת מידה חיצונית לציינה לכל אדם. 

			יתרה מזאת, בפרק אין קריאה לשוויון בין בני האדם, מאחר שהשאיפה לקדושה ויכולת קבלת מצב החלוקה, באופן מתמיד, על ידי הטומאה, תלויות באקראיות יחסו של כל אדם לאמת. אם בספר במדבר (כו: 11) נאמר 'וּבְנֵי־קֹרַח, לֹא־מֵתוּ', הרי עניין זה מציין כי בכל דור לא חדלה ההפרדה בין אלו המוטעים על ידי הגאווה, לאלו המקבלים לראות עצמם בחלוקתם.

			פרשת חוקת (במדבר יט: 1–כב: 1) — על האשמה

			הטקסט מדגיש את העובדה הבסיסית שבאופן מתמיד מצויים שיירי חטא במחנה ישראל. שיירי חטא אלה אינם חדלים לעורר חרדה חברתית ואשמה שסיבתה אינה ידועה לאדם. במסגרת החברה העתיקה, היה צורך בהיעדר ידיעת החטא, להשקיט את האשמה על ידי קורבן. בפרשה, האובייקט המוקרב הוא חיה נדירה: פרה אדומה (במדבר יט: 2). מעצם עובדת נדירותה, פרה אדומה היא חיה בעלת ערך. הקרבתה אינה מוצדקת בסיבה ידועה, אך למרות זאת הינה חובה בסיסית, מהסיבות שהובאו לעיל. המילה 'חוקה'189 — שהיא באופן דקדוקי נקבה (בניגוד ל'חוק' — זכר) — מציינת שיש לשמוע את החוק ב'נקביותו'. 

			העניין תואם את התפיסה הפסיכואנליטית, שלפיה החוק ניתן באופן מובדל במבנה ההוויה המדברת, בהתאם להבדל איש/אישה.190 בתורה, ההבדל אינו בין גברים לנשים, אלא הוא מחלק את האדם. בספר בראשית (ב: 21) נאמר ש'אדוני יהוה' לקח צלע מאדם. השורש צל"ע בא גם במשמעות לצלוע. הצליעה היא כמצב 'היות חסר'. כך הסובייקט המחולק בין צד־גבר לצד־אישה191 אינו כולו רק בחוק. בצד־האישה של המבנה קיימת אי־החלטיות המאפשרת להבין את החסרים בחוק ולמתן את חומרתו. לפיכך מובן מדוע בפרשה מוזכרת הפרה האדומה כמטפורת ה'חסר', במשמעות נקודת ה'לא־ידוע'. הבחירה במינוח חוקה (ולא בחוק) גם מבטאת שעל החוק להיכתב ברבים, כדי להתפרש בכל מקרה ייחודי. 

			החטא שאינו חדל מלחזור

			בהמשך לפרקספקטיבה של כינון עם קדוש, המטוהר מחטאים (אף שהחטא אינו חדל להופיע), ספר במדבר (כ) מספר על מות אהרן.192 שוב, מוות זה אינו מופיע כמוות טבעי, אלא כדומה לקורבן,193 קורבן אהרן ככוהן גדול, הבא לכפר על קושי העם לציית למצוות, במטרה להיות עם מטוהר. אולם באופן פרדוקסלי, הקורבן מגדיל את האשמה הלא־מודעת במקום להקל אותה.

			נחש הנחושת

			הטקסט ממשיך לתאר את המסלול הסודי של הטיהור. בהקשר זה מופיעה קריאת משה במטרה לרפא את הדור החולה ממצרים. משה מציע כי יש לראות את פני נחש הנחושת המוצמד למטה:

			וַיֹּאמֶר יְהֹוָה אֶל־משֶׁה עֲשֵׂה לְךָ שָׂרָף וְשִׂים אֹתוֹ עַל־נֵס וְהָיָה כָּל־הַנָּשׁוּךְ וְרָאָה אֹתוֹ וָחָי (במדבר כא: 8).

			ראיית נחש הנחושת הינה התגלות החטא המיני המקובע בפנטזמה. הראייה מחייבת כל אדם להרגיש אשם ולפרק את התיימרותו הנרקיסיסטית במטרה להכיר בחטאו, לשוב ממנו וכך להשקיע באופן אחר של קיום־בגאולה.

			פרשת בלק (במדבר כב: 2–כה: 9) — הרואה את ישראל 

			מי היה בלעם? הקטע בבמדבר (כד: 4) מציג אניגמה. מיהו בלעם, שעליו נאמר שהוא חוזה: 'אֲשֶׁר מַחֲזֵה שַׁדַּי יֶחֱזֶה'?

			ראשית, הקטע מכריז כי יכולת הראייה היא תוצאת שמיעת הדיבור, באופן שלפיו הרואה בלעם, הנקרא על ידי בלק מלך מואב כדי לקלל את עם ישראל, חייב בניגוד לכך לברך. מה רואה בלעם ה'חוזה'? הוא רואה את מה שקיים: הפער הבלתי נסבל בין הקשר החברתי, ובין הצדק שאמור להיות הנורמה של קשר זה:

			וַיַּרְא בִּלְעָם כִּי טוֹב בְּעֵינֵי יְהוָֹה לְבָרֵךְ אֶת־יִשְׂרָאֵל וְלֹא־הָלַךְ כְּפַעַם־בְּפַעַם לִקְרַאת נְחָשִׁים וַיָּשֶׁת אֶל־הַמִּדְבָּר פָּנָיו: וַיִּשָּׂא בִלְעָם אֶת־עֵינָיו וַיַּרְא אֶת־יִשְׂרָאֵל שֹׁכֵן לִשְׁבָטָיו וַתְּהִי עָלָיו רוּחַ אֱלֹהִים (במדבר כד: 2-1).

			וַיִּשָּׂא מְשָׁלוֹ וַיֹּאמַר נְאֻם בִּלְעָם בְּנוֹ בְעֹר וּנְאֻם הַגֶּבֶר שְׁתֻם הָעָיִן: נְאֻם שֹׁמֵעַ אִמְרֵי־אֵל וְיֹדֵעַ דַּעַת עֶלְיוֹן מַחֲזֵה שַׁדַּי יֶחֱזֶה נֹפֵל וּגְלוּי עֵינָיִם (במדבר כד: 16-15).

			לפיכך בלעם מוגדר מי שמסוגל לראות חזיונות אלוהים. הוא נאלץ להבין את פרויקט עם ישראל, הכולל התארגנות כשבטים וכמשפחות. לכן הוא מחויב לומר את הנראה לו כאמת, לברך או לקלל. להבדיל מהפרויקט המלכותי של מואב, אליל העוצמה, פרויקט ישראל194 מסרב לעוצמה כל־מלכותית. זהו פרויקט ארגון העמים לשבטים ולמשפחות. פרויקט ישראל כולל השתכנות בשבטים, כל שבט באוהליו הנפרדים, כדי למנוע קרבת יתר והפקרות מינית. על ישראל להישאר נפרד מעמים אחרים, במובן הישארותו משועבד לאידיאל הקדושה והענווה הנרקיסיסטית. לפיכך הפרויקט יכול להקיף עמים שונים, כפי שרואה כבלעם יכול לתפוס ולהכיר, ובהקשר העת העתיקה לברך את העם.

			פרשת פנחס (במדבר כה: 10–ל: 1) — צד־האישה של החוק

			אחת ממטרות הפרשה היא הצגת ספירת אלו המהווים את ישראל כעם, ולא כהמון. המונח 'המון' נקשר לאשר שפרויד מכנה ה'המון'195 ככלל המאוחד על ידי היפנוזה. ההמון מזוהה לחלוטין עם רצון המנהיג, שבו הוא רואה דימוי פאלי וגורם לו התענגות. בפרשה הקודמת מצוין שההוללות המינית המוצעת על ידי בנות מואב הובילה לאסון בעל־פעור, שבו הושמד חלק מהעם.

			כדי שהעם יוכל להיות יציב וחזק, יש להשכין את החוק המחייב הבחנה בין כל יחיד — 'כל אחד מישראל', והבחנה בכל ירושה ובכל תרבות הקשורות לכל משפחה. בסיפור חמש נשים (מחלה, נועה, חוגלה, מלכה ותרצה) התובעות את חלקן בירושה ומכוננות מחדש את אחדות העם — שהתקיים ללא צדק כלכלי, ללא מסירת חלק הירושה לכל אדם. נשים צדיקות אלה196 מתוארות כמבטיחות את חיי העם, משום שהן מסרבות לצדק197 — המלווה תמיד בטוב וקשור להתענגות הנשית — שישולב בחוקים ובמנהגים העלולים להרוס את הקשר החברתי.

			המונחים 'ארץ' ו'נחלה'198 הם מטפורות לתרבות. המונח 'תרבות' מציין את אפשרות המימוש הקונקרטי. התרבות הינה המקום שבו החוק מעניק ערך לכל אדם, בנתנו לו את חלקו בהכרה עצמית אינטימית, אולם החוק גם מעמיס עליו 'חוב סמלי', הן ביחס לעצמו, הן ביחס לאחרים. העמסה זו מטרתה לשנות את 'האחר הגדול' החברתי במגוון המסמנים המגשימים אותו, למרות הרוע הגדול השוכן בלב האדם. פה מצויה משמעות המקרא כפילוסופיה פוליטית במובן העתיק.

			פרשת מטות199 (במדבר ל: 2–לב: 42) — על החוק הסמלי

			וַיְדַבֵּר משֶׁה אֶל־רָאשֵׁי הַמַּטּוֹת לִבְנֵי יִשְׂרָאֵל לֵאמֹר זֶה הַדָּבָר אֲשֶׁר צִוָּה יְהוָֹה (במדבר ל: 2).

			רק ציות לחוק מעניק לאתיקה ערך פאלי. במרכז הקטע מופיעה שאלת החוק — הנדרים והשבועות.200 בפסיכואנליזה, החוק אינו אלא החוק הסמלי של הלא־מודע השוכן בשפה. האם היא המעבירה את החוק לילד, מתחילת החיים, בהתייחסות לסמכות הסמלית — האב. עניין זה מאפשר לתפוס כי אין המקרא, וגם לא הפסיכואנליזה, ניתנים לפיחות לאתיקה או ליחס מפותח לאחר, כמו שמציעה לדוגמה הפילוסופיה הקאנטיאנית. זאת כיוון שיחס כזה, המהווה הכרח, 'דרך חיים', אינו ראשוני, אלא הוא תוצר של החוק201 — המצוות. חוק־סמכות מהווה סמכות סמלית ובלעדית עבור הסובייקט ואינו קיים אלא בסובייקטיביות. 

			עניין זה מאפשר להבין, כפי שההתנסות האנליטית מראה, מדוע חוק כזה יהיה מודחק, מוכחש או מבוטל (במקרה של פסיכוזה). מבלי שתמעיט בעוצמת החוק, הפסיכואנליזה, בהדגישה את התרחבותו המשולבת בסובייקטיביות, מצביעה על גמישותו ועל עוצמתו. קטגוריית החוק מציינת נקודה הטרונומית רדיקלית, שאינה נקשרת לנקודה חיצונית, אלא לנקודת חלוקה בסובייקטיביות עצמה; נקודה שהפסיכואנליזה ממקמת כנקודת ה'ממשי'. ככזו, היא אינה ניתנת להיות ולהיאמר, ולפיכך לעולם אינה יכולה להיות אובייקט המציאות. זוהי הסיבה הבסיסית שבגללה לא נדע לעשות ייצוגים, אלילים. יותר מכך, נקודת סמכות בלעדית זו אינה קיימת אלא באמצעות שמות מספר, שהם המטפורה שלה. 

			המסורת היהודית קרובה לתפיסת השם, כסמכות סמלית וככוח יוצר, מאחר שהיא מציינת 'שם אב' זה כהיותו (étant), 'הַשֵּׁם'. החוק הוא תמיד אוניברסלי ייחודי, ויש למצוא, באמצעות הדברים המועברים על ידי האם והאב, מטפורה לכל יחיד: מטפורה אבהית המסדירה את החיים הסובייקטיביים.

			הניסיון הפסיכואנליטי מראה כי לא לכל נפש מדברת יש גישה לאפשרות זו. בתורה, אלו שלהם גישה לחוק יכולים להיות בנים202 ל'אדוני יהוה'. היות בנים אין משמעו 'היות נאהב על ידי', אלא היות 'מושא לאיווי'. 'היות בנים' מציין 'היות באיווי' הקשור לחוק הסמלי, לדעת להשתעבד לחוק ולניסוח שיטת התנהגות.

			פרשת מסעי (במדבר לג: 1–לו: 13) — המעבר הקולקטיבי ליעד

			משה כותב את סיפור יציאת העם ממצרים למסעותיו, בהתאם לדבר 'אדוני יהוה':

			אֵלֶּה מַסְעֵי בְנֵי־יִשְׂרָאֵל אֲשֶׁר יָצְאוּ מֵאֶרֶץ מִצְרַיִם לְצִבְאֹתָם בְּיַד־משֶׁה וְאַהֲרֹן: וַיִּכְתֹּב משֶׁה אֶת־מוֹצָאֵיהֶם לְמַסְעֵיהֶם עַל־פִּי יְהוָֹה וְאֵלֶּה מַסְעֵיהֶם לְמוֹצָאֵיהֶם: (במדבר לג: 2-1).

			בהמשך נאמר כי 'אדוני יהוה' אומר למשה:

			דַּבֵּר אֶל־בְּנֵי יִשְׂרָאֵל וְאָמַרְתָּ אֲלֵהֶם כִּי אַתֶּם עֹבְרִים אֶת־הַיַּרְדֵּן אֶל־אֶרֶץ כְּנָעַן: וְהוֹרַשְׁתֶּם אֶת־כָּל־ישְׁבֵי הָאָרֶץ מִפְּנֵיכֶם וְאִבַּדְתֶּם אֵת כָּל־מַשְׂכִּיֹּתָם וְאֵת כָּל־צַלְמֵי מַסֵּכֹתָם תְּאַבֵּדוּ וְאֵת כָּל־בָּמוֹתָם תַּשְׁמִידוּ: וְהוֹרַשְׁתֶּם אֶת־הָאָרֶץ וִישַׁבְתֶּם־בָּהּ כִּי לָכֶם נָתַתִּי אֶת־הָאָרֶץ לָרֶשֶׁת אֹתָהּ (במדבר לג: 53-51).

			הקטע מציג כיצד בני ישראל יועדו לכניסה לארץ שהובטחה להם. זוהי תכליתו. זוהי הסיבה ליציאת עם ישראל ממצרים ולמסע החצייה הקשה. לכן אין זו העבדות, ולא הדיכוי הסובייקטיבי, אף לא המאבק לחירות המובאים כסיבה העיקרית ליציאה. הסיבה היחידה המובאת לה היא הכניסה לארץ שעל העם לרכוש לעצמו כדי לממש את הברית, שהיא בלבד המאפשרת לכונן את העם בצדק, ובמיוחד באחווה. המימוש אינו מופיע מעצמו, בכל מסע יש ניסיון וטיהור. סובייקטיביות העם שאותו מנחה משה משאירה פתח להסתייגות ואף להתנגדות להיגאל מהשעבוד. באופן דומה, לסובייקט מגמה לחזור להתענגות מהביטול הפסיבי, למרות הסבל הנגרם לו.

			נדמה שהברית המכוננת את עם ישראל היא קשר חברתי קולקטיבי, כמו גם ריבוי קשרים ייחודיים בין כל סובייקט־יחיד ובין 'האחר הגדול' שלו, המכונה 'אדוני יהוה אלוהים'. כינון העם בזיקה ייחודית זו מסביר במידת מה את הישרדותו ואף את קיומו לאורך זמן.

			
				
					177	במדבר א: 46-45. בהפטרת הפרשה, הושע ב, מספר בני ישראל מושווה לחול אשר על שפת הים.

				

				
					178	בעת העתיקה, באופן דומה, אפלטון ב'מנון' מראה כיצד 'ידע לא ידוע' יכול להגדיר את הסובייקט. כך בדיאלוג, סוקרטס מראה שהעבד יודע, אבל אינו יודע שהוא יודע.

				

				
					179	הקושי בפירוש מובהר אם מתייחסים לתיאוריית ארבעת סוגי השיח של לאקאן שהוצעה לעיל. התיאוריה אפשרה לפסיכואנליזה להתהוות כתחום ייחודי בהחדרת ה'חוץ' למבנה התיאורטי שלה. נטען בה שהקולקטיב כ'קשר חברתי' קיים עבור הסובייקט של הלא־מודע רק בצורת מבנה ארבעת סוגי השיח. המבנה הינו המטריס (Matrice) של כל אמירות הסובייקט הלא־מודע. הכינוי 'שיח האדון' במובן 'שיח הסמכות' הינו הראשון במבנה, מאחר שלאקאן מייחס את יצירת החיים הסובייקטיביים למרכיבי הלא־מודע המכונים 'מסמנים'.

				

				
					180	השורש בבניין זה נדיר מאוד. הדגש הינו על סוג דיבור אוטו־רפרנציאלי היגדי יותר מאשר קומוניקטיבי. סופרי המקרא חשו בכך וניקדו בהתאם.

				

				
					181	'וְהַלְוִיִּם הַמְשֹׁרְרִים לְכֻלָּם לְאָסָף לְהֵימָן לִידֻתוּן וְלִבְנֵיהֶם וְלַאֲחֵיהֶם מְלֻבָּשִׁים בּוּץ בִּמְצִלְתַּיִם וּבִנְבָלִים וְכִנֹּרוֹת עֹמְדִים מִזְרָח לַמִּזְבֵּחַ וְעִמָּהֶם כֹּהֲנִים לְמֵאָה וְעֶשְׂרִים מַחְצְרִים בַּחֲצֹצְרוֹת' (דברי הימים ב' ה: 12).

				

				
					182	תלמוד בבלי, סוכה ה, א, ושם גם על שמחה יוצאת דופן.

				

				
					183	תלמוד בבלי, ערכין יב, א.

				

				
					184	המונח 'חייב' משמעו אחריות לחטא שעלינו לתקן.

				

				
					185	בתלמוד בבלי, נזיר יט, א, מובא כי החטא הינו ההימנעות מעונג, כשתיית יין. 

				

				
					186	הסגפנות מוערכת באופן שלילי, כי היא מונעת מהאדם את ההתענגות המותרת, ובעקבות כך דוחפת את הנפש המדברת למצוא תחליפים בסימפטומים שונים.

				

				
					187	את ההבדל נפרש כזה המנוגד בין המורגש מבלי שנוכל להסבירו (היינו ה'ממשי'), לבין מה שנכפה כציווי לקיים, אך לא כנושא ערך ('סמלי'), ולא כדבר שמקורו בכבוד, שההיפתחות לאחר ('דמיוני') גורמת.

				

				
					188	ה'לב' מסמן חוכמה, ה'עיניים' מסמלות משיכה ואת כוח ה'דמיוני'.

				

				
					189	'עַתָּה בּוֹא כָתְבָהּ עַל־לוּחַ אִתָּם וְעַל־סֵפֶר חֻקָּהּ וּתְהִי לְיוֹם אַחֲרוֹן לָעַד עַד־עוֹלָם' (ישעיהו ל: 30).

				

				
					190	לאקאן, הסמינר ה־20.

				

				
					191	נראה בבריאת האדם — איש/אישה, כבריאת נפש מדברת החסרה חלק מעצמה.

				

				
					192	אין כך לגבי משה, שמותו אינו מתפרש. על משה הוטל האיסור הכבד ללוות את העם אל הארץ המובטחת. כך מובן ייעודו של משה, היותו נוכחות סמלית הקובעת את החוק. כך פרויד הניח: 'זה משה שיצר את העם היהודי' (האיש משה והדת המונותיאיסטית).

				

				
					193	במדרש תנחומא, בפרשת 'אחרי מות', נאמר שפטירת הצדיקים דומה ליום הכיפורים. נבין זאת בשני מובנים: כהוספת האשמה בגלל ההתענגות שנגרמה בעת רצח הצדיק, או כעבודה על חרטה הדוחפת להתאבל על הצדיק, המובילה לציות לחוק. הקושי נעוץ בהכרה כי כל אדם החורג מן הכלל הינו אובייקט לשנאה לא־מודעת ולאיווי רצח. האיווי נעשה לגיטימי בהקרבת קורבן.

				

				
					194	'כִּי־מֵרֹאשׁ צֻרִים אֶרְאֶנּוּ וּמִגְּבָעוֹת אֲשׁוּרֶנּוּ הֶן־עָם לְבָדָד יִשְׁכֹּן וּבַגּוֹיִם לֹא יִתְחַשָּׁב' (במדבר כג: 9).

				

				
					195	ז' פרויד, הפסיכולוגיה של ההמון ואנליזה של האני, תל אביב: רסלינג, 2009.

				

				
					196	נשים אלה נמצאות בעמדה סובייקטיבית, המנוסחת בפסיכואנליזה כשייכת ל'עצמות אישה'. לפי מושג זה, קיימת אחרות רדיקלית של העצמות, בין הגבר לבין האישה. מושג העצמות מציין את ה'ממשי' של האדם, המכונן באופן שבו התענגותו רשומה. ההתענגות רשומה תמיד ב'מניעה', מניעת צד־האישה לילד, מניעת צד־הגבר לילדה.

				

				
					197	אנו מניחים שצד־הגבר של החוק הינו היישום לכל המקרים הפרטיים של הכללי האינהרטי לעקרונות החוק, כאשר בצד־האישה, החוק אינו כולו כתוב בכללים.

				

				
					198	'תּוֹרָה צִוָּה־לָנוּ משֶׁה מוֹרָשָׁה קְהִלַּת יַעֲקֹב' (דברים לג: 4).

				

				
					199	ה'מטה' משמעו גם קובע 'חוק' בכוחו ובמשקלו, המופץ בין השבטים, המשפחות והיחידים.

				

				
					200	'וְאִם־הָפֵר יָפֵר אֹתָם אִישָׁהּ בְּיוֹם שָׁמְעוֹ כָּל־מוֹצָא שְׂפָתֶיהָ לִנְדָרֶיהָ וּלְאִסַּר נַפְשָׁהּ לֹא יָקוּם אִישָׁהּ הֲפֵרָם וַיהוָֹה יִסְלַח־לָהּ' (במדבר ל: 11).

				

				
					201	כי זה ה'דיבור' שהתקבל כמוחלט, כאילוץ שלא ניתן לחמוק ממנו ללא חרדה. הדיבור לבדו מעניק לחוק שהוא מכריז ערך מוחלט, מקור כל הערכים (פאלוס סמלי Φ). נוסיף שהחוק הינו החיים והוא חזק יותר מכל מוסר שיכול להתפתח ממנו.

				

				
					202	'בָּנִים אַתֶּם לַיהוָֹה אֱלֹהֵיכֶם לֹא תִתְגֹּדֲדוּ וְלֹא־תָשִׂימוּ קָרְחָה בֵּין עֵינֵיכֶם לָמֵת' (דברים יד: 1).

				

			

		

	
		
			ספר דברים

			חוק סמלי, חוק דתי, תקנות חברתיות

			פרשת דברים (דברים א: 1–ג: 22)

			להתממש במציאות

			פרשה זו והבאה אחריה מציגות את משה כמי שביודעו שסופו קרב, מדבר ופונה אל עם ישראל. משה מזכיר לעם את עברו ומדבר על משימת הכנת המלחמה כדי לחזור לארץ האבות:

			וָאֲצַו אֶתְכֶם בָּעֵת הַהִוא לֵאמֹר יְהוָֹה אֱלֹהֵיכֶם נָתַן לָכֶם אֶת־הָאָרֶץ הַזֹּאת לְרִשְׁתָּהּ חֲלוּצִים תַּעַבְרוּ לִפְנֵי אֲחֵיכֶם בְּנֵי־יִשְׂרָאֵל כָּל־בְּנֵי־חָיִל: רַק נְשֵׁיכֶם וְטַפְּכֶם וּמִקְנֵכֶם יָדַעְתִּי כִּי־מִקְנֶה רַב לָכֶם יֵשְׁבוּ בְּעָרֵיכֶם אֲשֶׁר נָתַתִּי לָכֶם (דברים ג: 19-18). 

			לֹא תִּירָאוּם כִּי יְהוָֹה אֱלֹהֵיכֶם הוּא הַנִּלְחָם לָכֶם (דברים ג: 22).

			קטגוריית ה'ארץ' — המטפורה של המקום203 למימוש החוק — מצביעה על משמעות חוק זה. הקטגוריה נחוצה ומוצדקת, מאחר שאין מדובר בכיבוש טריטוריאלי, אלא בכניסה לטריטוריה, כדי לממש את החוק ואת הצדק. היהדות אינה רק דת או מחשבה, היא יותר מכול אידיאל וניסיון לממש חברה פוליטית המכוונת לצדק, לאחווה ולקדושה ומתמודדת עם הבלתי אפשרי לביטול — ההתענגות הרעה והאלימות.

			משמעות הדבר היא כי על העם לקבל על עצמו, בהקשר הנוכחי, את סיכון המלחמה. מכאן, לפי התורה, החשיבות שמייחס משה לעדות הפחד והחרדה של המרגלים, הניצבים מול חובת הכניסה לארץ. אולם כניסת העם לארץ אינה ללא סיכון. למעשה, ספר יהושע קובע כי ללא שמירת חוק 'יהוה', עם ישראל יושמד (ולא שאר העמים): 'עַד־הַשְׁמִידוֹ אוֹתְכֶם מֵעַל הָאֲדָמָה הַטּוֹבָה הַזֹּאת אֲשֶׁר נָתַן לָכֶם יְהֹוָה אֱלֹהֵיכֶם' (יהושע כג: 15).

			יש להזכיר גם פסוקים אלה מספר ויקרא:

			וְלֹא־תָקִיא הָאָרֶץ אֶתְכֶם בְּטַמַּאֲכֶם אֹתָהּ כַּאֲשֶׁר קָאָה אֶת־הַגּוֹי אֲשֶׁר לִפְנֵיכֶם: כִּי כָּל־אֲשֶׁר יַעֲשֶׂה מִכֹּל הַתּוֹעֵבֹת הָאֵלֶּה וְנִכְרְתוּ הַנְּפָשׁוֹת הָעֹשׂת מִקֶּרֶב עַמָּם (ויקרא יח: 29-28). 

			משה רואה בכך ביטוי לאי־יכולתו של דור המדבר להשלים את פרויקט הצדק והקדושה, שלשמו שוחרר מהעבדות במצרים. בגלל סיבה זו, דור זה נידון להיקבר במדבר. על משה עצמו נאמר כי לא יעבור את הירדן:

			כִּי יְבִיאֲךָ יְהוָֹה אֱלֹהֶיךָ אֶל־הָאָרֶץ אֲשֶׁר־אַתָּה בָא־שָׁמָּה לְרִשְׁתָּהּ וְנָשַׁל גּוֹיִם־רַבִּים מִפָּנֶיךָ הַחִתִּי וְהַגִּרְגָּשִׁי וְהָאֱמֹרִי וְהַכְּנַעֲנִי וְהַפְּרִזִּי וְהַחִוִּי וְהַיְבוּסִי שִׁבְעָה גוֹיִם רַבִּים וַעֲצוּמִים מִמֶּךָּ: וּנְתָנָם יְהוָֹה אֱלֹהֶיךָ לְפָנֶיךָ וְהִכִּיתָם הַחֲרֵם תַּחֲרִים אֹתָם לֹא־תִכְרֹת לָהֶם בְּרִית וְלֹא תְחָנֵּם (דברים ז: 2-1).

			מובן שבהקשר העת המודרנית, קשה מאוד עבורנו להבין (אולי אף בלתי אפשרי) הצדקת מלחמה, שיש לה זיקה לקטגוריית מלחמת חורמה,204 יותר מאשר מלחמת כיבוש. זו המלחמה נגד עמלק, אויב ישראל המייצג את הרע.205 על ישראל לסרב להיות חלש, כדי להיפרד ממנהגי העבודה הזרה של עמים אחרים.

			זָכוֹר אֵת אֲשֶׁר־עָשָׂה לְךָ עֲמָלֵק בַּדֶּרֶךְ בְּצֵאתְכֶם מִמִּצְרָיִם: אֲשֶׁר קָרְךָ בַּדֶּרֶךְ וַיְזַנֵּב בְּךָ כָּל־הַנֶּחֱשָׁלִים אַחֲרֶיךָ וְאַתָּה עָיֵף וְיָגֵעַ וְלֹא יָרֵא אֱלֹהִים: וְהָיָה בְּהָנִיחַ יְהוָֹה אֱלֹהֶיךָ לְךָ מִכָּל־אֹיְבֶיךָ מִסָּבִיב בָּאָרֶץ אֲשֶׁר יְהוָֹה־אֱלֹהֶיךָ נֹתֵן לְךָ נַחֲלָה לְרִשְׁתָּהּ תִּמְחֶה אֶת־זֵכֶר עֲמָלֵק מִתַּחַת הַשָּׁמָיִם לֹא תִּשְׁכָּח (דברים כה: 19-17).

			בשונה מהעולם העתיק, תקופתנו מעניקה ליחיד מהות משפטית ולאומית חדשה. לפיכך אנשי העת המודרנית אינם מוגבלים יותר להיות סובייקט של 'אחר גדול' מגן (חוץ מאשר במחשבתם), כפי שהיה בעולם העתיק. כתוצאה מכך, הרווחנו בוודאי את הביטחון, אולם איבדנו את התחושה שהדבר הדוחף אותנו להתקיים ממוקם מחוץ להוויה האינדיבידואלית שלנו.

			אין אנו תופסים יותר, לכל הפחות באופן ספונטני, שרק ה'ממשי' (ולא המציאות), המכונה 'אדוני יהוה', קיים (ex-siste).206 כדי להבין את האמת הסובייקטיבית של ההבדל בין 'ממשי' למציאות, על תחושת המציאות העוטפת אותנו ליפול. רק בעת התנסות באבל על אדם קרוב במשך ימים מספר, המציאות קורסת תחת כובד הפנטזמה הכופה על ה'ממשי' את נוכחות הדמות האהובה.

			דבר, הסבר:

			בְּעֵבֶר הַיַּרְדֵּן בְּאֶרֶץ מוֹאָב הוֹאִיל משֶׁה בֵּאֵר אֶת־הַתּוֹרָה הַזֹּאת לֵאמֹר (דברים א: 5).

			המונח 'באר' כולל את העובדה שיש למצוא עבור כל אומה207 את אופן ההעברה והפירוש למדע הפוליטיקה העתיק — התורה.

			מהו ישראל?

			המסמן 'ישראל' מציין:

			
					עם, שהינו בו זמנית 'ציבור' במצב טרום־מבנה בכוח להיות.

					עם המכונן בחוזה, בברית עם 'האחר הגדול' החומק, 'אדוני יהוה'.

					עם המתממש לעתים כקהילת אחים, קהילת בני ישראל, 'עדה', והנקשר באמצעות ספר עדות.

					עם המתממש כקהילה אינטימית, 'קהל', 'קהל אדוני'.סיפור ייעוד העם היהודי מעיד על אופנים שונים של קשר תלת־ממדי זה. המושג 'ישראל — עם יהודי' אינו מתייחס לממד האתני (אתנוס — גזע במשמעות היוונית), אלא הוא תפיסה שלפיה, המושג מציין אידיאל, יחידה המתהווה על ידי קשר בין:
1. 	התורה כפרויקט מטא־פוליטי;
2. 	העם כשיטת אחווה סמלית התומכת במוסר משותף;
3. 	פרויקט חוק־תרבות הנמשל ל'ארץ'.
בהמשך לקו פרשנות זה, שלושת המרכיבים יוצרים מבנה בלתי משתנה, קשר תלת־ממדי, הקשר של עם ישראל.208 המבנה הינו תוכן המטא־פוליטיקה, שניתן לייצגו באופן הבא:

					ראשית, יש להכיר בכך ששימור השפה העברית כשפה סמלית של התייחסות (בזיקתה לשפות שונות שדוברו בעת העתיקה על ידי היהודים — ארמית ויוונית) הוא שהבטיח את זהות העם היהודי, שבה השפה הינה מרכיב בלתי ניתן לפיחות.

					פירוש המעבר מדת ישראל העתיקה, שנסבה סביב פולחן המקדש בירושלים, אל היהדות כתורה, חוק־תרבות המהווה שיטת פרקטיקות המסדירה את חיי היהודים.

					בעקבות הכיבוש הרומי ואובדן העצמאות הפוליטית, הארץ, כמרכיב התגשמות התרבות, הפכה לפרויקט מטא־פוליטי.

					המבנה התלת־ממדי מהווה (במשמעות מודגשת) את זהות209 ישראל ומאפשר לחשוב על קיומו כפרויקט מטא־פוליטי שיש לאשררו מחדש תמיד (הפרויקט פותח על ידי הרמב"ם במאה השתים־עשרה).פרשת ואתחנן (דברים ג: 23–ז: 11) — מהו ה'אחד'?
משה אינו יכול להיכנס לארץ ישראל, הארץ המובטחת, ותובע מהעם נאמנות לזיכרון: 'כִּי־תוֹלִיד בָּנִים וּבְנֵי בָנִים וְנוֹשַׁנְתֶּם בָּאָרֶץ' (דברים ד: 25). עוצמת הקריאה של משה מסתמכת על הד השרידים הראשונים הנפשיים210 שהושמו בזיכרון, כקול השופר שהינו המטפורה לשרידים אלו. השרידים מעידים על ה'ממשי' של הנוכחות (אל־שדי211) הקיימת, אולם אבודה. כך, ביחס לזיכרון הנוכחות האבודה, משה אומר דיבור עם המסמן 'אחד':
שְׁמַע יִשְׂרָאֵל212 יְהוָֹה אֱלֹהֵינוּ יְהוָֹה אֶחָד (דברים ו: 4).
אם כך, מה מסמן ה'אחד'? נניח כי המסמן של ה'אחד' מציין את הנוכחות החסרה, היא ה'שכינה'.213 זוהי הנוכחות החסרה כאשר מדובר במציאתה, בהחזרתה, כדי להרגיש בהתענגות המותרת. הטקסט מדייק, כי תנאי החזרה הם 'אלוהים',214 העקרונות, 'עשרת הדיברות', המנחים את 'הפעולה הנכונה'. אולם בספר צפניה, המקרא מרחיק לכת ומניח כי יש לשמוע את הקריאה לנוכחות, הן על ידי עם ישראל, הן על ידי כל עמי האדמה:
כִּי־אָז אֶהְפֹּךְ אֶל־עַמִּים שָׂפָה בְרוּרָה לִקְרֹא כֻלָּם בְּשֵׁם יְהֹוָה לְעָבְדוֹ שְׁכֶם אֶחָד (צפניה ג: 9). 
'ואהבת'
כאן מוזכרים מחדש הציוויים ההכרחיים כדי ליצור תנאים לחיי העם:
וְזֹאת הַמִּצְוָה הַחֻקִּים וְהַמִּשְׁפָּטִים אֲשֶׁר צִוָּה יְהוָֹה אֱלֹהֵיכֶם לְלַמֵּד אֶתְכֶם לַעֲשׂוֹת בָּאָרֶץ אֲשֶׁר אַתֶּם עֹבְרִים שָׁמָּה לְרִשְׁתָּהּ: לְמַעַן תִּירָא אֶת־יְהוָֹה אֱלֹהֶיךָ לִשְׁמֹר אֶת־כָּל־חֻקֹּתָיו וּמִצְוֹתָיו אֲשֶׁר אָנֹכִי מְצַוֶּךָ אַתָּה וּבִנְךָ וּבֶן־בִּנְךָ כֹּל יְמֵי חַיֶּיךָ וּלְמַעַן יַאֲרִכֻן יָמֶיךָ: וְשָׁמַעְתָּ יִשְׂרָאֵל וְשָׁמַרְתָּ לַעֲשׂוֹת אֲשֶׁר יִיטַב לְךָ וַאֲשֶׁר תִּרְבּוּן מְאֹד כַּאֲשֶׁר דִּבֶּר יְהֹוָה אֱלֹהֵי אֲבֹתֶיךָ לָךְ אֶרֶץ זָבַת חָלָב וּדְבָשׁ (דברים ו: 3-1).
יש לשמוע ציווים אלה לאור הנאמר בבסיסם: 'וְאָהַבְתָּ אֵת יְהוָֹה אֱלֹהֶיךָ בְּכָל־לְבָבְךָ וּבְכָל־נַפְשְׁךָ וּבְכָל־מְאֹדֶךָ' (דברים ו: 5).
נציג זאת כך:

קשר אהבה זה קרוב לקשר הסובייקטיביות, כפי שהפסיכואנליזה מציגה מושג זה. כך קטגוריית ה'כוח' קרובה לממד ה'ממשי', קטגוריית ה'לב' קרובה לממד ה'סמלי' של הרוח, וזו של ה'נפש' קרובה לממד ה'דמיוני'. רק קשר תלת־ממדי זה מממש את שלמות האהבה. רק באופן זה ניתן לעשות: 'וְעָשִׂיתָ הַיָּשָׁר וְהַטּוֹב בְּעֵינֵי יְהוָֹה לְמַעַן יִיטַב לָךְ וּבָאתָ וְיָרַשְׁתָּ אֶת־הָאָרֶץ הַטֹּבָה אֲשֶׁר־נִשְׁבַּע יְהוָֹה לַאֲבֹתֶיךָ' (דברים ו: 18).
האהבה ל'אדוני יהוה' מציינת ציות לעקרונות, לתקנות ולציוויים העוסקים באופן שעל פיו יש לחיות. לכן החל ממעלות האבות, צוין לדוגמה כי 'אדוני יהוה' הינו 'גדול', 'גיבור' ו'נורא' (דברים י: 17). במקרא, ספר מיכה מייחס את הגדולה לאברהם215 ואת היראה ליעקב. הזיקה בין אברהם, יצחק ויעקב, והקשר בין גדולה, גבורה ויראה, עובדו גם במסורות מאוחרות יותר ביהדות, כחסידות.
תִּתֵּן אֱמֶת לְיַעֲקֹב חֶסֶד לְאַבְרָהָם אֲשֶׁר־נִשְׁבַּעְתָּ לַאֲבֹתֵינוּ מִימֵי קֶדֶם (מיכה ז: 20).
כך קשר מבני זה, הכולל את האהבה ואת היראה וחוזר מדור לדור, מאפשר רק ל'ישראל' לממש ברית עם 'אדוני יהוה', כפי שכתוב בספר דברי הימים:
הוּא יְהֹוָה אֱלֹהֵינוּ בְּכָל־הָאָרֶץ מִשְׁפָּטָיו:
זִכְרוּ לְעוֹלָם בְּרִיתוֹ דָּבָר צִוָּה לְאֶלֶף דּוֹר:
אֲשֶׁר כָּרַת אֶת־אַבְרָהָם וּשְׁבוּעָתוֹ לְיִצְחָק:
וַיַּעֲמִידֶהָ לְיַעֲקֹב לְחֹק לְיִשְׂרָאֵל בְּרִית עוֹלָם:
לֵאמֹר לְךָ אֶתֵּן אֶרֶץ־כְּנָעַן חֶבֶל נַחֲלַתְכֶם (דברי הימים א' טז: 18-14).
כי רק העם כולו יכול להגשים, בהבדלי היחידים שבתוכו, את אחדות שלושת התפקידים, בהיות כל יחיד מייצג עבור האחר את התארים החסרים לו.
פרשת עקב (דברים ז: 12–יא: 25) — החינוך המחמיר
כָּל־הַמִּצְוָה אֲשֶׁר אָנֹכִי מְצַוְּךָ הַיּוֹם תִּשְׁמְרוּן לַעֲשׂוֹת לְמַעַן תִּחְיוּן וּרְבִיתֶם וּבָאתֶם וִירִשְׁתֶּם אֶת־הָאָרֶץ אֲשֶׁר־נִשְׁבַּע יְהוָֹה לַאֲבֹתֵיכֶם: וְזָכַרְתָּ אֶת־כָּל־הַדֶּרֶךְ אֲשֶׁר הוֹלִיכֲךָ יְהוָֹה אֱלֹהֶיךָ זֶה אַרְבָּעִים שָׁנָה בַּמִּדְבָּר לְמַעַן עַנֹּתְךָ לְנַסֹּתְךָ לָדַעַת אֶת־אֲשֶׁר בִּלְבָבְךָ הֲתִשְׁמֹר מִצְוֹתָיו אִם־לֹא: וַיְעַנְּךָ וַיַּרְעִבֶךָ וַיַּאֲכִלְךָ אֶת־הַמָּן אֲשֶׁר לֹא־יָדַעְתָּ וְלֹא יָדְעוּן אֲבֹתֶיךָ לְמַעַן הוֹדִיעֲךָ כִּי לֹא עַל־הַלֶּחֶם לְבַדּוֹ יִחְיֶה הָאָדָם כִּי עַל־כָּל־מוֹצָא פִי־יְהוָֹה יִחְיֶה הָאָדָם: שִׂמְלָתְךָ לֹא בָלְתָה מֵעָלֶיךָ וְרַגְלְךָ לֹא בָצֵקָה זֶה אַרְבָּעִים שָׁנָה: וְיָדַעְתָּ עִם־לְבָבֶךָ כִּי כַּאֲשֶׁר יְיַסר216ּ אִישׁ אֶת־בְּנוֹ יְהוָֹה אֱלֹהֶיךָ מְיַסְּרֶךָּ (דברים ח: 5-1). 
קריאה זהירה של הפסוקים מאפשרת להבין את חשיבות החינוך המחמיר — 'מוסר האב'. החינוך הינו העברת הסירוס. הסירוס הסמלי מחייב את הנרקיסיזם של הילד ושל הצאצאים, להיות רשומים ב'חסר'. זהו התנאי המהותי שבעקבותיו ייכנסו בני ישראל לארץ הטובה. 
כִּי יְהוָֹה אֱלֹהֶיךָ מְבִיאֲךָ אֶל־אֶרֶץ טוֹבָה אֶרֶץ נַחֲלֵי מָיִם עֲיָנֹת וּתְהֹמֹת יֹצְאִים בַּבִּקְעָה וּבָהָר: אֶרֶץ חִטָּה וּשְׂעֹרָה וְגֶפֶן וּתְאֵנָה וְרִמּוֹן אֶרֶץ־זֵית שֶׁמֶן וּדְבָשׁ: אֶרֶץ אֲשֶׁר לֹא בְמִסְכֵּנֻת תֹּאכַל־בָּהּ לֶחֶם לֹא־תֶחְסַר כֹּל בָּהּ אֶרֶץ אֲשֶׁר אֲבָנֶיהָ בַרְזֶל וּמֵהֲרָרֶיהָ תַּחְצֹב נְחשֶׁת (דברים ח: 9-7).
אך רשומה גם אזהרה:
וְאָמַרְתָּ בִּלְבָבֶךָ כֹּחִי וְעֹצֶם יָדִי עָשָׂה לִי אֶת־הַחַיִל הַזֶּה: וְזָכַרְתָּ אֶת־יְהוָֹה אֱלֹהֶיךָ כִּי הוּא הַנֹּתֵן לְךָ כֹּחַ לַעֲשׂוֹת חָיִל לְמַעַן הָקִים אֶת־בְּרִיתוֹ אֲשֶׁר־נִשְׁבַּע לַאֲבֹתֶיךָ כַּיּוֹם הַזֶּה: וְהָיָה אִם־שָׁכֹחַ תִּשְׁכַּח אֶת־יְהוָֹה אֱלֹהֶיךָ וְהָלַכְתָּ אַחֲרֵי אֱלֹהִים אֲחֵרִים וַעֲבַדְתָּם וְהִשְׁתַּחֲוִיתָ לָהֶם הַעִדֹתִי בָכֶם הַיּוֹם כִּי אָבֹד תֹּאבֵדוּן (דברים ח: 19-17).
והכתוב מדגיש:
וְיָדַעְתָּ כִּי לֹא בְצִדְקָתְךָ יְהוָֹה אֱלֹהֶיךָ נֹתֵן לְךָ אֶת־הָאָרֶץ הַטּוֹבָה הַזֹּאת לְרִשְׁתָּהּ כִּי עַם־קְשֵׁה־עֹרֶף אָתָּה (דברים ט: 6).
פרשת ראה (דברים יא: 26–טז: 17) — שמע ובחר
הסובייקט 'ישראל' מוצב לפני בחירה בברכה (היותו באיווי של 'האחר הגדול') או בקללה (היותו אובייקט תועבה של התענגותו).
הטקסט מציג דוגמה לסירוב לכיבוד המתים, כפי שעשו עמי המזרח הקרוב, בשריטות על הגוף ובגילוח הראש (דברים יד: 1). יש לסרב לציית לפולחן המתים, כי האמונה במוות משמעה אמונה ב'אחר גדול' כול־יכול, היינו באליל. על בני ישראל להשתחרר מאשליה זו. נדגיש, כי אם 'עם ישראל' מסרב לשרת 'בְּכָל־לְבַבְכֶם, וּבְכָל־נַפְשְׁכֶם' (דברים יא: 13), מופיעה האמונה בקיום המוות. לפיכך יש לעקור התנהגות זו, שהינה התגשמות הרע בקרב ישראל.
וְהַנָּבִיא הַהוּא אוֹ חֹלֵם הַחֲלוֹם הַהוּא יוּמָת כִּי דִבֶּר־סָרָה עַל־יְהֹוָה אֱלֹהֵיכֶם הַמּוֹצִיא אֶתְכֶם מֵאֶרֶץ מִצְרַיִם וְהַפֹּדְךָ מִבֵּית עֲבָדִים לְהַדִּיחֲךָ מִן־הַדֶּרֶךְ אֲשֶׁר צִוְּךָ יְהוָֹה אֱלֹהֶיךָ לָלֶכֶת בָּהּ וּבִעַרְתָּ הָרָע מִקִּרְבֶּךָ (דברים יג: 6).
וכן:
רְאֵה אָנֹכִי נֹתֵן לִפְנֵיכֶם הַיּוֹם בְּרָכָה וּקְלָלָה: אֶת־הַבְּרָכָה אֲשֶׁר תִּשְׁמְעוּ אֶל־מִצְוֹת יְהוָֹה אֱלֹהֵיכֶם אֲשֶׁר אָנֹכִי מְצַוֶּה אֶתְכֶם הַיּוֹם: וְהַקְּלָלָה אִם־לֹא תִשְׁמְעוּ אֶל־מִצְוֹת יְהוָֹה אֱלֹהֵיכֶם וְסַרְתֶּם מִן־הַדֶּרֶךְ אֲשֶׁר אָנֹכִי מְצַוֶּה אֶתְכֶם הַיּוֹם לָלֶכֶת אַחֲרֵי אֱלֹהִים אֲחֵרִים אֲשֶׁר לֹא־יְדַעְתֶּם (דברים יא: 28-26).
התורה פונה אל עם ישראל באמצעות דברים, המניעים את סובייקטיביות כל אדם בצורת שמיעה — 'שמע',217 וראייה — 'ראה', שמשמעו 'הבן'. חובת הבחירה218 בין החיים (החוק) למוות (עבודת האלילים) היא הארכיטקטורה המשפטית של העם והינה תנאי הלכידות האינטלקטואלית שלו. תנאים אלו מקבלים צורת פולחן הקרבה משותף, המתרחש במקום משותף. אז מופיע הציווי העיקרי לגבי הצדק:
כִּי לֹא־יֶחְדַּל אֶבְיוֹן מִקֶּרֶב הָאָרֶץ עַל־כֵּן אָנֹכִי מְצַוְּךָ לֵאמֹר פָּתֹחַ תִּפְתַּח אֶת־יָדְךָ לְאָחִיךָ לַּעֲנִיֶּךָ וּלְאֶבְיֹנְךָ בְּאַרְצֶךָ (דברים טו: 11).
הציווי שלא לסבול את העוני בקרב העם מוסבר בעובדה שישראל כעם אינו קיים, אלא בתנאי הליכתו בדרך החוק — הברית. נדגיש שהפרשה מבטאת את המרכיב הקולקטיבי, בציינה כי קטגוריית האביון הינה אובייקט איסור, כי העוני הוא קללה בממד הקולקטיב.
אֶפֶס כִּי לֹא יִהְיֶה־בְּךָ אֶבְיוֹן כִּי־בָרֵךְ יְבָרֶכְךָ יְהֹוָה בָּאָרֶץ אֲשֶׁר יְהוָֹה אֱלֹהֶיךָ נֹתֵן־לְךָ נַחֲלָה לְרִשְׁתָּהּ (דברים טו: 4).
העוני מביא לאי־מימוש האחווה הסמלית, כשהוא מוצא מקום במשכנות ישראל. אי־הסובלנות כלפי העוני אינה נקשרת, כבעת המודרנית, בדאגה לשוויון, אלא בחובה לצדק ולאחווה, שבהיעדרם עם ישראל אינו יכול להתקיים לאורך זמן. בעת המודרנית אבדו תחושת האימה וחוסר הסובלנות ביחס לעוני. חשיבות הציווי הינה בהדגשה שיש להילחם, ללא הפסק, נגד העוני, אף אם העוני כהתענגות אינו נעלם. החובה המייסדת את האיווי כוללת היחלצות, בכל הכוח ומכל הלב, מההתענגות הסובלת את העוני.
פרשת שופטים (דברים טז: 18–כא: 9) — 
הצדק כחוק סמלי של הקולקטיב
הפרשה עוסקת בארגון הפוליטי והחברתי של עם ישראל. זהו בוודאי העניין המרכזי, אולם קשה להבין זאת מהתורה. יש לתפוס כי עניין פוליטי זה נפרשׂ וכולל את הממד הסובייקטיבי של כל חבר בקולקטיב. על כל אדם להרגיש בתוכו את הקריאה לצדק: 'צֶדֶק צֶדֶק תִּרְדֹּף לְמַעַן תִּחְיֶה וְיָרַשְׁתָּ אֶת־הָאָרֶץ אֲשֶׁר־יְהוָֹה אֱלֹהֶיךָ נֹתֵן לָךְ' (דברים טז: 20).
הפסוק מדגיש את כפל המרכיב של המסמן 'צדק' המוצג כציווי בלעדי, כאידיאל — מטרה, שאף על פי שאינו יכול להתממש, אין לחדול מלבקשו. דוגמה לאידיאל היא ה'יובל' — החזרת הרכוש ושחרור העבדים — שאינו אוטופיה, שתוכל להיחשב שוב לאמונה ב'אחר הגדול'. הצדק הוא שמו של ה'ממשי יותר' וככזה הוא 'הסדר של הבלתי אפשרי'. הצדק הינו מסמן הממוקם בממד ה'ממשי' של ההתנסות האנושית, (ex-sisitant לכל המציאויות החברתיות) והוא מחייב כל אדם באופן סובייקטיבי להתחשב בנוכחותו, כמסמן ה'חסר בהיות' בקשר החברתי. ייחודיות המסמן 'צדק' מותנית במה שמקיים (ex-siste) בו את הקולקטיב. שוב, אין מדובר באתיקה, אלא בחוק לכל סובייקט המחייב אותו להתחשב ב'נקודת ממשי' זו. 
כיצד להבין את השזירה בין צדק חברתי לקבלת ה'חוב הסמלי' באמצעות היחידים המכוננים את עם ישראל? הצדק,219 כרכוש משותף קולקטיבי, חסר משמעות מבלי היותו מבוסס על קיום התביעה לצדק מכל אדם. תביעה שבעצמה נכללת בצדק. כך מדובר בשיטת עקרונות ותקנות המבנים את החיים כולם. למודרנה אין עוד גישה ישירה לשיטה כזו. נשארה ממנה צורה נגזרת שהפכה לשיטת אמונה, שאותה המודרניות מכנה 'דת'. אולם מונח ה'דת', אם הוא מציין את מורכבות אובייקט המקרא, הרי אינו מכיר באופן רדיקלי את האובייקט שלו עצמו, שהינו מגמה פוליטית המנוסחת באופן סובייקטיבי כחוב הסמלי220 של כל אדם.
בוודאי, כפרויקט פוליטי שלם, הפרויקט הוא אידיאל שאינו יכול להתקיים כמטרה. התורה, הרחוקה מכל אידיאליזם ורצון דמיורגי, אינה רואה כמטרה את השלמות, אלא מבקשת רק ביטוי שהוא בין החיים החברתיים ובין התביעה הסמלית לצדק. יותר מכך, היא תובעת שהאדם יגרום להופעת היושרה221 כפי ש'אדוני יהוה' מחשיב זאת:
וְאַתָּה תְּבַעֵר הַדָּם הַנָּקִי מִקִּרְבֶּךָ כִּי־תַעֲשֶׂה הַיָּשָׁר בְּעֵינֵי יְהוָֹה (דברים כא: 9).
קושי נוסף מופיע ותלוי בכך שהצדק אינו יכול להיות אובייקט ליישום מוכני, אלא יותר מכך, עליו להיות אובייקט המצאה הכרחית, היינו המצאה מתמשכת בדרך היושרה. הדרך שבה יש ללכת (ושלא סומנה בשום מקום) תובעת את הסובייקטיביות של כל אדם.
פרשת כי תצא (דברים כא: 10–כה: 19) — הסירוב לכשל
הצדק מוצג באופנים שונים בפרשה, כגון עריכת מלחמה נגד המתנגדים לחוק. נפרש לדוגמה אופן התנגדות אחד לחוק כזה של בן סורר ומורה.
כִּי־יִהְיֶה לְאִישׁ בֵּן סוֹרֵר וּמוֹרֶה אֵינֶנּוּ שֹׁמֵעַ בְּקוֹל אָבִיו וּבְקוֹל אִמּוֹ וְיִסְּרוּ222 אֹתוֹ וְלֹא יִשְׁמַע אֲלֵיהֶם (דברים כא: 18). 
כיצד לקבל המתת בן סורר ומורה בגלל סיבה אחת, שאינו שומע את מוסר אביו ואמו? היש להרשיעו מכיוון שיהפוך מאוחר יותר שיכור, מוצף בהתענגות,223 רוצח? התלמוד224 קובע בנושא שהציווי להמית את הבן הסורר לא מומש מעולם, ולא ימושש בעתיד, והינו משל. אולם בדוגמה זו, אנו מבינים שעל החוק להימסר בכל מחיר, אף במחיר מות הבן. כי המסירה נוגעת באינטימי ביותר ובבחירה שעל כל אדם לעשות בין חוק (החיים וההתענגות באיווי של 'האחר הגדול') לבין הוויתור (התענגות מעמדת הפסולת וההקאה של 'האחר הגדול'). החוק הנוגע בהמתת הבן הסורר אינו יכול להתממש, מאחר שהאב והאם, כגבר ואישה, לעולם לא יהיו מאוחדים בהחלטתם על ההכרח להמית את בנם. כי גברים ונשים הינם תמיד שונים סובייקטיבית ואינם יכולים להסכים על מות בנם הסורר.
פרשת כי תבוא (דברים כו: 1–כט: 8) — 
הקושי של עם ישראל להכיר את עצמו
הדגש בקטע הוא על העובדה שהעם היהודי, בהגיעו לארץ שניתנה על ידי 'יהוה' ובהתבססו בה, יכול להכיר את רמת גבולות התחייבותו אל מול 'האחר הגדול' שלו.
הַיּוֹם הַזֶּה יְהֹוָה אֱלֹהֶיךָ מְצַוְּךָ לַעֲשׂוֹת אֶת־הַחֻקִּים הָאֵלֶּה וְאֶת־הַמִּשְׁפָּטִים וְשָׁמַרְתָּ וְעָשִׂיתָ אוֹתָם בְּכָל־לְבָבְךָ וּבְכָל־נַפְשֶׁךָ: אֶת־יְהוָֹה הֶאֱמַרְתָּ הַיּוֹם לִהְיוֹת לְךָ לֵאלֹהִים וְלָלֶכֶת בִּדְרָכָיו וְלִשְׁמֹר חֻקָּיו וּמִצְוֹתָיו וּמִשְׁפָּטָיו וְלִשְׁמֹעַ בְּקֹלוֹ: וַיהֹוָה הֶאֱמִירְךָ הַיּוֹם לִהְיוֹת לוֹ לְעַם סְגֻלָּה כַּאֲשֶׁר דִּבֶּר־לָךְ וְלִשְׁמֹר כָּל־מִצְוֹתָיו (דברים כו: 18-16). 
מתוך הפרספקטיבה של המבנה הסובייקטיבי, קטגוריית ההכרה ('להאמיר') מקבלת את כל משמעותה. התיאוריה הפסיכואנליטית מאפשרת להבין כי הסובייקט הלא־מודע 'ישראל' אינו קיים אלא באיווי, המוכר על ידי 'האחר הגדול' שלו. הסובייקט ואיווי 'האחר הגדול' אינם אחד, כך שהסובייקט 'חובר' לאיווי של 'האחר הגדול'. הסבר זה מתחשב בעובדה שהטקסט מציג את יחס הסובייקט ל'אחר הגדול' שלו, בצורת אקט הכרה כפול, שלמעשה הוא אחד.
לפיכך אנו תופסים כי הכרה כזו מצד 'האחר הגדול' מביאה למה שהפסיכואנליזה מציינת כדגם כפול של ההתענגות: התענגות פאלית, 'הדר',225 עליית תחושת הקיום, בזיקה לפאלוס הסמלי כערך. בספר תהילים, ההתענגות מצוינת במונח 'כבוד' — 'התענגות אחרת', 'הרשומה בחסר'.226 לכן העם יכול להרגיש בעל ערך.
מובן כי כל עם יכול להחזיק בגישה ל'יתר ערך וכבוד', בתנאי שהוא יכול להרגיש מושקע בשליחות, התואמת את דתו־תרבותו. רגש הכבוד וההדר מותנה בהשפעת הציות לחוק סמלי של 'האחר הגדול', ואינו יכול להיות נגיש מתוך יומרה דמיונית בלבד. עם זאת, ההיסטוריה מגלה כי עמים רבים נפלו ל'יתר־דמיוני' המעיד על שכרות לאומנית.
פרשת ניצבים (דברים כט: 9–ל: 20) — שמע בכל לבבך
מפורטת הדרך שבה ישראל ניצב227 לפני 'אדוני יהוה' ושב לנוכחות — ל'שכינה':
וְשַׁבְתָּ עַד־יְהוָֹה אֱלֹהֶיךָ וְשָׁמַעְתָּ בְקֹלוֹ כְּכֹל אֲשֶׁר־אָנֹכִי מְצַוְּךָ הַיּוֹם אַתָּה וּבָנֶיךָ בְּכָל־לְבָבְךָ וּבְכָל־נַפְשֶׁךָ (דברים ל: 2).
כך 'אדוני יהוה' ישנה את גורלו ויחמול עליו.
הקטע יוצר זיקה מהותית בין 'שיבה' ל'חוק', בשמיעת הקול (שאינו פיזי) המתבטא במרכיבים מסמנים בלא־מודע של כל אדם: 'אִם־יִהְיֶה נִדַּחֲךָ בִּקְצֵה הַשָּׁמָיִם מִשָּׁם יְקַבֶּצְךָ יְהוָֹה אֱלֹהֶיךָ וּמִשָּׁם יִקָּחֶךָ' (דברים ל: 4).
כפי שמפורט בקטע להלן:
כִּי הַמִּצְוָה הַזֹּאת אֲשֶׁר אָנֹכִי מְצַוְּךָ הַיּוֹם לֹא־נִפְלֵאת הִוא מִמְּךָ וְלֹא־רְחֹקָה הִוא (דברים ל: 11).
הקבלה הפנימית לשיבה לחוק הסמלי מעוררת את 'הד הנוכחות החסרה'. במובן זה, הנוכחות עונה על אלטרנטיבת הבחירה שספר דברים מציב לפנינו: 'רְאֵה נָתַתִּי לְפָנֶיךָ הַיּוֹם אֶת־הַחַיִּים וְאֶת־הַטּוֹב וְאֶת־הַמָּוֶת וְאֶת־הָרָע' (דברים ל: 15). רק הד נוכחות זו מתיר לעבור228 מה'סבל' — ה'נגע' (מחלת העור229) להתענגות — ה'עונג'.230
פרשת וילך (דברים לא: 1–לא: 30) — 
'בֶּן־מֵאָה וְעֶשְׂרִים שָׁנָה אָנֹכִי הַיּוֹם'
וַיֹּאמֶר אֲלֵהֶם בֶּן־מֵאָה וְעֶשְׂרִים שָׁנָה אָנֹכִי הַיּוֹם לֹא־אוּכַל עוֹד לָצֵאת וְלָבוֹא וַיהוָֹה אָמַר אֵלַי לֹא תַעֲבֹר אֶת־הַיַּרְדֵּן הַזֶּה (דברים לא: 2).
אחד מנושאי הפרשה הוא 'עשיית תשובה'. מה הוא המכשול לעשיית התשובה? אין זה אלא ההבל, כי לעשיית התשובה קודמים זיכרון ומודעות לחטאים ההורסים את מעלתנו ומבטלים את ערכנו הפאלי. ההתנסות הפסיכואנליטית מראה כי איננו חדלים לשכוח, להדחיק את חטאינו ולהתעלם מהסיבות הרעות הדוחפות אותנו לעשותם. כל אדם רוצה להישאר 'קשה עורף':
כִּי אָנֹכִי יָדַעְתִּי אֶת־מֶרְיְךָ וְאֶת־עָרְפְּךָ הַקָּשֶׁה הֵן בְּעוֹדֶנִּי חַי עִמָּכֶם הַיּוֹם מַמְרִים הֱיִתֶם עִם־יְהֹוָה וְאַף כִּי־אַחֲרֵי מוֹתִי (דברים לא: 27).
אם כך, מה הם האמצעים לחזרה אל החטאים כדי להבין את סיבותיהם? הפסיכואנליזה קובעת כי החטאים קשורים תמיד לגילוי עריות בצורת פנטזמות והתענגות. הטיפול הפסיכואנליטי, כהעברה של אהבה חזקה, מאפשר לעיבוד הידע להתממש, בהקשר לפנטזמת גילוי העריות, כדי להתרחק ממנה. בתורה, ההתגלות מחייבת את הסובייקט להתבונן בתועבתו — צורת נחש התלוי על מטה. גישת התורה לבעייתיות זו מניחה שהחטא הינו עזיבת דיבור 'אדוני יהוה', שהוא בסיס הברית. הדיבור עוטף את החוק, ואין צורך שיהיה ידוע כדי שיישמע. בקטע מסופר שמשה יודע שלאחר מותו, כובד סמכותו ייחלש, והעם לא יישמע יותר לדברי התורה, וכך יבוא לעשות רע, עם הסיכון להיעלמותו באופן חלקי כעם. זאת כפי שכתוב בספר שופטים:
וַיַּעֲשׂוּ בְנֵי־יִשְׂרָאֵל אֶת־הָרַע בְּעֵינֵי יְהֹוָה וַיַּעַבְדוּ אֶת־הַבְּעָלִים: וַיַּעַזְבוּ אֶת־יְהֹוָה אֱלֹהֵי אֲבוֹתָם הַמּוֹצִיא אוֹתָם מֵאֶרֶץ מִצְרַיִם וַיֵּלְכוּ אַחֲרֵי אֱלֹהִים אֲחֵרִים מֵאֱלֹהֵי הָעַמִּים אֲשֶׁר סְבִיבוֹתֵיהֶם וַיִּשְׁתַּחֲווּ לָהֶם וַיַּכְעִסוּ אֶת־יְהֹוָה: וַיַּעַזְבוּ אֶת־יְהֹוָה וַיַּעַבְדוּ לַבַּעַל וְלָעַשְׁתָּרוֹת: וַיִּחַר־אַף יְהֹוָה בְּיִשְׂרָאֵל וַיִּתְּנֵם בְּיַד־שֹׁסִים וַיָּשֹׁסּוּ אוֹתָם וַיִּמְכְּרֵם בְּיַד אוֹיְבֵיהֶם מִסָּבִיב וְלֹא־יָכְלוּ עוֹד לַעֲמֹד לִפְנֵי אוֹיְבֵיהֶם (שופטים ב: 14-11). 
את הקטע הזה נקשור לקטע בספר שופטים שבו מוצג פירוק העם:
וּבְנֵי יִשְׂרָאֵל יָשְׁבוּ בְּקֶרֶב הַכְּנַעֲנִי הַחִתִּי וְהָאֱמֹרִי וְהַפְּרִזִּי וְהַחִוִּי וְהַיְבוּסִי: וַיִּקְחוּ אֶת־בְּנוֹתֵיהֶם לָהֶם לְנָשִׁים וְאֶת־בְּנוֹתֵיהֶם נָתְנוּ לִבְנֵיהֶם וַיַּעַבְדוּ אֶת־אֱלֹהֵיהֶם (שופטים ג: 6-5). 
כאן עולה שאלה נוקבת: כיצד החוק הסמלי והמשפט (המטפורה לחוק) יכולים להפעיל די כוח על העם, כדי לאלץ את הנפשות המדברות לציית ולחיות באחווה? זוהי שאלת הדמוקרטיה עצמה: החוק, אף בתמיכת שופטים כריזמטיים, האם הוא 'תקיף' מספיק לשלוט בעם? הניסיון מראה שדור אחרי דור, מלבד רגעים קצרים, העם קורא למנהיג עליון:
וְהָיָה בְּמוֹת הַשּׁוֹפֵט יָשֻׁבוּ וְהִשְׁחִיתוּ מֵאֲבוֹתָם לָלֶכֶת אַחֲרֵי אֱלֹהִים אֲחֵרִים לְעָבְדָם וּלְהִשְׁתַּחֲוֹת לָהֶם לֹא הִפִּילוּ מִמַּעַלְלֵיהֶם וּמִדַּרְכָּם הַקָּשָׁה (שופטים ב: 19).
פרשת האזינו (דברים לב: 1–לב: 52) — הדיבור הוא החיים
הפרשה לפני האחרונה מוקדשת לאזהרתו החמורה של משה בעניין החטא העתידי של ישראל. החטא, השכחה והדחקת החוק גורמים לישראל לאבד את חוכמת עתידו: 'צוּר יְלָדְךָ תֶּשִׁי231 וַתִּשְׁכַּח אֵל מְחֹלֲלֶךָ' (דברים לב: 18); 'וַיִּשְׁמַן יְשֻׁרוּן232 וַיִּבְעָט שָׁמַנְתָּ עָבִיתָ כָּשִׂיתָ וַיִּטּשׁ אֱלוֹהַּ עָשָׂהוּ וַיְנַבֵּל צוּר יְשֻׁעָתוֹ' (דברים לב: 15); וכן 'לוּ חָכְמוּ יַשְׂכִּילוּ זֹאת יָבִינוּ לְאַחֲרִיתָם' (דברים לב: 29).
מאחר שהחטא העתידי של ישראל, המוזכר בפרשת וילך, מבטל את ישראל, העם אינו חדל להתפזר עם הסיכון להיעלמות בעמים הסובבים אותו, בהשתעבדו לאלילים ולאמונות כוזבות, המניחים קיום אחרי המוות, ובהדחיקו את קוצר החיים. הכתוב נמשך כך: 'רְאוּ עַתָּה כִּי אֲנִי אֲנִי הוּא וְאֵין אֱלֹהִים עִמָּדִי אֲנִי אָמִית וַאֲחַיֶּה מָחַצְתִּי וַאֲנִי אֶרְפָּא וְאֵין מִיָּדִי מַצִּיל' (דברים לב: 39).
וכך הקטע מסיים:
וַיְכַל משֶׁה לְדַבֵּר אֶת־כָּל־הַדְּבָרִים הָאֵלֶּה אֶל־כָּל־יִשְׂרָאֵל: וַיֹּאמֶר אֲלֵהֶם שִׂימוּ לְבַבְכֶם לְכָל הַדְּבָרִים אֲשֶׁר אָנֹכִי מֵעִיד בָּכֶם הַיּוֹם אֲשֶׁר תְּצַוֻּם אֶת בְּנֵיכֶם לִשְׁמֹר לַעֲשׂוֹת אֶת־כָּל דִּבְרֵי הַתּוֹרָה הַזֹּאת: כִּי לֹא דָבָר רֵק233 הוּא מִכֶּם כִּי־הוּא חַיֵּיכֶם וּבַדָּבָר הַזֶּה תַּאֲרִיכוּ יָמִים עַל־הָאֲדָמָה (דברים לב: 47-45).
פרשת וזאת הברכה (דברים לג: 1–לד: 2) — המעבר מהאב לחוק
מות משה 
וַיָּמָת שָׁם משֶׁה עֶבֶד־יְהוָֹה בְּאֶרֶץ מוֹאָב עַל־פִּי יְהוָֹה: וַיִּקְבֹּר אֹתוֹ בַגַּי בְּאֶרֶץ מוֹאָב מוּל בֵּית פְּעוֹר וְלֹא־יָדַע אִישׁ אֶת־קְבֻרָתוֹ עַד הַיּוֹם הַזֶּה: וּמשֶׁה בֶּן־מֵאָה וְעֶשְׂרִים שָׁנָה בְּמֹתוֹ לֹא־כָהֲתָה עֵינוֹ וְלֹא־נָס לֵחֹה: וַיִּבְכּוּ בְנֵי יִשְׂרָאֵל אֶת־משֶׁה בְּעַרְבֹת מוֹאָב שְׁלשִׁים יוֹם וַיִּתְּמוּ יְמֵי בְכִי אֵבֶל משֶׁה: וִיהוֹשֻׁעַ בִּן־נוּן מָלֵא רוּחַ חָכְמָה כִּי־סָמַךְ משֶׁה אֶת־יָדָיו עָלָיו וַיִּשְׁמְעוּ אֵלָיו בְּנֵי־יִשְׂרָאֵל וַיַּעֲשׂוּ כַּאֲשֶׁר צִוָּה יְהוָֹה אֶת־משֶׁה: וְלֹא־קָם נָבִיא עוֹד בְּיִשְׂרָאֵל כְּמשֶׁה אֲשֶׁר יְדָעוֹ יְהֹוָה פָּנִים אֶל־פָּנִים (דברים לד: 10-5).
לבסוף, יש לזכור ולהבין שמסקנת ספר דברים מתארת את מות אבי ישראל,234 הוא משה, ואת תחייתו בצורת חוק ובאמצעות רוח החוכמה של ממשיכו, יהושע בן נון. בעקבות רש"י נבין כי עוצמת משה, המעוררת פחד בעיני כל ישראל, מקורה בעיקר בשבירת לוחות הברית.
וָאֶתְפֹּשׂ בִּשְׁנֵי הַלֻּחֹת וָאַשְׁלִכֵם מֵעַל שְׁתֵּי יָדָי וָאֲשַׁבְּרֵם לְעֵינֵיכֶם (דברים ט: 17).
רש"י מצטט את התלמוד235 הקובע: 'והסכימה דעת הקב"ה לדעתו, שנאמר: "אֲשֶׁר שִׁבַּרְתָּ" (שמות לד: 1) — יישר כחך ששברת'.
וְלֹא־קָם נָבִיא עוֹד בְּיִשְׂרָאֵל כְּמשֶׁה אֲשֶׁר יְדָעוֹ יְהֹוָה פָּנִים אֶל־פָּנִים (דברים לד: 10).
כך למעשה לא נשאר עוד אובייקט המתייחס ל'אדוני יהוה', חוץ מהחוק המועבר ברוח החוכמה. לו הלוחות הראשונים בכתב יהוה לא היו נשברים, הם היו מקבלים מעמד אליל, כעגל הזהב, והיה ניתן לומר עליהם 'אֵלֶּה אֱלֹהֶיךָ יִשְׂרָאֵל' (שמות לב: 4).
הגישה לסמליות החוק מצריכה שתמיד יהיה מרחק מ'הדבר האמהי' המוכתם בדמיוני־ארוטי, כבכל טיפול פסיכואנליטי, שבו מדובר בעיבוד הפנטזמה הבסיסית כדי להתרחק ממנה. המרחק הוא בגדר ויתור על ארוטיזציה דמיונית של חלק מגוף האב והאם, במטרה לעבור לסוג פנטזמה חדש, הוא פנטזמות האיווי, הקשורות במסמנים המציינים את הערך הפאלי, Φ.
על הוראה בעל פה של החוק
הטקסט מצביע על חשיבות ההוראה בעל פה של החוק (תורה שבעל פה). נזכיר כי משה מת בחיוניות מלאה, פנים אל פנים, ביחס ל'אדוני יהוה' (דברים לד: 10; לד: 7). במטפורות 'פנים אל פנים' או 'פה אל פה',236 בין יהוה למשה, אין מדובר בשזירה בין אדוני לבין משה, אלא ביכולת הבלעדית המיוחסת למשה, היא הפניית השאלה ל'מקום' — 'האחר הגדול' שלו, במטרה לתפוס בחזון בהיר את שיש לעשות. זוהי היכולת להיות קרוב ככל היותר לבינת (חזון) הדיבור. כך כאשר משה אומר שאינו כשיר לדבר, מובן הוא שמשה התמסר באופן מוחלט למשימה של אמירה מדויקת של 'חוקי החיים יחדיו', של 'הנפש המדברת' — האדם. כך נתפוס שחשיבות ההוראה בעל פה של החוק באה מהפה. 
רק הוראת הפה237 מאפשרת לעקוב אחר מסלול החוק בדיבור, כי הדיבור נוגע מיידית בהתענגות המדבר ובזו של שומעיו. אין כך לגבי הכתיבה. כדי לומר את החוק, על הסובייקט המדבר להיפרד מ'יתר־הדמיוני' המופיע במילות השפה. עליו 'להצר' את דיבורו, כדי שהדיבור יוכל לחדור כסכין ללב האדם ולחתוך את חלב הגאווה.
בפרשה אחרונה זו, הקטע מציג את העובדה שהאדם בעת מותו מתמודד שוב עם 'החוב הסמלי' שעליו לשלם לחיים. עליו לקבל את היותו אחד מבין אחרים, חוליה בשרשרת המסירה. למרות מה שעבר עליו, ולמרות עייפותו ואדישותו הגדולה לענייני העולם, עליו לדחוף את צאצאיו לדרך החיים. בקטע, נושא זה מכונה 'ברכה'. לכן מנקודת המבט הפסיכואנליטית המוגבלת, נדגיש את העובדה שההיסטוריה של עם ישראל מתממשת במיוחד ב'זיכרון מתמשך'. הזיכרון מתמשך מדור לדור ומעביר באמצעות המסמן 'יהודי' (המסכם והמתמצת אותו) את החוב הסמלי238 שאינו חדל לכנס (או לפזר) את היהודים, כדי לכוננם כקהילת ייעוד. 
 


			

			
				
					203	חשוב להבין שהמסמן 'ארץ' הוא ארץ קונקרטית, בתנאי שממשות זו תובן כבלתי נפרדת מהחוק הסמלי.

				

				
					204	בהקשר העת העברית העתיקה, מלחמות חורמה, שאינן רק מלחמות הגנה אלא מיועדות להגן על החוק ועל הטריטוריה־תרבות, שבה החוק מופיע. בסיפור על האישה הנאנסת ונחתכת לשנים־עשר חלקים, עולה הקריאה לשבטי ישראל להשמיד את שבט בנימין האשם באונס הקולקטיבי ולצאת למלחמת חורמה (ראו שופטים כ).

				

				
					205	מלחמת חורמה הינה באופן בסיסי מלחמת השמדה, שעל ישראל לנהל נגד עצמו, מאחר שחדל ללכת בדרך האידיאלית של היושר והקדושה ואיבד את הצידוק לקיומו עצמו. זו הסיבה שבגללה לאקאן מראה כי בכל רגע, עולה השנאה הלא־מודעת נגד חובה 'לא אנושית' זו. לאקאן, הסמינר ה־20.

				

				
					206	בפועל, ב־Ek-ister מובלטים האופי החיצוני — (ex), ועובדת ההחזקה (sistre), כדי לתפוס את אופיו הטופולוגי של מקום הקיום של המבנה, שאין לציינו באמצעות הקטגוריה הפילוסופית הישנה 'טרנסצנדנטלי'. אנו מניחים כי המסמנים 'אדוני יהוה אלהים' מציינים 'ממשי' שאינו מציאות, אלא 'מקום קיום המבנה', שממנו מגיעים רשמים שניתן לאתר במציאות. ה־ek-sistence יכול רק להיכתב ולהיחשב מושגית, בהבדל מהקיום (existence) המציין את הסובייקטיביות החיה. ex-sistence הוא חלל יסודי, שעליו נחתכות מציאויות עולמנו. המסורת היהודית התחשבה במבנה זה בהבנתה את הכתובים, שהוגשמו בטקסט כתוב, הנחתך בקטעים לבנים.

				

				
					207	כך שמות המקומות השונים מעידים על הבדלי העמים והלשונות.

				

				
					208	כיום ניתן להניח כי הקשר 'ישראל' מצוי בזיקה לתורה, למוסדות בתפוצות, למדינת ישראל ולעם היהודי בעולם.

				

				
					209	כפי שראינו, היהדות מתאפיינת בשזירה בין סובייקטיביות לבין חברתיות. לא ניתן להפריד באופן מוחלט בין מדינה לתרבות. לכן אין 'חילוני' במובן הצרפתי. הפרט היהודי יכול, אם הוא רוצה, להגדיר עצמו מאמין או לא־מאמין, שומר מצוות או לא־שומר מצוות, אולם אם הוא מצהיר על עצמו כיהודי, הוא מתייחס למובן הפוליטי העתיק, שלפיו תרבות־דת לא הייתה מופרדת מהפוליטיקה. היבט זה יוצר אפקט 'זרות' (במשמעות הפרוידיאנית Unheimlichkeit) בעולם המודרני.

				

				
					210	זוהי נוכחות האם והאב, במתן הראשוני של השפה לילד.

				

				
					211	המסמן 'שדי' נקשר למתן השמות העתיק של הפונקציה הסמלית של שמות האב. לפי חוקרי המקרא, ייתכן שהשם 'שדי' מציין פונקציה אמהית בפונקציה האבהית: 'וַיְהִי אַבְרָם בֶּן־תִּשְׁעִים שָׁנָה וְתֵשַׁע שָׁנִים וַיֵּרָא יְהֹוָה אֶל־אַבְרָם וַיֹּאמֶר אֵלָיו אֲנִי־אֵל שַׁדַּי הִתְהַלֵּךְ לְפָנַי וֶהְיֵה תָמִים' (בראשית יז: 1).

				

				
					212	הקריאה הינה קולקטיבית, אולם התחושה מתייחסת לסובייקטיביות כל אחד.

				

				
					213	ה'שכינה', קטגוריה רבנית, מציינת את תחושת הנוכחות האבודה של הנוכחות הראשונה, הקשורה בגוף האם ובמטפורות נוכחות זו. המסורת היהודית דמיינה את השכינה כשוכנת במקדש. במסכת אבות (ג, ז) מובאת העמדה שהנוכחות יכולה להופיע במחשבה בשעת הלימוד.

				

				
					214	במונחי פונקציית הסמכות הסמלית, נניח שהמסמן 'אלוהים' נושא אידיאלים קונקרטיים. כך נמצא את 'אלוהי האבנים' או את 'אלוהי הכעס'.

				

				
					215	הטקסט מניח כי התואר 'גדולה' מתייחס לאברהם, כשאמונתו קובעת את 'קיום המבנה' מעבר למופעים. התואר 'אמת' מתייחס ליעקב, כי הוא שביסס את המעבר מהחיצוני לפנימי, ביחס ל'קיום המבנה'.

				

				
					216	הפועל יס"ר משמעו הן גרימת סבל, הן יישור; בניגוד לפועל סו"ר שמשמעו סטייה (מדרך הישר).

				

				
					217	'שמע' מובנו גם ציות, ולא בהכרח הבנה. הציות קודם.

				

				
					218	מנקודת מבט סובייקטיבית, יש להעז ולהכיר בכך שלחיות במובן של קיום זוהי ברכה בפני עצמה, אף בנסיבות קשות ביותר.

				

				
					219	הצדק אינו מופיע פה כרעיון אוניברסלי, אלא כדיבור הקורא לכל אדם בהקשר הייחודי שלו.

				

				
					220	מסיבה זו, בכל דור יש יהודים שאינם מקבלים חוב זה, ולפיכך דוחים את היהדות כאני עליון שנוא.

				

				
					221	הפסיכואנליזה מכנה זאת 'שיח האדון'. החוק הסמלי מקבל עוצמה, יעילות וממשות, הודות לחיבור בין 'שם האב' המסמן את הסמכות הבלעדית (ברמת הסובייקט), לבין 'שיח האדון' ברמת הקולקטיב. היעדר פונקציה זו מוביל להזיות אצל הנפשות המדברות. 

				

				
					222	ראו להלן בנספח פירוש על משלי, עמ' 167.

				

				
					223	תוספתא, סנהדרין יא, ב.

				

				
					224	תלמוד בבלי, סנהדרין עב, א.

				

				
					225	'הֲדַר כְּבוֹד הוֹדֶךָ וְדִבְרֵי נִפְלְאֹתֶיךָ אָשִׂיחָה' (תהילים קמה: 5).

				

				
					226	לאקאן מציין זאת כדי להסביר את הארת פני משה.

				

				
					227	'ניצב' מסמן 'מצבה' בחלום יוסף: 'וְהִנֵּה אֲנַחְנוּ מְאַלְּמִים אֲלֻמִּים בְּתוֹךְ הַשָּׂדֶה וְהִנֵּה קָמָה אֲלֻמָּתִי וְגַם־נִצָּבָה וְהִנֵּה תְסֻבֶּינָה אֲלֻמֹּתֵיכֶם וַתִּשְׁתַּחֲוֶיןָ לַאֲלֻמָּתִי' (בראשית לז: 7). מחובת כל סובייקט של הלא־מודע ושל ישראל (כמטפורת הסובייקט הלא־מודע) להשיג את הערך הפאלי.

				

				
					228	ראו ספר יצירה, פרק ב'.

				

				
					229	'אָדָם כִּי־יִהְיֶה בְעוֹר־בְּשָׂרוֹ שְׂאֵת אוֹ־סַפַּחַת אוֹ בַהֶרֶת וְהָיָה בְעוֹר־בְּשָׂרוֹ לְנֶגַע צָרָעַת וְהוּבָא אֶל־אַהֲרֹן הַכֹּהֵן אוֹ אֶל־אַחַד מִבָּנָיו הַכֹּהֲנִים' (ויקרא יג: 2).

				

				
					230	'הָאִישׁ הָרַךְ בְּךָ וְהֶעָנֹג מְאֹד' (דברים כח: 54); וכן 'אָז תִּתְעַנַּג עַל־יְהֹוָה' (ישעיהו נח: 14).

				

				
					231	הקטע נסמך על שני מובנים של השורש נש"ה: הראשון במשמעות אקטיבית וקרוב ל'הדחקה', כשמו של מנשה, 'וַיִּקְרָא יוֹסֵף אֶת־שֵׁם הַבְּכוֹר מְנַשֶּׁה כִּי־נַשַּׁנִי אֱלֹהִים אֶת־כָּל־עֲמָלִי וְאֵת כָּל־בֵּית אָבִי' (בראשית מא: 51); המובן השני במשמעות המקובלת של שכ"ח.

				

				
					232	'ישורון' הינו הכינוי לישראל כעם ישר. במציאות, ישראל אינו ישר אלא שמן, והקיף לבו בחלב — עורלה, כמי שלא מל לבו.

				

				
					233	במדרש בראשית רבה (פרשה כב) מפורש הריק הפוטנציאלי של הדיבור כשאיפה לביטול כובד משמעות הדיבור.

				

				
					234	נפרש את מעמד משה בהמשך לפרשנות פרויד בחיבורו האיש משה והדת המונותיאיסטית.

				

				
					235	תלמוד בבלי, בבא בתרא יד, ב.

				

				
					236	'כִּי־קָרוֹב אֵלֶיךָ הַדָּבָר מְאֹד בְּפִיךָ וּבִלְבָבְךָ לַעֲשׂתוֹ' (דברים ל: 14).

				

				
					237	אברהם אבולעפיה מציין באיגרת 'שבע נתיבות התורה', כי רק המסורת לפי הדרך השביעית מגלה את משמעות סודות המקרא. הדרך כוללת הכרת תמורת האותיות הקשורות למסמנים עבריים, וההקבלה בין ה'שכל' לבין השד אשמדאי, שמשמעה שבפרשנות יש הכרח להשתמש ב'סוד ההיפוך'.

				

				
					238	ההיסטוריה כ'זיכרון מתמשך' איננה מיתוס. עבור הפסיכואנליסט, ההיסטוריה היא 'ממשי של הלא־מודע' אצל כל סובייקטיביות. זאת הסיבה הלגיטימית לכך שלאחדים יש צורך להתרחק מהשתייכות כזו, כאשר היא גורמת סבל רב.

				

			

		

	
		
			חלק שלישי

			שאלות מתודולוגיות

			הנחות מתודולוגיות

			בהבדל מהיסטוריוני הדתות או הפרשנות, התקדמתי בפירוש בהסתמכי על הפרשנות הפסיכואנליטית. פירשתי את התורה, רק במידה שבה יכולתי לחבור לידע הלא־מודע שלי. כמובן (כפי שיעריכו אחדים), פרשנותי חלקית ולקונית למדי. בפירושי התבססתי על מחקרים בפואטיקה, ובמיוחד על התיאוריה של המטפורה והמטונימה, כדי לנסות לתפוס כיצד חוכמת התורה (באופן שונה למדי מהפסיכואנליזה) השכילה לחשוף ידע לא־מודע ולהביא לפענוחו239 לשם הצגתו המודעת.

			על המתודה

			חיבור זה מבוסס על שלושת הרעיונות הבאים:

			
					קיומה של הפסיכואנליזה מחדֵש את פרשנות התורה, מן המסד ועד הטפחות, ומצביע על הקרבה בין השתיים, מעבר להבדלי התרבות וההבדלים שבין הפסיכואנליזה לדת. אני מודע לכך שבפרשנותי 'משכתי' את התורה לכיוון התרבות הפילוסופית והנחתי בצד את ההיבט הפולחני והדתי. קריאתי היא בזיקה להנחה הרדוקטיבית של היהדות כדת.

					פרשנותי הפסיכואנליטית מביאה למהלך אל 'מֵעֵבֶר לרציונליזם'. עם זאת, עמדת ה'מעבר לרציונליזם' איננה אי־רציונליות או מיסטיקה. עם ההנחה לגבי הלא־מודע, הפסיכואנליזה כבר מביאה את מסקנותיה בנוגע למה שאינו יכול להיאמר בשימוש פשוט בשכל. מדובר בחלק המודחק של הפנטזמה הסקסואלית.

					ביקשתי לפרושׂ את המתודה הכוללת פרשנות של כמה מרכיבים, החל מהחיבור ללא־מודע שהינו חלקי ולקוני. הנחתי כי התורה היא אינטר־טקסט הכולל מבנה סמלי ומחייב מושג אחר מאמונה, והוא ה'ידע'. מכאן, התורה אינה יכולה להיות 'אדישה' למעמד האותיות. יש להתחשב בערכן המטפורי ובערכן כאלמנטים המסמנים. התחשבויות אלו, כמובן, מביאות לכך שיש לייחס לתורה 'מעמד פואטי'.בחיבור נזהרתי שלא להיות חד־משמעי מדי באשר לפרשנויותי. לכן, מתוך גישה מתודית, כיבדתי את המעמד הרב־משמעי של הטקסט והנחתי לקורא את האפשרות להתמודד עם 'חלק האמת' החסר בפרשנות.
הבדלים מתודולוגיים בין פרשנות פסיכואנליטית 
לפרשנות מסורתית
כך, למרות זרות240 המושג הפסיכואנליטי של הלא־מודע, יכול הפסיכואנליסט לגשת לתורה במתודה פרשנית. מתוך קביעה מתודית, ומתוך פונקציית 'ידע הפסיכואנליסט',241 הצגתי את ההנחה שהמבנה העברי של 'שם האב' — 'אדוני אלוהים יהוה' — אינו 'מכסה' את קיום 'האחר הגדול' הנושא תביעה ביחס לסובייקט 'ישראל'. אין לייחס כל כוונה ל'אדוני אלוהים יהוה', אף על פי שהתורה מציגה פונקציה זאת כמטפורה של סוכן־מדבר, שופט אוהב ופועל.242 הצגתי את ההנחה הפסיכואנליטית שאופני הסיפור הפסיכולוגיים אינם מציינים באופן מילולי התכוונות של אישיות 'האחר הגדול', אלא הם הופכים למטפורה את אופני הפעולה המובחנים של המבנה ושל 'האני העליון' על הנפש המדברת.
בהקשר זה הפסיכואנליזה אוסרת לראות במבנה 'אדוני אלוהים יהוה' סובייקט. הפיכת 'יהוה אדוני אלוהים' לסובייקט תהיה ייחוס מהות לעצמות דמיונית־ממשית (כפי שעושה הפרשנות המסורתית), לדבר שהינו סדר היחסים בין ישראל לבין 'החוק הסמלי'. נראה ב'שמות האב' העבריים רק התייחסויות הסובייקט הלא־מודע, המוצג כ'ישראל'. השם 'ישראל' משמעו זה אשר נאבק עם אלוהים.243 המשמעות מרשימה בדיוקה, מאחר שהסובייקט הלא־מודע קיים רק במאבקו נגד הפנטזמה של 'האחר הגדול'.244 האחרון מכונן אותו בחלוקתו כסובייקט נושא איווי או כסובייקט המבוטל בהתענגותו. 
זוהי הסיבה, כי באופן שונה מקאנט בחיבורו 'הדת בגבולות השכל',245 אין אני רואה ב'ישראל' 'כנסייה' ואף לא 'קהילה קדושה' — אידיאל ממומש. ב'ישראל' אראה 'עם', כלל יחידים המשועבדים לחוק זהה — 'ברית', המצווה עליהם להיות קדושים, למרות אי־טהרתם. איכות יחסיהם הבין־אנושיים אינה זו המרשימה (כי איכות זו מאפשרת להתאוות בכל מקום), אלא המאמץ הפנים־סובייקטיבי של כל אדם לקבל חוק־ברית ולהאיץ את חלוקתו כסובייקט כדי להשתנות.
כיום מעניינים אותי הפרקטיקה הרפלקסיבית המניעה את הפנים־נפשי, המעבר מהדת אל הפילוסופיה, ואולי אף 'הישרדות החיים הפילוסופיים העתיקים', שאותה כינה אריסטו ה'תיאורטי'.246
מטרת התורה הינה הבאת הסובייקט אל שלמותו, המסומנת במאפיין השורש של"מ. מאחר שהיות שלם247 משמעו לקבל באופן עצמי את החלוקה הסובייקטיבית. אני רואה במטרת הפרקטיקה המדיטטיבית והתיאורטית של התורה את הקבלה של הסובייקט (ללא קונפליקט) את הווייתו, הנחלקת למגמות סותרות. המסורת מכנה השגה זו 'מידה', במובן 'מידה נכונה'.248 באמצעות המושג 'מידה' ציינתי את האפשרות להגביל את ההתענגות שאיננה מתאימה, 'התענגות האחר', מתוך הקשר לאופן שונה של התענגות — 'ההתענגות הפאלית'.249
תפקיד המטפורות בתורה
אחד הקשיים בפרשנות התורה עוסק במעמד הטקסט הפואטי ובשימושו במטפורות. המונח 'משל' במקרא, הקרוב למונח מטפורה, מציין הן משמעות תיאורית, הן משמעות התנהגותית.250 כמובן, קיים הבדל רדיקלי בין תיאוריה דתית של המטפורה לתיאוריה של הפסיכואנליזה. עבור האחרונה, המטפורה מציינת את ההעברה ממסמן למסמן, ולא את ההעברה מדימוי המבסס אנלוגיה רטורית של 'כאילו'. המטפורה הדתית מביאה לרעיון קיומה של אנלוגיית הוויה, בין השם 'אדוני יהוה אלוהים' למטפורות שלו. 
כפסיכואנליסט הסמכתי את מתן השם והכתיבה של 'יהוה' אל הקטגוריה של ה'ממשי'. את המטפורות קירבתי אל קטגוריית ה'משמעות'. נוסף על כך, מנקודת ראות פסיכואנליטית, קיים ניתוק רדיקלי בין ה'ממשי' ל'משמעות', ואין ביניהם אנלוגיה. יתרה מזאת, מנקודת מבט פסיכואנליטית, הפרשנות איננה עוסקת בחלוקת ההיגד למטפורות ולפרבולות, אלא ליחסו הבלעדי של הסובייקט אל האמת הגורמת לדיבור. 
ז'אק לאקאן מפתח את הנושא, במושג השיח של הלא־מודע (בחיבור 'עוד'). הוא מציין את העובדה שכל דיבור חוזר למבנה (matrice) שהביא לייצורו. במודע מופיע האופן שלפיו הסובייקט מחולק על ידי התענגותו, באמצעות אובייקט הפנטזמה, שהוא סיבת ההתענגות, מבלי שהסובייקט מעוניין כלל לדעת על כך. חידושה של הפסיכואנליזה הינו בכך, שהחיים הקולקטיביים משולבים בתוכה כאובייקט פנימי. לפיכך יש לתפוס ולהכיר בפיחות תיאורטי כפול:


			

			
					יש להחשיב את החיים הקולקטיביים רק מתוך זווית חילופי דברים המתהווים ביחסים הבין־סובייקטיביים.

					יש להבין כי רק חילופי דברים אלה, הקשורים באמת של הלא־מודע, הם היוצרים את הקשר החברתי.251 לפיכך, יש להודות שקיימים אך ארבעה אופני דיבור, שאינם תלויים בתוכן האובייקטיבי המשתנה. הפסיכואנליזה מתמקדת ב'רצון לומר' של הסובייקט, באופן שבו הוא קושר את אמיתותו הבלתי מודעת, התלויה ב'התענגות' ובמרכיבי הידע שלו.בתקופת התלמוד שאלו תלמידי חכמים: 'משל למה הדבר דומה?' השאלה הכרחית לפרשנות, כי חשוב להדגיש שלמטפורה (משל) התפקיד להצביע על מה שלא היה ושלא נברא.252 זהו בדיוק ה'בלתי אפשרי לומר', המופיע בתיווך המטפורה. במינוח הפסיכואנליטי, המטפורה, באופן שונה253 מהאלגוריה, מאפשרת לתפוס את ה'ממשי' במסגרת 'בדיית אמת'. כך, לדוגמה, בניסיון לאפיין את חמדנותו המינית של דוד לבת שבע ורצח בעלה, אוריה החתי, מוצג משל גזילת כבשת הרש.254
ההבדל האפיסטמולוגי הוא בין המושג הפסיכואנליטי — 'ידע לא־מודע', ובין הקטגוריה העברית של 'ידע סודי' — סוד. בתורה מצויות המשגה של הידע הסודי ושיטה כדי להתקרב אליו. השיטה נשענת על הנחת הזהות העמוקה בין הסובייקט לעולם החיצוני והשפה. מכאן עולה שהידע הסודי מצריך פענוח. הנושא מאפשר להסביר מדוע בדוגמה הלא מפורשת/מפורשת של השם הנסתר/נגלה — 'השם המפורש', אנו מוצאים פרשנות חריגה. לדוגמה, אברהם בן עזרא והרמב"ם בחריגתם מפרשנות רציונליסטית מציעים פירוש למטפורות, הכולל את מהות הידע הסודי — סוד. מדובר בהצגת מקבילות משמעות, בהתחשב ברב־משמעות ההתענגות הנשמעת בדיבור, בהתאם לביטוי 'טעם כפול'. 
השיטה קרובה לפסיכואנליזה, אך בהבדל מהותי. בתיאוריה הפסיכואנליטית הידע הלא־ידוע בבסיסו אינו ידע סודי, אלא הרוויית ה'חסר בהיות' באמצעות יצירת הפנטזמות. בגישתו לרִיק זה, ל'חוץ־משמעות', המלא בפנטזמת גילוי עריות בלתי מודעת, הסובייקט מממש את עבודתו הפסיכואנליטית. אך הפרקטיקה כוללת העלאת מקבילות משמעות וקיימת רק כשהיא מתייחסת לשם 'אדוני יהוה', כמקום ריק מ'דמיוני' ומ'סמלי', כסמכות של חיתוך במשמעות, העושה בה 'חור'. להבדיל מפילוסופים פרשניים המצמידים את הכותר 'משמעות' למונח 'אמת', הפסיכואנליזה מניחה שהאמת הקשורה בסימפטום של הסובייקט היא (בסופו של דבר) ה'שקר' הגורם להרוויית ה'חסר בהיות' הרדיקלי של הסובייקט. זהו 'ממשי' המוגדר 'היעדר מין'255 ומשמעות. כך ניסח לאקאן תזה זו: 'לא קיימים יחסי מין'.256 המובן הינו שבין הסובייקט ובין 'האחר הגדול' אין יחסי מין אפשריים.
פירוש, פרשנות ותיאוריית השפה העברית
שפינוזה בחיבורו 'קיצור הדקדוק העברי'257 מייחס לשמות יכולת מסמנת. כך תואר או פועל יכולים להפעיל שמות, היינו להשיג ערך מסמן. יש לקרב תזה זו לתזה הפסיכואנליטית, המניחה שהמשמעות נוצרת על ידי משחק בין־מסמן, משתמשת במבנה הדקדוקי וחורגת ממנו. כך כל דבר יכול להיקרא מסמן: משפט, מילה, אות. כך האות ה"א שהוספה לשם אברם, שהיה לאברהם, מבטאת את הפיכתו של אברהם לאב הנושא את תפקיד הפריון, ובאופן סובייקטיבי, את היותו לסובייקט תורם (כך מובן מדוע וכיצד פרשנות הטקסטים עשויה לחרוג מהקנון ומההגבלות של האורתודוקסיה). לפיכך הבעיה היא דייקנותה והתקבלותה של הפרשנות המנותקת ממסגרת המסורת. האם היא מבוססת על החומר המשמעותי של המקרא או שמא היא הזויה? כמובן, על כל פירוש להתחשב במשמעות פשוטה וראשונית — הפשט (שאינה רק המשמעות המילולית), המחייבת להצדיק פרשנות כל מילה-מסמן.
אנו מבחינים בשימוש המחושב שעשו פרשנים בשמות רב־משמעיים כ'שם המשותף'. כך, לדוגמה, המילה 'עין' מציינת הן את איבר הראייה, הן מעיין. הפסיכואנליזה מלמדת, כך בדיוק, שבהומופוניה המשמעות הלא־מודעת נסתרת, ויש לפענחה בשיח האנליטי. אולם כל פירוש חדש תובע באופן יסודי אחריות מוחלטת של הסובייקט המפרש.258 במשמעות זו, טקסט פואטי שונה מטקסטים מדעיים ופתוח לפרשנות אינסופית. עם זאת, יש לציין שהפרשנות מוגבלת על ידי עקרון עקביות כללי, הגורם לפירוש להתקבל, אף אם יש המסרבים לדבוק בו.


			

			
				
					239	להבדיל מההיסטוריה ואולי גם מהתיאוריה הספרותית, אינני מפחת את המקרא להעברת מסורת בעל פה. מעמד הכתוב נקשר לידע מוצק בהקשר של התענגות בלתי מודעת. במשמעות זו האות במקרא נושאת יכולת סימון הקוראת לפענוח.

				

				
					240	ההטרוגניות פה הינה השונות בין הציביליזציות וסוגי השיח המבחינים בין הפסיכואנליזה לבין המקרא. הפסיכואנליזה משתייכת באופן עקרוני למסגרת המדע ולמתודה ההיפותטית־דדוקטיבית.

				

				
					241	ידע הפסיכואנליסט הינו בו זמנית ידע מודע ולא־מודע.

				

				
					242	'וַיֹּאמֶר אֱלֹהִים, יְהִי אוֹר' (בראשית א: 3).

				

				
					243	הקטע מופיע בסיפור יעקב: 'ויֹּאמֶר לֹא יַעֲקֹב יֵאָמֵר עוֹד שִׁמְךָ כִּי אִם־יִשְׂרָאֵל כִּי־שָׂרִיתָ עִם־אֱלֹהִים וְעִם־אֲנָשִׁים וַתּוּכָל' (בראשית לב: 29).

				

				
					244	ואף החובה להשתחרר ממנו.

				

				
					245	ראו ע' קאנט, הדת בגבולות התבונה בלבד, ירושלים: מוסד ביאליק, 1985.

				

				
					246	במושג 'תיאורטי' אין אריסטו מציין ידע תיאורטי, אלא פרקטיקה של ידע המכוון למחשבה על הקיום האינטימי ביותר. אקרב את מושג ה'גאולה' לרעיון שאריסטו עשה מההצלחה האתית: השתתפותו של הנברא הזמני בנצחיות על ידי השתתפותו בחיי הרוח.

				

				
					247	'ויָּבֹא יַעֲקֹב שָׁלֵם עִיר שְׁכֶם אֲשֶׁר בְּאֶרֶץ כְּנַעַן בְּבֹאוֹ מִפַּדַּן אֲרָם וַיִּחַן אֶת־פְּנֵי הָעִיר' (בראשית לג: 18).

				

				
					248	השתלמות זו מתייחסת למה שאריסטו מכנה אורתוס־לוגוס, בחיבורו אתיקה, מהדורת ניקומאכוס, שוקן, 1973.

				

				
					249	ראו החיבור: J. G. Bursztein, Une introduction à la science psychanalytique, Paris: Hermann, 2009. 

				

				
					250	כך המשל הוא גם הנמשל, היינו השוואה שערכה כמוראליה של הסיפור. אך זהו גם ה'מושל', זה הנמצא בשלבי שליטה כבספר בראשית (ד: 7): 'וְאַתָּה, תִּמְשָׁל־בּוֹ', במובן שבו יש לשלוט ביצר הרע. לפיכך המונח 'משל' מציין הן מרכיב מטפורי, הן סיפור מטונימי.

				

				
					251	היסטוריונים וסוציולוגים אינם יכולים להכיר בהנחה זו, במידה שבה הם רואים את הקשר החברתי רק כמבנה וכיוצר חיים חומריים.

				

				
					252	לדוגמה, כאשר שואלים על האופן שבו יש לדבר על 'יהוה אדוני'.

				

				
					253	נעזרתי בחיבורו של פול ריקר, 'המטפורה החיה' (‘La Métaphore Vive’) ובמונח 'טאוטגוריה' (tautégorie), שנוסח על ידי שלינג, כדי לציין את ההבדל בין אלגוריה למטפורה, בחיבורו 'הקדמה לפילוסופיה של המיתולוגיה' (1857), שלינג טוען שהמרכיבים המקראיים, כתוצרים וכיצירות משמעות, מתייחסים לעצמם ולא לבדיונות של משמעות נסתרת מטפורית או מוסרית.

				

				
					254	ראו שמואל ב' יב: 4-1.

				

				
					255	לאקאן: L’Etourdit in Autres écrits, paris seuil 2001 p. 452. 'פרויד מכוון אותנו לכך שה־ab-sens מציין את המין (L’Etourdit)'.

				

				
					256	לאקאן, שם. 

				

				
					257	שפינוזה, דקדוק שפת עבר.

				

				
					258	המסורת היהודית מניחה כי הקורא באופן מילולי מדי ייחשב לבדאי. בקריאת המקרא חשוב לא ליפול ל'יתר־דמיוני', ומכאן ההכרח בפירוש המתחשב במבנה המטפורי של הלשון, המצוי בכל שפה. כך במתמטיקה עצמה יש אי־פיחות לרמה המטפורית של מבנה השפה הפורמלית. 

				

			

		

	
		
			חלק רביעי 

			העקרונות המנחים בפרשנותי

			על החלוקה לפרשות

			עקבתי אחר החלוקה הרבנית לחמישים וארבע פרשות259 התורה. על הפרשה להיקרא בקול, כדי להישמע על ידי הקהל, כנאמר בספר נחמיה: 

			וְהַלְוִיִּם מְבִינִים אֶת־הָעָם לַתּוֹרָה וְהָעָם עַל־עָמְדָם: וַיִּקְרְאוּ בַסֵּפֶר בְּתוֹרַת הָאֱלֹהִים מְפֹרָשׁ וְשׂוֹם שֶׂכֶל וַיָּבִינוּ בַּמִּקְרָא (נחמיה ח: 8-7). 

			המורה נתבע לחפש בכל לבו את פרשנות החוק, להביא לביצועו וללמדו את ישראל.

			על פרשנותי

			בפירושי התחייבתי לשני עקרונות: א. להסביר רק את המציין אמת עבורי; ב. להתרכז בפרשנות 'מבנה העם' (ישראל) כעם וכקטגוריה. שאלת העם חשובה, בגלל השזירה בין המבנה הקולקטיבי של העם לבין מבנה הסובייקט, הנקרא לממש את גאולתו. ביקשתי לראות את ארכיטקטורת הקשר החברתי בין בני אדם כנפשות מדברות בשיח הלא־מודע שלהן.260 המקרא יכול לתרום לפסיכואנליזה בנושא ולהבהיר את הפרדוקס שהוצג על ידי פרויד. לפי פרויד, על כל אדם למצוא את גאולתו במסגרת התרבות, אולם אין כל בני האדם יכולים להגיע לכך. בגלל סיבה מבנית זו, נמצא שחלק מהאנושות מסרב למסגרת התרבות ודוחף להפיכת הדת למערכת אמונות תפלות, ואת המדינה למשטר עריצות או לאנרכיזם ואף לפופוליזם דוחה.

			עקרונות הפירוש לפרשות התורה

			מטרתי לא הייתה לפרש את כל התורה (מה שחורג מיכולותי). לפיכך בחרתי למצות מהפרשות261 רק את שיכולתי לפרש:

			
					ביצירת הקשר פרשני לכל אחת מהפרשות, כדי להבטיח את העקביות הנחוצה. 

					בקביעה כי הסובייקט בסיפור הינו המבנה הנראטיבי עצמו, ולא הפונקציה האבהית, המכונה בשם 'אדוני יהוה אלוהים'. זאת מאחר שהמטרה העיקרית הינה ההפרדה בין הפונקציה 'אדוני אלוהים יהוה' לפונקציה של הסובייקט, ובינה לפונקציה של סוכן הפעולה.מתוך החלטה מתודולוגית ובהתאם לידע הפסיכואנליטי שלי, הנחתי שאין לייחס שום כוונה ל'יהוה אדוני אלוהים', אף שהטקסט מציג פונקציה זו בהתאם למטפורה של הסוכן המדבר, שופט, אוהב ופועל. במסגרת הנוכחית, הנחתי כי דגמי הנרטיביות הפסיכולוגית אינם מציינים באופן מילולי את התכוונות האישיות, 'האחר הגדול', אלא ממשילים למטפורה את אופני הפעולה המובחנים של המבנה על הנפשות המדברות. כך הנחתי ש'שמות האב' העבריים מציינים אך ורק התייחסויות של הסובייקט הלא־מודע המוצג בטקסט — 'ישראל'. כפי שנכתב לעיל, השם ('ישראל') מציין את ה'נאבק עם אלוהים'. הכינוי מפתיע בדיוקו, מאחר שהסובייקט הלא־מודע קיים רק במאבקו (או בהתרתו) בהימצאו בפנטזמה, שבאמצעותה הוא עורך אובייקטיבזציה ל'אחר הגדול' שלו.
מתודת הפרשנות על ידי מטפורות
בתורה, האדם הינו 'נפש מדברת', ולכן על שפתו להתפרש. קביעה זו מצביעה על הסיבות ועל אופני הקרבה בין התורה ובין הפסיכואנליזה, שאינן יכולות להכיר באדם המדבר ללא שפה וללא יכולת מטפורית. לכן קריאות מילוליות של התורה הינן הזויות, בדומה לקריאות האדם הפסיכוטי, החסר יכולת מטפורית מסוימת בשפה. באשר למטפורות בפסיכואנליזה, באופן חד־משמעי קיים רק 'ממשי', המעורטל מכל משמעות דמיונית או סמלית. באשר ל'ממשי' אין לומר שהוא קיים, מבלי לומר שהוא הווה. מסיבה זו קירבתי את כתיבת שם הוויה — 'יהוה' — לעמדת קיום טהורה של ה'ממשי', את 'אדוני' (אדון) קירבתי ל'סמלי', ואת 'אלוהים' למובן של כוחות ה'דמיוני'.
בהתחשב בקשר של שלושת ממדי הסובייקטיביות (ללא חשיבות יעד ההיגד 'אדוני' או 'אלוהים'), נכיר בכך שההיגד תמיד מביא לקשר 'אדוני יהוה אלוהים'. בשונה מפרויד, שעבורו אלוהים הינו אשליה,262 הפסיכואנליזה הלאקאניאנית טוענת שאלוהים הינו הקשר המכונן של הלא־מודע. אך תזה זו אינה מתייחסת לאמונה או לדת, אלא ל'ידע'.
הנחה פסיכואנליטית על פונקציית הדיבור
הנחתי שהמושג העברי 'דיבור' קרוב למושג הלא־מודע, במובן של המבנה, למרות ההבדלים התרבותיים והאפיסטמולוגיים המפרידים בין התחומים, שאינם ניתנים לביטול. פונקציית הדיבור כוללת את האפיונים הבאים:
הדיבור הינו קונסובסטנטיאלי (consubstantielle) לפונקציה הסמלית של האב, כוח יוצר של הכינוי והחוק הסמלי של ההפרדה. הדיבור קיים רק כשהוא מתגשם בסובייקט פרטיקולרי. ההתגשמות מחלקת את הדיבור בין 'אמירה', המחייבת חובה סמלית, לבין 'סוכן', המעיד על הקשיים שבהם יש להתחשב. כך בתורה משה מכריז על עצמו כעל מי שאינו יכול להגיד דיבור זה.
ייחסתי חשיבות גדולה יותר ל'דיבור' מאשר למבנה השפה. בספר יונה, הנביא מסרב לשמוע את דבר ה'. הנביא ירמיהו מקונן, כמחויב, להתחשב ב'כובד הדיבור'.
הדיבור מכונן את הסובייקט של הלא־מודע — 'ישראל'. כינוי סובייקט הדיבור ('ישראל') אינו מציין, כפי שסבר יונג, לא־מודע קולקטיבי, אלא קריאה להתחשב בכלל ('הם') החורג מהיחיד. זהו המסמן של 'אחד יותר' (un en plus). 
הפסיכואנליזה כמדע האק־סיסטנס (ek sistant) הסובייקטיבי־ייחודי מתחשבת גם בקיום הקולקטיב. אך הקולקטיב קיים עבור הסובייקט רק כקריאה פנימית (אינהרנטית) לסובייקטיביות הנסמכת על הפונקציה של 'אחד יותר'. יש חשיבות מרכזית לקיום הקולקטיב בכל סובייקט, כי כוח הקולקטיב דוחף כל אדם להשתייך ל'עַם', בהתאם לאופנים סמליים של הברית בין בני האדם, המחייבת להיות כאחים באופן סמלי.
להנחה בעניין מעמד הדיבור חשיבות משמעותית והשלכות לגבי מעמד התורה עצמה. הנחה זו הופכת את התורה לחיבור הכרחי להתגלות הדיבור, כביטוי החוק הסמלי. לפיכך, אין לראות בתורה 'דיבור אלוהים' או דיבור כביצירת ספרות כלשהי. מכאן נפתחת דרך פרשנות: היא כוללת הכרה בפונקציית דיבור זו ובקשייה — שעליהם יש להתגבר כדי שנוכל להתחשב ברצינות ב'אמירה' שה'דיבור' מבטא.
השלכות אפיסטמולוגיות 
אם התורה הינה דיבור מפוענח בחיבור החושף חוק סמלי ומסדיר את יחסי בני האדם באשר להתענגות,263 מעתה אין צורך להניח את קיומה של טרנסצנדנטיות כלשהי. אנו תופסים שהאובייקט שעליו מדברים הוא האובייקט הגורם לדבר. הפסיכואנליזה מלמדת כי אובייקט פרדוקסלי זה הוא הסובייקט של הלא־מודע, המדבר באמצעות ה'אני' המודע, שאינו חדל להדחיק את אמיתותו. מכאן הפירוש למה שהיננו — כסובייקט מחולק באמצעות דיבור וסוכן מדבר — הוא אובייקט הפרשנות הפסיכואנליטית שהצעתי.
ההתייחסות ל'החזקת ידע' הנוגעת לכל סובייקט מצויה בהקשר המטפורות או המטונימות בפואטיקה המקראית, אשר מציינות 'ידע לא־מודע'. לפיכך, יש להכיר בכך שסימני הטקסט הם יותר מאשר מונחי לקסיקון או רק מטפורות. הם מסמנים המציינים את הגורם לאירוע סובייקטיבי. מתוך פרספקטיבת המסמן הזה התמקדתי בשמות העבריים הנושאים את תפקיד האב ('אדוני יהוה אלוהים'), המסדיר כתיבה המאורגנת ביחידות מסמנים. באופן זה התמודדתי עם ריבוי המשמעויות המהותי של המטפורות, המבטאות את העובדה שבתורה, 'אמירת הדיבור' חורגת מאשר 'נאמר'.
ארבעת מרכיבי הפרשנות הפסיכואנליטית לתורה
גישתי הפרשנית ניתנת להצגה בארבע נקודות:


			

			
					כל פרשנויותי התייחסו ל'מבנה'. ההתייחסות למבנה עוגנה בשמות 'אדוני יהוה אלוהים'.

					תוצאת ההנחה הראשונה (א') היא שלכל הפרשנויות הפסיכואנליטיות יש משמעות, התייחסות ופונקציה במבנה הסמלי של הטקסט. ההתייחסות הביאה למציאת קונפליקט לכל מילה וסימן, בפרשנות הקיומית שניתן לפרש בטקסט.

					בשונה מהיסטוריוני הדת, הגבלתי את ההתייחסויות להיסטוריה של עם ישראל ושל המזרח התיכון, לערך מטפורי של יחסים המתבטאים בין הסובייקט ל'אחר הגדול' שלו.

					הפרשנות הפסיכואנליטית (בשונה מהפילוסופיה) אינה מתבססת על דוֹגמות ולא על ספקולציות, אלא על 'עדויות' — כפי שהמקרא עצמו מכנה אותן. הגבלתי את המציאות ההיסטורית בסיפור, אך הפכתי אותו למאגר התנסויות ריאליות, הטבועות במסמנים העבריים.

			

			
				
					259	החלוקה הרבנית לפרשות יוצרת מערך נרטיבי המכוון למטרה אחת: כינונו של עם קדוש, נפרד.

				

				
					260	ראו פירושי לעיל לפרשת בחוקותי עמ' 109-110.

				

				
					261	החלוקה לפרשות הינה כבר פרשנות מוצלחת.

				

				
					262	ז' פרויד, 'עתידה של האשליה', בתוך תרבות דת ויהדות: כתבים נבחרים ה, תל אביב: רסלינג, 2008.

				

				
					263	זהו תוכנו של ספר ויקרא.

				

			

		

	
		
			חלק חמישי 

			השונות בין הדת לפסיכואנליזה בבחירת אובייקט ההקרבה האינטימי

			הבחנו בהבדל הקיים בין הדת לפסיכואנליזה, בבחירת אובייקט ההקרבה האינטימי. בפסיכואנליזה, אין על הסובייקט רק לבחור בין קדושה כאידיאל, לבין החטא הלא־ידוע, אלא עליו לוותר במיוחד על האידיאלים הקשורים בנרקיסיסטיות, היוצרים אובייקט אוטו־ארוטי, המגלם את החטא הלא־ידוע (גילוי עריות). האובייקט מונע את גישת הסובייקט ל'חסר' בנרקיסיסטיות שלו — המסומן ב־(ϕ-)264 (הסימן מציין את הדימוי הנרקיסיסטי של הסובייקט, בהפחתת אובייקט ההבלות שלו). ספר משלי (ג: 5) מבטא רעיון קרוב: 'וְאֶל־בִּינָתְךָ, אַל־תִּשָּׁעֵן'.

			לפיכך הפסיכואנליזה איננה מחייבת בחירה אידיאלית של 'האני העליון', בין קדושה לאובייקט ההתענגות. הבחירה הינה בין התענגות נרקיסיסטית, שבה גילוי עריות מתממש באופן מנטלי, לבין התענגות שונה, היא ההתענגות המותרת. באמצעות המונח 'התענגות מותרת' ציינתי: 

			
					את זניחת ההתענגות האסורה — 'התענגות האחר הגדול'. ההתענגות מבטלת את הסובייקט, כאשר היא מזהה אותו עם אובייקט הפנטזמה שלו — הוא אובייקט התביעה הסדיסטית של 'אחר גדול' המעניש אותו. מטרת הפסיכואנליזה הינה השחרור מעמדה מזוכיסטית זו, באמצעות עיבוד הפנטזמה השולטת בנו ויכולה אף להחזיקנו במשך חיים שלמים במצב עבדות.

					את הגישה ל'התענגות פאלית', היא ההתענגות מהאובייקט הארוטי או מאובייקט האיווי, המנותק מתביעת 'האחר הגדול', שכך אינה גורמת לגילוי העריות הלא־מודע.

					את הגישה ל'התענגות אחרת' (מלבד ההתענגות הפאלית). זוהי התענגות משרידי איחוד שאבד, הרשומים בזיכרון המבנה שלנו. ההתענגות מהשרידים היא התענגות הגוף המסומן ב'חסר', המאפשרת לעבור לאהבה חוץ־סקסואלית, שהינה חוץ־סקסואליות פאלית. זוהי האהבה למבנה שלנו. 

					המסורת היהודית קרובה לתפיסה זו, כאשר את 'אהבת המבנה' ניתן לכנות 'דבקות'. דוגמה לביטוי אהבה כזה במקרא היא אהבת רות265 לנעמי חמותה, ביחסה של רות266 לאלוהי נעמי כאל 'אדוני יהוה אלוהים'.

			

			
				
					264	הגישה לחסר בנרקיסיזם מכונה 'סירוס סמלי'. פעולה זו מאפשרת לסובייקט להגיע לענווה אמיתית.

				

				
					265	'וַתֹּאמֶר רוּת אַל־תִּפְגְּעִי־בִי לְעָזְבֵךְ לָשׁוּב מֵאַחֲרָיִךְ כִּי אֶל־אֲשֶׁר תֵּלְכִי אֵלֵךְ וּבַאֲשֶׁר תָּלִינִי אָלִין עַמֵּךְ עַמִּי וֵאלֹהַיִךְ אֱלֹהָי' (רות א: 16). 

				

				
					266	רות המואבייה לא חונכה לפי מסורת התורה.

				

			

		

	
		
			נספח

			על משלי שלמה

			נסיים בפירוש כמה קטעים מספר משלי (א: 7-1), המסכמים למעשה את תוכן התורה כפרקטיקות מדויקות.

			מִשְׁלֵי שְׁלֹמֹה בֶן־דָּוִד מֶלֶךְ יִשְׂרָאֵל

			לָדַעַת חָכְמָה וּמוּסָר לְהָבִין אִמְרֵי בִינָה

			לָקַחַת מוּסַר הַשְׂכֵּל צֶדֶק267 וּמִשְׁפָּט268 וּמֵשָׁרִים:269

			לָתֵת לִפְתָאיִם עָרְמָה270 לְנַעַר דַּעַת וּמְזִמָּה

			יִשְׁמַע חָכָם וְיוֹסֶף לֶקַח וְנָבוֹן תַּחְבֻּלוֹת271 יִקְנֶה

			לְהָבִין מָשָׁל וּמְלִיצָה דִּבְרֵי חֲכָמִים וְחִידֹתָם

			יִרְאַת יְהֹוָה רֵאשִׁית דָּעַת חָכְמָה וּמוּסָר אֱוִילִים272 בָּזוּ. 

			פסוקים אלה הינם כהקדמה למשלים שבספר וקוראים לזהירות, לעורמה. העורמה היא הזהירות מחשיפת הערווה. ה'ידע' והמיומנות בחינוך הבסיסי הם התורה הניתנת על ידי האם, המשולבת בהוראה הבאה מהאב כמוסר חינוך נוקשה. כך תופסים שהגישה אל החוכמה אינה יכולה להיעשות אלא בדרך של הזהירות (העורמה), היינו על ידי אי־חשיפת הערווה. זהירות כזו נרכשת על ידי ההשתעבדות לחוק העליון, הוא 'יראת יהוה'. 

			האיפוק מאפשר לסובייקט להשיג את יכולת ההבחנה — 'מזימה', ואת האינטליגנציה — 'בינה', הנחוצות לאמנות החיים עם האחרים. להבדיל מהמוסר או מקוד התנהגות קונבנציונלי, הזהירות-עורמה מתייחסת לחוק איסור גילוי עריות. נקרב את קטגוריית העורמה לזו של הערווה, כאשר האחרונה מתגלה, היא מציינת את גילוי העריות. יש ליישם את ה'זהירות' בכל דיבור, אקט וכוונה, והיא כוללת איפוק, המחייב אי־גילוי ערוות הסובייקט או ערוות האחר (אלא אם כן מתנהגים כנחש).

			קטגוריית הזהירות-עורמה שכנה למושג 'פרונסיס' (phronésis) שהועלה ביוון העתיקה ועוּבד על ידי אריסטו. יש להבין כי במקרא, הזהירות לעולם אינה מנותקת מהמרחק הנדרש מהרע, מסביבת הטומאה שהרע גורם ומגילוי העריות שממנו הוא נוצר.

			ניתן לקרב את החוק — 'יראת יהוה',273 ל'לוגוס' היווני, בתנאי שנבין כי התחום הנפתח על ידי שני מושגים אלה חורג מהרציונליות. לשם כך יש להכיר בכך כי עיקרון זה חורג מהממד הסמלי. 'יראת יהוה' תיחשב אנלוגית ל'לוגוס' המתפקד כ'נקודת אורתודוקסה' (orthodoxa) אינטימית של כל אדם — נקודת 'ממשי', אך אינה ניתנת לניסוח ככזו — בתנאי שנראה נקודה זו כקשורה לשזירת הסובייקטיביות ('ממשי', 'סמלי', 'דמיוני').274

			הנקודה קשורה לממד הסובייקטיבי, שבו ממוקמת חרדת הביטול על ידי האב, אם עוברים על חוק איסור גילוי עריות, מעצם עובדת הרצון להתאחד עם האם. יש לעקוב אחר מטרת האורתודוקסה (הדעה האמיתית) כנקודת אי־ידע אינטימי, מבלי שיתאפשר לנסחה. כך יוסבר שהחוק אינו יכול להיות נפרד מהאיווי. המביא לאורתודוקסה, בבחירה לא־מודעת של האיווי, (הנתמך ברצף של פנטזמות חדשות), הינו אופי הערך הפאלי Φ כאיווי. הבחירה באיווי ה'טוב' הינה אובייקט יחסי לכל אדם. בהולכו בעקבות הבחירה, הסובייקט מדחיק את הרעַ ומתרחק מהאובייקט הדמיוני של פנטזמת גילוי העריות. מסיבה זו החוק, היינו האיווי, חזק יותר מהחשק ומההתענגות.

			קטעים מסמינר 'שמות האב' של ז'אק לאקאן

			שמו של האל אינו אלא ה־שם (Le Nom) שנאמר בעברית שם. אשר לשם שאותו מציין השם, לעולם לא הייתי מבטא אותו בסמינר של שנה זו מסיבות שהייתי מסביר לכם, אף על פי שאחדים יודעים את אופן הגייתו. מכל מקום, אם בהגייה עסקינן, הרי שלא רק אחת קיימת; יש לנו רבות, לדוגמא אלה שהעניקו לנו המעשיות, והן השתנו במרוצת הדורות. 

			מלבד זאת, התכונה של המונח הזה מצוינת למעשה על ידי האותיות המשמשות להרכבת השם, ואשר הן לעולם אותיות מסוימות שנבחרו מבין העיצורים. למדתי קצת עברית בשנה שעברה, למענכם: החופשה שאני נותן לכם תחסוך מכם מאמץ דומה.

			בספר שמות, פרק ו' האלוהים שמדבר מתוך הסנה הבוער — שאותו יש להבין כגופו, כבוד, התרגום לצרפתית כ־Sa gloire, ושבקשר אליו הייתי רוצה להסביר לכם כי הוא בהחלט דבר שונה — אל זה, המדבר אל משה, אומר לו — כאשר תלך אליהם אתה תאמר להם ששמי אהיה אשר אהיה (Je suis ce que je suis).

			אהיה (Je suis) — אהיה עִמָּךְ. אין לייחס כל מובן אחר לאותו אהיה זולת המובן של היות השם של אותו אהיה. אך לא בשם הזה — אומר אלוהים למשה — התבשרתי לאבותיך. זה מה שהוביל אותנו אל הנקודה שבה הודעתי לכם פגישה עם הסמינר של שנה זו. 

			אלוהי אברהם, אלוהי יצחק, אלוהי יעקב, לא אלוהי הפילוסופים והמלומדים כותב פסקל בראש הזיכרון (Mémorial). על הראשון ניתן לומר את מה שכבר הרגלתי אתכם אט אט לשמוע, לאמור: אֵל — את זה פוגשים בממשי. הואיל וכל ממשי הנו בלתי נגיש, זה מצביע על עצמו באמצעות מה שאינו מרמה — המועקה.

			האל שבישר על עצמו לאברהם, יצחק ויעקב עשה זאת בְּשם שבו קורא לו האלוהים בסנה הבוער, ושאותו כתבתי על הלוח קורא את זה:

			אל שדי275

			
				
					267	את ה'צדק' יש לרדוף ללא הפסק במישור החברתי.

				

				
					268	את ה'משפט' יש ליישם ביחסים עם האחרים.

				

				
					269	את ה'מישרים' יש לממש ביחס אל 'האחר הגדול'.

				

				
					270	'עורמה' הינה אי־גילוי הערווה.

				

				
					271	במונח 'תחבולות' מדובר באומנות המכוונת אל האחר, יותר מאשר אל העצמי. בתקופה המודרנית תפקיד הפסיכואנליסט, כאומנות הכוונת הטיפול, קרוב ל'ידע־זהירות'. מונח זה נסמך למושג 'איווי הפסיכואנליסט'. תהיה אשר תהיה העברת אהבה/שנאה של הפסיכואנליסט כלפי האנליזט, תפקידו מחייבו להישאר באיפוק הכרחי.

				

				
					272	'אווילים' הם הנוירוטים.

				

				
					273	'סוֹף דָּבָר הַכֹּל נִשְׁמָע אֶת־הָאֱלֹהִים יְרָא וְאֶת־מִצְוֹתָיו שְׁמוֹר כִּי־זֶה כָּל־הָאָדָם' (קהלת יב: 13).

				

				
					274	לאקאן, L’Étoudit.

				

				
					275	ז'אק לאקאן, על שמות־האב, תרגום מצרפתית נ' ברוך, עם י' בנימיני, פ' מיגלין, מבל רוזן, תל אביב: רסלינג 2006, עמ' 93-91.

				

			

		

	
		
			מילון מונחים

			סובייקט

			הסובייקט אינו ה'אני', אלא הוא ביטוי של הלא־מודע, שאליו מכוונת האנליזה. הוא מתקיים מכוח כפיפותו לשדה ‘האחר הגדול'. באמצעות היחסים בין אלמנטים שונים של השפה — מסמנים בלתי מודעים — מתממש הסובייקט.

			'האחר הגדול'

			‘האחר הגדול' (A) מציין את העולם הפנימי והלא־מודע. זוהי ערכאה הנותנת משמעות והשופטת אותנו. המטרה באנליזה היא לצמצם את עוצמת נוכחותו ואת ההתענגות ממנו ולמצות ממנו מסמנים הדוחפים לאיווי. אי־שלמותו של האחר הגדול מבוטאת ב־ /A.

			איווי

			מקורו בשכבות העמוקות ביותר של מבנה הנפש, והוא בלתי מודע (בניגוד לתביעה ולצורך). האיווי המקורי נחיה בהתנסות הראשונה של הסיפוק. האיווי הוא תמיד של ‘האחר הגדול' והוא נקשר לחסר; הוא איווי תמיד למשהו אחר.

			פנטזמה 

			הפנטזמה הינה בעיקרה לא־מודעת, בניגוד לפנטזיה. היא מאגר (matrice) של האיוויים העכשוויים והיא המארג של המציאות הנפשית. היא התומכת באיווי וגם זו שמסתירה ומשרתת אותו (הסובייקט מאשר להיפרד מאובדן האובייקט על ידי ייצוגו הדמיוני בפנטזיה).

			ממשי

			הממשי הוא הבלתי אפשרי (ולא המציאות). הממשי הוא מה שלא ניתן לסמל אותו לגמרי בדיבור או בכתיבה. הממשי מוגדר ביחס לדמיוני ולסמלי.

			סמלי

			תחום החוק שמקורו בהסדרת האיווי בתסביך אדיפוס. הסמלי מעובד על בסיס החסר והשלילה, בפונקציה המסמנת המציינת את האובדן בדרך כלל. הוא מייצג את הרעיון של סדר ומבנה. הסמלי הוא שדה השפה, ובה המסמן.

			דמיוני

			יש להבין את הדמיוני החל מתמונה. זהו המערך של ההטעיה ושל ההזדהות. הדמיוני הוא כוח מטעה, ובו בזמן כוח מבנה. הוא מקנה חומריות לאידיאות וממשות למציאות. הוא אחד ממרכיבי המבנה, לצד הממשי והסמלי.

			שם האב 

			זהו מערך ההתייחסות הסמלית הבסיסי עבור כל אדם. הוא מועבר על ידי האם באמצעות הדיבורים המופנים אל הילד. שם האב הוא מה שדרך האיסור על גילוי עריות יוצר סמכות. במידה שבה ההעמדה המסודרת של המסמן הפאלי כמודחק תלויה בו, כך שם האב בא לכפול את הפונקציה הסמלית במקומו של 'האחר הגדול'.

			החוק הסמלי

			מגדיר את איסור גילוי העריות באופן לא־מודע על ידי הסובייקט. 

			החוק הסמלי נקשר בלא־מודע.

			החסר בהיות 

			ההתחשבות וההכרה של הסובייקט בכך שבמציאות קיים תמיד חסר מבלי שעניין זה יעורר מצוקה.

			התענגות

			ההתענגות מורגשת באופן לא מודע (בניגוד להנאה המודעת). היא הרכבה בין סיפוק קיצוני ואי־סיפוק קיצוני. השילוב של הנאה וסבל מופיע בעיקר בשלושה אופנים שונים: 

			א. 	כ'התענגות האחר' — התענגות מזוכיסטית שבה הסובייקט הוא האובייקט של ‘האחר הגדול'; התענגות של גילוי עריות. 

			ב. 	כ'התענגות פאלית' הנקשרת באיווי.

			ג.	כהתענגות הגוף הסובייקטיבי שאינו קשור לשפה, מסומן בקבלת החסר. זוהי ההתענגות המיסטית הנוכחת בכל סובייקט באופן אחר. היא מעלה את הנוכחות של ‘האחר הגדול' למרות ההכרה בהיעדרו (‘התענגות אחרת').

			קשר ברומיאני

			הביטוי הטופולוגי ליחסים במבנה הנפש בין הממשי, הדמיוני והסמלי. אלה שלוש טבעות המקושרות ביניהן, באופן שבו ניתוק אחת מהן מוביל לפירוק הקשר ביניהן. הקשר הברומיאני הוא מהווה את המבנה הלא־מודע של הסובייקט.

		

	
		
			תודות 

			ניסיון זה, של פרשנות פסיכואנליטית למקרא, לא היה רואה אור ללא עזרת עמיתים לתחום וחברים. ראשית, תודתי נתונה לארנו סרנדור, שביחד אנחנו מנחים סמינר בנושא באקול פרטיק דהוט אטוד. כמו כן אני מודה למר אלין דסרומו על קריאתו הביקורתית. אני מודה גם לניקול גייו על קריאתה ולהערותיה בתחום העת היוונית העתיקה; לגברת אן־מרי ללונג על קריאתה ועל עזרתה. תודה לכל תלמידי סמינר המחקר באקול פרטיק דהוט אטוד, ששאלותיהם אפשרו לי להעמיק את מחשבתי. לבסוף, אני רוצה להודות באופן מיוחד למר יואב לוי, חוקר במדעי היהדות, שללא עזרתו, מחקר זה לא היה יוצא לפועל.

		

		
			
			

		

		
			
			

		

	OEBPS/image/fig1_bh.png





OEBPS/toc.xhtml

		
		Contents


			
						转讜讻谉 讛注谞讬讬谞讬诐


						驻转讞 讚讘专
					
								讛拽讚诪讛


					


				


						讞诇拽 专讗砖讜谉


						讛谞讞讜转 讗驻讬住讟诪讜诇讜讙讬讜转
					
								讙讬砖讛 驻住讬讻讜讗谞诇讬讟讬转 诇转讜专讛


					


				


						讞诇拽 砖谞讬


						驻专砖谞讜转
					
								住驻专 讘专讗砖讬转
							
										住驻专 砖诪讜转
									
												住驻专 讜讬拽专讗
											
														住驻专 讘诪讚讘专 
													
																住驻专 讚讘专讬诐


													


												


											


										


									


								


							


						


					


				


						讞诇拽 砖诇讬砖讬


						砖讗诇讜转 诪转讜讚讜诇讜讙讬讜转
					
								讛谞讞讜转 诪转讜讚讜诇讜讙讬讜转
							
										讛讘讚诇讬诐 诪转讜讚讜诇讜讙讬讬诐 讘讬谉 驻专砖谞讜转 驻住讬讻讜讗谞诇讬讟讬转 诇驻专砖谞讜转 诪住讜专转讬转
									
												转驻拽讬讚 讛诪讟驻讜专讜转 讘转讜专讛
											
														驻讬专讜砖, 驻专砖谞讜转 讜转讬讗讜专讬讬转 讛砖驻讛 讛注讘专讬转


											


										


									


								


							


						


					


				


						讞诇拽 专讘讬注讬 


						讛注拽专讜谞讜转 讛诪谞讞讬诐 讘驻专砖谞讜转讬
					
								注诇 讛讞诇讜拽讛 诇驻专砖讜转
							
										注拽专讜谞讜转 讛驻讬专讜砖 诇驻专砖讜转 讛转讜专讛
									
												诪转讜讚转 讛驻专砖谞讜转 注诇 讬讚讬 诪讟驻讜专讜转
											
														讛谞讞讛 驻住讬讻讜讗谞诇讬讟讬转 注诇 驻讜谞拽爪讬讬转 讛讚讬讘讜专
													
																讛砖诇讻讜转 讗驻讬住讟诪讜诇讜讙讬讜转 


																讗专讘注转 诪专讻讬讘讬 讛驻专砖谞讜转 讛驻住讬讻讜讗谞诇讬讟讬转 诇转讜专讛


													


												


											


										


									


								


							


						


					


				


						讞诇拽 讞诪讬砖讬 


						讛砖讜谞讜转 讘讬谉 讛讚转 诇驻住讬讻讜讗谞诇讬讝讛 讘讘讞讬专转 讗讜讘讬讬拽讟 讛讛拽专讘讛 讛讗讬谞讟讬诪讬
					
								谞住驻讞
							
										诪讬诇讜谉 诪讜谞讞讬诐
									
												转讜讚讜转 


									


								


							


						


					


				


			


		
		
		Landmarks


			
						Cover


						Table of Contents


			


		
	

OEBPS/image/fig3_bh.png





OEBPS/image/fig4_bh.png





OEBPS/image/fig2_bh.jpg





OEBPS/image/fig8_bh.png





OEBPS/image/fig12_bh.png





OEBPS/image/idralogo.png
R






OEBPS/image/fig9_bh.png





OEBPS/image/fig5_bh.png





OEBPS/image/fig6_bh.png
AT IR AN





OEBPS/image/fig7_bh.png
B Yy

-\
b
Byom qryn MY





OEBPS/image/fig10_bh.png





OEBPS/image/fig11_bh.png





OEBPS/image/burstein.jpg
YIS LD
SPOINIDDES NI

PIVWINI 99N

Fiv

gw""*’“r?w

1 1 ARY ;:::
gﬂ)'wm

T"‘”U
9 ﬁﬂbw 2

nyws‘*:w‘“v*”“""‘"
gw;mmhfn ™ vy\m‘w
w@mwm’wh : : R TN o)
M\-L{( oWy AD YR ﬁ\mﬂbﬂsﬂﬁ‘wﬁ’“
v A H'f‘(fl‘\\sv: 4 A5 TV mmﬁwﬁm
?:r TRV ION VRTINS
2 g&\ﬂ' AR b 3\".1«’ womMmne L TAL
-9)"(:‘3\0"“)’1"1‘\1“\?’)" < A Bonanuen 4w AT
v A a0 7oT T panwnam
w?\vi {'Ny\-!"\’o \ -ﬂ‘,‘)"&“"‘?ﬂ"‘é'ﬁ“m
pm\ﬂ ‘Ub al\ Y-h“ \:'\-\ neem }v\'\w
WP IBNRTIVITPR T Pa N 13 TR
, MR ~ N3 VR T Y
“\V\ﬁ)"m \""NT‘T‘)T‘M : \’\"’N“N‘v UH“T‘
"\'1\’\"‘* k“"bn‘qt’- L 3\""("

’U\V"LD“‘UN"E‘“‘VU.“ ) ) ‘\"’}'}’\ \'\ﬁN\’Q*)\

MPIDPW I R7NDY *{"r\r\ IR TN
NSNS T D NN = n ~)\\~3’\'\*\;‘M;py
RN I TR IOD T \ s RYRYMY IV
D‘\V -“n DD“‘\'}'\“ '\ul‘ - - 4 :‘.ﬁ:"“ﬂ‘m"@“w
DMYIPIY M1 ""1“"— by Jw\ am e o b LU v BT
f’k'hlb*" J “‘DM\’ 3 ﬁ-\ﬂ p - .‘M"Ljhi _13: ' 1

27PN ‘J\rj’!m::






